
James Rayburn, pe numele său real Roger Smith, s-a 
născut în Africa de Sud în Johannesburg. Pasiunea lui 
pentru romane polițiste a început din copilărie, când în 
mâini i-a căzut volumul The Hunter de Richard Stark. Cu 
toate acestea, trăind într-un loc măcinat de apartheid, a 
considerat că ar fi nesincer din partea lui să scrie 
literatură crime în contextul în care o crimă uriaşă domina 
deja Africa de Sud. Pe lângă activismul convins şi constant 
împotriva discriminării rasiale, a început să lucreze ca 
animator încă de la 20 de ani. Într-o vreme în care filmele 
de animaţie se realizau cadru cu cadru, a hotărât să treacă 
la filme cu actori, domeniu în care, după propriile spuse, a 
făcut toate job-urile posibile, mai puţin hair-stylist. Ulterior 
a devenit regizor, producător de documentare şi scenarist. 

Când proiectele cinematografice s-au terminat, şi-a 
ipotecat casa şi, în 2007, a scris primul său roman, Mixed 
Blood, publicat în şase ţări, câştigător al Deutscher Krimi 
Preis în 2010 în Germania şi nominalizat la Premiul 
Spinetingler pentru cel mai bun roman în Statele Unite. 

li place să scrie despre personaje care nu sunt ideale şi 
care se află la marginea societăţii. Îşi consideră proza ca 
fiind dark crime fiction (diferită de noir), iar una dintre 
devizele sale este „dacă oamenii comit grozăvii, eu o să 
scriu despre ele”. 

Thriller-ul internaţional „Adevărul absolut” (The Truth 
Itself) a fost tradus în limbile germană, franceză, japoneză, 
italiană, spaniolă, cehă şi, pentru prima oară, în limba 
română. Este primul roman de spionaj scris sub 
pseudonimul James Rayburn. Autorul scrie şi proză horror, 
dar sub pseudonimul Max Wilde. 


„Creşte-ţi copacul de neadevăruri dintr-o sămânță 
minusculă de adevăr. 

Fă în aşa fel încât minciuna ta să fie mai logică 
decât adevărul absolut.” 


Czesław Miłosz 


„Limbajul politic este conceput de aşa natură că 
face minciunile să sune ca adevărul, preschimbă 
crima într-o faptă respectabilă şi îi dă vântului o 
materialitate aparentă.” 


George Orwell 


CAPITOLUL 1 


Când Kate Swift, care era la volanul vechiului ei Jeep, îi 
văzu pe cei doi tineri care-şi croiau drum prin şirul de 
mesteceni desfrunziţi de iarnă din partea de est a şcolii 
primare, mergând greoi prin zăpada proaspătă înspre 
clădirea joasă din cărămidă, cu părţile din spate ale 
trenciurilor negre identice fluturând ca aripile unor ciori 
din cauza vântului tăios dinspre Canada, îşi dădu seama că 
totul luase sfârşit. 

Îşi dădu seama că păienjenişul de adevăruri spuse pe 
jumătate şi minciunile bine ticluite care reprezentaseră 
povestea vieţii ei în ultimii doi ani erau pe cale să fie 
spulberate. 

A sosit momentul, îşi zise ea. A sosit, Kate. 

Pe când îşi rostea numele - numele adevărat, nu cel sub 
care se ascunsese în orăşelul acesta din nordul statului 
Vermont - îşi îndreptă brusc privirea spre grupul de elevi 
de clasa întâi care dădeau buzna în şcoală şi zări o 
fracțiune de secundă cum părul lung şi negru şi ghiozdanul 
roz cu Hello Kitty al fiicei sale dispăreau prin uşile de 
sticlă deschise. 

Momentul sosise, dar nu aşa cum se temuse mereu că se 
va întâmpla; nu cu un poliţist care să-i bată la uşă în miez 
de noapte sau un lunetist care să tragă din pădure. Nu. În 
timp ce se uita la băieţii care înaintau spre şcoală, simţi în 
ceafă fiorul rece al sorții nemiloase. 

Un val familiar de adrenalină o năpădi pe Kate şi îşi auzi 
sângele cum îi bubuia în urechi în timp ce se întindea să 
deschidă uşa jeepului. Cobori, simţi frigul care o biciuia, 
iar ghetele ei din piele de vițel se afundară în zăpadă. 

Îşi înăbuşi un strigăt, fiind convinsă că fiica ei n-ar fi 
auzit-o, însă ei da, tinerii care acum se eliberaseră de 
zăpadă şi mergeau ca la o prezentare de modă pe 
porţiunea îngustă de asfalt care fusese curățată şi care 
ducea spre intrarea în şcoală, unde se înghesuiau mulţi 
copii nerăbdători să scape de frig. 

Când Kate se trezise în dimineaţa aceea, rămăsese sub 
pătura grea în întunericul camerei şi făcuse ceea ce îşi 
impusese să facă în ultimii doi ani; să intre tăcută în pielea 
personajului. 

O chema Holly Brenner. Avea douăzeci şi opt de ani. Era 
o mamă singură cu o fiică de şase ani, Suzie. 

Încercase să ignore teama şi groaza care o însoțeau în 
fiecare zi când se trezea, certitudinea că aceea era ziua în 
care urma să se sfârşească totul. 

Că în ziua aceea urma să fie descoperită. 

Că în ziua aceea Lucien Benway urma să se răzbune. 

Ţinându-şi groaza în frâu, întinsese mâna, îşi simţise 
firele de păr de pe antebraţ cum se zbârlesc din cauza 
frigului şi arătătorul ei se oprise pe un dreptunghi rece de 
plastic, amuţind ceasul deşteptător care suna la 6 
dimineaţa. 

Somnoroasă, se dusese în camera fiicei ei şi o sărutase 
pe frunte. 

— Neaţa, iubito, zisese ea. 

Fetiţa deschisese ochii şi zâmbise: 

— Neaţa, mami. 

— Cine eşti tu, scumpo? o întrebase aşa cum făcea în 
fiecare dimineaţă. 

— Suzie, mami. 

— Suzie şi mai cum? 

— Suzie Brenner. 

Când îşi schimbaseră identitățile în urmă cu doi ani, se 
hotărâse să rişte şi să-i păstreze numele de botez fiindcă ar 
fi fost şi mai confuz să o înveţe un altul - lui Suzie, care 
începuse să vorbească mai târziu decât alţi copii, îi luase 
multă vreme să-l spună. 

O sărutase din nou. 

— Bravo. Acum hai să te pregăteşti. 

Se dusese jos şi preparase micul dejun, străduindu-se să 
nu pară nervoasă din cauză că lui Suzie îi luase prea mult 
să se îmbrace şi pierduse autobuzul galben al şcolii, care 
trecuse huruind pe strada lor în urma unui plug de zăpadă. 

Aşa că stătea lângă şcoală, în jeep, privind cum soarta se 

hotărâse s-o lovească pe neaşteptate, simțind groaza care 
cuprindea orice părinte după ce se întâmplase la Sandy 
Hook. 

Necrezând că totul era rânduit dinainte, că îi fusese 
scris să fie aici, Kate ieşi din jeep şi porni în grabă spre cei 
doi băieţi care se apropiau de intrarea unde stătea 
gardianul şcolii, Tataie, cu uniforma lui de paznic şi cu 
părul alb care-i flutură în vânt când ridică o mână în chip 
de salut: 

— Salutare băieţi, încotro? auzi ea. 

Tinerii continuară să meargă şi Kate îi văzu că îşi 
zâmbesc unul altuia. 

În timp ce ei se apropiau de Tataie, care făcuse un pas 
înapoi şi spusese „la staţi aşa, ce căutaţi aici?”, speră ca 
instinctul s-o fi înşelat, că erau doar mimi, acrobaţi sau 
traseuri veniţi să-i distreze pe copii şi că hainele lor erau 
şifonate de instrumentele ascunse cu care îşi făceau 
meseria, dar băiatul mai blond îşi desfăcu trenciul şi 
scoase o carabină Bushmaster M4, îl împuşcă pe paznic de 
două ori, iar bătrânul muri înainte de a atinge zăpada. 
Celălalt băiat râse şi încercă să-şi scoată arma, care se 
agăţă de o bucată de căptuşeală ruptă. 

Primul băiat trase o rafală, iar reculul trimise gloanţele 
peste capetele copiilor care ţipau. Işi fixă mai bine ţinta şi 
era gata să apese pe trăgaci când Kate, intrându-şi în 
mână după toţi anii în care stătuse pe bară, îl lovi din 
spate şi îl dobori la pământ. Îi luă carabina şi îl lovi în faţă, 
auzind cum i se rupe cartilajul nasului, apoi întoarse arma 
spre celălalt puşti care reuşise să şi-o elibereze pe a sa şi o 
îndrepta acum în direcţia ei. Kate se aruncă într-o parte, 
iar gloanţele zdreliră cărămida de deasupra capului ei. 

Era sigură că-l lovise în umăr, dar el o rupse la fugă în 
timp ce ea îndrepta din nou arma asupra lui, însă nu trase, 
de frică să nu-i rănească pe copiii din preajmă. Apoi el se 
făcu nevăzut într-o clasă - a fiicei ei. 

Kate auzi un clinchet şi se întoarse la băiatul întins pe 
jos, care arma un pistol semiautomat SIG Pro. Fiind prea 
aproape pentru a folosi carabina, îl lovi în gât cu patul 

armei, luă pistolul SIG şi-l ucise. 

În haina puştiului mort mai găsi un încărcător, pe care îl 
vâri în Bushmaster în timp ce se îndrepta cu paşi repezi 
spre sălile de curs din partea laterală a clădirii. 

Ştia că ferestrele aveau trei straturi (contribuise la 
strângerea de fonduri pentru izolarea claselor în lunile 
lungi de iarnă) şi calcula deja ce efect va avea sticla 
securizată asupra traiectoriei gloanţelor. 

Kate se opri şi se uită pe furiş în încăpere. 

Băiatul stătea cu spatele la uşa închisă. Braţul stâng îi 
atârna fără vlagă şi avea sânge pe haină şi gât. 

Cu mâna dreaptă flutura carabina spre copiii care 
plângeau, iar când Marie Benet, o profesoară proaspăt 
căsătorită, se apropie cu braţele ridicate, el trase şi femeia 
căzu. Reculul îl lipi de uşă şi mai multe gloanţe loviră 
neoanele care se făcură ţăndări şi acoperiră podeaua cu 
cioburi. 

Ţipetele deveniră mai puternice. Kate o căută pe Suzie 
cu privirea printre copiii ghemuiţi. Nu o văzu. 

Se trase mai aproape de fereastră, ştiind că va trebui să 
tragă în ciuda faptului că glonţul urma să fie deviat şi că 
precizia avea de suferit. Deodată, văzu la geam chipul 
fiicei ei, văzu mânuţa care apăsa pe mânerul înţepenit şi se 
rugă, nici ea nu ştia cui, în timp ce degeţelele reci şi 
nesigure ale fetiţei se luptau cu mânerul care cedă brusc. 
Kate apucă fereastra, o împinse în interior şi ridică arma 
dintr-o singură mişcare, în timp ce băiatul se întorcea spre 
ea. Îl împuşcă de trei ori, de două ori în piept şi o dată în 
cap, sângele şi creierul i se împrăştiară pe uşa albă, iar 
arma căzu pe podea înaintea lui. 

Apoi Kate lăsă carabina şi se întinse după fiica ei, 
scoţând-o pe geam şi găsind o putere neştiută care îi 
permise să-şi ţină fetiţa în braţe. 

Alergă cu paşi mari prin zăpadă, ridicând genunchii, 
simțind gerul muşcător în plămâni în timp ce se îndrepta 
spre maşină, auzind în apropiere zgomotul asurzitor al 
sirenelor, ştiind că nu avea decât un minut la dispoziţie ca 
să ajungă la jeep şi să plece de-acolo. 

CAPITOLUL 2 


Kate viră prea repede, roţile maşinii alunecară pe o 
porţiune cu polei şi deodată jeepul deveni o maşină de 
curăţat gheaţa scăpată de sub control care descria opturi 
în timp ce copacii, cerul cenuşiu şi casele cochete, gata de 
pus în ramă, se învârteau în jurul lor iar Suzie scotea un 
strigăt gâtuit. 

Pregătirea lui Kate îşi spuse cuvântul, aşa că viră pe 
suprafaţa alunecoasă, cu picioarele apăsând pedalele şi cu 
mâna dreaptă pe schimbătorul de viteze, încercând să-şi 
amintească toate manevrele corecte şi, când Jeep-ul se 
opri (la doar câţiva centimetri de un copac), văzu maşina 
de teren a şerifului cu sirenele urlând şi venind 
ameninţător spre ele, cu luminile aprinse ca la discotecă, 
înainte să vireze spre şcoală şi să dispară din câmpul 
vizual, lăsând doar amintirea unor urme pe drum - yankeii 
ăştia chiar se pricepeau să conducă pe viscol. 

Kate se uită la Suzie. Copila nu scotea o vorbă, însă era 
roşie la faţă, cu lacrimi pe obraji, cu gura deschisă şi 
umedă de salivă, şi se uita lung la Kate cu ochii ei mari şi 
negri. 

Kate se întinse şi o îmbrăţişă. 

— Mami, cine erau oamenii ăia de la şcoală? 

— Nu ştiu, iubita mea. 

— Voiau să omoare pe toată lumea. 

— Da. 

— Din cauza noastră, mami? 

— Nu, puiule, nu din cauza noastră. 

Işi sărută fiica pe frunte, porni maşina şi se îndreptă 
spre casă, conducând repede, dar cu grijă, simțind cum 
secundele de libertate se scurgeau cu repeziciune, ca 
nisipul dintr-o clepsidră. 

— Scuze, acum o să te rog să faci ceva pentru mine, 
ceva supergreu, dar trebuie să o faci. OK? 

Fetiţa dădu din cap că da. 

— OK. 

— Scumpo, îmi pare rău, dar chestia aia despre care ți- 
am zis că ar putea să se întâmple la un moment dat, ei 
bine, s-a-ntâmplat. 

— S-a-ntâmplat? 

— Da. O să vină nişte oameni după mine din cauza a 
ceea ce s-a întâmplat la şcoală. 

— Dar ne-ai salvat, mami! 

— Nu contează. O să ştie cine sunt şi o să vină. Aşa că 
trebuie să plecăm. Ai înţeles? 

— Trebuie să plecăm din oraş? 

— Da, zise Kate. 

— Trebuie să-mi las prietenii în urmă? 

— Da. 

— Pot să-mi iau la revedere? 

— Nu. Îmi pare rău. 

Suzie îşi înăbuşi suspinele. 

— Ai fost curajoasă, mami. 

— Şi tu la fel. 

— O să fiu curajoasă şi acum. 

— Ştiu că o să fii. 

Kate opri Jeep-ul pe aleea din faţa unei căsuțe albe din 
lemn cu un acoperiş ţuguiat şi ferestre duble pe fronton - 
un loc care i se păruse prea siropos când se mutaseră 
acolo în urmă cu doi ani, dar pe care ajunsese să-l 
îndrăgească. Alergă la etaj în dormitorul mobilat într-un 
stil pe care-l numise odată „foarte preţios” - perdele şi 
cuvertură din dantelă, animale pufoase pe pat, în opoziţie 
completă cu stilul ei auster şi minimalist - şi dădu în lături 
patul vechi cu cadru de bronz, trase covorul decorativ şi 
scoase trei scânduri din parchet. 

În spaţiul de sub ele pusese o geantă plină, pregătită 
pentru o zi ca asta. Haine simple cu toate etichetele 
scoase. Documente false. O trusă medicală. Nimic care să 
le lege pe ea şi pe fiica ei de cine se prefăcuseră că erau în 
ultimii ani. 

Sau de cine fuseseră odată. 

Kate ridică geanta şi se duse într-un suflet pe palier, de 
unde o strigă pe Suzie. Fetiţa apăru din dormitor ţinând în 

braţe trei dintre păpuşile ei preferate. 

Kate clătină din cap. ' 

— Scumpo, nu poţi să le iei cu tine. Imi pare rău. 

Fetiţei îi apărură din nou lacrimi în ochi, apoi puse 
păpuşile pe o masă şi le sărută de rămas-bun pe fiecare în 
timp ce Kate luă geanta şi o puse în Jeep. Conduse pe 
străzile îngrijite spre pădurea întunecată întinsă de-a 
lungul liniei invizibile care marca graniţa nepăzită dintre 
SUA şi Canada. 

— Mami? 

— Da? 

— Când ajungem acolo... 

— Da? 

— Îmi iei un căţeluş? 

— Da, scumpo, îţi iau. 

Ce mai conta încă o minciună? 

CAPITOLUL 3 


Lucien Benway stătea în umbră în beciul fără ferestre, 
uitându-se cum Dudley Morse, omul său bun la toate, 
folosea Paginile Aurii de Iordania ca să-l bată pe reporterul 
american legat de scaunul de bucătărie. 

Un bec incandescent atârna de tavanul pătat chiar 
deasupra scaunului, iar abajurul cilindric din aluminiu 
arunca o lumină verzuie necruțătoare asupra jurnalistului 
care sângera. 

Când Benway îşi drese glasul, Morse, un bărbat foarte 
înalt şi palid, lăsă jos cartea de telefoane şi se dădu la o 
parte. Respira sacadat şi avea cămaşa albă mânjită de 
transpiraţie şi sânge. 

Benway se uită lung la reporterul care se aplecă moale 
în faţă şi care rămase pe scaun doar datorită unui fir de 
nailon cu care era legat. li vorbi cu o voce profundă, în 
care se distingea un vag accent texan: 

— Crezi că arăţi ca George Clooney, nu? 

Jurnalistul, care cu părul său negru un pic încărunţit şi 
cu maxilarul său fotogenic chiar semăna cu celebrul actor 
de la Hollywood, se întoarse spre Benway cel invizibil şi 
scutură din cap. 

— Nu, n-aş zice. 

— Dar ţi-a zis lumea, nu? Femeile cumva? 

— Poate. Uneori. 

Scuipă un incisiv pe podeaua crăpată din mozaic. 

— Dar nu eşti George Clooney, mă auzi? 

— Da, nu sunt George Clooney. 

— Şi ăsta nu-i un film. Nimeni n-o să strige „Lăiaţi!” Ai 
înţeles? 

— Da, am înţeles. 

— Şi tot nu vrei să-mi spui nimic? 

— N-am ce. 

— Nimic? 

— Doar că sunt nevinovat. 

— Nevinovat? 

— Da. 

— De unde ştii că eşti nevinovat? 

— Pentru că n-am avut înţelegeri pe sub mână cu Al- 
Qaeda, Khorasan, AQAP, Al-Nusrah, şiiţii huothi, Statul 
Islamic sau cu vreo altă facțiune. 

— Despre asta crezi că e vorba? 

— Păi nu-i aşa? 

— Nu. 

— Atunci despre ce e vorba? 

Benway ieşi din umbră cu mâinile în buzunarele de la 
pantalonii costumului din bumbac. Abia dacă avea unu 
cincizeci, o constituţie firavă de copil şi un cap imens 
acoperit cu un păr subţire şi deschis la culoare. Lumina 
puternică îi accentua reţeaua de riduri care îi acoperea 
faţa de culoarea hârtiei. 

Reporterul reuşi să râdă. 

— Acum am înţeles. 

— Serios? 

— Da. 

— Şi sustii în continuare că eşti nevinovat? 

— Nu ştiam cine era ea. 

— Nu? 

— Mă rog, nu până n-a fost prea târziu. 

— Cred că faci confuzie între ignoranță şi nevinovăție. 

Benway luă un pachet de ţigări turceşti Samsun din 
buzunarul sacoului, scoase una şi o aprinse cu bricheta 
Ronson pe care o luase de la primul om pe care-l ucisese 
vreodată. Simţi mirosul de butan, apoi aroma bogată a 
tutunului. 

— Ce-o să-mi faci? îl întrebă reporterul. 

— O să te decapitez şi o să te arunc peste graniţa 
siriană, zise Benway, scoțând doi vălătuci de fum pe nări. 

Reporterul scutură din cap, deschise cât putu de mult 
ochiul cu care mai vedea şi zise: 

— Ce mişto... 

Benway dădu din umeri. 

— E unul din beneficiile meseriei. 

Îndreptă ţigara spre Morse. 

— Lasă-ne singuri. 

Bărbatul palid ezită. 

— Du-te, îi zise Benway. 

Morse puse Paginile Aurii pe măsuţa pliabilă de lângă 
scaun, se întoarse şi deschise o uşă care ducea la nişte 
scări înguste de lemn, lăsând să intre deodată în cameră 
cântecul melodios al unui muezin. Uşa se închise şi se lăsă 
din nou tăcerea. 

Benway aruncă ţigara pe jos şi o strivi cu călcâiul 
mocasinului minuscul făcut la comandă de un pantofar din 
centrul Washington-ului, apoi luă un cuţit cu lamă lungă de 
pe masă. 

Reporterul privi ţintă lama strălucitoare când Benway 
intră în cercul de lumină. 

— Cum, nu fac destul rating pentru o porcărie de clip? 

Şi, în timp ce prizonierul său îi zâmbea ca George 
Clooney, Benway îşi dădu seama de ce îl dorise soţia lui, 
de ce doar el dintre toţi amanţii reuşise s-o ademenească 
să-şi părăsească soţul după douăzeci de ani de căsnicie. 

Benway îi tăie gâtul reporterului, apoi îl apucă de claia 
de păr şi termină decapitarea. 

CAPITOLUL 4 


Pe autostrada 55, la volanul Jeepului, în timp ce 
străbătea câmpiile înzăpezite din sudul Quebecului, cu 
Suzie moţăind lângă ea, Kate aproape se putea amăgi că 
făcea unul dintre drumurile ei prea dese la Montreal - ştia 
că riscase de fiecare dată când trecuse graniţa, dar era 
fată de la oraş şi avusese nevoie de acea doză de 
adrenalină care nu se găsea într-un sătuc din Northeast 
Kingdom - când o dusese pe cea mică în Cartierul Latin se 
îndopaseră cu covrigi dulci şi rumeniţi, apoi cu plăcintă, 
iar pe urmă se plimbaseră pe străzile pietruite din centrul 
vechi. Franceza pe care o auziseră o făcuse pe Suzie să 
folosească accentul Inspectorului Clouseau, ceea ce le 
făcea mereu să izbucnească în râs, iar Kate dăduse o raită 
prin buticurile şic şi în magazinele cu specialităţi după 
câteva nimicuri pe care să le pună în magazinul ei din 
Vermont, unde vindea bijuterii fără valoare clienţilor care 
nu prea îi călcau pragul, fiindcă oraşul nu devenise 
niciodată o destinaţie turistică - de asta îl şi alesese, pe 
lângă apropierea lui de graniţă. 

Dar pe vremea aceea ea asculta cântece vechi de-ale lui 
Leonard Cohen - în care îşi lua rămas-bun de la Marianne, 
Suzanne îl ducea la râu şi îi dădea ceai şi portocale - şi 
care o purtau în alt timp, departe de ştirile de ultimă oră 
de pe WDEV-FM din Waterbury unde se aduceau 
informaţii suplimentare despre atacul armat de la şcoala 
lui Suzie. 

Amănuntele nu erau clare. Doi membri ai personalului 
fuseseră ucişi alături de cei doi trăgători care nu fuseseră 
încă identificaţi. Câţiva copii fuseseră uşor răniţi. 

Nimic despre ea. 

Nu încă. 

Dar ştia că amprentele şi ADN-ul ei - fire de păr luate cu 
penseta de pe covorul de lângă patul ei, pieliţe invizibile 
prelevate de pe blugii lăsaţi în coşul cu rufe şi adidaşii 
care stăteau în dulap - erau analizate şi că, în curând, 

oamenii de peste tot vor şti cine era şi maşinăria serviciilor 
secrete avea să se pornească şi va întinde o plasă mare, 
gata s-o prindă şi, dacă puneau mâna pe ea, cel mai 
optimist rezultat era un proces în lumina reflectoarelor şi o 
viaţă în spatele gratiilor, iar Suzie va trebui să se descurce 
prin orfelinate, urmând să fie etichetată mereu drept „fiica 
trădătoarei nenorocite.” 

Asta dacă Lucien Benway şi sinistrul de Morse nu 
ajungeau primii la ele, le împuşcau în cap şi le aruncau 
cadavrele într-o groapă comună. 

Kate alungă gândurile negre şi se concentră asupra 
drumului, nedepăşind limita de viteză şi uitându-se în 
oglindă după maşinile Ford Taurus Interceptor pe care le 
prefera poliţia din Quebec. 

Se oprise o clipă în pădurea deasă ca să scoată plăcuţele 
de înmatriculare de Vermont, pe care le aruncase în copaci 
şi le înlocuise cu plăcuţe de Quebec pe care erau crini şi 
motto-ul Je me souviens!. 

Aşa putea să treacă neobservată în trafic, dar nu avea 
cum să scape dacă plăcuţele ar fi fost verificate într-o bază 
de date sau dacă poliţiştii îi vedeau permisul de conducere 
canadian din portofel. 

Insă carnetul pe numele Mary McCloud o ajutase să 
închirieze un spaţiu de depozitare la periferia orăşelului 
Magog cu doi ani în urmă. Proprietarul era un canadian 
din Quebec care discutase cu ea în engleză, însă fără 
tragere de inimă. Kate rostise diftongii mai tare înaintea 
consoanelor ca să imite aproape perfect accentul de 
Ontario, spunându-i tipului că se mutase din „Tronno”? şi 
avea nevoie de un spaţiu pentru o anumită perioadă de 
timp. 

Nu pusese întrebări şi chiar zâmbise când Kate plătise 
cu bani gheaţă pentru un an. 

Coti când ajunse la Magog, traversă râul, trecu pe lângă 
mohorâta fabrică de cărămidă care semăna cu un azil 
pentru săraci din scrierile lui Dickens şi se îndreptă spre 


1 Îmi amintesc (fr.) (n.trad.). 
2 Adică „Toronto”. (n. red.). 

depozit - câteva rânduri de clădiri joase, acoperite de 
zăpada cenuşie. Locul era împrejmuit cu un gard de sârmă, 
care avea sârmă ghimpată ruginită deasupra. 

Nu era niciun muncitor. Proprietarul se ocupa de o 
benzinărie Shell de vizavi de autostradă şi lăsa de izbelişte 
depozitul. 

Kate opri Jeep-ul în faţa porţii şi se bucură că se 
îndurase cineva să curețe de zăpadă drumurile care 
duceau la spaţiile de depozitare. leşi în frig şi folosi cheia 
care îi fusese dată ca să deschidă poarta, intră cu maşina, 
încuie în urma ei şi se îndreptă spre al doilea rând de 
clădiri. _ 

Se opri la ultima de lângă gard. Între gard şi autostradă 
era un petic de pământ acoperit cu zăpadă, iar zgomotul 
traficului ajunse la urechile ei de departe. 

Parcă jeepul, lăsând-o pe Suzie să doarmă, şi ridică uşa 
garajului. 

Inăuntru era un Hyundai argintiu vechi de cinci ani, cu 
plăcuţe de Quebec. Cumpărase maşina de la o 
reprezentanţă din Montreal, plătise cu banii jos, condusese 
până aici şi o păstrase pentru ziua aceasta. 

Inainte de a lăsa maşina la naftalină, Kate schimbase 
uleiul, filtrul, antigelul, servodirecţia şi lichidul de frână şi 
transmisie. Făcuse plinul şi adăugase Pri-G pentru a-l 
stabiliza şi a încetini deteriorarea combustibilului, iar pe 
urmă deconectase bateria nou-nouţă. 

Cimentul de pe jos era suficient de neted ca să nu fie 
nevoie să tragă frâna de mână înainte de a pune maşina la 
păstrare, evitând astfel ca ferodourile să se lipească de 
tambur, în timp. Lăsase schimbătorul manual la punctul 
mort. 

Făcea totul ca un automat. 

Aceste abilităţi, la fel ca multe altele, îi fuseseră băgate 
în cap de către cei care o pregătiseră cu multă vreme în 
urmă. 

Nu mai fusese aici de doi ani şi se simţi neliniştită preţ 
de o clipă când - după ce ridicase capota şi conectase 
bateria - se aşeză la volan şi băgă cheia în contact. Maşina 

scoase un sunet chinuit, tuşi, apoi motorul începu să 
meargă ca uns. 

În timp ce maşina stătea pe loc, Kate deschise 
portbagajul şi desfăcu fermoarul genţii dinăuntru în care 
erau două paşapoarte canadiene pe numele de Janet şi 
Brett Brewster. Pe paşaportul lui Janet era o poză a ei în 
care purta ochelari. Brett avea patru ani când fusese 
făcută poza, dar, dacă o tundea pe Suzie şi îi punea hainele 
de băieţi cumpărate de la HM în Montreal, avea să treacă 
drept băiat. 

Nu era încântată la gândul că trebuia s-o convingă pe 
Suzie să fie de acord cu transformarea. 

Kate scoase maşina din spaţiul de depozitare şi o parcă 
în spatele jeepului, cu motorul pornit. 

Kate deschise portiera jeepului şi intră lângă fetiţă. 

— Eşti bine? 

Fetiţa dădu din cap că da. 

— Aşteaptă-mă în cealaltă maşină, scumpo. 

Fetiţa o ascultă. Kate băgă jeepul în spaţiul de 
depozitare şi scoase bagajele. Ridică geamul şi închise 
portiera. După ce puse bagajele în portbagajul Hyundai- 
ului, se îndreptă spre ieşire. 

— Unde mergem, mami? 

— Să facem nişte chestii. 

— Ce chestii? 

— De fete. O să ne deghizăm. 

— Ne deghizăm? 

— Da. 

— Şi apoi? 

— Apoi o să zburăm. 

— Unde? 

— Ca să aflăm ceva despre un bărbat. 

— Ce bărbat? 

— Un bărbat care ne poate ajuta. 

— Cum îl cheamă? 

— Hook. Harry Hook. 

— Ce nume amuzant. 

— Ei bine, chiar e un tip amuzant. 

CAPITOLUL 5 


O mahmureală cumplită îi salvă viaţa lui Harry Hook. 

În ciuda aerului condiţionat care congelase tot holul 
luxosului spital Bangkok Phuket, transpira abundent, iar 
după el se ţinea un miros stătut de băutură. Intră grăbit în 
lift, ignorând cu bună ştiinţă un bărbat scund şi roşu la 
faţă, îmbrăcat cu un costum scump, de lângă patru gorile 
care încercuiau o femeie bronzată şi izbitor de frumoasă 
care purta haine tradiţionale şi un băiat scheletic, de vre-o 
opt ani, cu un fes tricotat pe cap. 

Femeia strâmbă din nasul ei perfect, îi şopti ceva uneia 
dintre matahale, care ţinea uşa deschisă cu o mână groasă. 
Acesta îi zise lui Hook cu un accent greu de depistat. 

— Aţi putea lua următorul lift, vă rog? 

Nu era o întrebare, iar Hook cel urât mirositor cobori în 
timp ce uşile se închideau, rămânând lângă un thailandez 
rotofei îmbrăcat la smoching care stătea pe un mic podium 
şi cânta „| Will Always Love You” la o vioară electrică. 
Cântecul îi amintea de momentul care îi pusese capăt 
carierei şi aproape îi luase viaţa. Aducea cu el o presimţire 
de rău augur care aproape îl făcu să o rupă la fugă spre 
ieşire, dar gândul la bani îl îmboldi să tot apese butonul 
ascensorului. 

Când ajunse următorul lift, Hook se lupta cu ameţeala. 
Urcă singur până la etajul şase, bucuros că nu existau 
oglinzi, deşi posterele viu colorate cu reclame în 
thailandeză şi engleză la analize colorectale la preţ redus îi 
făcură greață şi îşi şterse cu antebraţul broboanele 
neplăcute de sudoare de pe frunte. 

Cu excepţia nopţii precedente, Hook nu mai pusese de 
şase ani o picătură de alcool în gură, preferând un alt 
drum în viaţă, faţă de mulţi expatriaţi în vârstă care, la fel 
ca aceia de odinioară care trăiau din subsidii, eşuau pe 
malurile primitoare ale Thailandei şi se ruinau, cu maţele 
scăldate în alcool şi droguri recreaţionale, cu pielea 
descuamată şi cu mădularele blegi trezite la viaţă de 

câteva şocuri de Viagra care le făceau tensiunea să 
crească şi îi trimiteau pe mulţi la camerele de gardă cu un 
început de erectie, în timp ce inimile lor istovite cedau. 

Căzut în dizgrație, Hook îşi petrecuse primii ani în 
Thailanda comportându-se ca ei, trăgând cocaină pe nas 
de pe sânii necopţi ai barmaniţelor adolescente, dând pe 
gât pumni întregi de hapuri albastre udate cu tequila ca să 
lupte împotriva penisului care nu se mai scula şi astfel să 
poată continua partidele de sex în trei. 

La un moment dat, în toiul acestei orgii puse în mişcare 
de alcool, se hotărâse că voia, în chip surprinzător, să 
trăiască, chiar dacă asta însemna că în fiecare zi în care 
era treaz trebuia să accepte realitatea crudă că douăzeci şi 
doi de oameni muriseră pe tura lui. 

Muriseră când el luase o decizie greşită. 

Consecința deciziei dezastruoase fusese că îşi dăduse 
demisia de la CIA (acceptase o înţelegere destul de 
neprofitabilă) şi aşa ajunsese în Bangkok, chitit să 
sfârşească aici într-o ceaţă minunată formată din droguri şi 
femei. 

Apoi se trezise, nu mai băuse şi se retrăsese în jungla 
din sudul Thailandei, trăind în izolare, având doar 
fantomele trecutului care să îi ţină de urât. 

Însă, în ciuda faptului că ducea o viaţă aproape ca de 
călugăr, rezervele sale financiare - care fuseseră afectate 
în timpul anilor de excese - erau cam pe terminate şi, cu o 
zi în urmă, înainte de ivirea zorilor, se aşezase îngrijorat 
pe treptele bordeiului său din lemn din jungla aflată 
deasupra unui orăşel de coastă, ascultase ţipetele 
tulburătoare ale gibonilor şi încercase fără succes să uite 
de grijile financiare în timp ce se străduia să surprindă în 
acuarelă lumina trandafirie care scălda stâncile de calcar 
crăpate, năpădite de vegetaţie şi învăluite într-o ceaţă 
blândă, imagine despre care se temuse că îi depăşea 
abilităţile artistice. 

Poate că pictura nu ieşise atât de prost tocmai pentru că 
nu se concentra aşa de mult. Chiar nu era de aruncat. 

Când telefonul sunase, voise să-l ignore, însă pusese 

pensula într-un pahar cu apă şi intrase, apoi fusese tentat 
să facă un pas înapoi când pe ecran îi văzuse lui numele 
Johnny Martin. 

Martin era un englezoi guraliv care se tot perinda prin 
Thailanda cu tot felul de treburi necurate. Hook răspunse 
în ciuda reticenţei evidente. 

— Ce faci, bătrâne? spusese el cu un vag accent 
aristocrat, la fel de fals ca numele pe care îl avea acum: 
Henderson, inspirat din romanul lui Bellow, Henderson, 
regele ploii. Nu era chiar un nume de cod, ci doar un fel de 
a se distanţa de ce şi de cine fusese. N 

— Harry, am o „trebuşoară” pentru tine. In Phuket, zise 
Martin. 

Johnny Martin avea mereu o „trebuşoară”. 

— Da? 

— Ceva de pază, Johnny. 

— Nu sunt bodyguard, Johnny. 

— Sigur că nu, Harry, dar se câştigă bani frumoşi. Am 
nevoie să fii prin preajmă. 

— Ca un rahat după care nu se poate trage apa? 

Martin râsese cu poftă. 

— Bună asta, Harry. Bună de tot. 

Tuşi, iar Harry îl auzi cum îşi aprinde o ţigară şi trage 
din ea. 

— O să fii un tip îmbrăcat normal, ca un turist, ştii tu, şi 
o să ţii de şase. 

— Aha. 

— Unul de-ai mei a fost arestat ieri noapte. Ceva bătaie 
într-un bar. Pentru o fată. Ca de obicei. Ştii tu. 

— Mda. 

Avusese şi el parte de încăierări la vremea lui. 

— Aşa că sunt cu un om în minus şi m-am gândit la tine. 

Hook ştia că ar fi trebuit să închidă, dar întrebase: 

— Cât îmi dai? 

— O mie? 

— De dolari? 

— Da. 

— Ce tre’ să fac? 

— Iei azi feribotul spre Phuket. Te cazez într-un hotel în 
noaptea asta şi mâine la 9 aştepţi în holul Spitalului 
Bangkok Phuket. ÎI ştii? 

— Da. 

— Eu şi cu băieţii mei îi luăm pe clienţi de la aeroport şi 
îi ducem cu maşina la spital. 

— Cine sunt? 

— Clienţii mei? 

— Da. 

— O femeie şi un puşti. Îl duce la spital pentru analize. 

— De unde sunt? 

— Din Burma. 

— De ce au nevoie de gărzi de corp? 

— Sunt bogaţi. 

— Atunci de ce nu şi-i aduc pe ai lor? 

— Sunt ceva probleme cu actele de călătorie. 

Hook se auzise zicând: 

— În regulă. O fac pentru două mii. 

— O mie jumate. 

— S-a făcut. 

— Mâine nu mă cunoşti când mă vezi, clar? îi zisese 
Martin. Stai în hol şi când ajungem te ţii după noi ca unul 
care n-are habar. 

— Dar chiar n-am habar. 

— Desigur, Harry. E doar o metaforă. 

Râsese, iar Hook parcă-i vedea faţa rumenă şi dinţii 
îngălbeniţi. 

— Dacă vezi ceva aiurea, mă suni pe mobil, da? 

— Johnny, e ceva ce nu-mi spui? 

— Nu, nu, nimic, Harry. Pe cuvânt de cercetaş. 

Hook închisese, ieşise şi se uitase la tabloul pe care nu 
avea să-l mai termine. Îl lăsase pe verandă să se usuce, 
intrase şi începuse să-şi facă un bagaj mic, simțind un soi 
de nelinişte. Era convins că Johnny Martin nu îi spusese 
toată povestea, că urma să se bage în ceva periculos şi 
murdar care îi depăşea cu mult competenţa. 

Hook nu fusese niciodată genul care să facă treburi 
murdare, ci mai degrabă genul de conspirator, complotist, 

capabil de subterfugii, atras de spionaj nu din pricina 
violenţei şi a curajului, ci pentru şansa pe care o avea dea 
se arăta mai deştept decât adversarii - pentru spionaj, la 
dracu’. 

Dar banii aveau să-l ajute o vreme. 

Plin de îndoială, luase feribotul de pe continent până pe 
insula Phuket şi la asfințit se cazase la un hotel scump de 
lângă spital. Camera era înghesuită şi aparatul de aer 
condiţionat bâzâia şi scotea un aer cald şi fetid. Hook 
deschisese cu forţa fereastra pe care intraseră vacarmul 
din trafic şi mirosul de mâncare de la tarabele de pe strada 
de dedesubt. Când chemarea la rugăciune a muezinului - 
Martin rezervase strategic un hotel în umbra celor câteva 
moschei din Phuketul predominant budist - îi umpluse 
camera şi mintea lui Hook cu amintiri vechi, se pomenise 
mergând pe străzile înguste şi aglomerate, simțind 
parfumul greu al florilor, al mâncării picante, mirosul 
gazelor de eşapament şi miasmele care se ridicau din 
canale. 

Nu se afla în partea turistică a Phuketului, era departe 
de barurile cu fete şi saloanele de masaj din Patong şi nu 
mai văzuse vreun alt farang’. Însetat, se aşezase într-un 
local de pe marginea drumului şi comandase o Cola. La 
masa de lângă el erau şase tipi care pariau la pok deng, un 
joc de cărţi la care câştigi dacă baţi mâna bancherului. 

Cei şase beau whisky din Laos, iar în sticlă era o cobră 
încolăcită. Unul dintre ei îl observase şi, zâmbindu-i ştirb, 
îi umpluse un păhărel şi i-l dăduse lui Hook, care se 
gândise să refuze, dar nu o făcuse, intrase în joc şi îşi mai 
amintea că le cumpărase încă o sticlă de whisky cu şarpe 
noilor lui prieteni. Pe urmă nu mai ştiu nimic până când, 
de dimineaţă, sunetul asurzitor al telefonului său mobil îl 
trezise din somn cu o senzaţie de greață şi duhnind a 
alcool. 

Vomitase, făcuse duş şi vomitase din nou. Trăsese pe el 
o pereche de pantaloni scurţi kaki şi o cămaşă cu model. 


3 Cuvânt thailandez care desemnează o persoană de origine 


europeană, indiferent de ţara de origine (n. red.). 

Arătând ca oricare alt turist în vârstă, se îndreptase spre 
spital, ajunsese târziu şi aproape îi ratase pe Martin şi pe 
gaşca lui, care deja îi conduceau pe femeie şi pe băiat în 
lift. 

Ţinându-se după ei în următorul lift, hotărât să termine 
odată şi să pună mâna pe bani, Hook se uită la panoul care 
afişa şase şi, în timp ce uşile se deschideau, auzi sunetul 
specific al armelor cu amortizor. Se uită pe coridorul 
spitalului şi văzu cum Martin şi oamenii lui au fost luaţi 
prin surprindere şi doborâţi pe podeaua lustruită de nişte 
tipi îndesaţi şi tuciurii, care îi luară pe copil şi pe femeie şi 
îi împinseră cu brutalitate spre scări. 

Hook nu se gândi să intervină şi, când indivizii îl 
ameninţară cu armele, ridică mâinile, intră înapoi în lift şi 
apăsă butoanele „hol” şi „închidere uşi” în acelaşi timp. 
Uşilor parcă le luă o veşnicie să se închidă şi, când mai 
aveau un pic să se atingă, o mână tuciurie care ţinea un 
pistol automat se năpusti în faţă, dar degeaba, Hook 
cobora deja, năpădindu-l greaţa. 

Il cuprinse panica atunci când liftul se opri la etajul trei, 
însă era vorba doar de un cuplu prietenos de australieni 
care îl salutară. Femeia era vânătă ca un pugilist, pe faţă 
citindu-i-se urmele lăsate de o operaţie estetică pentru 
care spitalul era vestit. 

Hook cobori cu ei şi trecu în grabă pe lângă violonist şi 
asistentele cu uniformele lila şi se duse pe la ieşirea 
laterală de lângă magazin, apoi o luă în jos pe rampă şi 
dădu de căldura dogoritoare în care taximetriştii stăteau 
liniştiţi şi fumau, la umbra unui dud. 

Apoi se sui într-un taxi şi se făcu nevăzut în direcţia 
centrului vechi din Phuket, cu străzile lui aglomerate şi 
clădirile chinezeşti, la debarcaderul unde găsi feribotul 
gata de plecare. Rămase la prora şi privi cum ţărmul 
dispărea, în timp ce zdruncinăturile vasului îi făceau rău. 
În următoarea oră tremură şi scrâşni din dinţi până când 
feribotul trase la țărm, iar Hook se repezi la locul unde 
parcase vechea motocicletă de teren Yamaha, pe care o 
cumpărase de la un ucrainean nevoiaş, şi o porni. Nu mai 

avea decât un singur lucru de făcut: să cumpere o sticlă, 
să se ducă acasă şi să bea până când nu mai ştia de el. 

CAPITOLUL 6 


Din zăpada soioasă de pe autostrada A10 spre Montreal 
se ivea un motel a cărui siglă cu neon tresărea şi tremura, 
având pe fundal cerul înnorat şi vânăt. Era începutul după- 
amiezii, dar farurile maşinilor erau aprinse şi întunericul 
era gata să sară din spatele dealurilor cenușii şi joase. 

Kate semnaliză şi viră spre motel, parcând aproape de 
recepţia unde pe fereastră era lipit un anunţ pentru 
camere libere. 

— Suze, stai aici, îi zise fetiţei şi cobori, ferestrele 
Hyundai-ului fiind suficient de fumurii ca să mascheze 
faptul că fiica sa nu era băieţel. 

La recepţie era aşa de cald că putea simţi transpiraţia 
grăsanului îmbrăcat cu un tricou galben, care stătea în 
spatele tejghelei şi se uita la sport pe CNN. Aruncă o 
privire spre Kate, apoi reveni la televizor. 

— Îmi daţi o cameră, vă rog? îl întrebă cu accent de 
Toronto. 

El mormăi şi îi întinse un registru jerpelit. 

— Cincizeci de doalari. 

Kate plăti cu dolari canadieni şi se folosi de permisul pe 
numele Mary McCloud pentru a se înregistra. Bărbatul se 
uită fugitiv la actul de identitate şi îi dădu o cheie de care 
era agăţată o etichetă mânjită şi mototolită legată cu 
sfoară maro. 

— Camera zece, îi zise, întorcându-se din nou la ecran 
înainte să iasă Kate. 

Kate parcă maşina în faţa camerei cu numărul zece, luă 
două valize din portbagaj şi o zori pe Suzie să intre în 
camera care mirosea a mucegai şi naftalină. 

Porni televizorul şi trecu de câteva canale canadiene 
până dădu de CNN, unde încă se mai transmiteau ştirile 
sportive. 

— Stai jos, Suzie, îi zise ea, arătându-i patul. 

Fetiţa se aşeză. 

Kate deschise o geantă, scoase paşaportul cu numele de 

Brett Brewster şi îl puse cu faţa în sus pe cuvertura 
murdară. 

— İl vezi pe puştiul ăsta? o întrebă ea, punând degetul 
pe poză. 

— Da. 

— N-o să-ţi placă. 

— Ce n-o să-mi placă? 

Apoi Suzie, care se prindea repede, scutură din cap şi îşi 
duse mâinile la părul ei lung şi negru. 

— Nu. 

Kate dădu din umeri. 

— Îmi pare rău. 

— La cât de des zici asta... o certă Suzie, părând o 
bătrânică. 

— Da, ştiu. 

— De ce? o întrebă Suzie, uitându-se cu atenţie la 
paşaport. 

— O să caute o femeie şi o fetiţă. Nu o femeie şi un 
băiat. 

— Crezi că arăt ca un băiat? 

— Nu, dar la aeroport nu se uită prea atent la băieţi, 
ştii? 

— Mami... 

— Suze, te rog eu. 

Deodată, fetiţa începu să plângă. Kate ştia că nu avea 
legătură cu părul pe care avea să-l piardă. 

Avea legătură cu tot ceea ce pierduse deja. 

Kate o îmbrăţişă. 

— Suzie. 

— Hai, mami, fă-o. 

Kate se duse la unul dintre bagaje, de unde scoase un 
pieptene şi o foarfecă. Aduse un prosop din baie, îl întinse 
pe jos şi începu să taie bretonul fetiţei, scoţându-i la iveală 
pomeţii. În timp ce părul cădea, vedea chipul tatălui mort 
al lui Suzie - faţa soţului ei mort - şi avu nevoie de putere 
ca să-şi înfrâneze lacrimile, ca să se stăpânească şi să 
termine ce avea de făcut. 

— Dezbracă-te, Suze, îi spuse în timp ce îi înfăşură părul 

tăiat într-un prosop şi îl punea în geantă. 

Fetiţa rămase în chiloţi. 

— Dă totul jos, îi zise Kate, simțindu-se ca un paznic de 
la închisoare. 

Fetiţa se supuse şi Kate îi puse o pereche de chiloţi 
bărbăteşti, o pereche de blugi şi un tricou şi îi trânti o 
pereche de tenişi masivi la picioare. 

— Pune-i pe tine, Brett. 

— Brett? 

— Aşa te cheamă acum. Obişnuieşte-te. 

— Cât timp? 

— Nu mult, câteva zile. 

În timp ce fetiţa se încălţa, muzica plină de importanţă 
anunţa ora exactă şi ştirile zilei de la CNN. 

Buletinul începu cu un reportaj despre atacul armat de 
la şcoală, arătând zăpada însângerată şi copiii speriaţi pe 
care poliţiştii îi ajutau să iasă din clădire. Directoarea, o 
roşcată drăguță, cu o expresie îngrozită pe chip, spuse că 
o femeie din zonă, Holly Brenner, îi dezarmase pe atacatori 
şi îi ucisese, salvând vieţile a „nenumărați copii.” 

Pe ecran apăru o fotografie blurată a lui Kate. Fusese 
făcută la serbarea şcolii de Crăciun, când avusese loc un 
spectacol de pantomimă, iar Kate îşi întorsese privirea de 
la o învăţătoare de la clasa întâi, dornică să facă poze şi 
care mânuia iPhone-ul ca un paparazzo. 

Urmau poze cu casa şi magazinul ei percheziţionate de 
subalternii şerifului şi bărbaţi la costum fără nicio expresie 
pe chip, în timp ce reporterul de teren spunea că Holly 
Brenner dispăruse. 

Reporterul, aflat în faţa şcolii, se uita cu sinceritate la 
cameră şi spunea: 

— Poate că locuitorii orăşelului din Vermont nu ştiau 
exact cine e Holly Brenner, dar este limpede ce reprezintă 
pentru ei acum: este o eroină. 

Când Kate stinse televizorul, telefonul din cameră 
începu să sune. Îl ignoră şi acesta amuţi în timp ce ea îi 
punea hainele lui Suzie într-o geantă. 

Apoi sună din nou. 

Kate se duse la telefon şi ridică receptorul. 

— Alo? 

— Tu eşti, nu? îi zise individul de la recepţie. 

— Despre ce vorbeşti? 

— La ştiri. Femeia. Tu eşti. 

— Eşti nebun. 

— Serios? Poate sun la poliţie. 

— Nu mai bine vin la tine şi discutăm? Lămurim totul. 

— OK, vino acum. Te aştept. 

Pe fir nu se mai auzi nimic. 

— Ce s-a întâmplat, mami? 

— E bărbatul de la recepţie. Vrea mai mulţi bani. 

Suze se uită fix la ea, fără s-o creadă. 

Kate îşi trase haina şi mănuşile pe ea şi îşi băgă foarfeca 
în buzunarul de la blugi. 

— Scumpo, mă aştepţi aici, da? Mă duc să schimb două 
vorbe cu tipul ăla. 

Kate ieşi în zăpada proaspăt aşternută şi, cocoşată de 
frig, se grăbi să ajungă la recepţia care era scăldată într-o 
lumină gălbuie, în contrast cu întunericul pătrunzător. 
Grăsanul stătea la fereastră şi o cerceta cu privirea. 

Deschise uşa şi o lăsă să intre. Mirosea a cadavru. 

— Ce vrei? îl întrebă. Bani? 

Îi zâmbi, arătându-i dinţii stricaţi şi dădu din umeri, iar 
pectoralii care începuseră să semene cu nişte sâni i se 
agitară pe sub tricou. 

— Poate. 

Închise uşa, se duse gâfâind la tejghea şi ridică clapa. 

— Vino, îi zise, fluturând o mână rozalie. 

Ea îl urmă într-un mic living înţesat cu mobilă jerpelită 
şi capete împăiate de animale. 

Se gândi imediat la Norman Bates din Psycho. 

Recepţionerul ridică o sticlă jegoasă de whisky Canadian 
Club de pe masă şi i-o flutură pe sub nas. 

— Vrei? 

Kate dădu din cap că nu şi el bău, ştergându-se la gură 
cu dosul palmei. 

— Eşti drăguță, îi zise şi îşi duse o labă la fermoarul 

blugilor, iar ea îşi dădu seama ce voia cu adevărat. 

Îi zâmbi şi îl întrebă: 

— Ai un dormitor? 

— Oho, îi zise mirat, te prinzi repede. 

Păşi spre el, mişcându-şi corpul astfel încât să n-o vadă 
că scotea foarfeca din buzunar. 

— De ce să pierdem timpul? făcu ea. 

El zâmbi, puse sticla jos şi mârâi pe când îi puse o mână 
grea pe spate, spunând: 

— Ia dezbracă-te! 

Îl lăsă să o tragă mai aproape, făcându-i-se greață de la 
duhoarea lui - transpiraţie, urină stătută şi ceva mai 
pregnant şi dezgustător. Când ajunse sub el, îi împlântă 
foarfeca în piept, retezându-i aorta chiar în locul în care 
făcea legătura cu inima. 

O privi lung cu nişte ochi sticloşi, iar ea se dădu înapoi 
ca să-l vadă cum cade ca o clădire detonată, dărâmând 
masa, în timp ce sticla de whisky se sparse cu zgomot de 
podea. 

Kate îngenunche şi scoase foarfeca din el, iar lamele 
scoaseră un sunet înfundat când le eliberă. Le şterse de 
tricoul lui, băgă foarfeca în buzunar şi se duse la biroul din 
faţă. Deschise casa de marcat cu degetele înmănuşate şi 
luă câteva bancnote, lăsând tava goală deschisă, ca o gură 
cu limba scoasă. 

Kate plecă de-acolo trăgând uşa după ea şi auzi 
încuietoarea. Se duse grăbită în camera lor. Suzie stătea 
pe pat. Era palidă şi părea vulnerabilă din pricina părului 
scurt. 

— Suzie, trebuie să plecăm. 

— Brett. 

— Da, Brett. Scuze. 

— Unde? i 

— La aeroport. In Montreal. 

Kate elimină din cameră orice semn al prezenței lor. 
leşiră, se duseră la maşină şi demarară în întunericul 
nopţii. 

— Ne mai întoarcem vreodată acasă? făcu Suzie, 

ghemuită în scaun, cu faţa ascunsă sub umbra unei şepci 
de baseball. 

— Da, mergem acasă, dar nu acum. 

— Şi unde e? 

— Unde e acasă? 

— Da. 

— Nu ştiu. Nu încă. Dar e acolo şi ne aşteaptă. 

— Promiţi? 

— Da, promit. 

CAPITOLUL 7 


Lucien Benway stătea la fereastra hotelului Kempinski 
din Amman şi mânca nişte curmale fără sâmburi din 
Arabia Saudită în timp ce se uita cum maşinile de mai jos 
se târau ca nişte scarabei. 

Tocmai făcuse duş şi îşi pusese o pereche de pantaloni 
de stofă şi o cămaşă de mătase pe care soţia lui, Nadja, le 
făcuse pentru el la Paris. 

Benway se întrebă ce făcea ea în clipa aceea. Oare era 
în pat cu vreun bărbat sau relaţia cu reporterul marcase o 
perioadă a unei exclusivităţi sexuale nemaiîntâlnite până 
atunci? 

Îşi dăduse seama cât de serioasă era relaţia când Morse 
îl pusese în gardă că Nadja suna de pe un telefon de unică 
folosinţă. Benway nu ştia şi nici nu-i păsa cum aflase asta 
bărbatul palid. 

În urmă cu două nopţi, în timp ce soţia lui făcea una din 
băile ei foarte lungi, în care se dădea cu creme şi loţiuni, în 
timp ce din iPad se auzea un concert de pian de Dvorâk, 
Benway îi găsise telefonul cu cartelă preplătită în geanta 
Chanel din dormitor şi se uitase prin mesaje, descoperind 
o conversaţie care îl surprinsese. 

Acum mă îmbarc spre Amman. Care-i răspunsul tău? 

Îţi zic când te întorci. 

Părăseşte-l, Nadja. Părăseşte-l pe piticul toxic. 

Nu răspunsese şi reporterul mai trimisese un mesaj 
după un minut: Te iubesc. 

Răspunsul ei fusese ca un cuţit în inimă pentru Benway: 
Și eu te iubesc. 

În cei douăzeci şi unu de ani de când erau împreună, nu 
îi spusese niciodată cuvintele acelea. 

Stând la fereastra camerei de hotel din Iordania, simţi, 
parcă fără rost, înţepăturile lacrimilor, iar şuvoiul de 
maşini de pe strada Abdul Hamid Shouman se înceţoşă. 

Benway aşeză curmalele pe masă, se şterse la ochi cu o 
batistă cu monogramă, plecă de la fereastră şi se duse la 

minibarul care era ascuns după un dulap aflat sub 
televizorul oprit. Se lăsă pe vine, simțind familiarul junghi 
de-a lungul şirei spinării, acolo unde-i rămăsese o schijă 
provenită dintr-un proiectil de mortier al druzilor, lipită de 
a douăsprezecea vertebră toracică (un suvenir dintr-o 
ambuscadă în Moukhtara din timpul Războiului Civil din 
Liban, când Benway furniza arme pentru falangiştii 
maroniți). Era o sursă constantă de durere şi adesea 
declanşa detectoarele de metal, dar chirurgii refuzaseră să 
o scoată, argumentând că riscul să paralizeze era prea 
mare. Aplecat, îşi puse două cuburi de gheaţă într-un 
pahar de cristal. 

Benway se ridică în picioare şi deschise capacul sticlei 
de Cutty Sark pe care o comandase. Fostul lui mentor, 
doamna Danvers (care îl învățase pe Benway majoritatea 
trucurilor murdare ale meseriei cu care se delecta acum), 
îl făcuse să aprecieze whisky-ul. 

Existau altele şi mai bune, însă când turna Cutty parcă 
îndeplinea un ritual, iar acest lucru devenise de multă 
vreme un obicei. 

Gheaţa fâsâi şi pârâi când lichidul o atinse, iar Benway 
se întoarse la fereastră şi sorbi încetişor din băutură, 
uitându-se lung la deşertul care se întindea departe de 
oraş. 

O bătaie în uşă îl făcu să se întoarcă. Lăsă băutura pe 
birou, lângă oglindă, şi traversă încăperea. 

Deschise uşa şi în prag apăru Morse, care mirosea a 
săpun carbolic şi purta haine curate. 

Benway îşi înfrână iritarea care-l cuprinse la gândul că 
omul lui stătuse să se aranjeze înainte să-i raporteze. 

— Intră, zise el, făcând un pas înapoi. 

Morse dădu din cap şi intră, rămânând lângă pat în 
poziţie de „pe loc repaus”, cu picioarele depărtate şi cu 
mâinile la spate, având încă alura unui puşcaş marin, deşi 
nu mai îmbrăcase uniforma de douăzeci şi cinci de ani. 

— Stai jos, îi porunci Benway, arătându-i fotoliul roşu de 
lângă fereastră. 

— E în regulă, domnule, zise Morse. 

Morse refuzase în repetate rânduri să-i spună pe numele 
mic lui Benway, iar folosirea numelui de familie era o 
dovadă de politeţe, nu de slugărnicie, reuşind - când era în 
toane bune - să-i confere o notă de condescendenţă, ca 
unui majordom englez care îi ridiculiza respectuos pe cei 
care erau, chipurile, mai importanţi ca el. Nadja, 
dintotdeauna o anglofilă, se uita la seriale cu astfel de 
personaje în timp ce mânca bomboane Godiva şi bea vodcă 
rusească înainte să dispară cu vreunul dintre amanţii ei. 

— Insist, zise Benway, iar Morse îşi plecă privirea şi se 
aşeză, ţinând mâinile pe genunchi. 

În timp ce îşi umplea paharul la minibar, Benway îl 
cercetă pe Morse în oglindă: mâinile şi picioarele îi erau 
osoase, iar chipul palid şi impasibil. 

Când i se făcuse cunoştinţă cu el în urmă cu mulţi ani, 
soţia superbă şi irecuperabil de promiscuă îi strânsese 
mâna şi îi spusese sec „Plăcerea e a mea, domnule 
Morose”,t cu accentul ei balcanic şi pe un ton răguşit, iar 
numele devenise o glumă între ei, atât de reuşită că 
Benway încă trebuia să se abţină să nu i-o spună 
bărbatului cadaveric cu chipul palid. 

— Vrei scotch? îl întrebă, deşi în toţi anii de când îl ştia, 
nu-l văzuse pe Morse să pună gura pe alcool. 

— Nu, mulţumesc, domnule. 

Benway se aşeză pe marginea patului, nereuşind să 
atingă covorul albastru cu vârfurile pantofilor. 

— Aşadar, făcu el, cum a mers? 

— Ca uns. L-am pus pe arăboi să-l arunce peste graniţa 
cu Siria. Una dintre facţiuni o să revendice omorul. 

Benway, care de doi ani devenise un paria, trebuise să 
suporte ruperea foarte publică a legăturilor cu Langley, 
Pentagonul şi Casa Albă, şi era acum contractor privat 
care făcea bani având o listă foarte dubioasă de clienţi. 
Exploata mereu fisurile din frontul islamic, unde alianțele 
se schimbau rapid, iar banii, armele şi promisiunile care 
începeau de la atacuri cu drone şi ajungeau la nopţi 


Joc de cuvinte între Morse, numele personajului, şi „morose”, care 
înseamnă îmbufnat (n. trad.). 

petrecute alături de blonde, îl ajutau să cumpere 
deopotrivă loialităţi nesigure şi ocazii uşoare de a trăda. 

— Cred că ar trebui să-mi cer scuze, zise Benway. 

— Pentru ce? 

— Mai devreme a fost ceva personal. N-ar fi trebuit să te 
amestec. 

— Domnule, era un gunoi de stânga. Nu-i va simţi 
nimeni lipsa. 

— Da, mă rog. 

— Şi nici măcar nu era un jurnalist adevărat. Era 
blogger. 

În timp ce Benway râdea din pricina snobismului lui 
Morse, telefonul mobil îi sună. Se întinse după aparatul 
care clipocea şi se mişca pe pat. 

— Da? răspunse el şi se ridică. Iisuse! 

Blasfemia atipică era un motiv suficient ca Morse să se 
uite lung la el. 

Benway închise şi se întinse după telecomandă, apăsând 
butoanele până ajunse pe CNN. 

Se uita la o poză a lui Kate Swift. Fotografia era neclară, 
avea părul lung şi vopsit blond. Dar era ea. 

— FBl-ul o să se mai ocupe de identitatea lui Swift 
câteva ore, zise el, întorcându-se spre Morse, uitând 
complet de soţie şi de trădarea ei. Dar nu mai e mult timp. 
Vreau ca doamna Danvers să fie ţinută sub observaţie. 
Imediat. 

CAPITOLUL 8 


La 77 de ani, Philip Danvers, care îşi petrecuse toată 
viaţa adultă cufundat în mocirla inechităţii, slăbiciunii, 
trădării, obscenităţii şi a mizeriei umane în stare pură, cu 
greu mai putea fi surprins. 

Aşa că, atunci când, în timp ce îndura frigul tăios stând 
în faţa capului de vultur nazist cocoţat pe un soclu la 
intrarea în aeroportul dezafectat Tempelhof, o văzu prin 
ceaţă pe nepoata lui ţinând de mână un copil înfofolit, de 
sex incert, nu se abătu de la descrierea dinamică a 
blocadei Berlinului. Continuă să le vorbească pe un ton 
înalt şi ridicat unor pensionari care se urniseră din casele 
lor de bătrâni din Florida şi Arizona şi dăduseră o sumă 
frumuşică pentru a se plimba prin Berlin şi Viena cu el, ca 
să le facă un tur al punctelor de atracţie din Războiul Rece 
- îi ascultau cu atenţie părerile avizate, fiindcă petrecuse 
ani buni ţesând intrigi pentru serviciile secrete americane. 

Nu era chiar nepoata lui de bunic, preferinţele sexuale 
bine ascunse ale celor ca el nu le permiseseră bărbaţilor 
din generaţia lui să fie părinţi, spre deosebire de cuplurile 
de acelaşi sex din ziua de azi, care adoptau copii fără nicio 
grijă şi foloseau mame surogat. El nu i-ar fi spus vreodată 
că se gândea la ea în felul acela, dar în senilitatea lui se 
considera patriarhul unei familii disfuncţionale. 

Şi, dacă în familia din imaginaţia sa zaharisită Kate 
Swift era nepoata lui, atunci Harry Hook era fiul lui iubit şi 
risipitor, iar Lucien Benway - oaia neagră. 

Benway - jocheul acela mic şi răutăcios care avea 
talentul să ajungă drept la ţintă cu insultele - începuse să-i 
spună doamna Danvers, după servitoarea arţăgoasă din 
Rebecca, romanul lui Daphne du Maurier şi filmul lui 
Hitchcock, şi aşa îi rămăsese porecla. 

Dar, deşi nu-l mai surprindea nimic, era măcinat de 
îndoiala de sine, iar când Danvers, fără să se abată de la 
descrierea sa pompoasă, dar pe placul oamenilor, despre 
bombardamentele cu dulciuri - piloţii americani care 

paraşutaseră batoane Hershey kinderilor amărâţi care se 
strângeau lângă gardul de la Tempelhof, uitându-se în sus 
miraţi în timp ce aeronavele Skymaster survolau asurzitor 
deasupra capetelor lor - aruncă o privire peste mulţime la 
femeia care se prefăcea că e interesată de faţada întinsă a 
aeroportului, proiectată de un arhitect nazist ca să arate 
ca o pasăre răpitoare în zbor, şi observă mai bine copilul, a 
cărui mână înmănuşată o ţinea strâns, realizând că era 
băiat, se muştrului în sinea lui pentru că îşi lăsase 
imaginaţia s-o ia razna. 

Mama şi fiul se îndepărtară, iar Danvers, aflat pe pilot 
automat, înţelese că ştirile pe care le auzise în camera de 
hotel despre incidentul de la şcoala din Vermont - fusese 
sigur că fotografia înceţoşată a femeii care împiedicase un 
alt atentat identic celui de la Sandy Hook o arăta pe Kate, 
fosta lui protejată - îi alimentaseră imaginaţia îmbătrânită. 

Dar gândurile îi curgeau limpede, spre deosebire de alte 
părţi ale corpului care nu mai funcționau aşa de bine (în 
timpul multor drumuri la toaletă, jetul de urină care ţâşnea 
din el era slab şi poticnit, oprit de o prostată canceroasă 
care voia să îl omoare). Îi spuneau că era vorba de Kate şi 
că urma să-i ceară ajutorul. 

Îndepărtă gândul, zâmbi şi dădu din cap spre tânăra 
ghidă nemţoaică, făcându-i semn că aproape încheiase, 
apoi se adresă din nou publicului său. 

— Bine, prieteni, să ne întoarcem la autocar. Bucuraţi-vă 
de ultima noapte în Berlin. Ne vedem mâine la Viena, unde 
sunt sigur că veţi purta cu toţii trenciuri şi veţi fredona 
coloana sonoră din filmul A/ treilea om. 

Refuzând politicos să răspundă la cele câteva întrebări, 
Danvers se îndreptă spre sud, spre staţia de metrou 
Tempelhof cu paşii mari care-l caracterizau, şchiopătând 
acum din cauza bolii. 

Niciodată nu mergea cu ceilalţi în autocar la sfârşitul 
zilei, bucurându-se de ceea ce era cu siguranţă ultima sa 
vizită în Berlin, un oraş pe care-l îndrăgise pe vremuri 
pentru senzaţia de claustrofobie pe care o dădea şi pentru 
aerul misterios. 

Nu reuşise să îşi înăbuşe o urmă de regret când văzuse 
căderea Zidului la TV. Era într-o cameră de hotel din 
Islamabad împreună cu Harry Hook, pe care-l ghida într- 
una dintre primele sale aventuri. (Hook pusese la cale un 
măreț plan machiavelic ca să-l coopteze ca informator pe 
un fizician iranian - care era în Pakistan ca să cumpere 
centrifuge P-1 de la Khan, reţeaua nucleară fantomă a Al- 
Qaeda; omul de ştiinţă trebuia să ajungă într-un menage â 
trois cu o cântăreaţă de gazeluri” „pompată” şi o fostă 
jucătoare de crichet polisexuală. Nimeni altcineva în afară 
de Harry nu crezuse că va funcţiona, dar totul mersese de 
minune - iar dacă filmuleţul rezultat ar fi ajuns pe mâna 
ayatolahilor, fizicianul ar fi fost condamnat la moarte prin 
lapidare pentru zina - şi Danvers păruse un oracol pentru 
că îl recrutase pe copilul-minune Hook) 

Mergând cu grijă pe trotuarul alunecos, simţi că era 
urmărit şi, când trecu pe lângă o toaletă publică, se uită 
înapoi. Putea să jure că văzuse o femeie şi un băiat stând 
lângă un parapet cu biciclete legate şi pozând ceva cu un 
telefon mobil. 

Danvers cobori spre staţia de metrou, ajungând pe 
peron în timp ce trenul galben se oprea pufăind. Îşi validă 
biletul Berlin City Tour, se urcă în trenul aglomerat şi se 
tinu de o curea de lângă uşă. 

În timp ce trenul pornea, simţi pe cineva lângă el, iar 
blonda şi copilul se apropiară şi mai mult. 

Ca să vezi, mintea lui bătrână avusese dreptate. 

— Ştii unde e? îl întrebă Kate, uitându-se pe fereastră la 
tunelul întunecat. 

— Bună şi ţie, Kate. 

— Ştii? 

— Cine? 

— Philip, te rog. 

Se uită la ea şi îi citi încordarea de pe chip şi trebui să 
se abţină să nu o îmbrăţişeze. 


> Poezie orientală cu formă fixă (n.red.). 
6 Lege islamică. Condamnă relaţiile sexuale înaintea sau în afara 
căsătoriei, indiferent de sexul partenerilor (n.red.). 

Copilul se uită tăcut la el. Era o fetiţă tunsă şi îmbrăcată 
ca un băiat. 

Deci ea era fata lui Kate şi a palestinianului. Avea ceva 
din frumuseţea subtilă şi levantină a tatălui (Danvers îşi 
ţinuse ascunsă atracţia ridicolă pentru Yusuf, cel cu ochii 
adormiţi). Fetiţa se uita la el cu ochii ei negri fără nicio 
expresie. 

— Nu chiar. 

— Dar poţi afla? 

— Da. 

Trenul se opri la Paradestrasse şi, cu toate că trebuia să 
coboare abia la Stadtmitte, lângă hotelul Regent unde era 
cazat, cobori şi spuse: 

— Hai să ne întâlnim la Memorialul Holocaustului în 
două ore. 

Danvers, rămas singur pe peron şi şfichiuit de curentul 
cald iscat de trenul care se urnea din staţie, îşi dori să fie 
acasă ascultând Chopin şi sorbind unicul pahar de Cutty 
Sark pe care îl bea în fiecare seară. În timp ce-şi târa 
trupul muribund pe scări, ţinându-se de balustradă, se 
simţi foarte bătrân şi obosit. 

CAPITOLUL 9 


Benway zbură spre casă cu compania Emirates. Zborul 
de la Amman în Dubai dura două ore, apoi avea o cursă 
directă până în Washington. La First Class, unde existau 
compartimentele private care îi plăceau atât de mult, toate 
locurile erau ocupate, dar măcar Emirates avea la clasa 
business scaune care se făceau pat. Oricum, avea spaţiu să 
îşi întindă picioarele. 

Morse o luase înainte, la bordul unui 747 nemarcat 
alături de asociaţi de-ai săi de la Forţele Speciale care se 
întorceau la Fort Bragg după o operaţiune ilegală în 
Yemen. Chiar dacă avea un alt zbor de luat spre 
Washington, urma să ajungă înaintea lui Benway, care nu 
se grăbea. 

Avea nevoie de amorţeala provocată de paisprezece ore 
în zbor ca să proceseze emoţiile stârnite de reapariţia lui 
Kate Swift, fiindcă din cauza ei decăzuse atât de mult, din 
cauza ei fusese renegat de CIA şi de către administraţie 
(evitând la mustață să fie anchetat) şi era acum nevoit să 
trăiască în umbra unei anchete în curs de desfăşurare a 
Departamentului de Justiţie, provocată de contractele sale 
internaţionale care încălcau prevederile legii în legătură 
cu practicile de corupţie în străinătate. 

Din cauza presiunii cercetărilor, majoritatea clienţilor 
săi, sperioşi ca nişte iepuri, s-au îndepărtat de el, iar lista 
lui tot mai scurtă cuprindea acum doar guvernele 
nelegitime ale unor state paria care continuau să aprecieze 
cunoştinţele unui american de teapa lui şi cărora nu le 
păsa nici cât o ceapă degerată de condamnarea sa 
internaţională. 

Era o umilinţă pentru un om de care ascultaseră patru 
preşedinţi americani la rând. 

Oftă şi îi făcu semn stewardesei să îi mai dea un Cutty 
Sark, iar femeia îi aduse o sticluţă verde cu auriu pe care o 
desfăcu şi o turnă în pahar peste gheaţă. 

În timp ce sorbea, se gândi la Philip Danvers şi îşi dădu 

e 40 - 


seama, spre ruşinea lui, că îşi dorea ca relaţia cu bătrânul 
să nu fi avut de suferit, ca atunci când urma să aterizeze să 
poată să apeleze la el pentru ajutor. 

Era absurd, fiindcă Benway pusese la cale lovitura care 
îl forţase pe Danvers să se pensioneze anticipat. 

Când Danvers refuzase propunerea lui Benway de a 
intra în sectorul privat pentru a duce unitatea lor 
misterioasă şi anonimă în afara legii, fiind astfel ascuns de 
comitetele de supraveghere ale serviciilor secrete din 
Washington, acesta din urmă trecuse peste autoritatea 
mentorului său, susţinându-şi cauza în faţa aliaţilor săi din 
Guvern, ai celor din Departamentul de Apărare al SUA şi a 
comunităţii serviciilor secrete care se săturaseră să li se 
taie elanul. Benway câştigase atunci, îndepărtându-l pe 
bătrân şi creându-şi astfel propriul fief, trebuind să 
raporteze direct Casei Albe. 

Desigur, caracterul neoficial al acestei relaţii (replica lui 
standard când era chestionat de către oficiali 
guvernamentali, generali şi asistenţi prezidenţiali fusese 
„Şi pentru cine nu lucrez astăzi?”) îi acordase o mare 
libertate, dar aroganţa copleşitoare îl ruinase. 

O avusese pe cap pe Kate Swift, care rămăsese protejata 
doamnei Danvers un pic prea mult pentru gustul lui. 
Benway privise întotdeauna suspicios căsătoria ei cu Yusuf 
Hourani, care da, era un american născut la Chicago, dar 
era şi fiul unor palestinieni care îl susţinuseră cândva pe 
Arafat. Se pare că mama lui - însă când Benway căutase 
dovezi găsise doar zvonuri şi insinuări - fusese membru al 
organizaţiei teroriste Septembrie Negru împreună cu Leila 
Khaled, care pe 29 august 1969 deturnase zborul TWA 840 
din Roma cu destinaţia Atena şi deviase cursul aeronavei 
Boeing 707 spre Damasc, aruncând în aer avionul după ce 
ostaticii debarcaseră. 

Părinţii lui Hourani încercaseră să uite aceste lucruri şi 
intraseră în mediul universitar, iar fiul lor părea un patriot 
american, chiar dacă era musulman practicant, până la 
evenimentele din 11 septembrie. După invazia în Irak 
cochetase cu Islamul radical, dar Kate Swift îl sedusese şi 

îl făcuse agentul ei, infiltrându-l în Al-Qaeda. 

Mulțumită informaţiilor oferite de el, Swift reuşise să 
asasineze un lider Al-Qaeda aflat în capul listei 
administraţiilor. Acest lucru purificase sufletul păgân al lui 
Hourani, iar ea se căsătorise cu el şi îi făcuse un copil. 

Insă Benway nu se potolise, fiind în continuare convins 
că Hourani rămăsese loial Al-Qaeda, că moartea liderului 
era doar o chestiune de reglare internă de conturi şi 
afirmase succint: „Pe băiatul ăla îl paşte o rachetă.” 

Cum altfel, susţinuse Benway, ar fi putut Hourani, după 
ce rămăsese acasă cu fetiţa lui metisă, să reintre dintr-o 
dată în circuit şi să se ducă alături de Swift în Pakistan ca 
să reia legăturile cu o celulă Al-Qaeda ascunsă în munţi la 
graniţa cu Afganistanul? Nu luase în seamă explicaţia lui 
Swift potrivit căreia, după ce îl lăsase pe Hourani în 
Lahore şi se întorsese acasă, el riscase foarte mult şi se 
dusese în sudul Waziristanului ca să ajute la transportarea 
a doi foşti oameni de nădejde şi a familiilor lor în 
siguranţă. 

Benway îşi pledase convingător cauza la Casa Albă, 
susţinând că  Hourani avea legături cu personaje 
importante din Al-Qaeda, şi propusese o acţiune în forţă. 
Fusese autorizat un atac cu dronă, iar Benway, într-un 
moment de sinistră grandomanie, îi trimisese lui Kate 
Swift link-ul către camera de transmisie a aparatului 
model Predator ca să vadă din celălalt colţ al lumii cum 
soţul îi este spulberat de pe faţa pământului. 

Benway şi Morse se uitaseră la atac în biroul lor din 
Washington, Benway fumând Samsun şi bând Cutty, iar 
Morse stând relaxat în picioare. Când ecranul fusese 
cuprins de flăcări, Benway trimisese încântat un rotocol de 
fum spre tavanul izolat fonic, ridicase paharul şi zisese: 
„Allahu Akbar!” 

Kate Swift reacţionase şi se dusese la televizor, dându-i 
în vileag pe toţi cei implicaţi în atacul asupra soţului ei 
(jurnaliştii de stânga deja îl considerau un erou american), 
ajungându-se până la Casa Albă, iar primii sacrificați 
fuseseră principalul consilier al Preşedintelui în materie de 

antiterorism, care îşi dăduse demisia, şi Benway, care 
fusese înlăturat ca un furuncul plin de puroi din cadrul 
corpului serviciilor secrete. 

Între timp, Swift îşi luase fetiţa şi se făcuse nevăzută. 
Benway, care se chinuia să supravieţuiască, dăduse 
publicităţii rapoarte false potrivit cărora Swift făcuse ca 
Snowden şi se refugiase în Rusia, singura ţară care ar fi 
primit-o, şi că fusese văzută în compania fostei cârtiţe ruse 
Anna Chapman, adică Anna Vasilievna Kushehyenko pe 
numele ei adevărat, într-un salon de manichiură din 
Moscova. 

Războiul Rece luase sfârşit, dar amintirile persistau şi 
legătura lui Swift cu ruşii îi pătase reputaţia de 
„patrioată”, iar administraţia spusese răspicat că, dacă va 
mai pune piciorul în SUA, va fi judecată pentru trădare. 

Benway bănuise că nu plecase deloc din America şi se 
folosise de resursele lui slabe să o găsească, însă fără 
succes. 

Dar fusese acolo în tot acest timp. 

Ascunzându-se la vedere. 

Lui Benway nu-i scăpă ironia că Swift nu fusese 
ostracizată nici de aparatul statului şi nici din cauza 
nepriceperii ei, ci de acţiunile stupide a doi mutanţi, a 
căror teapă se insinua, cu o regularitate monotonă, în 
găoaza spirituală a Americii. 

Nu conta. Ea era pe fugă, iar el avea şansa să o 
găsească. Şi asta şi urma să facă. 

Benway îi făcu semn stewardesei să-i aducă încă un 
Cutty Sark şi, în timp ce sorbea din băutură, cu avionul 
care huruia sub picioarele lui, cu micul avion de pe ecran 
care-l aducea din ce în ce mai aproape de casă, se simţi 
suficient de amorţit încât să se gândească la cealaltă 
femeie pe care trebuia să se răzbune: soţia lui infidelă. 

CAPITOLUL 10 


Lucien obişnuia să spună, atunci când bea coniac şi 
fuma un trabuc, că Nadja Benway avusese mai mulţi 
bărbaţi în ea decât avusese First Street Tunnel trenuri, dar 
lucrurile stăteau altfel azi. 

Chiar avea de gând să-şi părăsească soţul pentru un alt 
bărbat. Şi era foarte sigură de asta în timp ce-şi fuma 
ţigara de la micul dejun la masa din bucătăria casei de pe 
Strada Q, neatentă la vorbăria de pe CNN care se auzea de 
la televizorul mic de pe bufet. Sentimentul de certitudine o 
făcea să nu acţioneze şi stătea cu cotul sprijinit pe blatul 
mesei, cu scrumul crescând ca un miriapod din vârful 
ţigării Marlboro Menthol pe care o ţinea între degete. 

Nadja era şic într-un stil european. Se plimba prin Union 
Market îmbrăcată cu un pulover larg din caşmir, o pereche 
de blugi şi adidaşi fără şosete, cu faţa ei izbitor de 
frumoasă pe care nu era nici urmă de machiaj, cu părul 
lung şi negru încă răvăşit după o întâlnire recentă cu un 
bărbat din lunga ei listă de aventuri, făcându-le astfel 
invizibile pe doamnele din Georgetown, care erau 
respectabile, bine îmbrăcate şi aveau operaţii peste tot. 
Nadja atrăgea privirile tuturor bărbaţilor de acolo, 
lăsându-i să simtă un vag iz de mosc şi Guerlain Samsara 
şi dându-le convingerea chinuitoare că viaţa le va fi pustie 
pentru că nu o cunoscuseră. 

Aşadar, avusese parte de multe mădulare şi primise 
multe oferte de a-l părăsi pe piticul de Benway, oferte pe 
care le tratase cu dispreţ. 

Dar, în ultimele săptămâni, un sentiment straniu şi 
necunoscut până acum înflorise în sufletul Nadjei, de parcă 
ar fi fost fecundat de lichidele amestecate ale ei şi ale celui 
mai recent amant. 

La început crezuse că era bolnavă, aşa că fumase mai 
puţin, băuse mai puţină vodcă şi mai tăiase din ciocolata 
belgiană pe care o consuma în cantităţi industriale, dar 
care nu îi afectase câtuşi de puţin silueta. 

Apoi înţelesese că era bolnavă. 

Bolnavă de dragoste. 

Doamne, ce comportament adolescentin avea! 

Nu conta. 

Asta era, pur şi simplu. 

Era îndrăgostită şi îşi privi căsnicia prin prisma iubirii, 
ajungând la concluzia că era ceva jenant. 

Când îşi petrecuse amantul la cel mai recent război al 
său, îmbrăcat cu haina de aviator, din piele, pe care i-o 
cumpărase de la magazinul Vintage al lui Dr. K de pe 
Strada U, cu un zâmbet fals pe chip şi cu o bravadă 
băieţească - asta nu o impresionase, fiindcă unul dintre 
lucrurile la care Nadja se pricepea era războiul - îi 
promisese că îi va da un răspuns când se întoarce. 

Se aşteptase ca ardoarea să i se mai tempereze în 
absenţa lui, însă sentimentul era din ce în ce mai 
copleşitor şi, în timp ce se uita la mormanele de zăpadă de 
pe trotuare, fu sigură că voia să fugă cu el. 

Lui i se oferise o slujbă la Paris, un oraş care ei îi 
plăcuse mereu, la o revistă de top, specializată pe 
probleme actuale, cultură şi politică, şi se hotărâse chiar 
acum să plece cu el. 

Şi pe Lucien să-l ia naiba. 

În timp ce râdea, îşi termină ţigara şi se uită pe 
fereastră la fulgii de zăpadă care cădeau, nebăgând în 
seamă vocile stridente ale celor doi prezentatori americani 
- duetul obişnuit Barbie şi Ken, cu dinţi de porțelan şi 
bronzaţi artificial - şi îşi dădu seama că, pentru prima oară 
după mulţi ani, era fericită. 

Iar când se întoarse şi văzu faţa lui Michael Emerson la 
TV, se gândi că lăsase visele să intre în lumea reală. Chiar 
era Michael, care zâmbea dintr-o fotografie făcută în 
noaptea când câştigase Premiul Pulitzer pentru reportajele 
despre ascensiunea grupării teroriste ISIS. Apoi o auzi pe 
prezentatoarea cu înfăţişare de Barbie spunând că trupul 
lui decapitat fusese descoperit în Al-Raggah, Siria - încă 
un jurnalist american care căzuse victimă nebunilor de 
jihadişti. 

Nadja se întinse după telecomandă şi închise televizorul 
fără să-i tremure deloc mâinile. 

Îşi mută privirea de la ecranul cenuşiu la desenul mic 
care atârna pe frigider. Era în cărbune şi arăta o ţărăncuţă 
din Balcani de la mijlocul secolului trecut care purta o 
pălărioară, o jiletcă şi o bluză brodată şi care zâmbea 
timid. Era singurul lucru pe care Nadja îl recuperase din 
vila-cazinou care fusese sediul central al unei brigăzi a 
forţelor bosniace-sârbe în timpul asediului de la Sarajevo 
şi unde fusese ţinută prizonieră timp de peste un an de 
către un colonel sârb, când era adolescentă. 

Desenul - doar mai târziu, când ajunsese în America, 
aflase că era opera portretistului Ismet Mujezinove şi că 
era destul de valoros - atârnase deasupra patului 
colonelului, iar ea se uitase la el în ceasurile nesfârşite 
când o violase înainte să o dea oamenilor săi să o 
batjocorească, în timp ce obuzele şuierau deasupra ei. 

În ultimele zile ale războiului, cazinoul fusese înconjurat 
de o bandă jerpelită de musulmani bosniaci care uciseseră 
majoritatea sârbilor într-un schimb îndelungat de focuri. 
Colonelul, rănit la umăr, ieşise fluturând un băț cu un 
tricou alb în vârf. 

Bosniacii îl împuşcaseră pe loc şi păreau să o considere 
pe Nadja complice, când o urâţenie de om de niciun metru 
cincizeci şi cu un cap enorm (îi auzise pe soldaţii care 
crescuseră cu MTV strigându-l „Spongebob”) păşi în faţă, 
făcându-şi loc cu accentul american şi autoritatea 
misterioasă pe care o degaja printre soldaţii jerpeliţi, iar 
apoi se trezise într-un Mercedes vechi care o dusese la un 
spital al ONU şi apoi în America, Lucien Benway folosindu- 
se de legăturile sale pentru a-i asigura statutul de 
refugiată. 

Ea avea cincisprezece ani, Lucien treizeci şi unu. Nu o 
atinsese niciodată. Când împlinise şaisprezece, o ceruse de 
nevastă, ea acceptase şi erau căsătoriţi de 20 de ani. O 
căsnicie care nu fusese niciodată consumată. 

Lucien Benway o salvase, sau cel puţin aşa susţinea el. 
Adevărul e că făcuse o sclavă din ea, râcâindu-i rănile 

psihice şi spirituale astfel încât să supureze continuu, 
îndemnând-o să întreţină cu străini relaţii sexuale fără 
sens, care pe urmă o făceau să-i fie scârbă de ea însăşi, pe 
de altă parte neputând să conceapă viaţa fără el. 

Până când îl întâlnise pe Michael Emerson, iubirea vieţii 
ei, care fusese aruncat în nisip, decapitat, ca o statuie 
vandalizată. 

Nadja se duse la frigider, deschise congelatorul şi se 
întinse după sticla de Stolichnaya care stătea pe o parte, 
albă de la gheaţa depusă pe ea. 

Luă un păhărel din dulapul de deasupra chiuvetei se 
aşeză la masă, ascultând sunetul scos de dopul desigilat, şi 
turnă lichidul dulceag în pahar. 

Bău până nu mai ştiu de ea. 

CAPITOLUL 11 


Kate o ţinea pe Suzie de mână şi se plimbau pe 
Eberstrasse, nu departe de Poarta Brandenburg, 
îndreptându-se spre Memorialul Holocaustului din Berlin. 

Zidul căzuse când ea era mică, dar ştia că se întinsese 
de-a lungul acestei străzi, tăind în două oraşul pe care îl 
considerase mereu căminul spiritual al lui Philip Danvers. 

Fusese metafora perfectă, deşi contradictorie, care îi 
reprezenta pe toţi spionii de pretutindeni. 

Nici nu începuse bine să se gândească la el că îl şi văzu 
pe doamna Danvers - porecla acidă dată de Lucien Benway 
fusese adoptată de toţi cei care îl iubeau sau îl iubiseră 
cândva pe Philip - cum traversa strada. Când el ajunse pe 
trotuar şi lăsă vârsta să i se vadă, Kate avu o clipă de 
îndoială. 

Se opri sub un tei desfrunzit, măsurând cu privirea cele 
două mii şapte sute unsprezece dale de un cenuşiu 
mormântal aranjate într-un şir rectiliniu precis, înainte să 
o ia pe una dintre aleile înguste dintre ei. Pălăria lui 
caraghioasă şi verzuie, cu pana de un galben deschis, se 
făcu nevăzută când strada începu să coboare. 

Kate îl urmă, trăgând-o pe Suzie după ea şi uitându-se 
pe stradă ca să nu fie urmărite. Nu văzu nimic suspect. 
Dar asta nu însemna nimic. 

— Mami, ăsta e bătrânul de la metrou? o întrebă Suzie. 

— Da. 

— Cine e? 

— Un om cu care mă ştiu de mult. 

— E prieten cu tine? 

— Da, zise Kate cu mai multă convingere decât simţea 
de fapt, conducând-o pe fetiţă pe aleea îngustă, cu dale 
inegale şi alunecoase din pricina zăpezii care se topea. 

Pe măsură ce deveneau tot mai mici din cauza dalelor 
tot mai înalte, priveliştea oraşului se reducea la nişte 
frânturi, de parcă ar fi privit prin vizeta unui tanc. Kate 
simţi cum o cuprinde claustrofobia. 

Labirintul de piatră era locul perfect pentru o 
ambuscadă. 

Kate se pregătea să se întoarcă şi să o rupă la fugă cu 
fetiţa ei când Danvers apăru de după o dală, spunându-i cu 
un firicel de voce: 

— Kate. 

— Philip. 

— N-o să-ţi zic că arăţi bine. 

— Nici eu. 

Danvers râse şi se înecă. 

— Kate, de ce ai riscat să fii descoperită? De ce ai venit 
la mine? 

— Ai de gând să mă dai în vileag? 

— Dumnezeu mi-e martor că ar trebui. 

— Atunci de ce nu o faci? 

— Să spunem că e capriciul unui bătrân sentimental. 

Se uită la ea cu ochii stinşi, de culoarea prafului, şi Kate 
văzu cum venele i se întind pe osatura feţei, pe sub pielea 
subţire. Avea un petic de barbă pe care-l ratase de 
dimineaţă, iar câteva fire albe se ridicau ca nişte antene 
din guşa lui zbârcită. 

— De ce-ai rămas în America după ce-ai făcut ce-ai 
făcut? o întrebă. 

— E ţara mea. E ţara ei. 

Dădu din cap spre Suzie, care se juca singură de-a v-aţi 
ascunselea. 

— Țara pe care ai trădat-o? 

— Philip, e o afirmaţie foarte părtinitoare şi ştii asta. Nu 
mai trăim în vremuri atât de simple. 

Îşi ridică nasul aristocratic şi se uită la ea cu aroganță. 

— Kate, nu îndrăzni să-ţi dai cu presupusul. Sunt 
suficient de bătrân şi am văzut totul. În anii '60 ai fi fost 
Jane Fonda. În anii '70 - Patty Hearst. Eşti doar un clişeu. 

— Am rămas văduvă, Philip. Fetiţa mea a rămas orfană. 
Ăsta nu-i clişeu. 

— Kate, te-ai băgat în asta cu bună ştiinţă. La fel şi 
Yusuf. 

— Şi trebuia să tac şi să jelesc singură? 

— Asta facem noi. 

— Poate asta faci tu, războinicul nobil. 

— Cu siguranţă nu nobil. Nu acum. Sunt doar un om în 
vârstă care se uită la defilare de pe veranda azilului de 
bătrâni. 

Îşi pişcă şaua nasului şi închise ochii o clipă. Apoi se uită 
lung la ea. 

— Kate, de ce vrei să intri în legătură cu el? 

— Ai aflat unde e? îl întrebă Kate. 

— Da. 

— Unde? 

— Întâi trebuie să te întreb ceva. 

— Ce anume? 

— Ce intenţii ai? 

Râse. 

— Ce intenții am? 

— Da. lartă-mă dacă par protector, dar a fost 
întotdeauna cel mai vulnerabil dintre noi. 

— De unde să ştiu, nu l-am cunoscut! 

— Katie, nu fi necinstită. O să îi ceri ceva sub imperiul 
emoţiilor? 

— Nu. 

— Nu? 

— Philip, am nevoie de ajutorul lui. 

Dădu din cap. 

— Cu ce? 

— Vreau ca fiica mea să crească în siguranţă. Să aibă o 
viaţă normală. Vreau să se sfârşească totul. Vreau să-mi 
reiau locul. 

— Ceri cam mult. 

— Aşa e. 

— Să înţeleg că vrei un final fericit? 

— Da. Şi dacă e cineva care să-l poată scrie, atunci ăla e 
Harry Hook. 

CAPITOLUL 12 


Hook se baricadase în cocioaba lui din lemn în timp ce 
ţărâitul greierilor vestea înserarea. Băuse fără oprire de 
după-amiaza trecută - bea pentru că încerca să uite 
amintirile pe care i le trezise nenorocirea de la spital, bea 
pentru că încerca să înăbuşe sentimentul de vină pe care îl 
trăgea după el ca pe o piatră de moară - şi ajunsese la un 
grad de beţie care îl împiedica să se îmbete şi mai mult. 

— Ce zici de înc-un scotch, bătrâne? îşi zise Hook, 
fluturând sticla de Cutty Sark prin aerul greu. 

— Ba chiar te rog, îşi răspunse singur şi, în timp ce 
barmanul îi umplea paharul în acordurile piesei „I Will 
Always Love You”, nu mai era Harry Hook, ci Marvin 
Murray - îi plăcuse mereu aliteraţia din pseudonimul său - 
şi se vedea în urmă cu zece ani, în sufrageria casei 
consulului american pe o insuliţă din Asia, când avea pe la 
45 de ani şi era arătos, bronzat şi zâmbitor, iar băutura din 
mână nu era simptomul unei probleme sau, Doamne 
fereşte, al unei boli, ci era un gest social, un obiect de 
recuzită care făcea parte din jocul lui, fiindcă încerca să 
pară yankeul preferat al oricărui străin nevoiaş: bogat, 
filantrop, un pic sentimental şi naiv. 

Petrecerea nu avea muzică live, la fel cum insula-califat, 
o căcărează din fundul Indoneziei, nu avea un ambasador, 
ci doar un consul proaspăt numit, care arăta de parcă ar fi 
fost încă adolescent, şi lucra sub protecţia Jakartei. 

La serata americană, ideea soţiei consulului (o roşcată 
drăguță care îi susţinuse privirea o secundă în plus în timp 
ce soţul ei o învârtea pe ringul de dans în acordurile vocii 
lui Whitney Houston, care se auzea din combină), participa 
comunitatea restrânsă de expatriaţi: cei mai în vârstă, ca 
nişte şopârle care aveau nevoie de soare ca să nu le 
îngheţe sângele, veniţi pentru băutura gratis de pe acest 
petic de pământ; câţiva buni samariteni destul de aranjaţi 
dintr-o sectă vag creştină, care găsiseră mântuirea în 
această enclavă islamică şi obişnuiţii „oameni de afaceri” 

care tot adulmecau zona, dând mită la schimb pentru 
concesiuni de petrol, frecvenţe de telefonie sau resort-uri 
turistice. 

Hook simţise o mână pe mânecă. Era soţia consulului. 

— Doamnă Partridge, remarcase el, ce petrecere 
reuşită! 

— Spune-mi Sally, te rog, îi ceruse ea. Vai, dar e o 
plictiseală groaznică! 

Îşi răsfrânse buza de jos, strâmbându-se ca un copil, iar 
Hook îşi dorise s-o muşte până îi dădea sângele. 

— Ştiai că am fost la Paris înainte? Şi apoi Donald... 

Dăduse din mâna plină de pistrui. 

— Ei bine, să nu intrăm în detalii. 

Hook se gândise să afle ce făcuse Donald Partridge de 
ajunsese să primească un post aşa mic. 

Apoi Sally ajunsese în braţele lui, iar el o învârtise pe 
ringul de dans, cu abdomenul ei tonifiat frecându-se plăcut 
de penisul lui în timp ce Whitney triluia: „Eyeeeeeeee- 

Părea că doar Hook auzise cele două împuşcături care îi 
seceraseră pe cei doi puşcaşi marini, poate din pricină că 
urechile lui erau obişnuite cu frecvenţe mai lugubre. 

Se îndepărtase instinctiv de Sally Partridge şi cărnoasa 
ei buză de jos şi se dusese la uşă în timp ce opt bărbaţi 
înarmaţi cu AK-47 dăduseră buzna, fluturând armele ca pe 
sorcove şi făcându-i pe invitaţi să ridice mâinile. 

Cineva scosese din priză combina, reducând-o la tăcere 
pe Whitney. Conducătorul grupului (care era jihadist) 
păşise în faţă, îşi dezlegase keffiyeh-ul' şi zisese „Toată 
lumea să rămână calmă” cu un accent mieros de Oxbridge. 

Hook îl cunoştea. 

Îl ştia pe Arsen Bujang, liderul carismatic care studiase 
în Anglia şi care conducea o grupare de rebeli care se 
opuneau familiei regale putred de bogate care supsese de 
secole întregi sângele sărmanilor locuitori de pe insulă. 

De fapt, Hook (sau Murray) avusese misiunea de a se 
împrieteni cu el, de a-l cuceri cu promisiunea unei 


7 Acoperământ de cap (n. red.). 

sponsorizări americane prin fundaţia inventată Global 
Peace - Hook era un veritabil magician, crea site-uri şi 
clipuri video şi instala linii de telefonie la care răspundeau 
femei cu voci melodioase care vorbeau mult despre 
fundaţie şi despre caracterul respectabil al faptelor bune 
făcute de Marvin Murray. 

Şi se achitase perfect de această îndatorire, credea el. 
Bujang crezuse totul şi sfătuise Washingtonul să sprijine 
rebelii în eforturile lor de a înlătura familia regală, 
câştigând astfel putere într-o zonă din ce în ce mai 
fundamentalistă a lumii. 

Hook păşise în faţă, ridicându-şi palmele lipicioase de la 
transpiraţie când văzuse ţevile armelor îndreptate spre el. 

— Tuan’ Bujang, zise el, ce se-ntâmplă? 

— Presa o să spună curând că e o luare de ostatici, 
domnule Murray. 

Îi zâmbise prin barbă. 

— Te rog să nu o transformăm într-o situație de criză. 

Consulul îşi făcuse apariţia cu o voce tremurătoare. 

— Sunteţi pe pământul Statelor Unite ale Americii. Vă 
cer să vă retrageţi imediat. 

Bujang îi trăsese una cu patul armei şi bărbatul se 
lăsase într-un genunchi, cu nasul plin de sânge. 

— Doamnă Partridge, aveţi grijă de soţul 
dumneavoastră, îi zise Bujang. 

Sally Partridge se îndreptase spre consul când alţi trei 
bărbaţi îşi făcură apariţia din casă, târând după ei o femeie 
din partea locului şi doi copii blond-roşcaţi, o fată şi un 
băiat, amândoi sub cinci ani. Copiii se duseseră într-un 
suflet la mama lor, o apucaseră de picioare, iar musulmana 
se ridicase, îşi frecase mâinile şi zisese ceva ce îl făcuse pe 
unul dintre terorişti să o plesnească. Se ghemuise şi 
începuse să plângă. 

Bujang dăduse din cap spre Hook. 

— Vino cu mine. 

Hook îl urmase în bucătărie unde Bujang se sprijinise de 
blat, cu arma atârnându-i nonşalant de umăr. 


3 Formulă de politeţe, în thailandeză (n.red.). 

— Bine, Harry Hook, te-am prins, bătrâne. 

— Nu ştiu despre ce vorbeşti. Sunt Marvin Murray. 

— Tu crezi că-s cretin? 

— Nu. 

— Eşti de la CIA. 

Se uitase la faţa lui Hook. 

— Sau faci parte dintr-una din ramurile lor nenorocite. 
Hai să nu o dăm cotită. Eşti în miezul putred al poamei 
imperialiste. 

Schiţă un zâmbet ironic. 

— Poate că da, dar am sfătuit administraţia să te 
sprijine. 

— Ce faptă bună de om alb, Harry! 

— Nu asta vrei? 

— Câteva  firimituri de la domnul Bush în schimbul 
sufletului meu? Nu cred. 

— Atunci? Ce vrei de fapt? 

— Vreau atenţia unei lumi care habar n-are de ţărişoara 
noastră şi de plăgile ei sinistre. 

— O vei primi. Dar o să primeşti şi câteva gloanţe de la 
trupele speciale care o să ajungă aici în curând. 

— O să le ia ceva să se dezmeticească. Suficient timp ca 
mass-media mondială să se concentreze pe piesa noastră 
de teatru. 

— Dar miliția locală? 

— Incompetenţii ăia? Sunt antrenați să strângă bani 
pentru regim şi nimic mai mult. Oricum, o să facă sluj în 
faţa unora ca tine. 

Hook ştia că avea dreptate. 

— Şi ostaticii? 

— O să fie bine. Odată ce o să ne bucurăm puţin de 
atenţia emisiunilor, o să-i eliberăm. 

— I-ai omorât pe puşcaşii marini. 

— Erau soldaţi, Harry. Risc profesional. Dar civilii ăia 
pestriţi... 

Işi fluturase mâna cu degete lungi într-un gest de 
nepăsare. 

— O să-i eliberezi? 

— Pe cuvânt de cercetaş. 

Bujang zâmbi larg. Avea o dantură foarte bună. 

— Iar tu şi oamenii tăi? 

— Harry, vom fi martiri. Va fi o moarte splendidă. 

Hook se uită cruciş la el. 

— Tu chiar crezi în rahatul ăsta? 

— Harry, nu te lăsa indus în eroare de accentul meu şic. 
Sunt al naibii de fanatic. 

Se desprinse de blat. 

— Hai să mergem să socializăm. 

Noaptea trecuse fără mari incidente. Rebelii îi lăsaseră 
pe ostatici să bea, să mănânce şi să se ducă la toaletă 
însoţiţi. 

Lui Hook i se încredinţase rolul de legătură cu lumea de 
afară şi vorbise mai întâi în Jakarta cu ambasadorul, care 
fusese informat de misiunea lui, şi zisese: 

— Suntem al naibii de norocoşi să avem pe unul ca tine 
în interior, Harry. 

Când fusese întrebat în legătură cu solicitările rebelilor, 
Hook zisese că încă le formulau şi că toate elementele 
exterioare trebuiau să aştepte. 

Carele de reportaj începuseră să sosească. Reporterii 
locali din Jakarta, Singapore şi Manila ajunseseră primii. 
Apoi australienii. Şi, în cele din urmă, artileria grea: 
contingentul american şi câţiva europeni. Antenele satelit 
răsăriseră ca ciupercile în faţa casei, iar zumzetul scos de 
ziarişti plutise în aerul de dinaintea zorilor, doar pentru a 
fi acoperit mai apoi de chemarea muezinului la rugăciune. 

Când răsărise soarele, Hook vorbise la telefon cu 
colonelul de la trupele speciale care era pregătit să dea 
atacul şi să intre pe poartă. 

— Colonele, nu trebuie să faceţi nimic, îi zise Hook. 
Bujang mi-a dat cuvântul că toţi ostaticii vor fi eliberaţi. 

— Şi-l crezi? 

— Da. 

— Atunci eşti fie prost, fie clarvăzător. 

În cele din urmă, Bujang formulase prima şi singura 
solicitare. 

Un reporter american de televiziune şi o echipă de 
filmare urmau să aibă voie să intre să înregistreze 
declaraţia. 

Hook nu află niciodată cum se stabilise cine urma să 
aibă onoarea, dar o frumuseţe fragilă cu părul lins şi faţă 
de ogar famelic, cu trupul lucrat, cu nişte pantaloni kaki şi 
o vestă antiglonţ pe ea, intrase cu un cameraman care 
avusese decenţa să pară tensionat. 

Corespondenta era pusă pe treabă, ignorându-l pe Hook 
şi apropiindu-se de Bujang. 

Reflectoarele fuseseră poziţionate, iar Arsen Bujang era 
foarte telegenic cu vocea lui delicată, dinţii strălucitori şi 
tenul închis, atrăgător. 

Vorbise elocvent despre suferinţa poporului său. Despre 
anii de opresiune. Despre brutalitatea regimului corupt. Îşi 
dorea ca lumea să observe ce se întâmpla la ei în ţară şi 
încheiase spunând că era una dintre primele acţiuni dintr-o 
luptă viitoare. 

Le ceruse tuturor ostaticilor să se strângă laolaltă ca să 
fie filmaţi, cei mai înalţi în spate, copiii cu părinţii lor - în 
faţă. Cameramanul îi filmase, apoi el şi corespondenta 
fuseseră poftiţi afară. 

— Asta e tot? îl întrebase nedumerit Hook pe Bujang. 

— Da, acum e momentul. 

— li eliberezi acum? îl întrebase, arătând spre ostaticii 
care încă mai stăteau în picioare. 

Bujang le zisese ceva bărbaţilor în limba locală, iar doi 
dintre ei îl înşfăcaseră pe Hook şi îl ţinuseră imobilizat în 
timp ce liderul şi ceilalţi bărbaţi deschiseseră focul asupra 
ostaticilor, omorându-i pe toţi. Executaseră la sfârşit doi 
copii care ţipau deasupra cadavrelor sfârtecate ale 
părinţilor. 

Camera plină de fum duhnea a praf de puşcă, sânge şi 
rahat. 

Hook era imobilizat de terorişti, zbătându-se, plângând 
şi vomitând. 

Bujang vorbise din nou, iar Hook fusese împins în curte, 
unde soldaţii cu căşti pe cap şi echipament de protecţie de 

la forţele speciale avansau cu armele în faţă. Îl puseseră la 
pământ, urlaseră la el, lui nu-i păsa dacă-l împuşcau, nu o 
făcuseră, îl căraseră în stradă, îi stabiliseră identitatea şi îl 
duseseră la doctor, unde stătuse pe un scaun de campanie, 
încă asurzit din cauza zgomotului din încăpere, şi auzise 
pocnetele înfundate al gloanţelor care îi uciseseră pe toţi 
ostaticii şi pe doi soldaţi din forţele speciale. 

Nu avea să ştie niciodată de ce Arsen Bujang îl cruţase. 

Poate că înţelesese că, dacă îl lăsa pe Hook în viaţă, era 
o pedeapsă mai mare decât dacă îl omora. 

Nu numai că fusese acuzat de o eroare de judecată care 
dusese la uciderea a douăzeci şi doi de oameni, ci 
deasupra lui începuse să planeze şi suspiciunea că fusese 
înţeles în secret cu rebelii. Philip Danvers îl apărase pe 
Hook, asigurându-se că nu i se vor aduce acuzaţii oficiale, 
iar bătrânul refuzase la început demisia pe care Hook o 
trimisese prin e-mail după ce trecuse cu avionul pe 
deasupra strâmtorii Malacca în Bangkok. 

Dar Hook, care se judecase mai aspru decât o putea face 
oricare tribunal, îşi începuse sentinţa de exil auto-impus, 
purtând după el povara vinovăţiei pe care nu putea s-o 
lepede vreodată. 

In casa lui din junglă, Hook îşi turnă încă un pahar, dar 
îl dărâmă de pe masă şi acesta se sparse. Nu avea voinţă şi 
nici echilibru cât să-şi ia altul aşa că bău direct din sticlă. 

Bău mult, căutând neantul. 

CAPITOLUL 13 


Aproape de miezul nopţii, în timp ce se lupta cu somnul, 
Kate stătea aşezată şi privea afară pe fereastra trenului 
care gonea. Peisajul rural nemţesc îi zbura prin faţa 
ochilor - o biserică veche ascunsă în umbrele copacilor 
goi; un şir de felinare cu vapori de sodiu pătau zăpada în 
portocaliu; o maşină minusculă şi singuratică lângă o 
trecere peste calea ferată. 

Suzie stătea la masă vizavi de ea, cu mâinile în 
buzunarele gecii voluminoase, purtând şapca de baseball 
trasă atât de jos încât Kate nu-i putea vedea ochii şi spera 
că doarme. Însă fetiţa ridică privirea şi întrebă: 

— Unde suntem, mami? 

— Nu ştiu. Nu sunt sigură. Undeva între Berlin şi 
Hamburg. 

Fata deschise cartea de benzi desenate pe care o 
cumpărase la staţia cu grădina zoologică, trecând un deget 
peste personajele din manga, apoi o fixă pe Kate cu o 
privire dureros de asemănătoare cu a tatălui său. 

— Bătrânul de azi ţi-a zis „Katie”. 

— Da. 

— De ce? 

— Pentru ca ăsta a fost numele meu. 

— Înainte să fii Holly Brenner? 

— Da. 

— Care era numele meu înainte? 

— Suzie. Susan. Mereu a fost acelaşi. 

— Nu, numele de familie. 

— Nu-ţi aminteşti? 

— Nu, m-ai rugat să-l uit. 

— Da, aşa e. Îmi pare rău. Era Hourani. Susan Hourani. 

— Hourani? 

— Da. 

— Ăsta era numele lui tati? 

— Da. 

— Dar nu şi al tău? 

e 58 + 


— Nu, eu eram Kate Swift. 

— Dar eraţi căsătoriţi? 

— Da, dar mi-am păstrat numele. 

— De ce? 

— Pur şi simplu. 

— Îmi place Suzie Hourani. 

— Şi mie. 

— O să mă mai cheme aşa vreodată? 

— Da, aşa sper. 

Fetiţa se întoarse la cartea cu benzi desenate, iar Kate 
închise ochii o clipă. Mişcarea legănată a trenului o 
ademeni periculos de aproape de somn. 

Se ridică. 

— Vino. 

— Unde? 

— Am nevoie de cafea. 

Işi lăsară bagajele pe raftul de deasupra scaunelor şi 
merseră în lungul vagonului. Trecură de toalete, iar uşile 
de sticlă ale vagonului-restaurant se deschiseră brusc ca 
să le lase să treacă. 

Kate cercetă rapid vagonul. Un angajat în uniformă 
stătea în spatele tejghelei şi-şi verifica mobilul, un bărbat 
şi o femeie între două vârste stăteau la o masă cufundaţi în 
tăcere, iar o blondă tânără stătea singură şi citea un 
exemplar necartonat al cărţii Războiul în oglindă. 

Kate o conduse pe Suzie la o masă şi se apropie de 
tejghea, comandând un espresso şi o Cola. 

În general, nu o lăsa pe Suzie să bea sucuri acidulate, 
dar le aştepta o noapte lungă - un zbor de la Hamburg la 
Copenhaga, de unde urmau să ia avionul către Bangkok - 
şi nu îşi dorea ca fata să se moleşească. 

Uşile se deschiseră şi pe ele intră un bărbat de vreo 
treizeci de ani, cu blugi albaştri şi o cămaşă în carouri, 
care se trânti la o masă, privind afară în noapte. 

Kate duse cutia de cola şi păhărelul de plastic cu 
espresso acolo unde stătea Suzie. Bărbatul se uită spre ea 
doar o clipă înainte de a privi din nou pe fereastră, dar ea 
ştiu, la fel cum ştiuse şi ieri la şcoală, că hăituiala 

începuse. 

Kate se aşeză şi deschise cutia pentru Suzie, apoi bău o 
gură de espresso, cu toate că nu mai avea nevoie de el-un 
flux de adrenalină pură îi spulberase orice urmă de 
somnolenţă. 

Se uită cu coada ochiului la bărbat. 

Avea păr nisipiu şi pielea deschisă. N-ar fi trimis un 
bărbat negricios, nici măcar unul care ar fi putut fi doar un 
Gastarbeiter” turc oarecare. Individul părea să fie neamt, 
arăta de parcă bea bere şi zbiera la televizor când dădea 
Hamburger SV gol în Bundesliga. Probabil era un 
musulman slav, cecen sau chiar bosniac. 

Cine îl trimisese? 

Nu ştia. 

Întâlnirea cu doamna Danvers comportase anumite 
riscuri şi Kate era încă pe listele negre din Orientul 
Mijlociu, în ciuda faptului că trădase detestata Americă. 

Bărbatul care venise s-o omoare era doar un grăunte de 
nisip în deşertul schimbător al Islamului fundamentalist; 
suniţi, şiiţi, wahhabiţi, palestinieni, zaidiţi - în anii 
petrecuţi ca angajat al Serviciilor secrete, odată recrutată 
de Philip Danvers după 11 septembrie, Kate îi folosise pe 
toţi. Îi minţise pe toţi. Pe unii îi distrusese. Pe unii îi 
şantajase. Pe unii îi omorâse. 

Se măritase cu unul dintre ei şi îl privise cum moare. 

lar Lucien Benway, ca un Lawrence al Arabiei 
contemporan, avea o sumedenie de musulmani de fiecare 
rasă pe ştatul de plată. 

Kate mai luă în silă o înghiţitură de cafea şi se aplecă 
spre Suzie. 

— Am nevoie să merg la toaletă. 

Se aplecă şi mai mult. 

— Cât e ceasul? 

Suzie se uită la ceasul băieţesc. 

— Unsprezece cincizeci şi doi. 

— Dacă nu mă întorc în cinci minute, te duci la femeia 
de-acolo care citeşte şi o rogi să te ajute. Nu mai vorbeşti 


? Muncitor de origine străină (n.trad.). 

cu altcineva. O pui să te ducă la poliţie şi le spui cine eşti. 
Cine eşti cu adevărat. OK? 

Suzie se uită la ea temătoare. 

— Mami... 

— Ai înţeles? 

— Da, am înţeles. 

— E-n regulă. Mă întorc. 

Kate se ridică şi nu se uită la bărbat în timp ce se 
îndreptă spre ieşire. Uşile se deschiseră şi se închiseră ca 
o ghilotină în urma ei. 

Intră în toaletă şi lăsă uşa crăpată. După câteva secunde 
auzi uşile vagonului-restaurant deschizându-se cu un 
şuierat, apoi nişte paşi târşâiţi. leşi repede, lovindu-l pe 
bărbatul cu păr nisipiu în beregată cu dosul palmei. 

Îşi ieşise puţin din mână - acum câţiva ani lovitura l-ar fi 
omorât, dar ratase hioidul, aşa că el doar gemu şi se 
prăbuşi, iar ea îl târî în toaletă, trântind uşa în urma ei. 

Kate simţi la şoldul lui forma unui pistol. Îi scoase din 
blugi o Beretta 92FS dotată cu un amortizor YHM Wraith 
şi primul impuls fu s-o folosească, dar chiar şi amortizată 
împuşcătura ar fi fost periculos de zgomotoasă în spaţiul 
îngust, aşa că aruncă pistolul în chiuveta de inox. 

Bărbatul o împinse cu toată puterea înapoi şi capul i se 
izbi de peretele despărțitor. El încercă să se întoarcă, dar 
ea îl lovi rapid în rinichi, iar bărbatul icni şi se chirci. Încă 
încercând să îşi revină după lovitura la cap, nu continuă 
destul de rapid atacul, iar el ripostă cu un cot în plexul 
solar şi Kate simţi cum tot aerul îi iese din plămâni. 
Bărbatul reuşi să se întoarcă şi să-i tragă una în coaste, 
apoi un pumn în mandibulă, destul de puternic încât să 
vadă stele verzi. 

Ea căzu pe spate iar el se aruncă asupra ei cu un 
genunchi, ţintuind-o la pământ, întinzând în acelaşi timp 
mâna ca să recupereze pistolul din chiuvetă. 

Când văzu botul negru al amortizorului îndreptat către 
ea, îi dădu un genunchi în vintre şi îi aruncă pistolul din 
mână cu un pumn. Ridică mâna şi îşi înfipse degetul mare 
în orbita lui, strivindu-i ochiul. 

El deschise gura într-un urlet mut. 

Îl forţă să îngenuncheze, trecu deasupra lui, îi luă capul 
în mâini şi îi rupse gâtul. 

Kate se ridică ţinându-se de chiuvetă şi vomită, apoi îşi 
clăti gura şi faţa şi îşi pieptănă părul cu degetele în 
oglindă. leşi din toaletă, trase uşa după ea şi se întoarse în 
vagonul restaurant unde Suzie o fixa cu o privire îngrozită. 

În difuzoarele trenului tocmai se anunţa sosirea într-un 
loc numit Buchen, iar Kate o luă de mână pe Suzie şi zise: 

— Vino repede. 

O conduse la vagonul lor, înşfăcă bagajele şi se îndreptă 
spre grupul de oameni adunaţi la ieşire. 

Trenul se opri, Kate luă din nou mâna fetiţei şi porniră 
grăbite în noapte ca să găsească un taxi care să le ducă în 
Hamburg. 

Când trecură pe sub un stâlp de iluminat, Suzie spuse: 

— Ai sânge pe tine. Pe mânecă. 

Kate se uită în jos şi văzu că aşa era. Îşi suflecă mâneca. 

— E-n regulă, nu-i al meu. 

CAPITOLUL 14 


În timp ce liftul vechi ofta şi scârţâia, urcând cu o 
lentoare dureroasă, cu tamburul gemând ameninţător, 
Lucien Benway privea în gol prin grilajul de fier la etajele 
care se succedau, încercând să ignore mirosul de urină sau 
chiar mai rău. 

Găsise pe mobil un mesaj concis de la Dudley Morse 
când îl pornise după ce aterizase în Dulles, cu capul 
îngreunat de whisky şi de oboseala acumulată pe drum. Il 
sunase pe Morse, aşteptându-se la veşti despre Kate Swift, 
dar bărbatul palid îl convocase aici. 

În sfârşit, cabina liftului se opri cu o hurducătură, iar 
Benway dădu deoparte grilajul şi ieşi. Doar una dintre 
luminile de deasupra funcţiona, fâsâind şi pâlpâind, 
aruncând rafale verzi, violente, în pasaj. 

Morse stătea în faţa unei uşi închise, cu picioarele fixate 
ferm pe podea şi mâinile la spate şi deveni vizibil în timp 
ce Benway se apropia. 

— Domnule. 

Morse împinse uşa şi se dădu în lături, oferindu-i lui 
Benway priveliştea celei mai jalnice camere de hotel pe 
care o văzuse vreodată. 

Soţia lui zăcea cu faţa-n sus pe patul răvăşit, având pe 
ea un cearşaf soios care-i acoperea goliciunea. 

Benway tresări când Morse, care aducea cu un 
reprezentant al pompelor funebre, trase cearşaful peste 
Nadja. 

Dar soţia lui nu era moartă. 

Doar beată moartă. 

Camera puţea a vomă şi sex. Sticla goală de votcă şi cele 
două pahare mânjite de pe noptieră spuneau toată 
povestea. Punctul culminant era un prezervativ încolăcit, 
care lăsase o dâră slinoasă de spermă pe covorul mizerabil 
care se lipea de tălpile pantofilor lui Benway. 

Benway adulmecă aerul ca un terrier, simțind mirosul 
soţiei sale (Samsara, mosc, secrețiile ei) amestecat cu 

putoarea unui mascul nespălat. 

— Cu bărbatul ce s-a întâmplat? întrebă Benway. 

— Am scăpat de el, spuse Morse, flexând inconştient 
mâna dreaptă şi ducând-o la spate, dar nu înainte ca 
Benway să vadă julitura de pe încheietura unui deget, 
unde se forma deja o coajă mică. 

Bărbatul îşi va aduce aminte de mai mult decât de 
coapsele palide ale Nadjei când va rememora noaptea 
asta. 

— Cine era? 

— Doar un betiv. 

Morse îşi supse dinţii. 

Benway oftă şi se uită în jos la soţia lui. Pesemne voise 
să se pedepsească singură în noaptea asta, să se ducă într- 
un loc josnic şi murdar. 

— Am sunat la clinică, spuse Morse. Vor fi aici în scurt 
timp. 

O foarte discretă şi foarte scumpă clinică de 
dezintoxicare din frunzosul Maryland. O cunoşteau bine pe 
Nadja. 

— Cum ai găsit-o? 

— Un poliţist comunitar a văzut-o intrând aici. A 
recunoscut-o de pe vremea când o arestase pentru 
conducere sub influenţa alcoolului acum câţiva ani şi m-a 
sunat. 

— L-ai recompensat? 

— M-am ocupat de toate. 

— Mulţumesc, Morse. 

Benway îşi surprinse faţa ridată în oglinda cojită şi 
întoarse privirea. 

Bărbatul înalt îşi îndreptă spatele şi mai mult. 

— Domnule, în legătură cu cealaltă treabă. 

— Da. 

— Kate Swift l-a contactat pe Danvers în Berlin şi apoi a 
luat trenul către Hamburg. 

— Şi? 

— Ne-a omorât omul din tren. 

Benway tresări şi îşi apăsă tâmplele între degetul mare 

şi arătător. 

— Ordinele lui au fost s-o urmărească? Nimic mai mult? 

— Exact, dar în mod clar a subestimat-o. 

— Da, şi eu am făcut aceeaşi greşeală. 

Oftă şi îşi făcu de lucru cu o ţigară. Bricheta Ronson 
păcăni şi scânteie. 

— Ştii încotro se îndrepta? 

— Nu, acum verific toate zborurile din Hamburg. 

— Du-te. Asta e prioritatea ta. Aici preiau eu controlul. 

Morse  încuviinţă şi părăsi camera, închizând uşa 
încetişor. 

Benway rămase să fumeze deasupra patului şi, în timp 
ce studia faţa nevestei sale în stare de inconştienţă, o văzu 
pe fata pe care o salvase din molozul din Sarajevo cu 
douăzeci de ani în urmă. Ajunsese atât de departe şi totuşi 
rămăsese în acelaşi loc. 

CAPITOLUL 15 


Poate să fi fost din cauza diferenţei de fus orar, a lipsei 
de somn sau a stresului, dar când Kate ieşi din taxiul cu 
aer condiţionat în căldura dogoritoare plină de un strat 
gros de gaze de eşapament, nu se mai afla în Bangkok - 
era înapoi în Lahore, cu doi ani în urmă, iar mâna 
încleştată într-a ei nu mai era a lui Suzie ci a lui Yusuf, cu 
sângele lui fierbinte şi lipicios scurgându-se de pe 
kameezul său pe degetele ei. 

Îl scosese repede dintr-o maşină, şoferul se îndepărta 
deja în viteză, şi îl trăsese pe un trotuar plin de vânzători 
ambulanti, într-o alee, aşezându-l pe asfaltul mizerabil, iar 
Yusuf întinsese mâna şi aranjase eşarfa pe care ea o purta 
peste păr, atingându-i faţa, zâmbindu-i prin barbă, cu dinţii 
albi, strălucitori, spunându-i: 

— Sunt OK, Katie. Sunt OK. E doar o rană. 

Aşa fusese. 

În ziua aceea avusese noroc. La fel şi ea. Bomba din 
maşina de pe Drumul Împărătesei, care lăsase în urmă zeci 
de morţi, îi aruncase la pământ, dar numai Yusuf fusese 
uşor rănit, încasând o schijă de metal în braţ. Şoferul 
maşinii lor ţipase, îngrămădindu-i înapoi în Toyota lui de 
teren şi demarând în trombă de acolo. 

Kate ar fi trebuit să-l forţeze pe Yusuf să meargă cu ea 
până la aeroport, n-ar fi trebuit să plece din Pakistan fără 
el. 

Dar el insistase că bomba fusese numai o coincidenţă. 
Că încă mai era nevoie să se întâlnească cu bărbatul care 
avea să-l ducă în Waziristanul de sud, la contactele lui de 
odinioară. Că vieţile a două familii depindeau de asta. 

Chipul şi gândul la fiica lor de acasă, în grija părinţilor 
lui Yusuf, o făcuseră să încuviinţeze şi să conducă singură 
spre aeroport. 

Fusese ultima oară când îşi văzuse soţul în viaţă. 

— Mami! Mami? 

Trăgând-o de mânecă, Suzie o aduse înapoi în Bangkok, 

cu aerul îngreunat de mirosul de gunoi putrezit, mâncare 
condimentată şi putoarea canalelor şi a râului. 

Plăti taxiul şi o duse pe Suzie într-o piaţă ambulantă, o 
învălmăşeală multicoloră de haine, aparate electronice, 
suveniruri budiste, oameni surzi vânzând Viagra, imitații 
de ceasuri Patek şi mâncare ciudată gătită în aer liber în 
wok-uri, fumul aromat impregnându-le hainele şi părul. 
Kate, cu toate că renunţase la geacă şi bocanci, transpira 
sub hainele de iarnă. 

Făcu rapid cumpărăturile, fiind conştientă că 
aglomeraţia din jurul ei şi al lui Suzie le ascundea, dar, în 
acelaşi timp, putea camufla şi pe oricine le-ar fi urmărit. 

Cumpără tricouri şi pantaloni scurţi băieţeşti pentru 
Suzie, în ciuda protestelor fiicei ei şi a faptului că se tot 
repezea la standuri care vindeau imitații de haine de plajă 
Roxy pentru fete. Cumpără şlapi pentru amândouă. Pentru 
ea cumpără cămăşi uşoare şi pantaloni de in cu şiret în 
talie. 

În timp ce căutau un taxi dădură de un hotel impunător, 
cu un uşier îmbrăcat ca un figurant din filmul Fu şi Regele. 
Acesta le conduse într-un interior răcoros, cu decor 
liniştitor din trestie indiană, iar ea o duse pe fetiţă la baie, 
unde se schimbară în hainele lor lejere. 

În tricou, cu pantaloni scurţi şi şapcă, Suzie arăta şi mai 
mult ca un băiat. Un băiat extrem de nefericit. 

Kate arăta ca orice alt occidental palid, venit în 
Thailanda pentru soare. 

Lăsă valiza cu hainele de iarnă în baie şi, târând genţile 
pline cu ţinutele de plajă, o conduse pe Suzie înapoi prin 
hol şi afară în stradă, unde opri un taxi care să le ducă 
înapoi la aeroportul Suvarnabhumi, ca să prindă zborul 
către sud şi către Harry Hook. 

CAPITOLUL 16 


— Nadja? Nadja, mă auzi? întrebă Michael. 

Dar când Nadja Benway deschise ochii şi pupilele i se 
obişnuiră treptat cu lumina, concentrându-se pe faţa 
aplecată asupra ei, aceasta nu aparţinea iubitului ei mort, 
ci soţului ei ridat. Simţi o spaimă atât de profundă că nu 
putu face altceva decât să-i închidă din nou. 

După ceea ce păru o eternitate, îşi dădu voie să ridice 
pleoapa dreaptă o clipă. 

Lucien era încă acolo şi - în stilul lui specific de a ignora 
în mod flagrant regulile celorlalţi - trăgea dintr-o ţigară, 
scoțând fum pe nările dilatate. 

— Bine-ai revenit. 

Lucien îi zâmbi. 

— Eşti într-o clinică. Ai suferit un fel de... colaps. 

— Ai făcut-o, nu-i aşa? 

— Ce să fac? 

— L-ai omorât pe Michael? 

Lucien scutură din cap. 

— Nu cunosc niciun Michael. 

— Mincinosule! 

Nadja se smuci spre el, vrând să-i smulgă limba 
mincinoasă, dar nu-şi putu mişca braţele sau picioarele. 

Înclinând capul, o mişcare aproape peste puterile ei, 
Nadja văzu că membrele ei erau imobilizate de cadrul 
metalic al patului cu ajutorul unor curele de pânză. 

Urlă, iar Lucien îi zâmbi cu îngăduinţă. 

O siluetă îmbrăcată în alb se apropie grăbită şi 
moşmondi ceva la perfuzia care atârna deasupra ei, iar 
camera, împreună cu Lucien, fu înghițită de o spirală de 
întuneric. 

CAPITOLUL 17 


Hook fu trezit de huruitul unui motor care se chinuia să- 
şi croiască drum spre casa lui. Nespălat, nedumerit şi 
cuprins de frisoane, se târi jos din pat şi, când ajunse lângă 
fereastră, văzu că soarele aproape apusese, iar cerul 
sângeriu era prea luminos pentru ochii lui cârpiţi de somn. 

Inşfăcă ochelarii de soare Wayfarer de pe masă şi se uită 
pe geamul cu plasă de țânțari. Când observă dubiţa verde 
ca fierea care se clătina în sus pe drum - oricine ar fi stat 
în platforma acoperită a taxiului fiind zguduit ca mazărea 
în păstăi - se relaxă puţin. 

Recunoscu tuk-tuk-ul. Ton, şoferul thailandez, îi mai 
făcea câte-o favoare în schimbul banilor. 

Taxiul se opri cu un pufăit şi un clănţănit, amenințând s- 
o ia înapoi la vale, apoi intră în acţiune frâna de mână. 

Ton, mic, tuciuriu şi vânjos, alunecă din spatele 
volanului în timp ce o femeie tânără şi blondă şi un băiat 
coborâră din spate, încercând să se ferească de norul roşu 
de praf. 

Hook trase pe el un tricou pătat şi apăru în capul 
scărilor. 

— Sawadee kap”, Harry. 

— Saweede kap, Ton. 

— Sabaidee mai?! 

— Sunt bine, Ton. Pe cine-ai adus? 

Inainte să poată răspunde, şoferului îi sună mobilul şi 
începu o conversaţie zgomotoasă în thailandeză. Copilul 
rămase lângă taxi şi femeia se îndreptă către scări. 

Hook ridică o mână, ca un indian dintr-o tutungerie. 

— Uşurel, madam, cred că te-ai rătăcit. 

— Pot să urc? 

— Pentru ce? 

— Am nevoie de ajutorul tău. 


10 Salut (thailandeză) (n.red.). 
11 Ce mai faci? (thailandeză) (n.red.). 

— Nu lucrez în turism. 

— Ştiu. Pe tine am venit să te văd. 

— Clar mă confunzi cu altcineva. 

Ea scutură din capul palid, iar ochii lui de spion bătrân 
observară firele de păr negru care-şi făceau loc la rădăcini. 

— Nu, tu eşti Harry Hook, spuse ea. 

Când îi rosti numele adevărat, Hook cobori scările 
nesigur pe picioare, cu capul bubuindu-i. 

— Şi tu cine mama dracului eşti? 

— Mă cheamă Kate Swift. 

Dură puţin până ce informaţia fu procesată de capul lui, 
îngreunat după zile întregi de băutură, dar când făcu 
legătura rămase cu gura căscată. 

— Da, spuse ea, trădătoarea. 

— Voiam să zic informatoarea. 

— Nu sunt reporter. 

Incercă să zâmbească dar, din cauza maxilarului 
tensionat nu schiţă decât o grimasă. 

— Ce cauţi aici? o întrebă el. 

— După cum am spus, am nevoie de ajutorul tău. 

— Cum m-ai găsit? 

— Prin doamna Danvers. 

— Iisuse, probabil s-a înmuiat de când a îmbătrânit. 

— Sau a devenit mai compătimitor. 

Când Hook pufni, ea spuse: 

— Ştii ce s-a întâmplat? Cu mine? 

— Cum să nu? Acum doi ani ai ajuns pe lista neagră a 
tuturor. 

— Nu, nu acum doi ani. Acum două zile. 

El scutură din cap. 

— Nu, de unde să ştiu asta? 

— A fost la ştiri peste tot. 

— N-am timp să mă uit la ştiri. Am fost ocupat. 

Kate se uită la barba lui nerasă, la hainele murdare şi 
spuse: 

— Mda, îmi dau seama. 

Işi dădu o şuviţă de păr pe ochi. 

— Acum două zile mi-a fost dată în vileag acoperirea şi 

sunt pe fugă. Suntem, de fapt. Eu şi cu fiica mea. 

Se uită la copilul care stătea lângă taxi şi îl privea de 
sub o şapcă. 

— Credeam că e băiat. 

— Asta e şi ideea. Dar e fată. 

— Şi de ce ai venit la mine? 

— Îţi cunosc reputaţia. Ştiu că faci lucrurile să se 
întâmple. 

— Făceam. 

— Poftim? 

— Făceam. În trecut. Oricine aş fi fost cândva, acum nu 
mai sunt. 

— Te rog. 

— Nu. Nu te pot ajuta. Acum pleacă naibii de-aici. Ia 
taxiul până la aeroport. Şi repede. 

— Chiar ne goneşti? 

— Femeie, nu-mi pot rezolva nici propriile probleme. 
Nici n-aş şti de unde naiba să încep cu ale tale. 

Strigă către şofer: 

— Ton, du-le la aeroport, da? 

Kate Swift vru să spună ceva, apoi gura i se închise, se 
întoarse şi merse înapoi la taxi, luă mâna copilului şi se 
urcară înapoi în spate. 

Ton porni tuk-tuk-ul, aruncându-i lui Hook una dintre 
acele priviri budiste lipsite de expresie care prevestesc 
karma rea. 

— Du-te dracului, spuse Hook către praful lăsat în urmă 
de taxi. Tu şi karma cu care ai venit. 

x x * 

În timp ce se zguduiau pe drumul plin de gropi, Kate se 
aplecă în față şi i se adresă şoferului. 

— Mai e vreun zbor de-aici? 

— Un avion la Bangkok, spuse Ton. Pleacă şapte ora. 

— Du-ne, te rog. 

Se lăsă pe spate. 

— El era, mami? întrebă Suzie. 

— Da, el era. 

— Atunci de ce plecăm? 

— Pentru că el e doar o poveste, puiule. 

— O poveste? 

— Mda, o poveste pe care a inventat-o cu mult timp în 
urmă şi pe care mama ta a fost destul de proastă încât s-o 
creadă. 

Se uită la stâncile calcaroase care se iveau din jungla 
deasă şi verde, cu rocile denivelate care luceau roşiatice în 
lumina târzie. Imagini bune pentru cărţi poştale. Apoi 
taxiul încetini pentru că urma o groapă şi trecură de o 
grămadă de saci de gunoi negri şi rupţi. Un câine 
vagabond mânca din resturile care putrezeau la soare. 

— Unde mergem acum? o întrebă Suzie. 

— Să prindem alt avion. 

— Unde zburăm? 

— Spre un loc mai bun, iubito. 

CAPITOLUL 18 


Hook stătea şi privea sticla de un litru de whisky Cutty 
Sark care trona deasupra vechiului său televizor Sony 
Trinitron. Vibraţiile filmului de acţiune subtitrat cu 
Stallone, care se apropia de punctul culminant sălbatic şi 
sângeros, făceau lichidul auriu să se unduiască uşor, într- 
un mod seducător, aproape sexual. 

Era noapte şi singura lumină venea de la televizor. Hook 
stătea aşezat în faţa ecranului într-o pereche de pantaloni 
scurţi, cu torsul acoperit de o peliculă de transpiratie. 

Un ţânţar pătrunsese prin plasa de la geam şi îi bâzâia 
în jurul capului, dar Hook era prea captivat de dansul 
whiskyului ca să facă mai mult decât să fluture o mână 
moleşită în apărarea lui. 

Voia să bea. 

Iisuse, avea nevoie să bea. 

Ştia că somnul o să-l ocolească dacă nu deşuruba sticla 
şi îi bea conţinutul, lăsând lichidul de culoarea ambrei să-l 
conducă în braţele lui Moş Ene. 

Atunci de ce se opunea? 

Răspunsul la această întrebare era imboldul de care 
avea nevoie şi se aplecă în faţă pe scaunul din trestie, 
pielea umedă a spatelui său dezlipindu-se cu zgomot de 
țesătura din rattan împletit când întinse mâna după sticlă. 

Dar rămase cu mâna suspendată în aer. 

Filmul cu Stallone fusese întrerupt de o ştire de ultimă 
oră. Văzu o transmisiune în direct de la locul unde se 
prăbuşise un avion cu pasageri în drum spre Bangkok - 
jungla ardea, poliţia, soldaţii şi pompierii veniseră de 
urgenţă, iar ambulanţele înaintau cu viteză. 

Hook nu înţelegea thailandeză - limba tonală, complexă, 
fiind dincolo de priceperea lui - dar ştia exact ce vedea şi 
rămase captivat, cu mâinile încleştate pe genunchi, privind 
imaginile pline de groază şi distrugere. Sticla de Cutty 
Sark, cu lichidul care se legăna, devenise acum invizibilă 
pentru el. 

CAPITOLUL 19 


Benyamin Klein, cu sudoarea înţepătoare care-i curgea 
de sub kippahul'? prins de părul rărit din creştet până jos 
pe pliurile gâtului său gros, cu perciunii buclaţi şi barba 
lungă atât de ude de parcă tocmai ar fi ieşit de sub duş, cu 
costumul cu pantaloni negri şi cămaşă albă care i se lipea 
de piele sub combinezonul de plastic, căra un sac pentru 
transportul cadavrelor printr-un luminiş pârjolit şi 
fumegând care avea dimensiunile unui mic cartier. 
Frunzişul verde al junglei fusese incinerat când avionul 
Airbus A320 se prăbuşise cu o noapte în urmă de la 
cincisprezece mii de metri şi explodase la impact, 
rezervorul de combustibil aproape plin aprinzându-se într- 
o minge imensă de foc care, spuneau thailandezii, se 
văzuse de la cincizeci de kilometri depărtare. 

Sacul pentru cadavre, care era aşezat ca o ofrandă pe 
braţele lui întinse şi atârna pe ambele părţi, părea 
imponderabil. 

Avionul fusese distrus aproape complet, nicio bucată de 
fuselaj nu rămăsese intactă. Singurele componente care 
puteau fi recunoscute erau trenul de aterizare frontal (o 
pereche de roţi imense care zăceau cu susul în jos în 
apropierea  coroanelor copacilor arşi care  marcau 
perimetrul zonei de prăbuşire) şi jumătate din coada 
avionului, galbenul ţipător şi logoul roşu al companiei 
aeriene asiatice low-cost fiind încă vizibile. Distrugerea era 
atât de mare încât primii sosiți la locul prăbuşirii nu 
găsiseră întregi niciuna dintre cele o sută şaptezeci şi unu 
de persoane de la bord - doar mâini, braţe, picioare şi 
capete care atârnau în palmieri ca nişte fructe ciudate. 

Când Klein, cei patru colegi ai săi - membrii unei 
organizaţii voluntare haredi!* care răspundea în caz de 
urgenţe comunitare - şi trei evrei laici de la serviciile 


12 Tichie pe care o poartă evreii ortodocşi (n.red.). 
15 Parte a religiei iudaice care respinge vehement cultura seculară 
modernă, (n.red.). 

medicale de urgenţă Magen David Adom ajunseseră târziu 
de dimineaţă, după un zbor de unsprezece ore de la 
Ierusalim, aducând cu ei mostre de ADN, amprente şi 
analize dentare, fiind însărcinaţi cu identificarea şi 
strângerea  rămăşiţelor celor şaisprezece adolescenți 
gimnaşti israelieni şi ale celor trei antrenori care fuseseră 
la bordul zborului blestemat, părţile mai mari ale 
rămăşiţelor fuseseră deja adunate şi duse într-o morgă 
improvizată din apropierea templului budist cu pagode 
păgâne şi ţipătoare care parcă rânjeau pe deasupra 
vegetației. 

Bucăţile de carne erau prea arse ca să fie identificate 
vizual, iar Klein şi echipa lui începură să cerceteze în 
amănunţime locul dezastrului în căutarea rămăşiţelor mai 
mici. Pentru asta erau perfect echipați. 

Ocupându-se de locurile în care avuseseră loc atentate 
intifada în ultimii douăzeci de ani, văzuse în medie peste 
treizeci de cadavre pe săptămână. 

Era chemarea lui să facă asta, sarcina lui sacră să 
recupereze până şi cele mai mici părţi din trupurile 
victimelor ca să le pregătească de o înmormântare 
evreiască. 

În timp ce mergea prin fumul care încă se ridica din 
pământul înnegrit, strivind bucăţi de sticlă şi metal, clipi 
ca să îndepărteze broboanele de sudoare care i se 
scurgeau de pe frunte. 

Da, era obişnuit cu căldura de la Ierusalim. Dar 
umiditatea îl şoca, iar zona cu palmieri, nuci de cocos, 
maimuțe şi oameni micuţi şi tuciurii care venerau idoli era 
o groapă de gunoi spirituală pentru el. 

Nu era prima lui vizită în Thailanda. 

Mai fusese aici cu peste zece ani în urmă, după 
tsunamiul din Phuket, când căutase cadavre de israelieni. 
El şi colegii săi deveniseră cunoscuţi ca „echipa care 
doarme cu morţii” fiindcă trudiseră aproape douăzeci şi 
patru de ore pe zi ca să identifice victime, iar 
dezinfectantul pe care thailandezii îl împrăştiau peste 
mormanele de cadavre nu acoperea deloc duhoarea 

descompunerii. 

Un moment prost. 

Iadul pe pământ. 

Klein se opri, trăgându-şi sufletul şi menajându-şi 
genunchiul  beteag, simțind plasticul sacului pentru 
cadavre fierbinte pe piele. 

Soţia lui, Batsheva, încercase să-l convingă să nu se 
ofere voluntar când primise cu o zi în urmă telefonul în 
micul lor apartament din Mea She'arim, enclava ultra- 
ortodoxă a Ierusalimului. 

— Eşti bătrân de-acum, Benyamin, îi spusese. Lasă-i pe 
cei tineri să meargă în locul tău. 

— Nu, răspunsese el, e datoria mea. Au nevoie de un om 
cu experienţa mea. 

— Dar genunchiul tău e într-o stare foarte proastă! 

Însă el nu-i luase în seamă protestele, cu toate că 
Thailanda era ultimul loc din lume unde ar fi vrut să 
meargă, iar genunchiul îi ardea de parcă ar fi fost lins de 
înseşi flăcările Gheenei. 

Cu treizeci de ani în urmă, plin de credinţă şi vigoare, 
Klein refuzase să stea lângă o femeie într-un autobuz din 
Ierusalim şi ceruse ca aceasta să se mute pe alt loc. O altă 
femeie tânără, în uniformă de soldat, îl înjurase, spunând 
că e un parazit laş pentru că refuza să lupte în războaiele 
Israelului şi îi spusese primei femei să rămână aşezată. 

Când o făcuse târfă pe tânăra din armată, ea îl lovise cu 
pumnul în faţă ca un bărbat, îi dăduse un picior în zona 
intimă cu bocancul ei greu şi îl aruncase din autobuzul în 
mişcare. Căzuse pe drum, genunchiul i se zdrobise de 
pământ, iar el rămăsese însângerat şi cu ochii în lacrimi în 
mizeria din şanţ. 

De atunci începuse să şchiopăteze şi, cum luase în 
greutate cu trecerea anilor din cauza mâncărurilor gătite 
de Batsheva, disconfortul i se accentuase. 

Unul dintre colegii lui Klein, care împungea cu un băț o 
bucăţică deformată de metal, îi vorbi în idiş, întrebându-l 
dacă se simţea rău. 

— Es geyt gut, a dank,” răspunse Klein şi şchiopătă mai 
departe. 

Lângă locul prăbuşirii fusese montat un cort, păzit de 
poliţia şi armata thailandeză care ţineau departe presa şi 
mulţimea de gură-cască gălăgioşi. Înăuntru, concentrați 
asupra rămăşiţelor strânse de către Klein şi colegii lui 
voluntari, erau evreii laici: un expert în ADN, un dentist şi 
un specialist în amprente. 

Unul dintre ei ridică privirea către Klein şi dădu din cap. 

— Ce ai acolo? îl întrebă în ebraică. 

Klein lăsă jos sacul, iar bărbatul trase fermoarul, 
scoțând la iveală o bucată de carne înnegrită, posibil dintr- 
o coapsă; adidasul de prost gust al unui băiat, probabil de 
la vreo firmă americană, cu tot felul de culori, curele şi 
arici, cu un picior încă înăuntru, carnea şi osul retezate la 
nivelul gleznei; şi un deget, tăiat chiar sub falangă, care, 
dacă se luau după mărime şi cuticula îngrijită, părea să fie 
degetul mic al unei femei. 

Țesutul era carbonizat şi înnegrit, dar când bărbatul îl 
întoarse cu mâna înmănuşată, reţeaua de amprente încă 
intactă fu pusă în relief de lumina lămpii speciale. 


14 Mă simt bine, mulţumesc (idiş) (n.red.). 

CAPITOLUL 20 


SUV-ul negru veni huruind pe drumul proaspăt 
deszăpezit care ducea la o casă ca oricare alta dintr-un 
cartier rezidenţial din suburbiile Washington-ului şi se opri 
lângă o maşină identică într-un garaj dublu, uşa automată 
zăngănind şi bufnind în timp ce cobora, lăsând în urmă 
noaptea rece şi sumbră. 

Şoferul, un bărbat tinerel la costum, cu o iritaţie de la 
bărbierit pe gât şi o faţă lipsită de expresie pe care se 
citeau supunere oarbă şi o înclinaţie aproape sexuală 
pentru sacrificiul de sine - cu alte cuvinte, exact genul pe 
care Philip Danvers nu-l recrutase niciodată pentru el şi 
familia lui surogat - deschise uşa din spate a SUV-ului. 

Danvers cobori din maşina fierbinte şi sufocantă ca o 
baie publică din East Village în vremurile de glorie şi 
dârdâi în garajul neîncălzit. Celălalt SUV încă şuiera şi 
scârţâia, iar Danvers îi simţi căldura când trecu pe lângă 
caroseria strălucitoare, în drum spre uşa de lemn pe care 
şoferul o ţinea deschisă. 

Casa, o improvizație din anii '60 - stuc cu acoperiş 
înclinat - se distingea doar prin lipsa mobilei. 

Şoferul îl conduse pe Danvers de-a lungul unui coridor 
pe care era o mochetă într-o nuanţă de bej. Trecură pe 
lângă mai multe camere goale şi întunecoase, cu pereţi 
dezgoliţi. Se opriră în faţa unei uşi închise de la capătul 
coridorului. Danvers bătu şi o deschise larg. 

În cameră erau un birou din metal şi două scaune. Un 
bărbat grizonat, îmbrăcat cu un costum negru, stătea în 
spatele biroului în cercul de lumină creat de o veioză. 

— Mulţumesc că ai venit, Philip. 

Danvers intră în cameră şi rămase în picioare, cu 
mâinile pe spătarul scaunului gol. 

— De ce m-ai chemat aici? îl întrebă, cu toate că îşi 
formase o idee destul de clară după telefonul primit cu o 
oră în urmă care, chiar dacă politicos, nu fusese nici pe 
departe o rugăminte. 

— Philip, ia loc te rog, îi spuse bărbatul grizonat. 

Era destul de puternic - şi avusese suficient succes - 
încât să fi ocupat o nişă între patru administrații succesive 
şi nu prea plăcuţii aparatcici!? ai serviciilor secrete. Fusese 
cunoscut de prea multă vreme ca „Instalatorul” şi Danvers 
îi uitase numele adevărat, în caz că îl ştiuse vreodată. 

Danvers rămase în picioare, bătând din degete pe 
spătarul scaunului. Materialul sintetic era neplăcut la 
atingere. 

— Philip, te rog, spuse Instalatorul, întinzând o mână 
îngrijită cu degete boante. 

Danvers se aşeză, îşi trase pantalonii călcaţi şi îşi 
încrucişă picioarele la genunchi, iar faptul că dădea agitat 
din gheata lui de piele scumpă şi extrem de lustruită era 
un semn al furiei sale. 

— Ne aflăm aici în seara asta ca să discutăm ultimele 
noutăţi ale fiascoului Kate Swift, spuse Instalatorul, iar 
Danvers simţi cum scrotul său bătrân se retrage din reflex. 

Simţea cumva un jet de urină în chiloţi? 

Dumnezeule, venise oare vremea scutecelor pentru 
adulţi? 

— Să începem cu faptele de necontestat. Timp de doi 
ani, Kate Swift a trăit sub numele de Holly Brenner în New 
Devon, Vermont, până acum trei zile când a oprit de una 
singură masacrul acela de la şcoală. ADN-ul recoltat din 
locuinţa ei a dovedit acest lucru. 

Instalatorul puse pe masă un săculeţ de plastic în care 
se afla un deget înnegrit, retezat. 

— Al doilea fapt irefutabil. 

Se uită la Danvers. Acesta este degetul mic de la mâna 
stângă a lui Kate Swift. A fost recuperat de la locul 
prăbuşirii unui zbor local din Thailanda. 

Lui Danvers îi veni atât de tare să verse, încât era sigur 
că urma să-şi vomite cina pe masă. Se luptă să tragă aer în 


15 Apparatcik este un cuvânt familiar rusesc care denumea un 
funcţionar sau activist plătit al „apparatului” de partid sau 
guvernamental sovietic, care deţinea o poziţie importantă de 
conducere, dar nu de prim rang. (n.trad.). 

piept. Instalatorul îl privea fără să schiţeze vreo expresie. 

Danvers, încercând să se stăpânească, spuse: 

— Cum ai făcut rost de deget? 

Instalatorul ridică din umeri. 

— l-am luat urma. 

Îl fixă pe Danvers cu privirea. 

— Hai să intrăm în zona în care presupunerile de bun 
simţ întâlnesc speculaţiile. Credem că ai fost contactat de 
Kate Swift în Berlin acum două zile. Este adevărat? 

Danvers tăcu o vreme, uimit şi îndurerat, apoi spuse: 

— Da, aşa e. 

— Şi nu te-ai gândit să ne informezi? 

— Am considerat că a fost trădată suficient. 

— Interesant. Unii ar spune că eaa trădat. 

— Da, am fost unul dintre ei. 

— Şi totuşi? 

Danvers ridică din umeri. 

— Şi totuşi... 

— Despre ce-aţi vorbit? 

— Voia să-i spun unde se află Harry Hook. 

— Şi i-ai spus? 

— Da. 

— Şi unde este Hook? 

— În sudul Thailandei. 

— Ce voia de la Hook? 

— Credea că poate negocia un fel de înţelegere între ea 
şi şefii tăi. Ştia despre talentele lui strategice formidabile. 

Instalatorul se uită în jos la degetul înnegrit, apoi ridică 
privirea spre Danvers. 

— Ai discutat cumva cu Lucien Benway despre asta? 

— Eu şi Lucien n-am mai vorbit de ani de zile. De ce? 

— Cutia neagră a avionului nu a fost încă recuperată, 
deci e o pură speculație, dar... Instalatorul făcu o pauză. O 
pauză atât de încărcată că tensiunea era aproape 
palpabilă. 

— Doar nu crezi că Lucien a doborât avionul? 

Instalatorul ridică din umeri. 

— Nu excludem această variantă. 

— Nici măcar Lucien n-ar face aşa ceva. 

— Nu? Benway e Benway... 

— Dumnezeule, da. 

— Aşa că am decis să nu facem niciun anunţ despre 
eventuala moarte a lui Kate Swift. Sau a copilului ei. Nu 
până nu ştim mai multe. 

Danvers încuviinţă. 

— Evident. Înţeleg. 

Instalatorul se ridică. 

— Îţi mulţumesc pentru timpul acordat, Philip. 

Danvers rămase aşezat, fixând cu privirea săculeţul de 
plastic. 

— Pot să iau degetul? 

— De ce? 

— Poţi să zici că sunt sentimental, dar Kate cred că 
merită un fel de înmormântare. Chiar şi una simbolică. 

Instalatorul ezită înainte de a împinge săculeţul către 
Danvers, care îl ridică, încercând pe cât posibil să nu se 
uite la conţinutul lui în timp ce şi-l băgă în buzunar. 

— Mă bazez pe discreţia ta, Philip. 

— Desigur. 

Danvers se ridică un pic ametit şi se sprijini de spătarul 
scaunului urât. 

Părăsi camera şi, în timp ce îl urmă pe tânăr înapoi spre 
garaj, se gândi la propria moarte iminentă şi simţi pe 
umerii săi înguşti greutatea unei vieţi pline de păcate. 

CAPITOLUL 21 


Poate murise cu adevărat. Murise şi ajunsese în Rai. 

Kate se trezi din somn. Stătea sub o umbrelă de plajă, 
iar prosopul de sub ea era cald de la nisip. O trezi fluxul, 
apa de mare caldă ca un ceai care i se lovea de degete. 

Auzi râsete şi se uită pe plaja virgină cu nisip alb unde 
Suzie se juca pe malul apei cu francezul Jean-Philippe, 
care avea pielea bronzată, părul blond de la soare şi 
abdomenul foarte bine lucrat. 

JP o apucă pe fată şi o ridică, iar picăturile de apă din 
părul ei străluciră în lumina soarelui, care era o cerneală 
aurie în contrast cu oceanul imposibil de albastru. Alergă 
cu ea în valurile blânde. Amândoi râdeau şi strigau. Doar 
Kate putea să-i audă pe insula care era un mic paradis 
pierdut undeva în Marea Andaman. 

Kate îşi dădu de pe faţă părul plin de nisip pentru că 
voia să se ridice de pe prosop şi să se alăture fiicei sale şi 
francezului dar, în schimb, închise ochii. Iar junghiul din 
mâna stângă, degetul mic bandajat şi înfăşurat în plastic, 
nu era suficient de puternic încât să iasă din mrejele 
somnului care o ducea din ce în ce mai departe. 

x x * 

Când simţi că e scuturată ca să se trezească, primul 
impuls al lui Kate fu să lupte, să se apere pe ea şi pe fiica 
ei care dormea lângă ea. Sări la atac cu dosul palmei şi 
simţi ceva moale - un obraz oare? - şi auzi o înjurătură. 

— Futu-i, eu sunt, zise Harry Hook. 

Kate retrase pumnul pe care voia să-l dea şi se ridică în 
capul oaselor gâfâind. Pe fereastră se strecura suficientă 
lumină cenuşie a dimineţii încât să-l poată vedea pe Hook 
cum îşi freca faţa în timp ce stătea deasupra ei, o siluetă 
înceţoşată de dincolo de plasa de țânțari fixată în tavan şi 
care îi acoperea ca un giulgiu. 

— Trebuie să vorbim, zise Hook şi se dădu înapoi. 

li simţi mirosul - transpiraţie, băutură stătută şi mirosul 
acru al fricii, ca o stafie palidă care trecea printr-o casă 

mortuară. 

Inchise uşa de la singurul dormitor din casă, camera pe 
care le-o cedase ei şi lui Suzie cu o seară înainte. 

Kate, încă îmbrăcată, dar desculţă, se ridică în capul 
oaselor şi se certă pentru lipsa de vigilenţă, pentru că 
adormise. 

Se ridică în picioare şi îşi simţi vezica plină. Trebuia să 
urineze. Tare de tot. Ceea ce însemna să iasă şi să dea 
ochii cu el. Increzutul ei salvator incapabil. 

Ieri, după ce plecaseră în trombă cu tuk-tuk-ul, aproape 
ajunseseră la intersecţia cu drumul de pământ şi asfalt 
când o motocicletă veche de teren din care ieşea fum le 
tăiase calea. Hook se dăduse jos şi se dusese până în 
spatele dubei. 

— În regulă, zise el. 

— Ce-i în regulă? făcu Kate. 

— În regulă, vino înapoi acasă la mine. 

— De ce? 

— Măcar odihneşte-te şi poate ne gândim la ceva. 

— De ce te-ai răzgândit aşa brusc? 

— Suntem amândoi absolvenţi ai şcolii de bune maniere 
a doamnei Danvers. Trebuie să conteze cumva. 

Zâmbi şi ea văzu o fărâmă din farmecul lui răsuflat, 
ascuns sub transpiraţie şi barba nerasă. 

Ar fi vrut să-i spună să se ducă naibii, dar disperarea 
crescândă şi faptul că ştia cine e - sau cine fusese pe 
vremuri - o făcu să dea din cap aprobator, iar el vorbi cu 
şoferul de taxi care întoarse maşina şi îşi croiră drum 
înapoi prin jungla deasă, de un verde atât de intens că o 
dureau ochii. 

Hook trecu în viteză pe lângă ei, stârnind un nor de praf 
şi, când ajunseră acasă, stătea la baza scărilor, făcându-le 
semn să urce. li luă bagajele şi i le duse în unicul dormitor. 

Casa era mizerabilă. Împuţită. 

li văzu expresia şi dădu din umeri. 

— N-o să-mi cer scuze, îi zise. Nu-mi plac oaspeţii. 

Deschise o uşă unde erau o toaletă şi un duş fără 
perdea, cu un simplu robinet şi o gaură în podeaua de 

lemn. 

— Poţi să te speli dacă vrei. 

Suzie se uită în jur, zâmbi larg şi zise: 

— Ce tare! 

Hook îi făcu cu ochiul şi se duse la frigider, găsi o doză 
de suc şi i-o aruncă. 

Flutură o sticlă de bere Chang în faţa lui Kate, ridicând 
din sprâncene. Ea dădu din cap că da şi o luă. Nu bea bere 
de obicei, dar lichidul rece şi amărui avea gust bun. 

El deschise o doză de Cola, bău şi râgâi uşor. 

— 'Ţi-e foame? 

— Mie da, zise Suzie. 

— Bine, atunci voi două faceţi un duş şi eu o să mă duc 
în oraş să fac rost de cină. 

Se uită la Kate. 

— E-n regulă. Sunteţi în siguranţă aici. 

Dădu din umeri. 

— Dacă te simţi mai în siguranţă, rămân. 

— Nu, du-te. 

Kate îl auzi pornind motocicleta - dură ceva, iar el o 
încuraja cu un cor de înjurături - apoi scoase un muget şi 
hurui şi Hook dispăru. 

Făcură un duş cu o apă maronie şi călâie. Un iz fetid de 
la fosa septică se amesteca cu mireasma îmbătătoare a 
florilor de la geamul băii. 

Se îmbrăcaseră şi stăteau la masă când Hook se întoarse 
cu mai multe pungi mici legate cu elastic: orez, curry de 
pui şi porc la grătar. Mai cumpărase cafea de la Starbucks 
şi acadele pentru Suzie. 

Puse festinul pe masă, luă farfurii de plastic din sertar 
iar apoi se năpustiră asupra lor mâncând cu mâinile. 
Mâncarea picantă era delicioasă, iar Kate era surprinsă de 
cât putea să mănânce. 

La sfârşitul mesei, fetiţa aproape adormise, iar Kate o 
ridică, o duse în dormitor şi o lăsă pe pat. Aşternuturile 
miroseau de parcă nu mai fuseseră spălate de ceva vreme. 

Kate se întoarse şi i se alătură lui Hook la masă. Pe blat 
era o sticlă nedeschisă de Cutty Sark, dar el sorbea din 

altă doză de Cola. 

— Bea dacă vrei, îi zise ea. 

— M-am lăsat de mulţi ani, îi răspunse el. Iar acum două 
zile m-am apucat din nou. 

Ea nu zise nimic şi se uită la el cum învârte doza şi 
desenează pe masă cu lichidul vărsat. 

Îşi ridică privirea şi se uită la ea. 

— L-ai văzut pe doamna Danvers? 

— Da. Ieri în Berlin. 

— Cum e? 

— Bătrân. 

Luă din buzunar un pachet de Camel nedeschis şi i-l 
arătă. 

— Te deranjează? 

— E casa ta. 

Scoase o ţigară şi o aprinse cu o brichetă de plastic de 
unică folosinţă. 

— Şi de astea m-am lăsat. 

— A, da? 

— Fumez doar când sunt agitat. 

— Stai liniştit, n-o să-ţi stăm mult pe cap. Poţi să te 
întorci la programul tău încărcat. 

Râse expirând fum, apoi se rezemă de spătar şi se uită la 
ea. 

— Mai exact, ce vrei de la mine? 

— Vreau ca fiica mea să crească în America. Vreau să 
locuiască acolo în siguranţă. 

El scutură din cap. 

— E imposibil. 

— Trebuie. 

— Şi tu crezi că eu aş putea să te ajut? De ce? 

— Philip ne-a pus pe toţi novicii să-ţi studiem metodele. 
Erai ca un guru care s-a dus să stea într-o peşteră. O 
legendă. 

El expiră spre tavan. 

— Ăsta-s eu. Maestrul beţiv. 

— Erai, şi acum citez din doamna Danvers, „capabil să 
faci apel din senin la relaţiile tale şi să obţii oportunităţi şi 

victorii neaşteptate”. 

— Da, eram un magician al dracului de bun, nu? 

— Aşa credeam şi eu. 

— Apoi am făcut să dispară douăzeci şi doi de ostatici. 
Una-două. Uite-aşa. 

Pocni din degete. 

— N-a fost vina ta. 

— Nu? 

— Nu. 

— Dar s-a întâmplat pe răspunderea mea. 

— Hai să nu mai răscolim păcate din trecut. 

— Bine. 

Sorbi din Cola, dar ochii îi era fixaţi cu poftă pe sticla de 
whisky. Se întoarse spre Kate. Cred că e tare greu pentru 
fiică-ta. 

— Da. A trecut prin iad. 

— Mda. Ei bine, şi alegerile pe care le-ai făcut... 

— N-am avut de ales. 

— Ba da, mereu avem de ales, Kate. Ştiai ce o să se 
întâmple dacă făceai ce-ai făcut. 

— Şi tu ce-ai fi făcut în locul meu? 

— Sunt prea laş ca să trec prin aşa ceva. 

Ea se ridică în picioare. 

— Plecăm de dimineaţă. 

El dădu din umeri şi se uită fix la sticlă, trăgând din 
țigară. 

— În regulă, răspunse, dând din nou din umeri. 

Kate se dusese în dormitor, intenţionând să stea de 
veghe, dar adormise şi acum era dimineaţă şi trebuia să 
facă pipi. 

leşi. Hook stătea în pragul camerei din faţă, purtând 
doar pantalonii kaki jerpeliţi şi uitându-se cum soarele 
amiezii îşi arunca lumina pe stânci. 

Dădu din cap. Ea nu zise nimic, se duse la baie, îşi goli 
vezica, se spălă pe dinţi şi îşi trecu degetele prin păr. 

Când se duse înapoi în cameră, Hook se mutase lângă 
televizorul vechi. Sticla de Cutty Sark era acolo. 
Nedesfăcută. 

— Vreau să-ţi arăt ceva, zise el, dând pe ştirile locale. 

Văzu oameni care trăncăneau în thailandeză ca nişte 
găini, apoi nişte imagini cu un accident aviatic din junglă. 

— S-a prăbuşit la puţin timp după decolare noaptea 
trecută. Toţi cei de la bord au murit. Au fost sfârtecaţi. 

— Aşa, şi? 

— Dacă erai cu Suzie la bord? 

Se uită lung la el. 

— Dar n-am fost. 

Dădu din umeri. 

— Şi cine ştie asta? 

— Eşti băut? 

— Nu, zise el. Am o idee. 

— Da? 

— Vrei să ai şansa s-o iei de la zero? 

— Da. 

— Păi, atunci hai să te ucidem. Şi poate, cândva mai 
târziu, te putem aduce din nou la viaţă. 

CAPITOLUL 22 


În timp ce stătea pe şaua motocicletei, ţinând-o strâns 
pe Suzie care era înghesuită între ea şi Harry Hook, Kate 
îşi simţea capul învârtindu-se când se gândea la curajul 
nebunesc al planului propus de el şi la convingerea cu care 
i-l vânduse. 

La mult timp de la plecarea lui Hook din agenţia lor 
secretă, capacitatea sa aproape supraomenească - odată 
ce credea cu adevărat în ceea ce vindea - de a-şi vrăji 
ajutorul, colegul, superiorul reticent, inamicul ucigaş sau 
(cine ştie) vreo femeie pe care încerca să o seducă într-un 
bar, rămăsese legendară. 

Philip Danvers însuşi recunoscuse că nu aveai scăpare 
odată ce Harry începea să-şi pună talentele la lucru. 

Cu o oră în urmă, în lumina cenuşie din camera lui 
amărâtă, Kate se convertise şi ea când Hook îşi vânduse cu 
un entuziasm irezistibil ideea. 

Conturase pe scurt cum urma să funcţioneze, ce trebuia 
să facă ea şi ce trebuia să sacrifice. Aşa îi spusese: 
sacrificiu. 

Hook îşi susţinuse prezentarea cu o fervoare aproape 
biblică, iar Kate realizase că, dacă nu ar fi fost atras către 
lumea neortodoxă a spionajului, ar fi putut cu uşurinţă 
deveni un fel de propovăduitor New Age sau - după mici 
retuşuri - un propovăduitor zâmbitor al pieţei libere ieşite 
de sub control, vânzând promisiuni, buri de porc sau 
scheme Ponzi proştilor care de-abia aşteptau să-şi ia la 
revedere de la banii lor. 

Parţial escroc, parţial şarlatan, parţial Mesia. 

Planul lui era nebunesc. Dement. O combinaţie 
îndrăzneață de adevăr tragic (prăbuşirea avionului) şi 
ficţiune inspirată. El reuşise cumva să-l facă să apară fizic 
în faţa ochilor ei, reuşind s-o atragă de partea lui. 

lar acum străbăteau în creierii dimineţii străduţele 
aproape pustii ale oraşului de lângă plajă, gata să-l pună în 
aplicare. 

Hook întoarse motocicleta pe o stradă lăturalnică de 
lângă nişte căsuțe de lemn şubrede şi un iaz stătut, 
acoperit de mătasea broaştei. Trecură pe lângă o staţiune 
dărăpănată şi un bloc de apartamente părăsit, pătat şi 
scorojit care începuse să fie înghiţit de junglă, în timp ce 
Hook manevră motocicleta pe un drumeag printre tufişuri, 
cu roata din spate învârtindu-se pe pietriş, aproape 
pierzându-şi tracţiunea. Kate o apucă pe Suzie, convinsă 
că aveau să sfârşească pe jos pline de sânge, dar Hook lovi 
schimbătorul de viteze cu şlapul, ca un dansator dement 
de flamenco, le scoase din pericol şi urcă în viteză spre o 
casă mică din cărămidă care era pe punctul de a fi 
năpădită de buruieni. 

Câteva scutere vechi erau parcate în faţă, unul dintre 
ele avea o roată dezumflată. O găină ciugulea în mizerie şi 
fugi la sosirea lor zgomotoasă. Un câine bătrân, cu 
siguranţă orb şi surd, îşi scărpină blana care năpârlea şi îi 
ignoră. 

Hook opri motocicleta şi cobori cricul. O ridică pe Suzie 
şi o puse pe nisip. 

Fata zâmbi, iar Hook făcu la fel, apoi se uită la Kate şi 
zâmbetul îi pieri. 

— Eşti pregătită? 

— Da, spuse Kate, sunt pregătită. 

— Eşti sigură? 

— Da, hai s-o facem. 

Hook se duse la uşa de la intrare, începu să bată în ea şi 
tot bătu până când cineva dinăuntru tuşi şi înjură. 

— Lars, Lars! Sunt Harry. 

Continuă să bată şi, într-un sfârşit, uşa se dădu de 
perete, dezvăluind un bărbat bătrân, sfrijit, îmbrăcat doar 
în chiloţi soioşi, pielea lui lăsată atârnând ca nişte desăgi 
pe trupul lui jigărit. 

— Dumnezeule, Harry, ce s-a-ntâmplat? îl întrebă într-o 
engleză cu accent. 

— E o urgenţă, spuse Hook. 

— E rănită vreuna dintre ele? 

Lars se uită la Kate şi Suzie. 

— Nu, dar femeia are nevoie de o operaţie. 

— Reveniţi la zece, le spuse bărbatul şi dădu să închidă 
uşa. 

Hook se sprijini de uşă şi se căută în buzunarele 
şortului, scoțând la iveală un pumn de bancnote. 

Lars oftă, dădu din mână şi le făcu semn să intre. 

x x * 

De unde stătea în pragul dormitorului, Hook nu-i putea 
vedea chipul lui Kate Swift, ci doar forma trupului ei sub 
cearşaf în timp ce stătea întinsă şi anesteziată, cu brațul 
drept alb ca laptele aşezat deasupra cuverturii şi având o 
perfuzie care dispărea într-o vânătaie gălbuie de sub cot. 

Lars Johansen, danezul murdar, îşi făcu repede apariţia, 
purtând un tricou nu foarte curat şi pantaloni scurţi sub un 
şort de plastic verde. Flutură o mână tremurătoare. 

— Haide, Harry. Vino să mă ajuţi. 

Hook, cu mâinile  transpirându-i în  mănuşile 
chirurgicale, închise uşa şi păşi în încăperea în care, în 
ciuda instalaţiei de aer condiţionat care zăngănea şi din 
care picura apă pe gresie, era o căldură dogoritoare. 

Ochii lui Kate erau pe jumătate deschişi, fără să vadă 
nimic. 

Zăcea pe o masă chirurgicală improvizată: o uşă pusă pe 
doi butuci de lemn. Johansen îi ridică mâna stângă şi o 
puse într-o tavă pentru instrumente, din crom. 

— Am nevoie să-i imobilizezi mâna, te rog. 

Hook ezită. 

— Acum, Harry. Acum. 

Johansen - un chirurg respectat cu ani în urmă în 
Danemarca lui natală până când o tragedie în familie şi 
refugiul pe care-l găsise ulterior în alcool îl lăsaseră fără 
drept de practică şi, astfel, fusese constrâns să se 
adăpostească aici, la tropice - era, în mod normal, asistat 
la astfel de operaţii neoficiale (avorturi, scoaterea 
gloanţelor din traficanţii de droguri şi coaserea străinilor 
al căror statut dubios le făcea imposibilă pătrunderea în 
sistemul medical thailandez) de către o femeie din partea 
locului care locuia cu el, o babă ridată şi tăcută ca una 

dintre stâncile calcaroase care înconjurau oraşul. 

Femeia era plecată, Hook nu ştia unde şi pentru cât 
timp, aşa că lui îi reveni sarcina de a-l ajuta pe beţivul 
danez cu amputarea. 

Intrase în panică acum că planul era pe punctul de a se 
înfăptui şi fu copleşit de moment: auzi stropii aerului 
condiţionat, bolboroseala desenelor animate la care fetiţa 
se uita în camera alăturată, strigătul unei păsări în junglă 
şi văzu cum transpiraţia se scurge de sub masca 
alcoolicului danez şi aterizează pe lama bisturiului pe care 
acesta îl ţinea cu o mână tremurândă. 

Consultaţia de dinainte de operaţie fusese scurtă. Odată 
ce Hook îi explicase de ce aveau nevoie, bărbatul decrepit 
se întorsese către Kate şi o întrebase: 

— Chiar vrei asta? 

— Da. 

— Eşti sigură? 

— Da. 

— O să-i salveze viaţa, spusese Hook. 

— A, dacă Harry Henderson spune aşa, atunci trebuie 
să-l cred, remarcase Johansen. Bine că nu mai sunt legat 
de jurământul hipocratic. 

Kate o dusese pe fetiţă într-un colţ ca să-i spună ceva în 
şoaptă, ea încuviinţase şi se aşezase în faţa televizorului 
cuprinzându-şi genunchii, cu privirea aţintită la desenele 
animate, dar aruncând priviri îngrijorate către camera în 
care dispăruse mama ei. 

— Harry! se răsti danezul la el, aducând bisturiul mai 
aproape de degetul mic a lui Kate. 

Hook făcu un pas înainte şi apucă încheietura ei cu 
mâna stângă, folosindu-şi mâna dreaptă ca să-i separe 
celelalte degete de degetul mic 

— Începem, da? 

— Da, spuse Hook. 

Printr-un miracol, odată ce lama bisturiului atinse 
degetul lui Kate, Johansen încetă să tremure şi începu să 
taie, sângele purpuriu vărsându-se din belşug în tava 
pentru instrumente. 

Hook întoarse privirea şi se uită pe fereastră, 
surprinzându-şi reflexia în sticlă - era cocoşat şi înmuiat ca 
un om de zăpadă care se topeşte. O pasare de un albastru 
irizat zbură peste acoperişul casei şi ateriză pe antena 
parabolică roşie din faţa geamului. Hook se închipui pe 
sine zugrăvind scena, întrebându-se dacă ar putea 
reproduce nuanţa aproape electrică a penajului păsării. 

Un trosnet neplăcut îl trezi din reverie şi Hook îl văzu pe 
bărbatul vârstnic, cu o miasmă de transpiraţie alcoolică în 
jurul lui, cum apucă osul gol care ieşea din falanga 
degetului lui Kate între cleştii unui instrument care 
semăna cu un spărgător de nuci - cuvântul rongeur’ îi 
trecu prin în minte, cu toate că habar n-avea cum ştia aşa 
ceva. 

Danezul icni din cauza efortului, iar trosnetul fu urmat 
de un sunet ascuţit când degetul amputat ateriză pe 
suprafaţa tăvii din crom. 

Johansen folosi o pilă nu foarte diferită de una pentru 
lemn şi pili osul care răsărea din mâna lui Kate, apoi 
închise rana cu copci. 

— Mai ai nevoie de mine? întrebă Hook. 

Bărbatul cărunt scutură din cap, concentrat la ceea ce 
făcea. 

Hook extrase o pungă de plastic cu închidere etanşă din 
buzunarul pantalonilor, luă degetul, îl puse înăuntru şi 
sigilă din nou punga. 

Încă purtând mănuşile chirurgicale, părăsi încăperea şi 
îndesă punguţa în buzunar. Îşi dădu jos masca medicală 
când trecu în camera din faţă, unde fetiţa urmărea desene 
animate thailandeze. 

— Mami e bine? întrebă ea. 

— Da. 

— Pot s-o văd? 

— În curând. 

El se îndreptă spre uşa de la intrare. 

— Unde te duci? 

— Tu stai aici, OK? 


16 Forceps (în franceză, în original) (n.red.). 

Hook închise uşa şi rămase o clipă pe trepte, inspirând 
aerul înăbuşitor, apoi se duse la motocicleta sa şi recuperă 
sticla de un litru de benzină pe care o pusese sub şa de 
dimineaţă. Se duse cu sticla în spatele casei, unde zăcea 
un bidon ruginit de patruzeci de galoane. 

Scoase punga de plastic din buzunar, agită degetul până 
căzu pe bidon şi înmuie falanga şi partea superioară în 
benzină. Păstră curate unghia şi buricul degetului. 

Luându-şi un răgaz ca să se adune, găsi bricheta şi 
apropie flacăra de deget, privindu-l cum se aprinde şi arde. 
Mirosul dulceag de carne arsă îi invadă nările. 

Folosind o bucată de sârmă, întoarse degetul ca să se 
asigure că era ars uniform - reprimându-şi amintiri 
greţoase din copilărie, cu grătare în curtea din spate - 
înainte de a-l arunca încă aprins pe jos şi a-l strivi cu 
piciorul, stingând flăcările. 

Apoi îngenunche şi atinse degetul amputat cu vârful 
uneia dintre mănuşi. 

Se răcise destul cât să-l poată ridica şi studia. Degetul 
mic era înnegrit şi mizerabil, dar amprenta era intactă. 

Mulţumit de rezultatul eforturilor depuse, aruncă 
degetul înapoi în punguţa de plastic şi o sigilă. 

Când Hook se ridică şi se întoarse către casă, văzu că 
fetiţa stătea la geamul de la bucătărie şi-l privea. 

CAPITOLUL 23 


Benyamin Klein simţea că va fi răpus de căldură, că îl va 
dobori pe podeaua de gresie a camerei de hotel ca pe o 
ofrandă adusă lui Moloh'. 

Da, era cald în cameră, aer condiţionat nu exista, avea 
doar un ventilator în tavan, care nu făcea altceva decât să 
agite leneş aerul dens şi umed. Dar, de fapt, era stăpânit 
de o căldură interioară care-i umplea mintea cu tot ce era 
interzis. 

Din momentul în care avionul de la Ierusalim aterizase 
cu o oră în urmă, iar el şi colegii lui păşiseră în lumina 
orbitoare şi în aerul plin de miresme, duhori şi dorinţă, nu 
mai fusese capabil să se lepede de gânduri carnale şi 
interzise. 

Micuţele femei de un galben tuciuriu care umblau peste 
tot în rochii sumare şi pantaloni atât de scurţi încât li se 
vedeau fesele îl excitaseră la fel cum o făcuseră şi cu zece 
ani în urmă. 

Transpirând, Klein luă o sticlă cu apă din frigider şi o 
dădu pe gât dintr-o înghiţitură, câţiva stropi îi umeziră 
barba. Îşi şterse gura cu dosul palmei şi se concentră 
asupra soţiei sale Batsheva, la faţa ei lată încadrată de 
peruca grea pe care o purta pe capul ras. 

În cei aproape patruzeci de ani de când erau căsătoriţi 
nu o văzuse niciodată dezbrăcată. Făcuseră sex în 
întuneric, amândoi purtând cămăşi de noapte flanelate pe 
care le suflecaseră puţin. Nu existaseră atingeri şi totul se 
termina repede, făcându-l să se simtă murdar şi ruşinat. 

Pe măsură ce îmbătrâniseră şi după ce se născuseră cei 
doi copii ai lor, aceste bâjbâieli pe furiş încetaseră cu totul 
şi Klein se îndeletnicise cu studiul Torei. 

Până la tsunamiul de acum zece ani. 

Carnagiul de pe insula aceea cu o junglă ticsită cu morţi 


17 Numele unui zeu antic, posibil prima oară venerat în regatul 
Ammon. Cultul lui Moloh a fost practicat de fenicienii canaaniţi şi de 
culturile conexe din Africa de Nord şi Levant. (n.trad.). 

în stare de putrefacție - duhoarea monstruoasă, proporţiile 
inimaginabile ale tragediei - îl lăsaseră cu sechele. Iar în 
noaptea de dinainte de a zbura înapoi către Israel, 
comisese un păcat de nerostit într-o cameră mizerabilă de 
hotel. 

În această cameră de hotel, într-un oraş foarte diferit, 
Klein se strădui să uite. 

Doar îşi ispăşise păcatul. Postise şi petrecuse mai mult 
de zece ani în studiu şi rugăciune ca să-şi şteargă păcatul 
din suflet. 

Iar acum trebuia să se roage pentru a avea puterea de a- 
şi face datoria faţă de israelienii morţi la prăbuşirea 
avionului fără să cadă pradă întunericului din fiinţa lui. 

În timp ce se uita la tefillinul!* aşezat pe pat - cele două 
mici cutii din piele neagră care conţineau sulurile de 
pergament inscripţionate cu versuri din Tora - îşi suflecă 
mâneca stângă a cămăşii albe. 

Intinse mâna după tefillinul pentru braţ şi puse cutia 
neagră pe bicepsul stâng, astfel încât se sprijinea în 
dreptul inimii, apoi începu să recite binecuvântarea 
„lehani'ach tefillin”.19 

Apoi strânse cureaua, încolăcind-o de două ori peste 
cutia de piele şi de şapte ori de-a lungul antebraţului. 
Ultima parte şi-o strânse în jurul palmei. 

Luă tefillinul pentru cap şi îl aşeză în aşa fel încât cutia 
îi stătea deasupra frunţii, iar nodul chiar deasupra gâtului. 
Desfăcu legătura din jurul palmei ca să poată face trei 
bucle pe degetul mijlociu. Restul de curea şi-l strânse din 
nou în jurul palmei şi intonă „Baruch Shem Kovod. "2 

Auzi o bătaie în uşă şi crezu că era un membru al 
echipei sale care era pregătit să îi ducă la locul 


18 Obiect de cult în religia mozaică, format din două cutiuţe pătrate din 
piele care conţin pasaje din scriptură scrise pe bucățele de pergament, 
purtate pe braţul stâng şi pe cap în timpul rugăciunilor de dimineaţă 
din zilele lucrătoare. (n.red.). 

1 Începutul rugăciunii, atunci când tefillinul este înfăşurat pe braţ. 
(n.red.). 

20 Laudă adusă lui Dumnezeu (n.red.). 

accidentului. a 

Desfăcu tefillinul şi îl puse în geantă. Işi luă sacoul 
negru şi, în timp ce şchiopăta spre uşă, auzi un ciocănit 
mult mai puternic şi nerăbdător. 

Când deschise uşa, îşi dădu seama că va avea nevoie de 
mult mai mult decât rugăciuni ca să se salveze. 

x x * 

Harry Hook, cu copilul lângă el, îl privi pe evreul Haredi 
şi spuse: 

— Benyamin, a sosit vremea să-ţi plăteşti datoria. 

Bărbatul se uită la el, apoi privi în jos la copil, şi fața lui 
căpătă o expresie sfârşită. 

Klein îmbătrânise de la ultima lor întâlnire. Părul i se 
rărise şi era mai alb, barba lungă - mai mult căruntă decât 
neagră, iar ochii lui întunecaţi erau aproape pierduţi într-o 
reţea de riduri. Când făcu un pas înapoi şi se retrase în 
camera ieftină de hotel, şchiopătatul lui era mult mai 
pronunţat, piciorul stâng se târa cu un zgomot evident. 

Hook o conduse pe Suzie în cameră şi închise uşa. Klein 
stătea lângă geam. În contre-jour i se vedea doar conturul. 
Era cu spatele întors către ei, de parcă i-ar fi putut face să 
dispară cu puterea minţii. Un televizor aproape la fel de 
vechi ca al lui Hook era montat în perete. Hook se duse la 
scrin şi apăsă pe butonul telecomenzii, auzind cum 
aparatul prinde viaţă cu un trosnet şi apoi, când personaje 
pestriţe de desene animate se perindară pe ecran, dădu 
mai tare, umplând camera cu o thailandeză stridentă. 

— Tu uită-te la astea cât vorbesc cu omul de-acolo, OK? 
îi spuse lui Suzie. 

Fetiţa încuviinţă şi se aşeză pe pat, cu privirea aţintită la 
ecran, dar uitându-se peste umăr când Hook îl împinse pe 
Haredi spre uşă, punând cât mai multă distanţă între el şi 
ea. 

Trecuse mai mult de un deceniu de când îl văzuse pe 
bărbat. Se întâmplase pe vremea când Hook era încă agent 
secret în Thailanda şi mergea pe urma unui grup de Tigri 
Tamil care îşi stabiliseră cartierul general în Phuket şi 
vindeau heroină ca să cumpere arme şi să poată lupta în 

războiul separatist din Sri Lanka. Hook era sub acoperire 
ca traficant de arme, susţinând că are acces la un arsenal 
întreg rămas de la războaiele din Golf, misiunea lui fiind 
să-l atragă de partea lui pe unul dintre tamili. Casa Albă 
începuse să fie neliniştită în privinţa relaţiei lor strânse cu 
Coreea de Nord. 

Tigrii erau adăpostiţi într-un complex mizer de pe unul 
dintre dealurile care flancau plaja Patong, departe de 
ocean. Hotelul era sărăcăcios, atrăgând muncitori 
thailandezi şi clasa mai săracă de turişti sexuali asiatici, 
îmbiaţi de bordelul din camerele sordide de la etajele 
inferioare. Un american nu se putea caza la hotelul acela 
fără să iasă în evidenţă, aşa că Hook intrase într-o relaţie 
benefică pentru ambele părţi cu matroana bordelului, o 
refugiată de pe plantațiile de orez lovite de sărăcie din 
nord-est şi care avea o faţă scheletică, iar femeia făcuse 
cunoscut faptul că el era un farang căruia îi plăceau 
lucrurile ieftine şi nasoale şi că prefera cantitatea mai 
degrabă decât calitatea, deseori scoțând bani pentru câte 
o duzină de fete odată. 

În realitate, Hook nu făcuse altceva decât să se despartă 
de teancuri de dolari şi să stea într-o cameră plină de 
mucegai, fumând ţigară de la ţigară ca să acopere mirosul 
stătut de sex din cearşafuri şi bând whisky în timp ce 
aştepta o cale de a se apropia de unul dintre Tigri ca să-l 
vrăjească. 

Nu reuşise să stabilească vreun contact - tamilii erau la 
fel de greu de găsit ca felinele de la care îşi trăgeau 
supranumele - şi fusese pregătit să se dea bătut (o raritate 
pentru el), când un val mare venise şi distrusese zonele de 
câmpie ale insulei. Hook, împreună cu un grup de 
prostituate pe jumătate dezbrăcate, stătuseră pe terasa 
hotelului şi priviseră la dezastrul de sub ei. 

Provincia Phuket fusese închisă, iar el nu mai putea 
pleca. În aer se simţea miros de moarte şi de canal. Nu 
existau nici apă, nici curent. O bolgie infernală. Dar şi 
tamilii lui rămăseseră izolaţi, iar nevoia stringentă îi 
adusese împreună - Hook chiar căuta acum adăpost în 

staţiune. Folosise situaţia în avantajul său şi, până să se 
redeschidă aeroportul, îl făcuse pe unul dintre Tigri - 
numele de cod fiind, desigur, Tiggrul - unul de-al său. 

Stând lângă Klein, simţi acelaşi miros acru de 
transpiraţie care-i intrase în nas în urmă cu toţi anii aceia, 
când matroana bordelului venise în camera lui Hook să îi 
ceară ajutorul. Băuse şi citise Graham Greene la lumina 
lumânării, îmbrăcat doar în chiloţi, camera fiind înghesuită 
şi fierbinte ca o saună. Trăsese un şort pe el şi o urmase pe 
femeie în altă cameră, unde văzuse o privelişte care ar fi 
descumpănit-o până şi pe Diane Arbus.?! 

Un evreu Haredi bărbos, cu perciuni, care purta doar un 
yarmulke,”? stătea deasupra trupului gol şi aparent 
neînsufleţit al unei animatoare. 

Fata nu era moartă, doar bătută măr, evreul Haredi se 
panicase după partida de sex şi hotărâse că modul cel mai 
bun de a se lepăda de păcatul său era să omoare vestala 
care-i purta sămânţa. 

Hook, acţionând din reflex, făcuse repede fotografii ale 
ciudatului tablou cu telefonul mobil, apoi scosese de la 
evreu puţinii bani pe care-i avea, suplimentându-i cu nişte 
fonduri proprii (sau, mai bine zis, ale angajatorului său). 
După ce reglase situaţia cu femeile, evreului Haredi i se 
permisese să plece spre casă. 

Hook nu se mai gândise la Benyamin Klein de ani buni 
până în noaptea precedentă, când văzuse la ştiri că 
gimnaştii israelieni se număraseră printre victimele 
accidentului aviatic. Apoi fusese nevoie doar de două 
telefoane şi de un e-mail către nişte cunoştinţe vechi din 
Ierusalim ca să afle că bunul său prieten se îndrepta spre 
Thailanda împreună cu echipa de salvare formată din 
voluntari. 

Hook, stând în faţa televizorului în căsuţa lui de lemn, 
ţinând în mână mobilul cald încă, privind dezastrul din 


21 Fotografă şi scriitoare americană, recunoscută pentru operele ei 
care reprezentau oameni din grupuri marginalizate (nudişti, artişti de 
circ, homosexuali etc.). (n.red.). 

2? Tichie evreiască (n.red.). 

junglă şi ascultând sforăitul uşor al oaspeţilor săi de sex 
feminin, simţise ceva inevitabil în felul aproape ocult în 
care se întorsese situaţia, în felul în care se îmbinaseră 
piesele şi se aliniaseră elementele unui plan minunat de 
îndrăzneţ. 

Se asigură că fata era lipită de televizor şi se aplecă spre 
israelianul transpirat. 

— Benjamin, încă am fotografiile acelea. 

— Da, spuse bărbatul cu accentul său gutural, 
bineînţeles că le ai. Ce vrei? 

Hook scoase punguta de plastic din buzunar şi îşi folosi 
trupul să ascundă de fată degetul tăiat, în timp ce i-l arătă 
lui Klein. 

— ÎI vei găsi la locul accidentului. Te vei asigura că este 
identificat. Da? 

Bărbatul se uită la el, apoi închise ochii. Sudoarea îi 
şiroia de-a lungul ridurilor şi şanţurilor feţei sale 
îmbătrânite. 

Deschise ochii şi spuse: 

— Da. Dacă aşa trebuie, atunci pot să fac asta. Şi ce 
primesc în schimb? 

— Când voi fi mulţumit că ai făcut ceea ce am cerut, voi 
distruge fotografiile. 

— Cum pot să am încredere în tine? 

— Crede-mă, n-o să mai am nevoie de tine după asta. 

Klein zise ceva în idiş, apoi încuviinţă. Luă degetul lui 
Kate Swift şi îl îndesă în buzunarul pantalonilor săi negri. 

CAPITOLUL 24 


Ce aveau aşa special necazurile, se întrebă Kate, de o 
găseau la fel cum acul busolei găseşte nordul? 

In timp ce stătea goală în dormitorul întunecat al căsuţei 
de pe malul mării alături de copilul ei adormit, auzi 
scârţâitul hamacului de pe balcon, urmat de râcâitul unui 
chibrit când Jean-Philippe îşi aprinse un cui. 

JP era discret. Nu fuma niciodată iarbă în faţa lui Suzie, 
mereu se ducea să se plimbe pe plajă şi se întorcea 
zâmbind puţin mai larg, cu un iz de iarbă în cârlionţii lui 
blonzi. 

Era un om bun. 

Un bărbat care, chiar dacă probabil ştia cine era ea, nu 
pusese niciodată întrebări, doar făcuse ceea ce promisese, 
plătind o datorie de onoare nespecificată (cuvintele lui) 
către Harry Hook, sau 'Arry 'Enderson cum îi spunea el. 

Iar ea îl umilise pe francez. 

Se înmuiase, devenind visătoare şi imatură. Încetase să 
fie puternică şi vigilentă, chiar dacă viaţa sa şi a fiicei ei 
depindeau de asta. 

Lăsă arşiţa şi ritmul liniştitor al oceanului s-o 
ademenească într-o amorţeală leneşă - trupul ei absorbi 
soarele ca pe un elixir, după atâtea luni de zăpadă - 
nepermiţând nici măcar durerii surde de la mână să-i 
strice starea de spirit. 

Bătrânul danez beat îi dăduse analgezice dar ea refuzase 
să le ia, nevrând să-şi piardă agilitatea şi să se 
încetinească. Dar soarele şi marea făcuseră asta oricum. 

La fel făcuse şi oboseala acumulată ca după o luptă. Îşi 
dăduse seama că trăise prea mulţi ani plini de stres şi 
groază. 

De durere şi pierdere. 

Iisuse. 

Pe cât de neplăcut Îi era să recunoască, era extrem de 
relaxant să se lase calmată de fâşia asta de insulă, fără 
nicio inițiativă, la mila lui Harry Hook şi a planului său 

nebunesc. 

Kate se trezea târziu în fiecare dimineaţă. Făcea plajă, 
înota şi îşi petrecea timpul cu fetiţa ei, vorbind nimicuri, ca 
între fete, în timp ce JP prindea peşti mici şi argintii - 
străluceau ca nişte bucățele de oglindă spartă când îi 
scotea din ocean - pe care îi gătea la un foc pe plajă în 
timp ce ea făcea salată în bucătărie. 

Şi ce dacă i se făcea poftă şi de altceva în afară de 
mâncare atunci când, în timp ce tăia ardei şi ceapă, simţea 
mirosul transpiraţiei proaspete a lui JP, care trecea pe 
lângă ea ca să-şi ia o bere din frigider? 

Mai devreme în noaptea aceea stătuse afară pe balcon 
chiar după apus, lăsând o uşoară briză fierbinte să i se 
joace prin păr. Briza aducea cu sine frânturi de muzică 
reggae de pe insula vecină, care se afla la o milă spre sud, 
un loc mai mare, mai turistic, cu baruri şi restaurante pe 
plajă, cu felinare decorative roşii care se legănau şi se 
oglindeau în oceanul liniştit şi pe care ea putea să le vadă 
de unde stătea. 

Un hohot de râs adus de vânt ajunse ea. Se simţi mai 
fericită decât fusese de ani întregi. Periculos de fericită. 

— Auzi, JP, spuse ea. 

Francezul ieşi din casă bând dintr-o sticlă de Heineken. 

— Da? 

— Hai să mergem până acolo. 

— La plaja aia? 

— Da. 

El dădu din părul cârlionţat. 

— Ştii ce-a zis 'Arry. 

— "ATTy, 'ArTy, 'Arry, râse ea. N-o să ştie. 

JP clătină din nou din cap şi ea se întrebă ce făcuse el de 
ajunsese la cheremul lui Harry Hook. 

Îi spusese că făcea scufundări şi ducea turişti în excursii 
de o zi la recifurile din larg. Oare ce altceva mai făcuse? 
Trafic de droguri? Contrabandă? 

Nu ştia destule despre ce se petrecea prin zonele astea 
ca să poată veni cu o teorie credibilă, dar JP nu era un 
bărbat sever, măcar de atâta îşi dădea seama. Nu era nici 

prost, dar avea o bănuială că se aruncase cu capul înainte 
în ceva ce mersese mult mai departe decât crezuse el 
iniţial şi, atunci când începuse să se scufunde, Harry Hook 
fusese acolo să-l salveze. 

Harry Hook, cu zâmbetele lui molcome şi trupa lui de 
îndatoraţi. 

— Te rog, JP, spuse Suzie, petrecându-şi un braţ pe după 
mijlocul lui. Doar câteva ore. 

Aşa că, dezarmat şi probabil sătul să stea în căsuţă, JP le 
duse la barca pneumatică, trase coarda motorului şi le 
purtă pe oceanul liniştit. Luna arăta ca un fruct uriaş, 
portocaliu, care atârna din cer. Muzica şi zarva care 
deveneau tot mai puternice, iar mirosul de mâncare 
condimentată îi învăluia pe măsură ce se apropiau de 
insula mai mare. 

JP opri motorul şi ridică elicea din apă, iar barca 
pneumatică se apropie de mal şi se afundă în nisip. 

Coborâră din barcă pe nisipul fin care era încă fierbinte 
pentru picioarele lor goale şi merseră spre un loc numit 
Hippies Bar, o baracă din bambus şi lemn construită sub o 
umbrelă uriaşă din frunze de palmier. Un thailandez 
slăbănog care purta doar un şort rupt şi codițe care-i 
atârnau până în dreptul coastelor jongla cu torţe aprinse, 
în timp ce un trio de rastafarieni thailandezi cântau la 
chitare şi la bongo,” cu un cârd de fete farang care-i 
priveau cu poftă. 

Bărbaţii thailandezi erau diferiţi de arabii sau asiaticii 
din sud, care aveau priviri lascive şi cărora le umblau 
mâinile pe unde nu trebuia când venea vorba de femei 
străine. Indivizii ăştia erau calmi şi relaxaţi, le lăsau pe 
femei să depună tot efortul. 

Suzie îi duse la o masă unde comandară de băut şi de 
mâncat, iar când degetele lui Kate le atinseră pe ale lui JP 
în timp ce amândoi se întinseră după ultima felie de 
papaya rămasă, ea îşi lăsă mâna să se odihnească peste a 
lui destul cât el să înţeleagă, iar el îi zâmbi printre flăcările 
lumânării care pâlpâia. 

23 Instrument de percuție africano-cubanez (n.red.). 

Locul începuse să se umple de farang - scandinavi, 
australieni şi trei ruşi mătăhăloşi, îmbrăcaţi în haine de 
plajă ieftine - care le hărţuiau pe frumoasele chelneriţe 
thailandeze. Ele zâmbeau, păstrându-şi calmul în tot acest 
timp. 

Spectacolul cu făclii luă sfârşit, din boxe începu să se 
audă un reggae rapid şi asurzitor, iar Suzie se ridică 
imediat în picioare şi începu să danseze. Când încercă să-şi 
tragă mama din scaun ca s-o însoţească, Kate se opuse 
iniţial, dar Suzie nu se lăsă. Kate, care băuse câteva 
pahare cu rom, se pomeni în picioare, eliberându-şi trupul 
şi bucurându-se de felul în care o privea JP fiindcă ştia că 
arăta bine, mai bine decât arătase de ani întregi. 

Bronzată şi liniştită şi, la naiba, chiar sexy. 

Unul dintre ruşi spuse ceva când ea şi Suzie trecură 
dansând pe lângă masa lor, iar prietenii lui râseră într-un 
mod care strică un pic atmosfera, amintindu-i lui Kate că 
nu era în vacanţă, aşa că îşi duse fetiţa înapoi lângă JP şi 
dădu pe gât ultima înghiţitură de băutură. 

— Mergem şi noi? spuse JP. 

— Mda, răspunse ea. 

Până când îşi plătiră nota, ruşii plecaseră deja şi, în timp 
ce se îndreptau spre barcă, Kate începu să se bucure din 
nou, ştiind că urma să se întâmple ceva între ea şi JP după 
ce vor ajunge înapoi în ascunzătoare. 

Cel puţin, spera că aşa va fi. 

Când trecură pe lângă un şir de palmieri, auzi voci de 
bărbaţi. Doi dintre ruşi făceau pipi pe copaci, iar cel care 
vorbise urina chiar în faţa lor. 

Kate o luă de mână pe Suzie, conştientă că JP stătea mai 
drept şi se încordase. 

— Nu pleca, baby, baby, baby, strigă rusul, stropind 
nisipul cu urină, în timp ce prietenii lui râdeau. 

JP se opri şi zise: 

— E un copil aici, omule. 

Un copeel. 

— Nu-s niciodată prea tinere, spuse rusul, îndesându-şi 
încet mădularul înapoi în pantaloni şi aranjându-şi 

testiculele în timp ce se apropie de JP. 

JP îi trase un pumn zdravăn în maxilar, iar rusul se 
prăbuşi într-un genunchi, ducând o mână la gură. 

— Haide JP, spuse Kate, atingându-i umărul şi începură 
să meargă mai departe, dar ceilalţi doi bărbaţi veniră după 
ei, unul dintre ei apucându-l pe JP de braţe în timp ce 
celălalt îl pocni. 

Rusul care îngenunchease în nisip se ridică şi rânji. Un 
firicel de sânge i se prelingea din buză. Veni spre el cu 
umerii încordaţi. 

JP încercă să se elibereze, dar cei doi bărbaţi îl 
imobilizaseră. 

Kate ridică din nisip o bucată de lemn şi o repezi spre 
unul dintre bărbaţii care-l ţineau pe JP, nimerindu-l în 
tâmplă şi doborându-l. Celălalt se întoarse către ea, dar îi 
rupse maxilarul. 

Cel mai masiv se aruncă asupra ei, iar ea nu avu timp să 
se apere cu bucata de lemn şi nici nu putu para lovitura cu 
mâna stângă rănită, aşa că primi o lovitură în coastele care 
încă o durea după încleştarea din tren. JP se năpusti 
asupra rusului, dar bărbatul îl lovi puternic în faţă şi 
francezul căzu la pământ. 

Kate scăpase din mână bucata de lemn şi trebui să se 
mişte rapid ca să obţină spaţiu suficient cât să-i aplice 
bărbatului un şut în maxilar, doborându-l. Instinctul şi 
adrenalina o făcură pe Kate să se pregătească să-i mai 
aplice un şut şi în gât. 

— Nu-l omori, spuse JP şi ea se înfrână. 

Avea dreptate. Nu-şi puteau permite să lase un cadavru 
în nisip. 

JP se ridică şi se şterse la gură, se uită la bărbaţi, îi 
aruncă şi ei o privire şi nu scoase niciun cuvânt în timp ce 
se întoarseră la barcă. Porni motorul. Traversară spre 
plaja lor în linişte, iar Kate îi puse lui Suzie un braţ pe 
după gât. 

JP trase barca pe mal în afara zonei de flux şi intră în 
casă. Kate văzu că se spăla pe faţă în baie. 

Se opri în prag şi îl întrebă: 

— Eşti în regulă? 

— Mda, zise el şi închise uşa. 

Ea o duse pe Suzie în pat, îi spuse o poveste şi o linişti, 
iar fetiţa adormi. 

Kate se dezbrăcă şi, întinsă în întuneric lângă Suzie, îl 
auzi pe JP care fuma în hamac şi ştiu că ar trebui să 
rămână pe poziţii pentru că în noaptea asta făcuse deja 
destule. 

Dar îşi înfăşură un cearşaf în jurul trupului gol şi ieşi pe 
balcon, rezemându-se de balustradă, privind cum licuriciul 
care era capătul aprins al joint-ului se mişca sub plasa de 
țânțari. 

— În Franţa nu poştiţi joint-uri? 

El nu spuse nimic, doar i-o întinse. Ea trase un fum. 
Doar puţin, ca să găsească un punct stabil pe panta 
alunecoasă care-i separa. 

— Îmi pare rău, spuse. N-ar fi trebuit să te rog să ne 
duci acolo. 

— Şi mie îmi pare rău. Nu prea m-am descurcat să vă 
apăr pe tine şi pe Suzie. 

— Te-ai descurcat foarte bine. 

— Mă băteau măr dacă nu erai tu. 

— Nu cred. 

— Eu da, râse el. Ştii să te baţi. 

— Ca o fată? 

— Ca oricine. Eşti al dracului de fioroasă. 

— Am avut parte de antrenament. 

— De asta mi-am dat seama. 

— Şi ai de gând să stai aici şi să-ţi lingi rănile? 

— Ce altceva e de făcut? 

— Ţi le-aş putea linge eu. 

— Ce-i asta? Compasiune? 

— Nu, spuse ea, dând la o parte plasa. 

Se sărutară şi era pentru prima oară când o atinse un 
bărbat de la Yusuf încoace. lar JP n-o atinse aşa cum 
făcuse Yusuf. Era diferit şi era ceea ce-şi dorea. 

Se sui în hamac şi îl încălecă, apoi începură să se sărute 
tot mai înflăcărat, Kate savurându-i gura şi pielea, şi abia 

când intră în ea îşi dădu seama cât de multă nevoie avea 
de aşa ceva. 

CAPITOLUL 25 


Când Nadja Benway îşi reveni în simţiri, o femeie 
negricioasă într-o uniformă de asistentă stătea la capul 
patului şi se uita la o telenovelă la televizorul fixat în 
perete. Cu mâinile încă legate, Nadja încercă să se ridice, 
asistenta opri sonorul şi îi făcu semn să se întindă. 

— Trebuie să fac pipi, zise Nadja. 

Asistenta scoase o oală de noapte şi vâri obiectul din 
metal rece sub fundul Nadjei. 

După ce Nadja eliberă un jet lung şi zgomotos de urină, 
asistenta impasibilă acoperi oala de noapte cu o cârpă şi 
dispăru în baie, acolo unde Nadja auzi cum e trasă apa de 
la toaletă, apoi cum curge apa de la robinet. 

Femeia se întoarse la locul ei. 

— De câtă vreme sunt aici? întrebă Nadja. 

— De trei zile, răspunse asistenta. 

— Dumnezeule. Şi cum am ajuns aici? 

Asistenta dădu din umeri şi se uită la ceas înainte să 
plece din cameră fără să mai sufle o vorbă. 

Nadja se uită apatică la actorii tuciurii din telenovelă, cu 
buzele mişcându-li-se fără zgomot când zbierau, implorau 
şi plângeau prin sufragerii şi dormitoare ţipătoare, până 
când gândurile îi zburară la altceva şi nu reuşi să nu-şi 
amintească de noaptea când îl întâlnise pe Michael la 
petrecere. 

Erau cei mai frumoşi din salon, ca două planete 
luminoase în jurul cărora orbitau plicticoşii şi mediocrii. Îşi 
zâmbiseră şi într-o oră şi-o trăgeau într-un apartament al 
hotelului Fairfax. 

Partida de sex nu fusese explozivă. Pe cât erau de 
încântători, parcă  reuşeau să-şi anuleze reciproc 
minunăţia. Erau obişnuiţi să mănânce mâncare fără gust. 
Le luase câteva zile până să găsească un ritm şi apoi a fost 
bine. 

Chiar fantastic. 

Dar după sexul din acea primă noapte se întâmplase 

ceva nemaivăzut: adormise. Nadja, maestra dezertării 
rapide, aţipise ca o pisică lângă Michael, care sforăia 
încetişor, şi el nefiind genul care să stea peste noapte. 

Când se treziseră şi se uitaseră lung unul la altul, iar ea 
văzuse bunătatea din ochii lui, fusese gata să-l 
dispreţuiască la fel cum o făcuse cu toţi neica-nimenii 
cărora li se aprinseseră călcâiele după ea în trecut şi care 
refuzaseră să înţeleagă termenii stricţi şi calculaţi ai 
tranzacţiei: te las să mi-o tragi câteva ore, dar n-o să-ţi las 
niciodată inima. 

Însă Michael o făcuse să renunţe la vulnerabilitate, îi 
zâmbise ironic, se îmbrăcase şi plecaseră împreună. 

Continuaseră să se vadă. Des. Iar el insistase să nu 
complice lucrurile între ei. Să fie uşor. Amuzant. 

Până într-o zi când, stând în pat şi mâncând mâncare 
chinezească de la Pavilion de pe strada K, despre care el 
spunea că e dovada existenţei lui Dumnezeu, Michael se 
uitase la ea în timp ce înfuleca porc mu-shu, iar Nadja 
văzuse ceva în ochii lui, ştiuse ce va urma şi întinsese 
degetele care încă îi miroseau a sex, le dusese la buzele lui 
şi îi zisese: 

— Nu, Michael, nu. 

El râsese: 

— Voiam doar să-ţi ofer nişte moo-shi. 

Amândoi ştiau că minte. O sărutase şi începuseră din 
nou să şi-o tragă. 

Asistenta latino-americană apăru cu o tavă plină cu 
mâncare şi un cocteil din atât de multe pastile că Nadja se 
simţi de parcă se întorsese în timp şi ajunsese în Valea 
păpuşilor“. 

Femeia îi slăbi strânsoarea de la mâini şi o ajută să stea 
în capul oaselor. 

Ciuguli din mâncare - peşte la abur şi legume fără gust - 
şi înghiţi cu nesaţ pastilele, sperând să o ducă departe. 

Aşa se şi întâmplă. 


24 Roman de foarte mare succes scris de Jacqueline Susann şi publicat 
în 1966, care are ca teme predilecte celebritatea şi abuzul de 
antidepresive şi barbiturice. (n.trad.). 

CAPITOLUL 26 


Lucien Benway stătea la biroul său, fumând şi uitându-se 
la poza pe care i-o pusese Morse în faţă. Singurul semn 
care îi trăda agitația era că dădea din picioare, iar 
vârfurile lustruite ale ghetelor sale din piele abia atingeau 
covorul Buhara. 

Benway se ridică în picioare, se duse la fereastră şi se 
uită la zăpada care cădea ca nişte flori de bumbac pe 
strada din faţa casei. Trase ultimul fum din Samsun, o 
ţigară cu tutun turcesc ale cărei rotocoale de fum îi 
învăluiau capul uriaş. 

Lucrase de acasă în ultimii doi ani. 

Una dintre restricţiile pe care trebuia să le îndure din 
cauza trădării lui Kate Swift era aceea că nu mai putea să 
deschidă vreo afacere. Nu mai putea să aibă birouri. Nu 
mai putea să aibă angajaţi. Morse era trecut în registrele 
contabile ca şofer. 

Benway stinse ţigara într-o scrumieră făcută din copită 
de elefant african. Fusese un dar de la un sultan care 
comisese un genocid şi care murise demult într-o 
închisoare din Mombasa. Se întoarse la birou şi cercetă 
poza cu degetul lui Kate Swift. 

— Care, mai exact, e proveniența fotografiei ăsteia? 

— Tehnicianul criminalist care a verificat amprentele şi 
ADN-ul le-a făcut cu telefonul şi mi le-a trimis. 

— E un tip de încredere? 

— E femeie. 

— Femeie? 

Benway ridică din sprâncene. 

Morse ridică din umeri. 

— N-ar avantaja-o să mă mintă, domnule. Informaţia e 
bună. 

— Cine a demarat cercetarea criminalistică? 

— Pista e mai complicată, dar se pare că a fost 
Instalatorul. 

— Interesant. 

— Da, domnule. 

— Morse, care sunt şansele ca un deget să fie recuperat 
de la locul prăbuşirii unui avion? Un pic mai bune decât în 
cazul acului în carul cu fân? 

— L-au găsit israelienii. 

Benway căzu pe gânduri. 

— Evreii ăia Haredi? 

— Da, erau acolo ca să recupereze rămăşiţele echipei de 
gimnastică. 

— Sunt meticuloşi. 

— Da, aşa e. 

— Chiar zeloşi. 

— Cred că e de datoria lor sfântă să recupereze şi cea 
mai mică parte din trupul unei victime. Nu au linişte până 
n-o fac. 

— Ce zice tehnicianul de starea degetului? 

— A fost retezat şi ars. 

Benway îşi îndoi degetele ale căror vârfuri erau galbene 
de la nicotină. 

— Harry Hook mai e în Thailanda? 

— Acolo era la ultima verificare. 

— Ce face acolo? 

— Nimic, domnule. 

Benway puse degetul pe fotografie. 

— Să fie o coincidenţă? 

Morse dădu din umeri. 

— N-aş zice. Cred că Danvers a pus-o în legătură cu 
Hook. 

— Tind să-ţi dau dreptate. Dar ce-ar vrea de la Hook? 

— Ajutorul lui? 

— Mda, poate că da. Şi se duce acolo şi moare într-un 
accident de avion. 

— Avioanele mai cad. 

— Aşa e. Mai ales astea de la companiile asiatice, se 
pare. Şi totuşi... Benway se întoarse cu faţa spre geam şi 
privi zăpada măturată de vânt sub cerul cenuşiu. 

— Dar, Morse, marea întrebare este: de ce tace mâlc 
Casa Albă? 

CAPITOLUL 27 


Era prea bine. 

Prea multă linişte. 

Kate era prea fericită. 

Se simţea agitată. 

Opreşte-te, îşi zise. Trăieşte clipa. Bucură-te. 
Reacţionezi aşa din cauza valului de sentimente, din cauza 
amintirilor. Te lupţi cu umbrele. 

Aşa că se strădui să se relaxeze când ieşi din căsuţă şi 
cobori spre plajă cu costumul de baie pe ea, cu un prosop 
şi o geantă cu apă şi loţiune de plajă, ca un turist care 
fugise de frig şi venise la tropice ca să se bronzeze şi să şi- 
o tragă. 

Ceea ce şi făcuse. 

Încă simţea mirosul lui JP pe piele, mica iritaţie de la 
barba lui care îi atinsese faţa. Durerea minunată încă pulsa 
în ea. 

Râse în hohote gândindu-se la hamacul care se legănase. 

Chestia cu JP ar fi putut fi penibilă - dar n-a fost. Deloc. 

Noaptea trecută, Kate plecase de lângă el, se trântise în 
pat lângă Suzie şi dormise cel mai profund somn din 
ultimii ani. Se trezise şi îl văzuse pescuind pe barcă. 

Crezuse că o va evita şi se dusese la bucătărie să îi facă 
lui Suzie un suc dar, când JP venise în bucătărie cu trei 
peşti argintii care încă se zbăteau, îi zâmbise, făcând 
aluzie la secretul lor, dar cu calm, fără niciun fel de 
constrângere. 

Il plăcuse şi mai mult. 

Kate înotă, aţipi şi se uită la Suzie cum se juca, iar ziua 
aceea fu poate cea mai reuşită din câte-şi amintea de când 
o născuse pe Suzie şi îşi luase câteva luni de concediu fără 
plată, spre nemulţumirea lui Lucien Benway, care deja îi 
luase locul lui Philip. 

Doamna Danvers se extaziase când îi dăduse veştile, dar 
nu şi Lucien, care îi zisese: „Eşti un agent de informaţii 
operativ. O războinică. Ai făcut o alegere. Acum vii la mine 

ca o fetişcană cu ovarele fierbinţi care a intrat în călduri şi 
mai vrei şi concediu maternal.” 

Dar îşi luase concediu oricum. 

Ca să aibă timp s-o nască pe Suzie. 

S-o alăpteze. 

Iar acum, stând pe plaja din Thailanda, ascultând glasul 
oceanului şi simţindu-şi pielea încălzită de soare, se simţea 
ruşinată pentru că, deşi o iubise mult pe Suzie, devenise 
agitată. Plictisită. Tânjea după doza de adrenalină care 
venea odată cu acţiunea şi pericolul. 

Un ambalaj frumos. Patriotism. Şi, la început, chiar aşa 
fusese. Un fel de idealizare. Dar acum se lămurise. 

Ştia că aveau să existe mereu oameni ca ea, care făceau 
ce făceau nu pentru că trebuia, ci pentru că voiau. 

Găsise o bonă, iar Yusuf era acasă în marea parte a 
timpului - nu era vreun împătimit după adrenalină, deşi 
era curajos, bineînţeles, însă era şi genul care putea lenevi 
în pantaloni de trening nespălaţi, jucându-se pe o pătură 
cu fetiţa lor, bucurându-se de fiecare gângurit şi picătură 
de salivă, povestindu-i totul în detaliu în rarele lor discuţii 
pe Skype, atunci când ea putea să iasă la suprafaţă câteva 
minute şi să discute cu cei de acasă. 

Kate era plecată în ţări îndepărtate, unde din deşert 
răsăreau minarete, femeile erau ca nişte spirite 
întunecate, iar bărbaţi cu AK-47 şi dispozitive explozive 
erau pregătiţi să ucidă şi să moară ei înşişi pentru vreo 
sectă hrănită cu frică şi ură, peste care mai venea şi 
America, cu implicările şi dezertările ei, operaţiunile 
secrete, dronele şi nesfârşita cruciadă monolitică pe bază 
de Coca-Cola, cu acţiunile la sol şi armatele delegate - 
doar hoţii, violatorii şi nebunii zilei erau cooptati, înarmaţi 
şi lăsaţi liberi numai ca să fie renegaţi săptămâna imediat 
următoare, şi care, aşa cum era în firea lucrurilor, aveau 
să se întoarcă împotriva fostului prieten, devenit duşman, 
pe care îl urau din tot sufletul. 

Kate, întinsă, cu picioarele în apă, încercă să alunge 
acest gând. 

Doar luase atitudine, nu? 

Vorbise despre cum Washingtonul îi folosise pe soţii 
Benway, contractorii privaţi (care nici măcar nu erau 
privaţi, ci făceau parte din administraţie şi aveau identități 
false), să facă toate mizeriile şi josniciile, în timp ce 
bărbaţii de la Fort Langley, Pentagon şi din Biroul Oval - 
dar şi femeile, şi ele erau implicate, cu tocurile lor 
ascuţite, taioarele, părul înfoiat şi privirea care parcă 
sugera că odată fuseseră oprimate, dar purtaseră bătălia şi 
îşi câştigaseră dreptul să ucidă, să caftească şi ghinion 
dacă ăia pe care îi maltratau erau măslinii, negri, săraci, 
civili, femei, minori pierduţi în fundul planetei - tăceau 
chitic şi îşi vedeau de ale lor, convinşi de multă 
corectitudine dădeau dovadă. 

Dar faptul că luase atitudine nu fusese doar o 
manifestare a egoismului ei? 

A durerii ei. 

A suferinţei ei. 

Da, spusese adevărul despre operaţiunile ilegale, morţile 
civililor, lipsa răspunderii şi câţiva fuseseră obligaţi să se 
retragă, iar Benway fusese ostracizat, toţi prietenii 
puternici pe care îi admirase se distanţaseră de el. Acum 
nu mai era vedeta emisiunii, ci un paria de doi bani, iar 
asta se întâmplase în cinci secunde. 

Lucru pentru care o ura suficient de mult încât să vrea s- 
o ucidă. 

Dar nu cumva ea voia să spună, de fapt: mi-aţi ucis soţul, 
ticăloşilor şi vă promit că veţi plăti? Eu vă voi face să 
plătiţi. 

Îmi voi face datoria patriotică şi voi da pe faţă toate 
ilegalităţile. Dar mă voi răzbuna. 

Oftă şi îndepărtă gândul, închizând ochii la adăpostul 
umbrelei, şi adormi, cu briza care făcea materialul să 
fluture cu un sunet ca de pasăre care-şi ia zborul, cu ziua 
care părea şi ea să-şi ia zborul, plutind leneş spre orizontul 
brăzdat de nori cumulus şi nuanţe de portocaliu, roşu şi 
albastru catifelat. 

CAPITOLUL 28 


Philip Danvers stătea la masa de scris din biroul vechi şi 
ticsit de cărţi al casei sale vechi. Prin ferestruica verticală 
vedea pădurea îngheţată, iar suburbia care se extindea tot 
mai mult era ascunsă privirii din locul unde stătea el. Dacă 
n-ar fi avut laptopul pe birou, ar fi crezut că se află în 
Virginia rurală a bunicului său şiret, care concesionase 
parcele de pământ pentru proiecte de dezvoltare, ceea ce-i 
îmbogăţise peste măsură atât pe el, cât şi pe urmaşii lui. 

Dar Danvers nu admira priveliştea. Se uita lung la 
degetul din punga de plastic care stătea pe birou lângă un 
exemplar cu paginile îndoite al cărţii lui Thomas Merton, 
Conjectures of a Guilty Bystander. Pe măsură ce i se 
împuţinau zilele, reflecţiile călugărului trapist începeau să- 
i aducă alinare lui Danvers. 

lar amintirea faptului că Merton murise în Bangkok, 
electrocutat de un ventilator defect în timp ce ieşea din 
cadă - fusese victima (sau cel puţin asta aflaseră oamenii 
din interior, ca Danvers) unui asasinat CIA, întrucât 
criticile aduse Războiului din Vietnam îl făcuseră un 
duşman în ochii preşedintelui Lyndon B. Johnson - aducea 
un plus de savoare gândurilor sale. 

Afară, întunericul se aşternu brusc şi Danvers aprinse 
lampa de birou, iar degetul amputat fu scăldat în lumina 
puternică a becului. 

Văzu unghia crăpată şi cenuşa întărită. 

Văzu pielea arsă şi neagră. 

Văzu carnea zdrenţuită de deasupra articulaţiilor unde 
fusese tăiat degetul. 

Şi când le văzu pe Kate Swift şi fiica ei despărţindu-se 
de el la Muzeul Holocaustului din Berlin, simţi o durere 
atât de sfâşietoare că închise ochii şi îşi luă capul în mâini, 
scoțând un geamăt de durere printre buzele sale bătrâne şi 
subţiri. 

Suferinţa se transformă în mod şocant în râset când şi-l 
imagină pe Harry Hook - Harry Hook cel din urmă cu zece 

ani, al cărui farmec fusese un pic atenuat de trecerea 
timpului şi de stilul de viaţă haotic - ridicând un pahar de 
Cutty Sark şi spunând: 

— Sănătate, bătrâne! 

Când Danvers deschise ochii şi se uită din nou la deget, 
înţelese că se uita, într-adevăr, la al cincilea deget al lui 
Kate (un fapt irefutabil după verificarea amprentelor şi 
ADN-ului), dar şi la dovada că Harry Hook încă era pe 
undeva, iar mintea lui sclipitoare nu-şi pierduse din 
strălucire. 

Danvers se ridică în picioare, suspină din cauza durerii 
inghinale şi se duse să se uite pe fereastră. 

Dacă Lucien Benway era fanaticul care-şi ascunsese 
caracterul  sociopat în naționalismul prilejuit de 
administraţiile Reagan şi Bush, iar Kate era patrioata - 
loialitatea faţă de ţară i se cimentase când, la 14 ani, în 
uniforma de şcoală, privise de pe un trotuar din Manhattan 
cum Turnurile Gemene se prăbuşeau, inspirând praful 
morţilor - atunci Harry Hook era vizionarul. 

Profetul. 

Vrăjitorul. 

Iar ceea ce făcuse era genial. 

Da, se prăbuşise un avion. 

Da, degetul lui Kate fusese recuperat de la locul 
catastrofei. 

Dar Kate şi fiica ei chiar fuseseră la bordul avionului? 

Lista cu pasagerii liniei aeriene asiatice Jow cost era un 
dezastru: se părea că cel puţin trei morţi călătoriseră cu 
paşapoarte furate, multe dintre numele victimelor erau 
scrise greşit, unii nu apăreau deloc pe listă, iar autorităţile 
nu erau sigure câţi oameni muriseră cu exactitate. 

Însă, aşa cum stătea la fereastră, cu respiraţia care se 
transforma în condens pe geamul îngheţat, Danvers fu 
convins că Harry Hook orchestrase totul. 

Şi, inspirat de această revelaţie, muribundul se hotări că 
şi el era capabil de o ultimă ispravă. 

Un cântec de lebădă. 

Se pomeni fredonând Ceaikovski în timp ce cobora 

grăbit scările care scârţâiau, înşfăcă o haină şi o pălărie şi 
ieşi afară unde îl aştepta vechiul Volvo. Continuă să 
fredoneze în timp ce conducea mai repede decât trebuia 
pe lângă stejarii desfrunziţi, spre un mall în aer liber dintr- 
una din suburbiile dezvoltate, în căutarea unui telefon 
public. 

CAPITOLUL 29 


David Burke, o matahală de om, cu trupul alb şi catifelat 
acoperit de o mare de păr negru, era gol, tolănit în letargia 
de după sex de-a curmezişul patului matrimonial al 
apartamentului din Foggy Bottom şi se uita la un reportaj 
CNN despre Michael Emerson. Era ceva greţos, colegi din 
mass-media îl tot periau şi îi ridicau în slăvi talentul, 
spiritul deontologic şi curajul. 

Doamne sfinte, mai lipsea să spună că se plimba adesea 
pe valurile Mării Moarte. 

Soţia lui Burke, şi ea goală, dar total opusul lui din punct 
de vedere fizic - era o roşcată minionă, cu un nas pistruiat 
ca de spiriduş - ieşi din baie şi îl surprinse asupra faptului, 
deşi dădu repede pe MTV, prefăcându-se că dansează pe o 
piesă veche de la Pearl Jam pe care nu o mai auzise de 
când fusese în Columbia. 

— Deci, te-ai obişnuit să nu mai ai pe cine să deteşti? îl 
întrebă Janey, a cărei voce nesigură făcea fără efort 
tranziţia între sordid şi manierat. 

— Hai că exagerezi. 

— Vrei să-mi spui că atunci când ai auzit că Mike 
Emerson a murit nu te-a încercat un sentiment de 
schadenfreude?” zise ea, strecurându-se sub cuvertură. 

— Schadenfreude? 

— Toată lumea trebuie să deteste pe cineva la un 
moment dat. 

— Ce slogan mişto! 

— Ce ţi-a displăcut cel mai mult la el? Că a luat Premiul 
Pulitzer sau că se coţăia cu atâtea? 

— Se coţăia? Pe bune? Eşti dintr-o fraternitate sau ceva? 

— Pot să fiu dacă vreau, zise ea, coborând capul, 
învăluindu-l cu limba şi întărindu-l din nou. 

Apoi Janey, în maniera ei caracteristică, de parcă ar fi 
suferit de ADHD, se ridică în capul oaselor, luă o pungă cu 


25 Bucuria simțită de pe urma nefericirii altcuiva (n.trad.). 

iarbă şi nişte foiţe din sertarul comodei de lângă pat şi 
începu să ruleze o ţigară. 

În timp ce se uita la degetele agile ale soţiei sale, Burke 
încerca să nu simtă tensiunea, ba furia - să-i spună naibii 
pe nume - din cauză că Michael Emerson plecase de la The 
Washington Post pentru o slujbă mişto în online la Paris în 
ziua în care Burke fusese dat afară de la acelaşi ziar 
pentru că se luptase prea îndelung şi fusese prea tăios cu 
redactorul adjunct, protestând din cauză că acesta 
refuzase să publice un articol despre omorurile 
extrajudiciare, despre care şeful lui spusese că era nici mai 
mult nici mai puţin decât o iluzie, o fantezie care stătea în 
picioare numai datorită unei înlănţuiri de adverbe 
meşteşugite. 

Burke ridicase o statuetă rotundă şi grea de pe biroul 
redactorului, o strânsese în palmă şi se răsucise ca 
aruncătorul de greutăţi care fusese în facultate, convins 
până în ultima clipă că ţinea bine sfera (voia doar să-l 
intimideze), dar îi alunecase din mâna transpirată şi fusese 
cât pe ce să-i spargă capul bărbatului care se ghemuise, 
spulberând fereastra de la birou. 

Zece minute mai târziu, Burke îşi strânsese într-o cutie 
puţinele lucruri pe care le avea şi fusese escortat de 
paznici afară din clădire, iar acum nu-şi mai găsea de 
lucru. 

Soţia lui aprinse joint-ul, trase adânc şi i-l întinse, 
scoțând fum pe gură şi tuşind puţin. 

Când se pregătea să ia cuiul, sună telefonul fix. 

Se întâmpla aşa de rar - aparatul era lăsat de izbelişte 
pe hol şi niciunul dintre ei nu se sinchisise vreodată să 
sune la compania de telefonie şi să-l desființeze - că Burke 
se supuse unui reflex pavlovian, se dădu jos din pat şi se 
duse tiptil spre camera din faţă la telefonul analog care 
suna ciudat. 

— Nu răspunde, Dave, îi zise soţia tuşind, sigur e unul 
care vrea să-ţi vândă ceva. 

Dar Burke dădu la o parte un teanc de reviste şi ziare şi 
ridică receptorul. 

Ascultă şi zise: 

— Da, da, în regulă. 

Pe urmă rămase cu sunetul plăcut al tonului în ureche. 

Se duse înapoi în dormitor, scărpinându-se pe fesa 
dreaptă şi gândindu-se la ceva. 

— Era Philip Danvers, zise el. 

Janey se uită chiorâş la el prin rotocoalele de fum. 

— Danvers, Danvers, Danvers... 

— Fantoma cenuşie. 

— Doamne, da! Te-a sunat pe tine? 

— Da. 

— Fii serios, te trage cineva în piept. 

— El era, îţi jur. 

— De unde-ţi avea numărul? Porcăria noastră de număr. 

— Tocmai. 

Ea tremură şi fredonă câteva acorduri din coloana 
sonoră de la Dosarele X. 

— Vrea să ne întâlnim în parc, zise Burke în timp ce-şi 
punea nişte boxeri pe el. 

— Într-un parc? 

— Da, în Bethesda. Chiar acum. 

— Mamă, e ca-n Spionul care a ieşit din joc. 

— Mda. 

— Ce vrea? 

— Habar n-am. A închis înainte să-l întreb. 

— Te duci? 

— Logic că mă duc. 

— Cu ce-o să te-mbraci? 

— Cu ce-o să mă îmbrac? 

— Trebuie să arăţi ca unul dintre ei. Trebuie să-ţi pui un 
trenci pe tine. 

Îşi găsi blugii Levis pe podea, şi-i trase pe el, alese o 
cămaşă în carouri, un pulover şi un pardesiu. La gât îşi 
puse un fular. 

— Hai să-ţi spun ceva care să-ţi ridice moralul înainte să 
pleci, îi zise Jane. 

— Ce? 

— Lui Michael Emerson nu i-ar sta bine cu fularul ăla 

acum. 
— Ce amuzantă eşti. 
— Nu, nu-i amuzant, e adevărat. 
— E amuzant tocmai pentru că e adevărat. 
— Mă rog. Ai grijă de tine, Dave. 
Îşi cuprinse genunchii sub cuvertură şi se încruntă. 
— Calm, îi zise, suntem la Washington, nu în Damasc. 
— Aici e buba. 

CAPITOLUL 30 


Harry Hook nu avea somn. 

Zăcea în pat, transpira şi asculta paşii grăbiţi şi 
foşnetele din junglă, simțind mirosurile amestecate ale lui 
Kate Swift şi ale fiicei ei încă îmbibate în cearşaf. Un miros 
curat de vanilie. De pudră. Mirosul a tot ce nu avusese în 
viaţa lui. 

Hook se ridică în picioare, dădu în lături plasa de țânțari 
şi se duse în camera de zi. 

Televizorul era pornit, sonorul fusese oprit pentru că era 
dat pe un canal de ştiri thailandez, singurul pe care îl 
putea recepționa din moment ce nu avea antenă, ci doar 
un umeraş strâmbat care atârna de un cui în perete. În 
centrul atenţiei era acum o explozie din sudul îndepărtat, 
nu avionul prăbuşit. 

Se duse la masa din bucătărie, îşi deschise laptopul şi, în 
timp ce asculta cum componentele se agitau şi bâzâiau, 
aruncă o privire la sticla de Cutty Sark, încă nedesfăcută 
de lângă chiuvetă. 

De ce nu o aruncase? 

Sau băuse? 

Ecranul computerului se aprinse. Se conectă la internet 
şi accesă toate posturile internaţionale de ştiri care 
scriseseră despre zborul Airstar 2605. 

Pe CNN era un interviu cu un spaniol care se întorsese 
deja în Sevilia şi al cărui paşaport fusese furat în Pattaya 
cu o lună în urmă, iar apoi fusese folosit de unul dintre 
pasagerii care murise în accidentul aviatic. 

— Uitaţi-vă, zisese bărbatul arătând spre faţa lui, sunt în 
viaţă! 

Pe site-ul BBC era o conferinţă de presă cu un oficial 
tracasat de la Airstar, un asiatic zbârcit care clipea din 
spatele ochelarilor cu rame groase şi încerca să explice 
neconcordanţele din lista pasagerilor. 

— Proces foarte complicat este. Noi facem adunat 
informaţii din multe, multe liste, listă pasageri, listă 

bagaje, listă imigrație. Pe toate le verificăm. Noi verificat, 
verificat, verificat. Dar pe unii lume nu găsim. Da, la ei 
încă nu găsim. 

Hook dădu pe Sky. Al-Jazeera. Din nou pe CNN. Căută 
până i se înceţoşă privirea, dar nu era nimic legat de 
degetul lui Kate Swift. 

Oare îl trăsese Klein pe sfoară? 

Era posibil, dar cumva se îndoia. li era prea frică să fie 
dat în vileag. 

Cineva ascundea informaţia. 

Hook o revăzu pe Kate Swift zăcând în stare de 
inconştienţă, cu sângele ţâşnind în timp ce danezul beţiv îi 
tăia al cincilea deget. 

O revăzu pe fetiţă cum se uita pe fereastră în timp ce el 
dădea foc degetului amputat. 

— Se pare că ai promis prea mult, bătrâne, zise el cu 
voce tare, ceea ce îl făcu să râdă sec. 

Se ridică în picioare, se duse la chiuvetă şi puse mâna pe 
sticla de scotch. 

Apoi se întoarse, se îndepărtă de sticlă şi se uită pe 
geam la jungla întunecată. 

Nu de băutură avea nevoie, ci de o minune. 

CAPITOLUL 31 


Philip Danvers stătea la pândă sub un copac din Battery 
Lane Park, Bethesda, Maryland, suficient de aproape de 
toaleta bărbaţilor ca să simtă mirosul acru de urină şi 
rahat, amintindu-şi de vremuri demult apuse când riscase 
prea mult cu întâlnirile pe fugă şi pe furiş în veceurile reci 
şi umezi ca acesta. 

Auzi o portieră trântindu-se şi văzu o siluetă corpolentă 
trecând în lumina portocalie a felinarului de deasupra unei 
bănci. 

Uriaşul stătu ceva vreme în picioare, scoțând aburi pe 
gură şi călcând zăpada cu putere. Se uită în jur, frecându- 
şi mâinile pe care purta mănuşi, şi se aşeză dând din 
genunchi. 

În timp ce se uita la David Burke câteva minute ca să se 
asigure că bărbatul era singur, Danvers îşi aminti de 
ultimele zile din secolul trecut, cum mânca tabbouleh, 
fattoush şi baba ghanoush şi bea arak” într-un restaurant 
din Beirut în compania lui Harry Hook şi a altor noi recruți 
care îi sorbeau acestuia din urmă fiecare cuvânt. Hook o 
ignora făţiş pe foarte tânăra şi frumoasa blondă de la 
colegiul Bryn Mawr care într-o oră avea să fie în patul lui. 

Hook ţinea o prelegere despre subterfugii pentru 
începători şi Danvers, cu toate că o auzise în diverse forme 
de-a lungul anilor, era la fel de fascinat. 

— Ideea cu orice minciună solidă, spunea Hook, 
ştergându-şi uleiul de pe buze cu dosul palmei, este felul în 
care o propagi. În Epoca Dezinformării, graniţa dintre 
adevăr şi invenţie, care a fost mereu ambiguă, a devenit 
foarte laxă. Şi să bem pentru asta. 

Dădu pe gât arak-ul şi unul dintre acoliţi îi umplu 
paharul. E 

— Dragii mei, există o maşinărie. Nesătulă. Infometată 
de informaţie. Dornică să o mestece şi să o scuipe. Foarte 

bine. Ne face munca mai uşoară. Dar e foarte important 
cum hrănim maşinăria. 

Se opri din mâncat, iar toate privirile se aţintiră asupra 
lui. 

— Componenta de bază este următoarea: găsiţi-vă 
privighetoarea. Apoi lăsaţi-o să cânte. Să-şi cânte cântecul 
de răsună toată afurisita de ţară. 

Silueta corpolentă de pe bancă arăta mai degrabă ca un 
curcan decât ca o privighetoare, dar ar fi îndeplinit până şi 
standardele severe ale lui Harry Hook. 

Un cruciat. 

Credea în puterea Binelui. 

Credea în a patra putere în stat. 

Era pasărea cântătoare ideală. 

Danvers avansă şi uriaşul se ridică repede în picioare, 
dominându-l cu înălţimea lui. 

— Stai jos, te rog, îi zise Danvers. 

Burke se aşeză. 

Danvers îşi trase în sus pantalonii şi se aşeză pe bancă. 

— O să neg că am fost aici, ai înţeles? 

— Da. 

Scoase punga de la buzunarul pardesiului şi o ţinu în 
lumină. Burke se dădu un pic înapoi cu gura deschisă, 
având în barbă o pată albă de lumină. 

— Ce-i asta? 

— Un deget. 

— Văd şi eu că e un deget. 

— I-a aparţinut lui Kate Swift. 

Burke se uită fix la el. 

— A fost recuperat din rămăşiţele zborului Airstar 2605 
care s-a prăbuşit în Thailanda acum trei zile. 

Bărbatul nu zicea nimic şi asculta. 

— Serviciile secrete şi, cred eu, Casa Albă, ştiu totul. 
Ştiu că şi Kate Swift, şi fiica ei erau în avionul ăla. 

— Şi totuşi n-au spus nimic? 

— Aşa e. 

— De ce? 

Danvers ridică din umeri. 


e 124 œ» 


— Aceasta este întrebarea. 

— Noi am prăbuşit avionul? 

— Care noi? 

Uriaşul râse încetişor - un sunet ca nişte gheare care 
zgâriau pe lemn. 

— Cum sunt sigur că ştii, îi zise Danvers, la câteva ore 
după accident aceiaşi specialişti erau la Fox News şi pe 
internet spunând că e mâna Statului Islamic, a 
Organizaţiei pentru Eliberarea Palestinei, a iranienilor sau 
a lui Putin, condamnând o altă acţiune sub „steag fals” 
întreprinsă de forţele Noii Ordini Mondiale. 

— Cine a fost? 

— Habar n-am. Poate n-a fost nimeni. Poate a fost o 
eroare de pilotaj sau a cedat o componentă. Liniile alea 
aeriene asiatice sunt cunoscute pentru superficialitate în 
instruirea personalului şi în întreţinerea aeronavei. 

Se uită lung la Burke. 

— Ceea ce mi se pare incredibil e că mai-marii tac chitic. 
Ciudat, nu? 

— Cu siguranţă poţi afla care-i motivul. 

Danvers scutură din cap. 

— Domnule Burke, mi-am pierdut locul de la masă. 
Primesc doar firimiturile care cad de pe ea. 

— De unde-aţi făcut rost de deget? 

— Mi-a apărut în cale. 

Bărbatul ezită. 

— De ce eu? 

— De ce te-am ales? 

— Da. De ce nu vreun reporter de investigaţii de succes? 

— Pentru că, domnule Burke, dumneata ai o calitate rară 
în lumea asta sinistră. 

— Ce anume? 

— Integritate. 

Burke râse şi îşi scărpină barba. 

— În regulă, dar există un elefant uriaş în încăpere. 

Danvers se uită fix la Burke. 

— Un elefant? 

— Mda. Benway. Lucien Benway. 

Danvers îşi înfrână un zâmbet. 

— Ce legătură are Benway? 

— Exact. 

— Nu sunt sigur că înţeleg. 

Burke scutură din cap. 

— Ba da. Mi se pare că Benway ar fi în stare să doboare 
un avion ca s-o ucidă pe femeia care l-a distrus. 

— Astea-s numai speculaţii. 

— Şi ar fi ceva mega-ruşinos pentru Casa Albă. Tocmai 
fostul lor mare barosan în materie de treburi murdare să 
facă o figură ca asta! 

— E o teorie interesantă. 

Burke se uită la el. 

— Ce vreţi să fac cu informaţia? 

— Doar să-ţi faci datoria. 

— Nu mai am serviciu. 

— Fii serios, nu mai trăim pe vremea lui Gutenberg. Ştii 
cum poţi să transmiţi informaţia. 

Îi mişcă punga prin faţa ochilor. 

— Ia-o. 

Burke scutură din cap, dar o luă şi o puse în buzunarul 
de la pardesiu. 

Danvers se ridică în picioare, se îndepărtă şi nu mai 
privi în urmă. 

CAPITOLUL 32 


Benway plecă de la birou şi, în ciuda faptului că era 
foarte târziu noaptea - sau mai degrabă dimineaţa 
devreme - şi era singur acasă, încuie uşa după el. Trecu pe 
lângă dormitorul său simplu ca o chilie a unui călugăr şi 
intră în dormitorul soţiei lui după ce aprinse lumina. 

În cameră trona patul dublu făcut ca la carte, cu tăblia 
din alamă şi cu o ladă dedesubt. Pe măsuţa de toaletă din 
lemn negru pusă la perete, o sticlă de Samsara, un ruj 
Chanel şi un pachet de Marlboro Light fuseseră aşezate în 
jurul mai multor fotografii înrămate. 

Benway închise uşa şi se apropie de măsuţă. După ce se 
uită pe poze (Nadja la Roma cu Fontana del Tritone în 
spate; Nadja îmbrăcată cu o rochie de seară, surprinsă în 
lumina puternică a unui bec în timp ce bea votcă şi fuma o 
ţigară la o petrecere din Foggy Bottom; Nadja îmbrăcată 
din cap până-n picioare pe o plajă din Nantucket, cu 
pantalonii din batist suflecaţi până la glezne şi cu briza 
care îi făcea părul să fluture), Benway deschise rujul 
Chanel şi îl învârti. Din interior ieşi un vârf de culoarea 
piersicii. 

Îşi imagină buzele întredeschise ale Nadjei şi maxilarul 
ei un pic ieşit în afară. 

Nu îşi sărutase niciodată soţia. Nici măcar în ziua în 
care se căsătoriseră. 

În timp ce închidea rujul, care scoase un clic, Benway 
observă un şirag de perle întins în spatele unei poze 
înrămate şi, când trase de colier, apărură verigheta de aur 
a Nadjei şi inelul de logodnă cu diamant. Benway puse 
inelele în palmă, iar lumina lămpii deveni o explozie 
luminoasă când atinse pietrele preţioase. 

Puse inelele la loc pe măsuţă şi evită să se uite în 
oglindă. 

Deschise pachetul de Marlboro şi scoase o ţigară cu 
filtru pe care o puse între dinţi. Benway deschise bricheta 
Ronson, inspirând mirosul de gaz. Apăsă rotiţa şi la 

început nu ieşi decât o scânteie, apoi o flacără albăstruie 
pe care o duse în dreptul ţigării, auzind cum hârtia ia foc, 
un sunet ca al unui incendiu de vegetaţie din depărtare. 

Se duse la biroul simplu din lemn de lângă fereastră. Pe 
el erau un stilou Montblanc şi un carneţel Moleskine, care 
parcă o aşteptau pe Nadja să se aşeze şi să scrie. 

Se lăsă pradă tentaţiei, deschise carneţelul şi văzu că 
soţia lui notase un sigur rând cu scrisul ei cursiv şi superb: 
„Unele greşeli sunt prea monstruoase ca să mai ai 
remuşcări...” 

Ţigara americană îl îngreţoşa şi o stinse în scrumiera de 
pe birou, unde mai erau alte două mucuri pătate de rujul 
Nadjei, chircite ca doi viermi de mătase. 

Benway închise carneţelul şi se aşeză pe pat, închise 
ochii şi inspiră diferitele mirosuri din aer - cel omniprezent 
de tutun şi cel puternic înmiresmat şi carnal de tuberoze, 
care aducea a iasomie şi a carne în sânge, de parcă 
salteaua fusese stropită cu parfum din belşug ca să 
ascundă izuri mai josnice: duhoarea poftelor şi trădării 
soţiei sale. 

Benway rămase deodată fără răsuflare, se ridică din pat 
şi părăsi camera, închizând uşa după el. Îşi descuie biroul 
şi se aşeză la masa de lucru, uitându-se fix la poza cu 
degetul retezat al lui Kate Swift, folosindu-se de ea ca să-şi 
limpezească gândurile, să-şi suprime emoţiile şi să se ducă 
într-un loc rece, uscat şi curat. 

Şi sigur. 

CAPITOLUL 33 


— Doamnă Benway? 

— Da. 

— Nu mai bine vă spun Nadja? E în regulă? 

Nadja dădu din umeri. Era îmbrăcată în halatul alb de 
spital şi se uita pe fereastră la copacii desfrunziţi care se 
profilau pe cerul cenuşiu. 

— Vă rog să luaţi loc. 

Psihiatrul - doctorul nu-ştiu-cum, Nadja nu dorise să-i 
reţină numele - arătă spre scaunul din faţa celui pe care 
stătea el. 

Venise la ea în fiecare zi (era singura persoană pe care o 
mai văzuse în afară de asistenta latino-americană; Lucien 
nu mai venise de atunci şi nu era sigură dacă îşi închipuise 
totul sau nu), îi măsurase pulsul şi tensiunea, îşi pusese 
degetele reci şi trandafirii pe abdomenul ei, palpându-i 
pielea cu blândeţe, de parcă alegea ceva proaspăt la piaţă, 
în timp ce fredona încetişor o melodie pe care Nadja 
aproape că o recunoştea. 

Nadja plecă de lângă fereastra biroului înghesuit şi se 
duse la scaun, simțindu-se de parcă mergea prin apă, 
fiindcă mişcările îi fuseseră încetinite de medicamentele 
care îi întunecau mintea. 

— Te simţi liniştită azi? o întrebă pe când Nadja se 
aşeză. 

— Da. 

Nadja nu simţea nimic. 

— Bine. Atunci poate trecem în revistă evenimentele 
care te-au adus aici. 

Nadja dădu din cap că da, camera se înceţoşă şi 
imaginile  încetiniră odată cu mişcările capului, iar 
şarlatanul palid şi cu ochelari care purta un halat alb, 
botit, îşi pierdu conturul, devenind asemenea unei 
fantome. 

Era prima oară când Nadja fusese lăsată să iasă din 
rezervă - o infirmieră mătăhăloasă şi măslinie care fredona 

cântece Motown o plimbase în scaunul cu rotile pe 
coridoare nesfârşite, scăldate într-o lumină fluorescentă, în 
timp ce roţile de cauciuc scârţâiau pe podelele lustruite. 

— De câtă vreme sunt aici? întrebă Nadja cu glas stins. 

— De cinci zile, îi răspunse doctorul. 

Nadja clipi. 

— De cinci zile. 

El încuviinţă din cap. 

— Da. 

Era din nou atrasă de lumina de la fereastră, neputând 
să-şi pună frâu gândurilor care veneau de-a valma, ca un 
şuvoi. 

— Nadja, îi zise el şi femeia se concentră, văzându-şi 
reflexia dublă în ochelarii lui. Iți aminteşti cum ai ajuns 
aici? 

Nadja se scărpină pe braţ, încercând să îşi amintească. 
Nimic. 

— Nu, îi răspunse. 

Ultimul lucru pe care şi-l amintea era că băuse într-un 
bar din centru. Băuse ca să închidă rana pricinuită de 
moartea lui Michael. 

— Ce e? Ce ţi-ai amintit? o întrebă şarlatanul. 

Nadja scutură din cap. 

— Nimic, absolut nimic. 

Se uită lung la ea înainte să consulte fişa de pe mapă. 

— Cine e Michael? o întrebă el, de parcă îi citise 
gândurile. 

Nadja intui că trebuia să se abţină să aducă vorba de 
Michael. Trebuia să pretindă că nu existase niciodată. Tot 
ce putea face era să încerce să construiască o insulă de 
sănătate mintală pe care să stea şi să spere că nu va veni 
vreun uragan de tristeţe şi nebunie care să o spulbere. 

— Nu ştiu pe nimeni cu numele de Michael. 

Doctorul frunzări nişte pagini de pe mapă şi fredonă din 
nou melodia. i 

— I-ai rostit numele de câteva ori. În somn. 

Se uită fix la ea, bătând cu pixul în mapă. Nadja voia să 
i-l ia şi să i-l înfigă în ochi. 

Doctorul îşi ţuguie buzele şi zise: 

— Ai vrea să mergi acasă, Nadja? 

Era ultimul lucru pe care şi-l dorea: voia cu disperare să 
plece de aici, dar să nu se întoarcă în altă închisoare, casa 
lui Lucien, însă era conştientă că singura ei scăpare era să 
spună că vrea acolo. 

— Da, zise Nadja. Vreau să mă duc acasă. 

— Nu văd ce-ai avea de câştigat dacă rămâi aici. Nu 
cred că mai reprezinţi un pericol pentru tine însăţi. Dacă 
eşti de acord să-ţi iei medicamentele, să nu pui gura pe 
alcool şi să te întorci săptămânal la consult, te externez 
imediat. 

Nadja zâmbi forţat. 

— Mulţumesc. 

El se ridică în picioare. 

— Trebuie să-i mulţumeşti soţului tău. Domnul Benway a 
sunat mai devreme şi mi-a cerut să te las să vii acasă. 
Poate fi foarte convingător. 

Deşi era derutată, Nadja ştia adevărul: Lucien aruncase 
cu bani şi îi controla perioada de şedere la clinică. Dacă el 
ar fi vrut, Nadja ar fi rămas aici luni întregi dar, dintr-un 
motiv sau altul, hotărâse să o externeze. 

— Aşa e, zise Nadja în timp ce plutea spre uşă ca un 
balon fără sfoară, mai rar un soţ ca al meu. 

CAPITOLUL 34 


Căldura era apăsătoare. Grea. Îl apăsa pe Hook, aproape 
doborându-l, în timp ce el îşi croia drum printre tarabele 
de pe trotuar, unde erau de vânzare tinichele şi costume 
de baie ţipătoare pentru turiştii cu piele bronzată şi 
fierbinte, jucăuşi ca nişte foci în timp ce savurau 
nenorocita de dolce vita. 

Transpira şi încerca să-i evite pe nepalezii slăbănogi, 
care-i spuneau „prietene” şi încercau să-l atragă în 
restaurantele lor cu curry apos şi bere scumpă, în timp ce 
alerga printre şirurile de motociclete zgomotoase. Era cât 
pe ce să fie călcat de un camion decorat cu afişe cu femei 
thailandeze în poziţii provocatoare, din ale cărui boxe se 
auzea un mesaj redat la infinit care făcea reclamă unui bar 
nou cu fete dezbrăcate. Harry alergă pe caldarâmul 
aglomerat al străzii principale până ajunse pe plajă. 

Hook zăbovi o clipă la umbra unui palmier prăfuit ca să- 
şi tragă răsuflarea. Îl cuprinsese brusc ameţeala, întinse 
mâna şi se sprijini de trunchiul cu scoarţa dură şi neplăcut 
de cărnoasă la atingere. Cât ai zice peşte, un roi de furnici 
negre, care parcă formau un cod Morse, ajunseră de la 
tulpină la mâna lui, iar înţepăturile lor erau nişte ace 
fierbinţi înfipte în piele. 

Înjură, îşi retrase degetele şi se plesni peste mână, 
chinuindu-se să deschidă sticla cu apă încălzită pe care o 
ţinea în buzunarul bermudelor de plajă. Turnă lichidul cald 
pe piele ca să scape de furnici. 

Transpirase pe gât, părul îi era lipit de frunte, iar el se 
întrebă ce naiba căuta acolo. 

Încercă să facă abstracţie de întrebare şi de epuizare şi 
cobori cele zece trepte din piatră până pe plajă, păşind 
peste turiştii întinşi care se coceau la soare, mergând în 
direcţia flotilei de nave care se legănau pe apă şi 
salutându-l pe unul dintre barcagiii care strângeau 
pasagerii pentru o călătorie. 

Şalupa de lemn era tipică zonei, avea arborat un steag 

zdrenţăros al Thailandei, iar de-a lungul provei lungi erau 
atârnate panglici colorate şi o ghirlandă de flori uscate de 
soare. Hook se descălţă de şlapi şi intră până la genunchi 
în apa caldă, apoi se urcă la bordul ambarcaţiunii, care 
începu să se clatine şi să împroaşte cu apă din cauza 
greutăţii lui. 

Găsi un loc sub prelată şi îi ignoră pe turiştii din jurul lui 
care pălăvrăgeau în norvegiană, italiană, mandarină şi 
rusă. 

Din ce în ce mai multă rusă. 

Barcagiul, agil ca un acrobat, sări la bord şi îşi ocupă 
locul în spatele ambarcaţiunii; era obişnuit să-şi ţină 
echilibrul pe mare şi porni motorul vechi care era aşezat 
pe un suport care arăta ca o turelă, cu elicea montată 
direct pe arborele de transmisie. 

Motorul se trezi la viaţă, scoțând un nor de fum negru 
care arăta ca o pată în contrast cu cerul galben ca lămâia, 
apoi se dispersă încetişor pe măsură ce briza îl subţie şi 
şalupa porni pe oceanul de un albastru electric, cu stâncile 
trandafirii care se profilau la orizont de parcă ar fi fost 
decupaje. Un jet de apă îi scăldă faţa şi pieptul lui Hook, 
însă nu destul cât să-l răcorească. 

Hook făcea această călătorie o dată pe săptămână ca să 
joace şah cu un expatriat american, Bob Carnahan, un 
constructor de baraje pensionat care trăia cu soţia pe o 
peninsulă îngustă, la care se putea ajunge doar cu şalupa. 

Călătoria cu barca dură doar un sfert de oră, iar 
priveliştea deveni splendidă odată ce orăşelul turistic 
îngrozitor se pierdu în zare. Nici chiar după şase ani Hook 
nu se săturase de ea, nu se plictisise de jocul de lumini de 
pe apă şi de maiestuozitatea turnurilor din piatră pe care 
creştea vegetaţia junglei care ieşea din ocean. Se simţea 
mereu revigorat de acea splendoare. 

Dar azi era obosit şi avea un gust metalic în gură, de 
parcă mestecase monede. 

Regretă că venise, dar ştia că i-ar fi fost mai rău acasă, 
tot căutând nebuneşte pe internet şi dezmierdând cu 
privirea sticla de Cutty. 

Şalupa ajunse la mal şi Hook se dădu jos, târându-se 
prin nisipul care-i ardea tălpile goale, şi îşi puse repede 
şlapii. 

Îşi târşâi picioarele pe lângă rândurile de oameni 
toropiţi de soare care veniseră să facă baie şi intră pe 
poarta privată a clubului de pe plajă - douăsprezece case 
mari din lemn construite la baza unei stânci. Aveau 
intimitate datorită vegetației, fiind ascunse de plajă şi una 
de alta. 

Aici trăiau expatriaţi bogaţi, unii dădeau casele cu chirie 
când se întorceau acasă la Chicago, Roma, Paris sau 
Copenhaga. 

Hook merse de-a lungul unei cărări pietruite şi ajunse la 
o casă cu două etaje, cu o grădină bine îngrijită şi o 
fântână învolburată, decorată cu o statuie a lui Buddha, 
care se vărsa într-un iaz cu peşti koi. 

Betty Carnahan stătea la umbră într-un scaun cu spătar 
rabatabil şi citea o carte. Zâmbi când îl văzu. 

— Harry. 

— Betty. 

— Ce mai faci? 

— Bine. 

Betty avea, poate, şaizeci de ani şi era încă frumoasă. Se 
ferise de lumina puternică a soarelui şi pielea îi era 
catifelată, foarte puţin bronzată, părul ei încărunţit nu era 
vopsit, iar faţa nu fusese întinsă sau injectată cu Botox la 
vreuna dintre clinicile care ofereau asemenea servicii în 
acest colţ de paradis. 

Îi flutură cartea prin faţa ochilor. Era Play It as It Lays 
de Joan Didion. 

— Ai citit-o, Harry? 

— Nu, îi răspunse el. 

— Cred că la mine e a cincea oară. O fi vreun păcat? 

— Poftim? 

— Să reciteşti o carte de atâtea ori când sunt atâtea 
cărţi noi? 

— Betty, cred că ce e nou e supraevaluat. Lucrurile 
familiare sunt mult mai ofertante. 

— Ai vorbit ca un boşorog adevărat. 

— Da. Ce pot să zic... 

Bob Carnahan ieşi din casă. Era un tip ursuz, cu o claie 
de păr alb şi o mustață ca de bandit, fără tricou pe el, încă 
musculos şi purtând bermude. li dădu lui Betty o băutură, 
mâinile li se atinseră şi îşi zâmbiră din priviri, iar Hook se 
gândi la tot ce ratase în viaţă. 

Îl urmă pe Carnahan în sufragerie. Americanul îi turnă o 
cola şi pregăti tabla de şah. 

Camera era superbă, cu mobilă din lemn deschis la 
culoare, covoraşe de rugăciune şi un Rothko original care 
atârna pe perete - Hook era sigur de asta - pe lângă o 
mare de poze de familie înrămate. 

Hook trăise ca un nomad toată viaţa, nu avusese 
niciodată o casă şi nu stătuse niciodată într-un loc suficient 
de mult ca să prindă rădăcini. 

Când cariera i se terminase, nu se gândise nicio clipă să 
se stabilească în State. America era o ţară străină pentru 
el acum, mult mai străină decât ţinuturile cu oameni 
măslinii şi galbeni, limbi muzicale şi mâncare aromată 
unde de 30 de ani încoace le purtase americanilor 
războaiele - declarate şi nedeclarate. 

Bob Carnahan îi făcu semn să vină la tabla de şah. 
Bărbatul corpolent îşi aprinse un cui şi trase adânc un fum 
înainte să i-l întindă lui Hook care, în anii când nu băuse, 
îşi dăduse, totuşi, voie să fumeze puţină iarbă. Dar acum 
scutură din cap. 

Carnahan era un jucător bun şi câştigase mare parte 
dintre partide, cu toate că Hook îl punea să muncească din 
greu pentru victorie. Dar astăzi mintea nu-i stătea la joc. 

În timp ce jucau, Carnahan îl întrebă: 

— la zi-mi de accidentul aviatic. 

— Mda. O porcărie. 

— Crezi că are de-a face cu puştii ăia israelieni de la 
bord? 

— Nu. 

Carnahan se uită la el şi ochii albaştri şi vicleni i se 
îngustară. 

— Ai auzit ceva? 

— Nu. De ce crezi asta? 

— Nu eşti genul care stă cu urechile ciulite? 

— Ştii ce se spune despre ăia care stau aşa? 

— Că şi le prind uşor? 

— Da. 

Jucară în continuare, dar Hook nu se putea concentra, 
se uita pe fereastră la stânci şi asculta bâzâitul unei muşte. 

Auzi un ţăcănit când Carnahan îi puse jos regele, deşi 
iniţial el era în avantaj. 

— Harry, hai să încheiem. 

— Scuze, Bob. 

— No problemo, amice. Eşti în regulă? 

— Da, e doar de la căldură. 

— Da, e cumplită. 

Carnahan miji ochii la el. 

— Mai vrei o Cola? 

— Nu, cred că plec. 

Carnahan se ridică în picioare, zâmbind larg ca un 
drogat amabil. g 

— Harry, du-te la un masaj. Inoată. Ne vedem 
săptămâna viitoare, da? 

Hook voia să se întoarcă pe plajă, dar se pomeni că se 
îndreaptă spre stâncă şi se duce spre vest, mergând pe o 
potecă şerpuitoare care trecea pe lângă mai multe stațiuni, 
unde vedea oameni cu rucsaci burduşiţi, fose septice care 
dădeau pe-afară, saloane de masaj, baruri şi restaurante. 

Se duse pe partea opusă a micii peninsule faţă de locul 
unde ancorase, într-un estuar străjuit de mangrove, şi îşi 
croi drum prin noroiul care parcă era nisip mişcător şi care 
încerca să-l prindă de picioare, până când ajunse la o 
şalupă goală care se legăna în apa maronie şi puţin 
adâncă. Făcu o înţelegere cu un barcagiu să-l ducă în Sud- 
Vest, în Marea Andaman, spre soarele care apunea şi 
răspândea un roşu sângeriu pe cer, acolo unde se 
ascundeau Kate Swift şi fiica ei. 

CAPITOLUL 35 


Cu bagajul pe podea, lângă ea, Nadja stătea în picioare 
pe holul clinicii şi se uita prin uşile de sticlă la aleea 
flancată de stejari plini de zăpadă îngheţată. Se simţea 
încă puţin buimacă, avea mintea încă înceţoşată din 
pricina sedativelor extrem de puternice pe care i le 
pompaseră în organism. 

Era o după-amiază mohorâtă, iar vârfurile copacilor 
zgâriau cerul cenuşiu, apăsător. 

La 4 după-amiaza, o limuzină Mercedes-Benz de la 
sfârşitul anilor '60 urcă pe alee şi se opri în faţa holului, 
şoferul rămânând invizibil în spatele geamurilor fumurii. 

Maşina era modul prin care soţul ei îşi etala aroganţa. El 
era prea mic s-o conducă şi, de obicei, stătea lângă ea pe 
bancheta din spate îmbrăcată în piele maronie şi-şi fuma 
ţigările împuţite în timp ce erau plimbaţi prin oraş, 
încântat de maşina sa europeană superbă şi de soţia sa 
europeană superbă. 

Nadja îşi ridică geanta şi ieşi în vântul tăios care o făcu 
să se încovoaie ca o babă în timp ce se îndreptă glonţ spre 
maşină, cu picioarele cufundându-i-se în zăpadă. Se 
strădui să deschidă uşa din spate şi ajunse în interiorul 
supraîncălzit şi sufocant ca o uscătorie. Nu era nici urmă 
de Lucien. 

Şoferul nu se întoarse. Nu putea vedea din el decât un 
gât palid care ieşea din gulerul de la cămaşă şi părul 
brunet şi subţire lipit de cap. 

— Bună ziua, domnule Morocănos. 

Fără să scoată o vorbă, Morse băgă într-a-ntâia, iar 
Mercedesul porni pe alee. 

— Unde e soţul meu? îl întrebă ea, aplecându-se în faţă 
şi simțind un miros de antiseptic sub cel al gelului de păr. 

Morse se uită la ea în oglinda retrovizoare cu ochii săi 
întunecaţi înainte s-o ia pe ieşirea spre şosea. Porţile 
clinicii se deschiseră în exterior ca nişte aripi care se 
desfăceau. 

— Domnului Benway îi pare foarte rău că nu a putut 
veni, îi zise el pe un ton sec. 

Ştiind că nu vor mai vorbi, ea se rezemă de spătar şi se 
uită la mâinile lui de pe volan. Erau mari şi pământii, cu 
fire de păr închis la culoare aşezate ca nişte pene pe pielea 
lui albă. 

Când Nadja se pomeni văzând cu ochii minţii o serie de 
imagini brutale ale mâinilor acelora în timp ce îl eviscerau 
pe Michael Emerson, se uită pe fereastră, privind cum 
peisajul de ţară făcea loc periferiilor în paragină ale 
oraşului, o învălmăşeală de clădiri industriale care 
răsăriseră ca nişte ciuperci din pământul otrăvit. 

CAPITOLUL 36 


— Lucy, îmi pare tare al dracului de rău că tre' să ne 
fofilăm aşa. Mi-ar plăcea să te duc să halim o friptură cât 
un doberman la Capital Grill, şi să ne punem la curent cu 
noutăţile, dar climatul actual, căcatul de climat, nu ne 
permite. Mă-nţelegi? 

— Am înţeles, domnule congresman, zise Benway, care 
stătea pe bancheta din spate a hibridului Lincoln MKZ într- 
o postură afectată lângă negrul mătăhălos, protejaţi de 
geamurile fumurii, în timp ce erau purtaţi pe Dealul 
Capitoliului. Mă bucur că aţi putut să vă faceţi timp pentru 
mine. 

— La dracu”, Lucy, stai liniştit. 

Mereu îl chema „Lucy” când vorbea cu congresmanul 
Antoine Mosley. Aşa fusese dintotdeauna. Cu timpul, 
Benway învățase de-a lungul anilor să nu se enerveze. 

Benway ştia că politicienii republicani de culoare fie îşi 
cultivau o personalitate foarte rafinată, plăcută şi 
imaculată ca blindajul unui avion de vânătoare invizibil, fie 
se duceau în cealaltă extremă şi îşi exacerbau latura 
abordabilă şi credibilitatea de care se bucurau. 

Mosley făcea parte din a doua categorie, iar recenta 
numire în Comisia Permanentă a Serviciilor Secrete nu-l 
făcuse mai puţin lăudăros şi nu-i schimbase vocea 
stridentă de ghetou - Benway ştia că era ceva fals şi 
afectat; individul crescuse într-o familie burgheză şi 
absolvise summa cum laude ca şef de promoţie al 
Facultăţii de Drept din cadrul Universităţii Harvard. 

— Lucy, eu am fost mereu de părere că ai fost tratat ca 
ultimu' rahat. 

— Vă mulţumesc, domnule. 

— Vreau să spun, aici vorbim de nişte ouă sparte pentru 
o omletă, nu? 

— Îi putem spune şi aşa, domnule congresman. 

— Şi poţi să fii al dracu’ de sigur că în bucătăria halal a 
mătuşii Fazele din Panameastan nu-i pasă nimănui de nişte 

ouă sparte. 

— Într-adevăr, domnule, se pare că noi avem standarde 
mai înalte. Standarde care ne împiedică să ne facem 
treaba. 

— Asta aşa e, băga-mi-aş! 

Işi suflecă manşeta şi se uită la ceasul de mărimea unui 
iaz. 

Benway se căută prin buzunare, scoase un stick USB şi i- 
l întinse congresmanului, care nu schiţă nicio mişcare şi se 
uită la el de parcă ar fi fost o balegă. 

— Ce dracu' mai e şi ăsta? 

— E un stick, domnule. _ 

— Asta ştiu, Lucy, ce puii mei? Intrebarea e: ce mama 
dracu' e pe el de-o să mă bage pe mine în belele? 

Benway îi spuse de accidentul aviatic din Thailanda şi de 
degetul lui Kate Swift. 

li zise şi de raportul criminaliştilor pe care îl copiase pe 
stick. 

— Curva asta de Swift ţi-a dat multă bătaie de cap, nu? 
făcu Mosley fără să atingă încă stickul. 

— Aşa este, domnule. 

— Deci se poate spune că eşti băgat pân' la gât în 
chestia asta? 

— Am un interes personal, aşa e. 

— Lucy, nu cumva te-ai urcat într-un căcat de palmier cu 
o rachetă Gadfly şi ai doborât singur mizeria aia de avion, 
nu? 

— Nu, domnule, din păcate nu. 

— Aha. Bun. Atunci cine-a fost? 

— Nu ştiu s-o fi făcut cineva. Cred că ancheta e în 
derulare. 

— O fi fost vreun arăboi cu prosop în cap din Hamas 
care-a tras în puştanii ăia evrei. 

— Din câte ştiu eu - nu, dar nu mai fac parte din cercul 
în care se învârte o astfel de informaţie. 

— Şi conducătorul nostru luminat n-a zis nici „pâs” 
despre căţeaua aia trădătoare care a murit în accident? 

— Nu. 

— Tre’ să fie un motiv, Lucy. Tre’ să existe un căcat de 
motiv. 

— Sunt de acord, domnule congresman. 

— Trebuie cercetat, asta e clar. 

— Mă bucur să aud asta, domnule. 

— Lucy, lasă asta în seama mea. Las-o-n seama mea. 

Mosley luă stick-ul în mână şi maşina se opri, iar 
Benway cobori. Rămase câteva clipe în faţa Curţii Supreme 
de Justiţie înainte să facă semn unui taxi. 

CAPITOLUL 37 


Morse acţionă telecomanda agăţată de breloc, iar uşa 
rabatabilă a garajului scoase un huruit de parcă se ridica o 
ancoră de vapor. Parcă Mercedesul în garajul care fusese 
mărit pe dimensiunile maşinii şi scoase cheia din contact. 

Nadja se dădu jos şi simţi aerul rece. Morse deschise 
uşa care dădea în casă, iar ea se duse la bucătărie şi îşi 
puse geanta pe bufet. 

Morse se aşeză la masă fără să fie poftit şi se uită afară 
la lumina amurgului. 

— O să rămâi aici? îl întrebă. 

— Astea sunt ordinele primite. 

— Deci sunt prizoniera ta? 

— Domnul Benway mi-a cerut să nu vă las să plecaţi din 
casă până nu se întoarce domnia sa. 

Nadja urcă în dormitor şi rămase câteva clipe la 
fereastră, neştiind ce să facă. Tânjea să fie consolată şi 
căută telefonul secret pe care i-l cumpărase Michael. 

Nu mai era. 

Deschise sertarul de la măsuţa de toaletă, scoase o 
cutiuţă muzicală veche şi deschise capacul, declanşând 
mecanismul care începu să cânte acordurile piesei Clair de 
Lune. Scotoci printre bijuteriile dinăuntru ca să caute 
unicul cadou pe care i-l făcuse Michael. Un pandantiv cu 
diamante. 

Nici acela nu mai era. 

Lucien era aproape clarvăzător uneori. Şi de asta era 
atât de priceput în meseria lui. 

Nadja se aşeză şi se uită la reflexia ei frântă din oglinzile 
laterale ale măsuţei de toaletă şi se miră când văzu 
lacrimile care îi curgeau pe obraji. 

Când plânsese ultima oară? 

Oare când avea 14 ani şi părinţii ei, musulmani burghezi 
prosperi - doctor şi avocat - fuseseră împuşcaţi în faţa ei 
pe o stradă din Sarajevo? Sau poate când fugise ca să 
ajungă la rudele din afara oraşului şi fusese prinsă şi 

făcută sclava colonelului sârb? 

Trebuind să suporte atenţiile sârbului, lacrimile i se 
uscaseră şi se evaporaseră odată cu inocenţa ei. 

Dar iată-le din nou aici, scurgându-i-se în gură. Erau 
sărate. 

Nadja fu copleşită de apatie şi îşi petrecu tot restul 
după-amiezii stând în pat în camera ei întunecoasă, 
înconjurată de şerveţele Kleenex boţite şi holbându-se la 
televizor fără să-i pese dacă se uita la un genocid în Africa, 
la o emisiune matinală dezgustător de plină de viaţă sau la 
un film de acţiune şovinist. 

şi dădu seama în ce stare gravă era după ce petrecuse 
stupefiată o oră în compania lui Kim Kardashian şi a 
fundului ei de proporţii gargantueşti. 

Ori de câte ori Nadja simţea că şirul gândurilor i se 
poticneşte de durerea pricinuită de moartea lui Michael - 
ca o navă care eşua într-o ceaţă deasă -, se întindea după o 
folie cu calmante şi se lăsa în voia moleşelii şi inerţiei, 
întrebându-se cât va mai dura ca pastilele să înceapă să 
nu-şi mai facă efectul şi va trebui să găsească un remediu 
mai de durată care să-i curme suferinţa. 

CAPITOLUL 38 


Când ceva o trezi din somn pe Kate în apartamentul din 
Washington, se gândi întâi că era Suzie, care fusese 
agitată şi avusese nevoie de multe poveşti şi cântece de 
leagăn până să închidă ochii şi să înceapă să sforăie uşor. 

Kate ciuli urechile dar nu auzi niciun sunet venind 
dinspre camera fetiţei, apoi îşi dădu seama că era de fapt 
doar o alertă pe laptopul pe care-l lăsase în priză lângă 
pat. 

Se întinse după computer cu ochii împăienjeniţi de 
somn, îşi trecu un deget peste touchpad ca să-l deschidă şi 
văzu că avea o notificare: primise un link spre o 
transmisiune video în direct. Dădu click pe el, iar pe ecran 
apărură imagini în infraroşu de la o cameră care plutea 
deasupra unui grup de case pătrate din chirpici. 

Îi luă o secundă să înţeleagă că era o captură video cu 
infraroşu transmisă de o dronă Predator, iar casele din 
chirpici erau cele ale triburilor din Waziristanul de Sud. 

Unde era Yusuf. 

Apăsă pe iconiţa audio de pe ecran, activă sunetul şi 
auzi vocile comandantului misiunii şi pilotului. 

— E şi o moschee acolo. Nu ataca moscheea. 
Dreptunghiul e moscheea. 

— Recepţionat. i 

— Un grup de bărbați este spre Est. li vezi? 

— Da. 

Ţinta îi găsi pe bărbaţi, poate în număr de opt; mergeau 
pe strada îngustă dintre case, aparatul focaliza pe ei, 
imaginea era clară şi, în ciuda supraexpunerii, ciudat de 
intimă. Grupul se despărți şi îl văzu pe Yusuf cu mersul lui 
inimitabil - îşi târşâia picioarele şi îşi flutura braţele pe 
lângă corp - care îi rămăsese întipărit în minte cu toate 
detaliile sale. 

Se întinse după telefonul Samsung, încercând să nu se 
lase cuprinsă de panică, şi formă numărul telefonului prin 
satelit pe care se putea sau nu să îl aibă la el, fiind 

conştientă că, din cauza latenţei imaginii, ceea ce văzuse 
poate se întâmplase cu două sau cu cinci secunde în urmă. 
Pentru a suplini distanţa însemnată (şi curbura 
Pământului), imaginile transmise de drona care survola 
Pakistanul trebuia să se ducă spre un satelit care le 
trimitea apoi la baza americană a Forţelor Aeriene din 
Ramstein, Germania, de unde erau trimise prin cablu cu 
fibră optică de-a lungul Europei Occidentale, Oceanului 
Atlantic şi Statelor Unite continentale înainte să ajungă la 
pilot şi la ceilalţi care se uitau. 

Şi la ea. 

Auzi cum sună telefonul prin satelit şi după câteva 
secunde îl văzu pe Yusuf scotocindu-se prin buzunar. 

— În regulă, îi poţi ataca, spuse comandantul misiunii. 

Camera focaliză şi mai mult, iar Yusuf se îndepărtă de 
ceilalţi, ducând ceva la ureche. Telefonul? 

— Yusuf, zise ea. Yusuf. 

Kate nu auzi nimic şi ştia că era altă latenţă, altă 
întârziere a telefonului prin satelit. 

Apoi auzi un păcănit şi Yusuf, stând pe loc, zise: 

— Da? 

— Fugi! strigă ea ştiind că, dacă era suficient de rapid, 
urma să se mişte înaintea lor, latenţa îi va salva viaţa şi ei 
vor trage în locul în care fusese înainte. Dar nu o auzi. 

Comandantul misiunii urla acum. 

— Atacă-i! Ciuruie-i! Deschide focul! 

Dezlănţui o rachetă Hellfire AGM-114 de 45 de 
kilograme. 

Explozia provocă o lumină albă care străpunse 
întunericul nopţii. 

Dărâmături. 

Praf. 

lar Yusuf, în chip miraculos, fugi din calea exploziei 
puternice, se împiedică, merse împleticit, continuă să fugă. 

Kate striga de la 20.000 de kilometri depărtare: 

— Fugi! Fugi, Yusuf! 

Comandantul misiunii striga: 

— Avem unu' care a scăpat! Trage în continuare! Trage 

în continuare! 

Urmă o altă explozie, mai mult praf şi, când se risipi, 
printre dărâmături zăcea ceva ce fusese odată soţul ei. 

Kate suspina, strigându-i numele lui Yusuf, când cineva 
o atinse pe braţ şi, când deschise ochii în întunericul 
trandafiriu îşi dădu seama că era pe plajă, iar o lumină 
gălbuie de la o lampă se revărsa din căsuţă. O auzi pe 
Suzie cântând în timp ce se legăna în hamac, era ceva 
despre animale, animale, animale. JP stătea aplecat 
deasupra ei şi o privea îngrijorat. 

— Eşti în regulă? 

— Da, zise ea, sprijinindu-se într-un cot, cu nisip 
scurgându-i-se din păr. A fost doar un vis. La naiba. Scuze. 
Cât am dormit? 

— Nu-ţi face griji, zise el. Am stat cu Suzie. A fost 
amuzant. Acum pescuieşte ca o expertă. 

Kate încercă să uite de vis şi zâmbi. 

— JP, tu chiar exişti? Pe bune, serios? 

El îi zâmbi, dar ezită puţin. Radarul ei se activă. 

— Ce s-a-ntâmplat? 

— Nimic. 

Nimique. 

— E legat de 'Arry. 

— Ce-i cu Harry? 

— Tocmai m-a sunat. E acolo, arătă el spre plaja 
învecinată. Vrea să mă duc cu barca să-l iau. 

— Ce face acolo? 

JP dădu din umeri. 

— N-a zis. 

Apoi se duse la apă şi împinse barca pneumatică. Ea 
auzi zăngănitul motorului şi îl văzu cum dispare. 

Se ridică în picioare, îşi strânse prosopul şi baticul şi se 
duse pe balcon. 

Suzie, care încă se legăna în hamac, se opri din cântat şi 
o întrebă: 

— Vine Harry? 

Kate dădu din cap că da şi zise: 

— Da, vine Harry. 

În timp ce se uita la lumina mov, frânturi din vis pluteau 
în jurul ei ca nişte lilieci, iar calmul pe care-l simţise în 
ultimele zile dispăruse, fiind înlocuit de disperare şi 
suferinţă. 

Şi de o furie rece şi nimicitoare. 

CAPITOLUL 39 


Se înserase deja când Nadja se trezi din somn şi auzi un 
sunet de glasuri la parter. 

Vocea şoptită şi gâtuită a lui Morse şi bodogănitul lui 
Lucien. Apoi auzi uşa din faţă închizându-se. 

Se şterse pe faţă şi se duse jos, unde soţul ei era singur 
în bucătărie, îmbrăcat cu unul dintre costumele sale făcute 
la comandă. 

— Draga mea, îi zise. 

Ea nu răspunse. Nările îi tresăriră din pricina unui miros 
pătrunzător. 

Oare visa? 

Dar el ţinea o pungă de hârtie. Comandase mâncare. 
Szechuan. 

Ca un magician, scoase din plasă mai multe cutiuţe de 
carton. Pe fiecare era inscripționată marca magazinului 
Pavilion - ursul Panda. Mirosul mâncării o făcu să-şi 
amintească de Michael cu o limpezime care-i tăie 
respiraţia. 

Lucien - cel care ura din tot sufletul mâncarea 
chinezească - îşi lingea sosul de pe degete şi îi zâmbea 
tern. 

— 'Ţi-e foame? 

O privi în timp ce ea îşi turna apă de la robinet într-un 
pahar, cu spatele la el. Sorbind, încercă să se liniştească. 

Nadja se întoarse spre Lucien, zâmbi şi îi spuse: 

— Desigur. Ce grijuliu eşti! 

Şi în timp ce mânca - devoră tot: tofu ma po de un roşu 
sângeriu; împături carnea sărată de porc în clătitele albe şi 
delicate ca nişte batiste; se năpusti asupra caracatiţei cu 
piper negru - transformând masa într-un fel de 
comemorare a ceea ce fusese Michael Emerson şi a felului 
în care o eliberase, Nadja hotări că, până la urmă, nu se va 
autodistruge. 

Nu. Il va distruge pe soţul ei. 

CAPITOLUL 40 


Când Kate ieşi din duş, cu apa şiroind pe ea, desculţă, 
îmbrăcată cu o rochie lălâie din bumbac pe care o 
cumpărase din Bangkok, Harry Hook se instalase deja la 
masa din bucătărie şi bea un pahar de cola în bătaia 
ventilatorului care tot ticăia, ridicându-i părul uşor 
încărunţit şi încă bogat de pe fruntea care lucea de 
transpiraţie. 

Cucerea inimi şi stimula intelectual - iubeşte-mă, 
iubeşte-mă, iubeşte-mă era refrenul acestui gen de agenţi 
secreţi, iubeşte-mă şi te voi trăda, tortura şi ucide - JP şi 
Suzie îi sorbeau fiecare cuvânt în timp ce povestea cum 
ajunsese cu barca înapoi, transformând două ore cu barca 
într-o călătorie de proporţii mitologice. 

Se uită la Kate şi zâmbi neconvingător, ca un şarlatan 
prins cu raţa-n gură. Ea stătea în picioare, fixându-l cu 
privirea, aşteptând să explice de ce planul nu funcţionase, 
de ce JP nu găsea pe iPad nimic care să aducă vreo 
informaţie nouă despre descoperirea senzaţională de la 
locul prăbuşirii zborului Airstar 2605. 

Dar nu se mai uită la ea. Băgă mâna în punga de plastic 
care stătea împăturită pe masă şi scoase o păpuşă, o figură 
feminină cu o faţă albă şi o coroană conică, îmbrăcată în 
straie tradiţionale împodobite cu bijuterii strălucitoare. 

Suzie se uită la ea şi gura ei formă un „O” perfect când 
Hook luă sforile şi făcu picioruşele cu conduri să se mişte 
pe blatul din lemn, mâinile albe cu unghiile roşii fluturând 
ca ale unei fetişcane rebele din anii '20. 

Hook îi dădu fetiţei sforile. 

— Pentru tine. Hai, ia-le. 

Suzie ridică privirea spre Kate, care voia să fie 
grosolană şi să aducă vorba de metafora reuşită cu păpuşa, 
s-o ia şi s-o arunce în ocean ca s-o poarte curentul până-n 
India, dar dădu aprobator din cap şi zise: 

— Cum spui? 

— Mulţumesc, Harry, zise Suzie şi-l sărută pe Hook pe 

obraz, ceea ce-l făcu să roşească de ruşine şi plăcere. 

Suzie luă păpuşa, fascinată de frumuseţea ei ţipătoare, 
şi se duse în dormitor să se joace. 

Kate se aşeză, îşi încrucişă braţele şi îl întrebă: 

— Şi, ce vânt te-aduce pe-aici? 

— Am venit să verific dacă e totul OK. 

— Ai adus daruri şi bună dispoziţie? 

— Ceva de genul, îi zâmbi cuceritor. 

— Ce-ţi mai face degetul? 

— Nu mai e, ai uitat? 

El miji ochii. 

— Nu te doare? 

— Nu. 

Acum sosise vremea să o pună la curent cu planul său 
măreț, dar Hook nu spuse nimic şi sorbi din Cola, cu ochii 
la ventilator. 

Tăcerea era stânjenitoare, iar Kate înţelegea în ce 
postură se afla JP, aşa că puse întrebarea pe care dorise s- 
o pună de ceva timp: 

— Harry, spune-mi de ce-ai ales Thailanda. 

El o privi, iar ea simţi cum bărbatul începe să se 
liniştească, ajungând de pe un teren nesigur pe unul ceva 
mai familiar. 

— Hai să-ţi spun aventura mea din Thailanda. 

— Cred că ai o poveste şi din Burma, Liban, Iran şi 
Iordania, nu? 

Zâmbetul i se topi puţin. 

— Eh, ştii cum e. Ne plimbăm şi noi. 

— O, da. Colindăm lumea în numele lui lisus. 

Hook oftă. 

— Vrei să auzi povestea sau nu? 

JP îi umplu paharul cu Cola. 

— Spune-ne, 'Arry. 

— Când am venit prima oară aici, poate în urmă cu 15 
ani, i-am văzut pe toţi thailandezii ăştia - arătau ca nişte 
mucoşi cu dinţii ca nişte pietre de mormânt, plini de 
tatuaje şi cicatrice, pe scuterele alea care bâzâiau şi pe 
care cărau colivii din bambus. Nu vedeam ce era în ele 

pentru că erau acoperite cu o cârpă, dar vă puteţi imagina 
ce credeam. 

Kate nu zise nimic, dar JP jucă rolul viorii a doua. 

— Lupte de cocoşi? 

— Da. Lupte de cocoşi. Dacă stai în Asia ceva vreme, ştii 
că ăstora le plac sporturile sângeroase. Am fost la câteva 
lupte de cocoşi. E dezgustător. Nu mai vreau să merg 
vreodată. 

Sorbi din băutură. 

— Aşa că am uitat de cuşti. Apoi, într-o zi cum mergeam 
pe motocicletă pe lângă un orăşel, am văzut poate vreo 
douăzeci de tipi care stăteau pe un câmp în jurul unor 
stâlpi legaţi între ei cu sârmă, iar de sârme atârnau nişte 
cuşti. Nu mai văzusem o asemenea luptă de cocoşi. Aşa că 
m-am dat jos de pe motocicletă, m-am dus acolo şi am găsit 
un tip care vorbea un pic engleză care mi-a spus că 
păsările din cuşti sunt bulbuli. Păsări din junglă. Iar 
oamenii ăia bagă păsările în competiţie o dată pe 
săptămână şi pariază baban. Pariază care pasăre poate 
susţine cel mai mult cel mai dulce şi puternic tril. 

— Asta e povestea ta thailandeză? îl întrebă Kate. 

El dădu din umeri. 

— Fără travestiţi, fără fete agăţate la bar sau care 
dansează lasciv în baruri de striptease. Asta e Thailanda 
pentru mine. De asta sunt aici. 

Kate îşi lăsă capul pe-o parte şi zise: 

— E o poveste încântătoare, Harry. 

— Cred că da. Şi adevărată. 

— Ce raritate! 

Nu zise nimic, o privi şi sorbi Cola. 

Ea nu-şi mai putu ţine în frâu furia şi dezamăgirea. 

— Ce dracu” faci aici, Harry? 

— Tocmai ţi-am zis. 

— Nu, aici. În căcatul ăsta de bucătărie. 

JP se ridică în picioare şi zise: 

— Mai bine o iau pe Suzie şi păpuşa şi mergem pe plajă. 

Se uitară cum intră în camera fetiţei şi o conduce afară 
cu păpuşă cu tot, ţinând o lanternă în mână. 

— A fost praf în ochi planul ăsta de a ne salva, nu, 
Harry? 

— Uşurel. 

— De ce mama dracului n-ai recunoscut că eşti terminat, 
că orice energie aveai s-a dus pe copcă şi nu ne-ai lăsat 
naibii să plecăm? De ce a trebuit să-ţi baţi joc de noi? 

Îşi ridică mâna bandajată. 

— M-ai pus să mă mai şi mutilez! 

— Iisuse, da’ tu chiar eşti directă. Baţi şi sfâşii. 

— Povestea ta cu pasărea a fost drăguță, Harry. 

— Mi-ai mai zis o dată. 

— Mereu ti-au plăcut păsările cântătoare, nu? 

Se uită lung la ea. 

— Ţi-ai găsit nenorocita de privighetoare? 

— Ai aflat? 

— O, a fost de pomină. Evanghelia după Harry Hook. 

El oftă. 

— Poate am vorbit prea mult şi prea tare despre asta în 
trecut. 

— Asta au avut ca scop cele mai multe dintre planurile 
tale geniale, loviturile tale, nu-i aşa? 

— Da. 

— Sărmana marionetă care se ducea acolo şi cânta ce 
voiai tu să cânte? A cântat răspicat din toţi rărunchii? 
Suficient de limpede ca să-i facă pe necredincioşi să se 
răzgândească? 

El se uită fix la ventilator şi îşi supse dinţii. 

— Dar de data asta planul tău a fost cam necopt, nu? 
Cam improvizat? Puțin disperat? 

Se uită la ea. 

— Avea toate ingredientele. 

— Dar n-ai cum să-l vinzi, nu, Harry? Mi-ai tăiat degetul 
şi l-ai aruncat la locul accidentului. Şi apoi ai aşteptat. 

— Da. 

— Cu alte cuvinte, ai băgat o porcărie de bilet într-o 
sticlă şi ai azvârlit-o în ocean? 

El închise ochii şi îşi masă şaua nasului. 

— Unde ţi-e mizeria aia de privighetoare, Harry? Unde 

ţi-e nenorocita aia de pasăre cântătoare? 

Când văzu că nu răspunde, se duse pe balcon, rămase în 
întuneric şi se uită cum JP şi fiica ei se jucau în nisip la 
lumina lanternei, marioneta aruncând pe apă umbre lungi 
de culoarea cernelii. Suzie râdea şi trăgea de sfori. 

Kate simţi pentru prima oară că o doare degetul. Nu la 
articulaţie, ci aproape de unghie. Unghia nu era acolo. Era 
o durere fantomă. Citise pe Google că sistemul ei nervos 
credea că degetul mai e încă acolo. 

La fel cum şi ea credea că tot ce pierduse mai exista 
încă. 

Undeva. 

x x * 

Hook stătea în prag şi se uita la Kate. 

— Nu ţi-am promis nimic, îi reaminti el. 

— Nu, aşa e, îi răspunse, uitându-se la fiica ei. 

— Nu-i o ştiinţă exactă. Pe vremuri era aşa mereu. 
Mergeai la derută. Totul e muncă de teorie, făcută pe baza 
unor intuiţii, presupuneri şi al unor calcule aproximative. 
Eşti ca un pilot care s-a pierdut într-un nor. 

— Desigur. 

— Îmi pare rău dacă te-am dezamăgit. Poate n-ai ales pe 
cine trebuie ca să te ajute. 

— Mda, se poate. 

Se uită lung la ea. 

— De fapt, de ce-ai venit la mine? Cu siguranţă ai auzit 
toate poveştile despre cum mi s-a stins flacăra. 

— O, da, le-am auzit pe toate. 

— Şi tot ai venit? 

— Da. Pentru că aveam propria mea flăcăruie în inimă. 
Eram sigură că genialul Harry Hook îmi va salva viaţa. 

— Ei bine, puterile mi-au scăzut, aşa cum ai zis înainte. 

— Da, am apelat la tine pentru capacităţile tale 
legendare, dar. 

Se opri. 

— Dar ce? 

Ea scutură din cap, evitându-i în continuare privirea. 

— Las-o baltă. 

Hook se pregătea să se ducă la bucătărie ca să se dea la 
o parte din calea furiei ei când Kate vorbi din nou, atât de 
încet că abia auzi ce spunea din cauza oceanului agitat. 

— Am venit la tine pentru că eşti tatăl meu. 

El avu o reacţie care aducea cu un râset. 

— Vorbeşti metaforic, nu? 

— Nu, chiar sunt fiica ta. Odrasla ta necunoscută şi 
neiubită. 

Kate se întoarse spre el, iar pe faţă îi juca o rază de 
lumină gălbuie. Zâmbi cu amărăciune şi spuse: 

— Ce, marele Harry Hook a rămas fără cuvinte? 

Văzând că el nu scoate o vorbă, Kate clătină din cap şi 
se duse pe plajă la fiica ei, lăsându-l în întuneric. 

CAPITOLUL 41 


Se iveau zorile. Soarele roşiatic se contopea la orizont 
cu apa de o nuanţă liliachie, acolo unde oceanul plat se 
întâlnea cu cerul. Harry Hook se îndepărtase de bungalou, 
încercând să se adune, urmând şirul de scoici aliniate de-a 
lungul liniei fluxului pe malul părăsit. 

Noaptea trecută, când Kate aruncase bomba, era prea 
târziu ca să traverseze spre insula învecinată, aşa că se 
ascunsese pe plajă în întuneric, se furişase în bungalou 
când ceilalţi dormeau şi se întinsese pe canapea. 

Nu pusese geană pe geană, stătuse de veghe toată 
noaptea, aşa cum se obişnuise. Ascultă sforăitul uşor al lui 
Kate şi Suzie din dormitor. 

Fiica şi nepoata. 

Doamne. 

Habar n-avea cum trebuia să proceseze informaţia. 

Oare era adevărată? Sau era doar o invenţie pusă la cale 
de o femeie înnebunită de durere, frică şi pribegie? 

Cum spusese adesea neadevăruri, Hook ştia prea bine 
că, fiind creatorul poveştilor acelora, nu numai că le 
născocise, ci se reinventase pe sine. Se îndepărtase de tot 
ce fusese fragil şi înspăimântător, creând personaje mai 
uşor de gestionat decât adevăratul Harry Hook. 

Oare nu făcuse şi ea la fel? Fiind vânată, mereu pe fugă, 
cu viaţa ei şi a lui Suzie mereu în pericol, poate se 
pierduse şi rămăsese prizonieră de partea cealaltă a 
graniţei incerte dintre adevăr şi ficţiune? 

Hook îşi dădu seama că rămăsese stană de piatră pe 
plajă, nereuşind să-şi adune gândurile, simțindu-se de 
parcă mintea lui avea mai multe pagini de internet 
deschise în acelaşi timp. 

Intră în apa caldă a oceanului, lăsând-o să i se lovească 
de gambe. Era suficientă lumină să vadă peştişorii argintii, 
un pic mai mari decât nişte amibe, care-i înotau printre 
picioare în apa limpede. 

Se cufundă în apa oceanului şi îşi limpezi mintea. Ajunse 

< 155 * 


la suprafaţă şi făcu pluta, lăsând apa să-l legene şi să-l 
liniştească, uitându-se la plajă, la junglă şi la cer. 

Bob Carnahan îl adusese aici pentru prima oară în urmă 
cu trei ani. Carnahan avusese o casă pe insuliţa construită 
pe terenul protejat de guvern. Isunamiul din 2004 
distrusese casa împreună cu celelalte locuinţe, nimicind 
aproape întreaga populaţie a unui sat de moken”. 

Guvernul nu dorise să dezvolte insula de corali după 
dezastru, iar supraviețuitorii din trib dispăruseră. 
Thailandezii animişti (de teama spiritelor răzbunătoare) 
considerau că locul aduce ghinion, iar barcagiii de pe 
insulele învecinate nu voiau să se aventureze aici. Doar 
ruinele unui bungalou apărat de o stâncă făcuseră față 
asaltului mai bine decât alte case şi rămăseseră în 
picioare. 

Într-un an, Hook şi Carnahan veniseră aici câteva zile şi 
îşi instalaseră cortul pe plajă în timp ce reparau bungaloul. 
Carnahan era un constructor experimentat, iar Hook 
compensa lipsa de pricepere cu entuziasmul. Odată ce 
restauraseră tot, aduseseră de pe continent un generator 
pe motorină şi locul devenise refugiul lor. Petreceau acolo 
câteva zile în fiecare lună, relaxându-se, pescuind, jucând 
şah şi fumând puţină iarbă. 

Nimeni nu-i deranja pentru că fantomele protejau insula 
şi ţineau invadatorii la distanţă. 

Era ascunzătoarea perfectă pentru Kate şi Suzie Swift. 

În timp ce Hook ieşea din ocean, scuturând din cap ca 
un câine şi aruncând picături argintii de apă din păr, 
rememoră expresia de pe chipul lui Kate Swift când se 
întorsese spre el noaptea trecută şi îi spusese ce îi spusese 
şi al naibii să fie dacă acum nu i se părea, în cele din urmă, 
cu o claritate înfricoşătoare, că exista o asemănare 
izbitoare cu faţa pe care o rădea în urmă cu treizeci de ani, 
când era tânăr şi suficient de arătos ca să intre în tot felul 
de belele. 

Şi simţea în adâncul fiinţei lui că, în ciuda tuturor 
diversiunilor elaborate, femeia nu minţea. 


27 Grup etnic austronezian (n.trad.). 

Chiar era fiica lui. 

Acceptarea acestui lucru îl făcu să meargă pe plajă spre 
junglă. Nu era încă pregătit să se întoarcă la bungalou şi 
să afle cum de era tatăl femeii aceleia intimidante fără să 
ştie. 

Zgomotul făcut de o barcă îl făcu să se oprească şi văzu 
cum şalupa se îndrepta spre insula vecină, cu botul ridicat 
din apă, cu JP la eche şi Suzie la prova. 

Şi ce simţi Hook? 

O clipă de regret fu înlocuită de uşurare. 

Plecau din viaţa lui. Era liber. 

Eliberat de obligaţii. Eliberat de vinovăţie. 

Incercă să nu ia în seamă gândul mişelesc care-l umplu 
de groază când prin minte îi trecură imagini cu sticle goale 
şi zile pierdute din cauza amneziei aduse de alcool. Viaţa i 
se cufunda într-o letargie alcoolică şi o toropeală cărora le 
căzuseră pradă atâţia străini pe care îi cunoscuse în 
Thailanda. Se duse încetişor înapoi la bungalou. 

În dormitor nu mai era nici urmă de catrafuse femeieşti. 

Se duse la bucătărie şi scoase o sticlă cu apă din 
frigider. Pe masă era marioneta birmaneză pe care o 
cumpărase pentru fetiţă. Lângă ea - iPad-ul lui JP. Trânti 
marioneta pe bufet şi, din reflex, porni iPadul şi se uită pe 
site-urile de ştiri. 

Tuşi şi stropi ecranul tabletei, apoi scăpă sticla din mână 
şi alergă pe balcon, scrutând orizontul în căutarea şalupei. 
O văzu. Era un punct mic pe întinderea albastră a apei. 

Strigă şi dădu din mâini într-un mod stupid şi inutil. 

Apoi se linişti, intră în camera de zi, luă telefonul mobil 
de jos de lângă canapea şi formă numărul lui JP. Auzi un 
pâzâit de pe balcon, ieşi şi văzu iPhone-ul lui JP care 
clipocea pe masa din bambus de sub hamac, alături de o 
cană din ceramică, plină pe jumătate cu cafea rece şi 
stătută, pe care se reflecta lumina roşie intermitentă. 

CAPITOLUL 42 


Lucien Benway zâmbi arogant în timp ce stătea în birou 
în faţa televizorului fixat în perete şi butona. Tot 
schimbând între buletinele de ştiri americane şi cele 
internaţionale, un mozaic încântător lua naştere în faţa 
ochilor săi, fiecare fragment justificându-i intervenţia pe 
lângă congresmanul Antoine Mosley (Amy Robach la Good 
Morning America: „| se spune deja Fingergate” şi va 
zgudui Casa Albă din temelii”; Elisabeth Hasselbeck la 
Fox: „E un deget acuzator care îl arată pe preşedinte”; un 
prezentator trist, care vorbea cu prune în gură, de la BBC: 
„Fingergate, o ruşine de proporţii pentru un preşedinte 
american care deja se confruntă cu un grad de 
popularitate în scădere”). 

Când purtătorul de cuvânt al Casei Albe apăru pe ecran, 
îngrijorat şi obosit, spuse doar „Deocamdată nu avem de 
făcut niciun comentariu” şi părăsi podiumul, jurnaliştii 
începură să arunce întrebări ca pe nişte pietre când văzură 
că pleacă. Benway râse cu gura până la urechi, simțindu-se 
mai bine ca niciodată în cei doi ani de când căzuse în 
dizgrație. 

Dar, când mută pe emisiunea New Day de la CNN şi îl 
văzu pe Chris Cuomo prezentând o matahală anonimă şi 
bărboasă ca fiind „David Burke, jurnalist independent, 
primul care a dat publicităţii ştirea despre Fingergate, ” se 
ridică de pe scaun şi nu mai râse. 

Cuomo zise: „În regulă, să descifrăm misterul. Avem un 
deget - un deget despre care experţii independenţi au 
confirmat pe baza amprentelor că este al lui Kate Swift - 
găsit la locul prăbuşirii zborului Airstar 2605 în Thailanda. 
Susţineţi că administraţia ştia de acest deget dar a 
suprimat informaţia?” 


28 În traducere liberă „Scandalul cu degetul”. După Watergate, 
scandalul în care a fost implicat preşedintele Richard Nixon, orice 
eveniment de acest gen primeşte terminația „-gate”, care arată natura 
întâmplării. (n.red.). 

< 158 + 


„Da.” 

„De unde aveţi degetul?” 

„Chris, nu-mi pot dezvălui sursele.” 

„Nu poţi sau nu vrei?” 

„Tot ce pot spune este că degetul lui Kate Swift mi-a fost 
dat de o persoană sus-pusă din cadrul serviciilor secrete 
americane.” 

„De ce? De ce ar face una ca asta?” 

„Pentru că poporul american merită să ştie ce le 
ascunde această administraţie.” i 

„Şi ce le ascunde această administraţie? În afară de 
faptul că acest deget a fost găsit într-un avion prăbuşit din 
Asia de Sud-Est.” 

„Cred că tăcerea Casei Albe arată că este complice.” 

„Să te întreb direct: crezi că administraţia americană a 
prăbuşit zborul 2605?” 

„Să ne amintim ce s-a întâmplat în 2013 când Edward 
Snowden, care a denunţat ilegalităţile administraţiei, a 
rămas blocat pe aeroportul Sheremetyevo din Moscova,” 
adăugă Burke. 

„Şi ce relevanţă are?” 

„Atunci a fost divulgată o notă informativă în care o 
persoană sus-pusă din serviciile secrete l-a asigurat pe 
preşedinte că, în cazul în care Snowden fuge din Moscova, 
se simte încrezător că ar putea să prăbuşească un avion 
privat şi doar un pic mai puţin încrezător că ar putea să 
prăbuşească un avion de linie.” 

„La vremea aceea, Casa Albă a respins acuzaţiile, 
catalogând nota ca fiind o invenţie a lui Julian Assange şi a 
celor de la WikiLeaks.” 

„Normal că asta au spus. Ceea mi se pare important e că 
nota a fost scrisă de Lucien Benway.” 

„Adică Lucien Benway, fostul agent operativ CIA căzut 
în dizgrație care a fost concediat după ce Kate Swift a 
dezvăluit activităţile sale extrajudiciare?” 

Apăru o fotografie cu Benway care părăsea Senatul 
acum doi ani în timpul a ceea ce el numise „săptămânile 
infame”; era încruntat, părea cocârjat ca un broscoi şi 

toată buna dispoziţie i se evaporă. 

„Da. Lucien Benway, fostul director al Diviziei de 
Operaţiuni Speciale din cadrul CIA, cel însărcinat de 
preşedinte să orchestreze operaţiuni clandestine în ţări 
străine. Asta până când Kate Swift a dat publicităţii natura 
activităţilor sale. Aş vrea să aud ce părere are Lucien 
Benway. Şi aş vrea să ştiu dacă într-adevăr Casa Albă tace 
din cauza legăturilor cu el.” N 

„În regulă, punem punct aici.” zise Cuomo. „Îi mulţumim 
lui David Burke din Washington şi revenim cu Fingergate 
pe măsură ce apar noi informaţii.” 

Benway închise televizorul şi rămase nemişcat o clipă, 
conştient că Morse intrase pe nesimţite în cameră şi stătea 
lângă uşă. 

— Cine e David Burke? îl întrebă Benway. 

— Acum o săptămână era un neica-nimeni de la The 
Washington Post. A fost dat afară pentru că scria articole 
isterice şi slab documentate. 

— Ei bine, credibilitatea tocmai i-a crescut. 

Benway se scărpină în creştet, iar părul subţire parcă 
şoptea. 

— Cum naiba de are parazitul ăsta degetul lui Kate 
Swift? 

— De la Instalator? 

Benway scutură din cap. 

— Nu, el gândeşte prea strategic. Ar folosi un 
intermediar. 

— Atunci cine, domnule? 

— Simt că şi-a băgat nasul doamna Danvers. 

— Şi care ar fi motivul? 

— Răzbunare. Pederastul ăla bătrân mai e încă şucărit 
pentru că l-am dat afară. Şi a ţinut tot timpul la Kate Swift. 

— Domnule, administraţia are mai mult de suferit decât 
dumneavoastră. 

— Mda, poate aşa e. Dar există mereu consecinţe 
neprevăzute şi nu mai vreau să fiu supus altui 
interogatoriu de către presă. 

— Vreţi să-l reduc pe Burke la tăcere? 

— Morse, tu crezi că s-a deschis sezonul de împuşcat 
reporteri? 

Bărbatul palid stătea în picioare cu un aer imperturbabil 
şi se uita într-un punct deasupra capului lui Benway. 

— E tentant, dar nu, n-ar face decât să-i sporească 
credibilitatea. Uită-te cum a fost cu Emerson şi cum l-au 
canonizat prietenii din mass-media. Mai sapă şi vezi ce afli 
despre Burke. Fă-o cât mai discret. 

— Da, domnule. 

După ce Morse plecă, Benway părăsi biroul, închise uşa 
după el şi se duse la bucătărie să-şi facă un ceai. 

Nadja stătea la masă, fumând şi bând cafea, uitându-se 
la televizorul mic de pe bufet. 

— lar eşti la ştiri, îi zise când se ridică şi stinse 
televizorul. Lucien, dragule, ce poză care nu te pune în 
valoare! Arăţi ca Truman Capote după o noapte încinsă la 
Studio 54. 

Nadja îl atinse dispreţuitoare pe cap ca o văduvă bogată 
care-şi mângâie câinele de companie şi urcă la etaj. Râsul 
ei batjocoritor ajunse la urechile lui Benway, care strivi în 
mână un pliculeţ de ceai Oolong, mânjindu-se pe palmă. 

CAPITOLUL 43 


Kate stătea cu Suzie pe plajă la umbra unui palmier, cu 
bagajele înşirate pe nisipul alb, la picioarele lor, în timp ce 
JP cumpăra bilete pentru şalupa care să le ducă înapoi pe 
continent. Lângă bărcile acostate care se legănau pe apă 
se strângeau grupuri de turişti, iar prin aerul cald şi stătut 
circula o diversitate de accente din limbi diferite. 

— Unde mergem? o întrebă Suzie. 

— Nu ştiu, îi răspunse Kate. Departe de aici. 

— Vine şi JP cu noi? 

— Nu, zise Kate. 

— Imi place de el. 

— Şi mie. 

— Atunci de ce nu vine cu noi? 

Kate ar fi putut spune: „Pentru că vreau să mă duc cât 
mai departe de el. Pentru binele lui.” 

Dar dădu din umeri. 

— Nu poate. Trebuie să rămână aici. 

— Cu Harry? 

— Da, cu Harry. 

— Imi place şi de Harry. 

Kate nu zise nimic şi se prefăcu că-l caută pe francez. 

Fetiţa avea lacrimi în ochi. 

— Nu vreau să plec. Imediat ce cunosc şi eu oameni 
care-mi plac, mă duci departe de ei. 

Kate o îmbrăţişă. A 

— Iubito, o să fie bine. Iți promit. 

Işi ridică privirea şi se uită la JP cum venea spre ele prin 
nisip. Avea o pereche de bermude şi un tricou rupt pe el, 
dar nu zâmbea ca de obicei. 

Le dădu bilete. 

— Bun, sunteţi pregătite de plecare. 

— Mersi, JP. 

Se aplecă şi îşi puse rucsacul pe umăr. 

În timp ce JP o ajuta pe Suzie să şi-l pună pe umeri pe al 
ei, îi zise lui Kate: 

— Mi-ar plăcea să vin cu voi. 

— Nu, i-o tăie Kate şi o luă pe Suzie de mână. 

Fetiţa se opri şi se uită la ea. 

— De ce? De ce nu poate să vină? 

— Iisuse, Suzie, încetează odată cu întrebările astea! 

Copila se retrase de lângă ea de parcă fusese pălmuită şi 
Kate se lăsă pe vine şi încercă să o îmbrăţişeze, dar fata se 
îndepărtă de ea şi se duse la bărci. 

— La naiba!, făcu Kate şi îi veni şi ei să plângă. 

— Lasă-mă să vorbesc cu ea, o rugă JP. 

Îi puse o mână pe umăr şi îi spuse ceva ce o făcu să se 
uite la el, strâmbându-se din cauza soarelui puternic, apoi 
fetiţa zâmbi şi el făcu la fel. Când barcagiii rugară 
pasagerii să urce, francezul o puse pe Suzie pe umeri şi o 
duse prin apa puţin adâncă până la şalupă şi o aşeză sub 
prelată, sărutând-o pe obraz. 

Kate păşi prin apă spre şalupă şi se opri când JP se 
întoarse şi veni lângă ea. 

— Mult noroc, Kate, îi zise. 

— Mulţumesc pentru tot. 

Dar el deja plecase înapoi spre plajă. 

Kate îşi aruncă rucsacul în şalupă şi urcă scara, simțind 
cum barca se leagănă sub ea şi un junghi de durere în 
mâna stângă, căci uitase preţ de o clipă s-o menajeze. 

Dar durerea era binevenită. 

Îi limpezea mintea de tot ce era frivol şi stupid. 

Avea o singură sarcină: să-şi protejeze fiica. 

Kate se aşeză lângă Suzie. Barcagiul porni motorul şi 
îndreptă şalupa spre larg. Creasta unui val le udă, iar ea 
nu privi în urmă. 

CAPITOLUL 44 


Hook stătea pe plajă, privind cum un punct negru se 
desprindea de orizont şi, pe măsură ce se legăna leneş, se 
transforma în şalupa francezului. 

JP nu se grăbea. De ce ar fi făcut-o? 

Situaţia era penibilă, iar noaptea trecută chiar şi 
francezul, care nu îi reproşase nimic lui Hook, se uitase 
urât la el înainte să dispară pe balcon ca să doarmă în 
hamac. 

Poate erau chit acum. 

Era şi cazul. 

Cu mulţi ani în urmă, când Hook încă lucra ca agent 
operaţional în Thailanda, pusese la cale un plan ca să 
aducă în sfera lui de influenţă un mucos de filipinez care 
avea legături cu separatiştii Abu Sayyaf şi orchestrase o 
captură de droguri care avea să-l transforme pe filipinezul 
care finanţase războiul sfânt vânzând cocaină minorilor şi 
străinilor care făceau turism sexual în informatorul lui. Dar 
JP, care pe atunci avea doar 18 ani şi era suficient de prost 
ca să-şi rotunjească veniturile din scufundări vânzând 
iarbă pentru filipinez, fusese un peşte mic prins în năvod. 
Un poliţist local prea zelos voia să-i dea băiatului o lecţie 
dură în ţara care executa traficanţii de droguri. 

Hook obținuse eliberarea lui JP dându-l pe filipinez pe 
mâna poliţiei, sacrificându-şi, astfel, operaţiunea. Dar, la 
dracu', puştiul meritase efortul. 

Deşi Hook nu îi dăduse niciodată toate detaliile, JP ştia 
că Hook îl salvase şi îi jurase credinţă eternă. 

De-a lungul timpului, Hook nu avusese nevoie de el 
decât ca prieten. Până acum. Până când îşi dăduse seama 
că Suzie şi Kate ar fi prea vizibile lăsate de capul lor; dar 
un cuplu şi o fetiţă ar fi un alt trio de turişti fericiţi care se 
bucură de malurile înmiresmate ale Thailandei. 

Ars de soare şi transpirat, Hook intră în apă în timp ce 
şalupa se apropia de mal. JP opri motorul şi lăsă 
ambarcaţiunea să plutească. 

— Unde sunt? îl întrebă Hook. 

— Au plecat. 

— Sunt pe vas? 

— Da. 

— Eşti sigur? 

— Le-am văzut plecând. 

Hook se trânti în şalupa care luă apă din pricina 
greutăţii lui. 

— Du-te după ele. 

— Nu. 

— De ce? 

— ’Arry, nu vrea să te vadă. 

— Crede-mă că o să vrea să mă vadă acum. 

Francezul doar se uită lung la el şi nu schiţă niciun gest 
de a porni motorul. 

— Hai să pornim, JP. 

— Nu ştiu, 'Arry. 

— Iisuse, JP, te-am minţit vreodată? 

Hook făcu abstracţie de expresia francezului. 

— Bine, dar m-am revanşat după aia, nu? [i-am salvat 
fundul, nu? 

— Doar după ce m-ai băgat în rahat. 

Deci ştia. 

N-avea rost să intre în detalii acum. 

Hook îşi şterse transpiraţia de pe frunte cu mâneca de la 
cămaşă. 

— JP, situaţia s-a schimbat. Kate şi Suzie trebuie să 
treacă neobservate. Du-mă la ele. Te rog. 

Francezul scutură din cap, mişcându-şi cârlionţii 
bronzaţi, dar porni motorul şi se îndreptă spre larg. 

— ’Arry, nu ştiu dacă o să le prindem. Şalupa a plecat de 
ceva vreme. 

— Era plină? 

— Da. 

— Atunci n-o să aibă viteză. O interceptăm, zise Hook cu 
o siguranţă pe care nu o simţea. 

CAPITOLUL 45 


În timp ce Kate se uita cum prora lungă a vasului se suia 
pe valurile înalte pe care le întâlniseră când ieşiseră din 
apele insulei, simţi că încrederea o părăseşte şi că o 
cuprinde brusc panica. 

Pentru prima oară în viaţa ei nu mai avea opţiuni. Chiar 
şi după moartea lui Yusuf, când ieşise la rampă cu 
informaţii despre ce făcuse Benway, cu lista de atrocități 
pe care le comiseseră cu toţii, fusese motivată de 
răzbunare şi dezgust, iar propria ei vină fusese spălată de 
caracterul său virtuos. 

lar în cei doi ani petrecuţi în nordul Vermontului se 
dedicase ca o actriţă profesionistă rolului ei de proprietară 
a unui magazin de cadouri dintr-un orăşel de provincie. 
Mama singură, mereu zâmbitoare, prietenoasă şi 
inofensivă. Era antiteza spionului, a versiunii de Mata Hari 
de mâna a doua, a criminalei cu sânge rece care fusese în 
urmă cu aproape zece ani. 

Îşi trăise viaţa de pe-o zi pe alta, încercând să facă 
abstracţie de groaza care-i tulbura conştiinţa şi îi sabota 
visele, lăsând-o transpirată şi cu răsuflarea întretăiată în 
patul răvăşit. 

Dar avusese mereu o luminiţă într-un colţ îndepărtat al 
minţii care îi spunea că, dacă se întâmpla ceva rău, putea 
să apeleze la cel care ştia să îndrepte orice. 

La Harry Hook. 

Crezuse că Hook o va salva pentru că, sigur, era genial, 
dar în special pentru că era tatăl ei. 

În timp ce stătea în ambarcaţiunea din lemn lângă fiica 
ei, care dormea sau se prefăcea că doarme, ascultând 
vâjâitul motorului şi zgomotul surd al carenei care se izbea 
de valuri, stropind-o cu apa sărată, îşi dădu seama cât de 
iluzoriu fusese visul ei. 

Pentru că tati era un beţiv aiurit. Un ticălos mincinos 
care călcase pe cadavre ca să-şi oblojească stima de sine 
care se clătina - cine ştie câţi copii din flori avusese după 

ani întregi de aventuri de o noapte? - şi care făcuse pe 
savantul în faţa unui public fascinat până când îşi 
supraapreciase forţele şi douăzeci şi doi de oameni 
muriseră din cauza lui. 

lar ea ştiuse totul, ştiuse că era o paiaţă, şi totuşi 
apelase la el, se închinase la picioarele lui ca un acolit 
nechibzuit şi se lăsase angrenată în planul ăla nebunesc - 
îşi sacrificase un deget pentru absurditatea asta. 

lar noaptea trecută, chiar şi după ce îl luase la rost în 
legătură cu eşecul planului, îi spusese că era fiica lui 
pentru că tânjise ca el s-o strângă la pieptul lui masiv şi să 
facă să fie totul bine. 

El, în schimb, se furişase afară în toiul nopţii, ca un 
câine biciuit. 

Cât de jalnic... 

Complet concentrată să se mustre singură, Kate 
observă, totuşi, că barcagiul flutura din mâini şi striga în 
thailandeză. 

Se întoarse şi se uită spre port. Văzu barca gonflabilă, 
cu JP la cârmă şi Hook în genunchi, ud leoarcă, cu faţa 
roşie, cu părul lipit de ochi, gesticulând şi zbierând. 

Barcagiul cârâi ca o pasăre tropicală înfuriată, cele două 
ambarcaţiuni rămaseră în voia valurilor care se izbeau, iar 
thailandezul îşi agită pumnul şi le strigă să se dea în spate 
cu barca. 

Dar JP ambală motorul şi o trecu razant pe lângă şalupă, 
iar cârmaciul trebui să se ferească şi se dădu înapoi. 

Pasagerii, uzi leoarcă şi furioşi, zbierau şi ei, iar 
barcagiul agită o macetă, de parcă Hook ar fi fost un pirat 
de pe vremuri. 

Barca gonflabilă se lovi de marginea şalupei şi Hook îi 
făcu semn lui Kate, strigând ceva la ea. 

La început nu-l auzi, apoi motorul furios al şalupei sfârâi 
şi se opri, iar în liniştea subită îl auzi pe Hook strigând: 

— A cântat. Nenorocita aia de privighetoare a cântat! 

CAPITOLUL 46 


Nadja Benway stătea lângă soţul ei pe bancheta din 
spate a modelului aceluia ridicol de Mercedes-Benz în timp 
ce roţile scârţâiau pe şoseaua udă. Se uită pe geam în timp 
rulau pe Connecticut Avenue. Zăpada era o pată cenuşie 
pe cerul nopţii. 

Toate geamurile erau închise, iar Lucien fuma una 
dintre ţigările sale turceşti împuţite care-i aduceau mereu 
aminte - indiferent cât de tare încerca să-şi şteargă din 
minte - de duhoarea colonelului sârb nespălat care o 
făcuse sclava lui; un ţăran care avansase în grad pe 
câmpul de bătaie şi care avea superstiţia că lipsa igienei - 
miasma de transpiraţie, sânge, urină, rahat, şliboviţă, 
carne macerată şi dinţi putreziţi - avea să-l apere de 
gloanţele inamice. 

Nu lăsase în urma lui decât un cadavru împuţit, 
cufundat în noroiul negru al Bosniei rurale. 

Nadja îşi aprinse o ţigară Marlboro şi trase din ea cu 
sete. Tutunul mentolat era leacul perfect pentru amintirile 
dureroase. 

Văzu cum lumina roşie de neon de la cinematograful 
Avalon trasa o dâră sângerie în noapte, iar Morse încetini 
maşina şi o opri sub marchiza care făcea reclamă filmului 
Eclipsa de Michelangelo Antonioni. Când maşina se opri, 
se aşteptă să fie trasă pe sfoară, se aşteptă ca Lucien să 
râdă şi să-i zică lui Morse să conducă mai departe. 

Dar el arătă cu ţigara spre intrarea în cinematograf. 

— Hai, du-te. Vizionare plăcută, îi zise de parcă era un 
copil. 

In timp ce Nadja deschidea portiera şi vântul îngheţat îi 
înţepa obrajii, o apucă de încheietură şi îi zise: 

— Nadja, am încredere în tine. Morse o să fie aici să te 
ia în două ore şi jumătate. 

— Desigur, Lucien, îi zise ea, tremurând de frig. 

Privi cum maşina era înghițită de traficul nocturn ca o 
epavă care dispărea sub apă. 

e 168 >» 


Încă nevenindu-i să creadă că Lucien o lăsase să iasă din 
casă, aruncă ţigara în canal, se duse la casa de bilete şi 
plăti, aşteptându-se ca domnul Morocănos s-o apuce de 
braţ în orice clipă. 

Dar luă biletul fără s-o deranjeze nimeni şi intră în holul 
supraîncălzit, amestecându-se cu oamenii mai în vârstă şi 
înstăriți cărora le plăceau filmele artistice. Cumpără o 
cafea, dar nu şi gustările de acolo - bomboanele de 
ciocolată Godiva o aşteptau în poşetă. 

Le scosese din frigider şi le băgase în geanta Chanel în 
timp ce Lucien se uita la televizorul din bucătărie unde se 
difuza scandalul Fingergate - soţul ei apărea în aproape 
fiecare reportaj: „Lucien Benway, fostul agent CIA căzut în 
dizgrație.” 

El fixase ecranul cu privirea în vreme ce ea scotea 
ciocolata belgiană şi o punea în poşetă, dar Nadja, 
luminată de becul frigiderului Viking, ştia că se uita la 
reflexia ei. 

Era mândră de micul ei şiretlic. Era foarte important ca 
Lucien să creadă că nu voia să facă altceva decât să-şi 
petreacă o seară mergând la un film care lui i se părea 
pretenţios şi plictisitor. 

El oprise sonorul de la televizor şi îi spusese: 

— Campania asta de denigrare e tot mai a dracu' şi nu 
pot să par deloc vulnerabil. Mă bazez pe sprijinul tău, 
Nadja. Rechinii mă înconjoară şi nu trebuie să simtă niciun 
strop de sânge în apă. 

— Doamne, Lucien, ce înlănţuire de metafore! Ce 
supărat eşti! 

— Eu îţi propun să-ţi aminteşti că depinzi de bunăvoința 
şi bunătatea mea. 

Se abţinuse să-i arunce o remarcă sarcastică şi închisese 
geanta, iar sunetul scos de închizătoare răsunase ca o 
împuşcătură în bucătăria cu ecou. Zâmbise cu prefăcătorie 
şi nevinovăție. 

— Desigur, Lucien, îl asigurase ea, supusă ca o sclavă. 

Nadja luă cafeaua şi intră în sala de cinema, fermecată 
ca întotdeauna de ecranul imens şi de rândurile de scaune 

capitonate. 

Se aşeză pe un scaun lângă culoar, bău cafeaua, mâncă 
o bomboană de care nu avea chef şi se uită la imaginile 
uriaşe cu Monica Vitti şi Alain Delon de pe ecran, încă 
aşteptându-se ca soţul ei sau creatura lui să apară în prag 
şi s-o caute cu privirea. 

Dar nu apăru niciunul dintre ei şi, deşi văzuse filmul de 
foarte multe ori, Nadja fu captivată de povestea femeii 
frumoase care părăseşte un amant mai în vârstă şi apoi are 
o aventură cu un agent de bursă tânăr. 

Ultima oară când descărcase filmul de pe Netflix îl 
văzuse cu Michael Emerson. Erau amândoi goi în pat după 
ore întregi de amor, beau vin şi fumau, iar acum, uitându- 
se la cum se îmbrăţişau Monica Vitti şi Alain Delon, simţi 
că se clatină, tresări ca şi cum ceva dinăuntrul ei se 
rupsese şi cădea liber prin spaţiul infinit. 

Inchise ochii şi fu din nou în pat cu Michael, mirosindu-i 
parfumul, simţindu-i sperma caldă şi lipicioasă în ea. 

Michael se întinsese după telecomandă ca să pună filmul 
pe pauză şi se uitase la ea. 

— Nadja, de ce rămâi cu el? 

— Michael, te rog, nu acum. 

— Răspunde-mi. 

— M-a salvat. 

— Şi asta-i de-ajuns? 

Râsese. 

— Chiar mi-a salvat viaţa la propriu. Da, aş spune că e 
de-ajuns. 

— Şi îţi convine să-ţi trăieşti viaţa pe jumătate? 

— Asta fac? 

au Păi nu? 

li atinsese părul de pe piept. 

— Acum mă simt plină de viaţă. 

— De ce? 

Îşi aprinsese o ţigară ca să-şi ascundă stânjeneala. 

— Hai să ne uităm la film, Michael. 

Nadja se întinsese după telecomandă, dar el îşi pusese 
mâna peste a ei şi o întorsese spre el. 

— Nu face dragoste cu tine, nu? 

— Michael... 

— Face sau nu? 

— Nu. 

— A făcut-o vreodată? 

— Nu. 

— Te-a sărutat măcar? 

Expiră fumul. 

— Nu. 

— Dar îţi iartă promiscuitatea? 

— Da. 

— Chiar o încurajează? 

Nu zisese nimic. Fumase. Băuse. Se uitase la imaginea 
nemişcată a celor doi iubiţi de pe ecran. 

El îşi schimbase poziţia astfel încât ea să fie obligată să-l 
privească. 

— Nadja, te-a prins în capcană. Şi l-ai lăsat. De ce? 

Simţise cum o cuprinde furia. 

— Michael, ce dracu” ştii tu de eşti atât de sigur pe tine 
în aroganţa ta americană? Ce făceai la 14 ani? Jucai 
baseball în Little League? 

— De fapt, în Junior League.” 

— Eu eram întinsă pe spate şi violată de un colonel sârb 
care mă dădea la soldaţii lui când termina. A durat un an 
până să mă salveze Lucien şi să mă aducă aici. 

— Am înţeles, Nadja. Chiar înţeleg. Dar poţi depăşi 
momentul. 

— Ce tot spui acolo, Michael? 

Îi luase degetele, i le sărutase şi îi zisese: 

— Ştiu că risc totul dacă îţi spun asta, dar te iubesc, 
Nadja, la dracu”, te iubesc. 

Nu-i răspunsese, nu era pregătită. 

Nu încă. 

Nu-i zisese în cuvinte, dar partida de sex care urmase 
imediat după declaraţia lui fusese incandescentă. 


29 Liga nord-americană de baseball pentru copii (4-18 ani) cuprinde 
mai multe divizii în funcţie de vârstă şi grad de dificultate: Little, 
Junior, Senior şi Big League. (n.red.). 

lar acum el dispăruse definitiv. 

Pe ecran vedea printre lacrimi peisajul Romei şi cotrobăi 
în poşetă după şerveţele, se tamponă la ochi şi bău cafea 
ca să-şi dreagă gâtul uscat şi umflat. 

Apoi Nadja aruncă paharul din polistiren sub scaunul din 
faţă, se ridică şi ieşi în faţa cinematografului, unde făcu 
semn unui taxi şi îi ceru şoferului să o ducă unde se ţinea 
priveghiul lui Michael. 


e 172 + 


CAPITOLUL 47 


Philip Danvers stătea în faţa şemineului în camera de zi 
şi asculta Gymnopedies de Erik Satie în timp ce sorbea un 
pahar de Cutty Sark şi fuma singura ţigară pe care şi-o 
îngăduia în fiecare seară. Frumuseţea melancolică a 
muzicii combinată cu scotch-ul, tutunul cu efect uşor 
narcotic şi analgezicele puternice pe care le înghiţea cu 
pumnul făceau ca încăperea să fie parcă ruptă dintr-un vis, 
iar Danvers aţipi ca un bărbat foarte bătrân. 

Muzica lui Satie se termină, iar braţul delicat al pick-up- 
ului se ridică, scoțând câteva sunete delicate, apoi se 
întoarse în suportul lui. 

Danvers se trezi, puse jos paharul, se ridică în picioare 
şi încercă să facă abstracţie de junghiul de durere care 
sfida analgezicele. Se duse la pick-up-ul aşezat sub 
rafturile cu discuri ascultate de nenumărate ori, dădu la o 
parte capacul de plastic şi puse discul în husă, apoi îl 
introduse la loc în raft. 

Rămase o clipă să se uite cu luare-aminte la colecţia sa 
înainte să ia un altul - Jied-ul lui Schubert, în interpretarea 
lui Fischer-Dieskau şi a lui Weissenborn - pe care îl puse 
pe placa rotativă. Când ridică braţul din locaşul lui, discul 
începu să se învârtă încetişor, iar el cobori cu grijă acul pe 
disc. 

Se auzi un şuierat, ca un sunet îndepărtat de valuri care 
se sparg, înainte ca trilul pianului lui Weissenborn şi glasul 
dulce al lui Fischer-Dieskau să ia locul sunetului alb. 

Dacă Danvers s-ar fi lăsat sedus de către lumea digitală, 
fiecare notă şi frază ar fi fost redată cu o limpezime sterilă, 
dar vinilul, cu excepţia zgomotului de suprafaţă şi a 
câtorva zgârieturi, avea o căldură şi o umanitate care 
făcea ca discul să fie în întregime al lui, la fel cum cărţile 
cu paginile îndoite şi cotoarele rupte arătau că sunt doar 
ale lui. 

Se întoarse pe scaunul său, închise ochii şi se lăsă purtat 
de muzică până când auzi sunetul unui motor puternic pe 

alee şi scârţâitul cauciucurilor pe pietriş. 

Danvers recunoscu maşina şi se întrebă pentru o clipă 
dacă ar trebui să se ducă la etaj, unde ţinea o armă. 

Renunţă la idee şi sorbi din băutură, aşteptând bătaia în 
uşă. N 

Când o auzi, Danvers se duse la uşă şi o deschise. Il văzu 
pe uriaşul palid Dudley Morse lângă Lucien Benway, care 
era suficient de mic încât să pară marioneta matahalei. 

— Salut, Philip, îi zise toxicul liliputan şi îi făcu cu 
ochiul. Sper că nu te deranjează că am trecut pe la tine. 

In loc să-i răspundă, Danvers se dădu înapoi şi le făcu 
semn celor doi să intre. 

Benway, care venise la el de mai multe ori cu ani în 
urmă, se duse în camera de zi şi se încălzi cu gesturi 
teatrale la focul şemineului, îşi frecă palmele şi zâmbi 
prefăcut. 

Morse stătea cu mâinile la spate sub arcada care dădea 
în hol. 

— Stai jos, Lucien, îl invită Danvers şi bărbatul scund se 
aşeză pe canapea, abia atingând podeaua cu vârfurile 
ghetelor. 

Danvers se duse la bufet şi ridică sticla de Cutty Sark. 

— Bei ceva? 

— De ce nu? făcu Benway. De dragul vremurilor apuse. 

Danvers turnă un deget de scotch într-un pahar de sticlă 
şlefuită, se folosi de cleşti ca să pună două cuburi de 
gheaţă dintr-o frapieră şi îi duse băutura lui Benway, care 
o ridică şi zise: 

— In cinstea ta. 7 

Furase urarea de la Danvers. Împreună cu accentul şi 
alte expresii. 

Nu conta, furase alte lucruri şi mai grave. 

Danvers se aşeză cu mâinile pe genunchi şi se uită lung 
la Benway. 

— Ce te aduce pe aici? 

Benway luă o gură de scotch, îşi ţuguie buzele într-o 
grimasă dezgustată şi puse paharul pe masa de lângă 
canapea. 

— Cred că e de la sine înţeles că te-ai uitat la toată 
tevatura cu Kate Swift. 

— La scandalul Fingergate? 0 poveste pe cinste. Şi tu, 
care mă făcuseşi să cred că ea se ascunde prin Moscova şi 
se epilează cu Anna Chapman. 

Benway zâmbi afectat. 

— Am raportat ce-am auzit la rândul meu. 

— Aşa spui tu. 

Bătrânul râse şi tuşi. 

— Sunt aici ca să-ţi spun că intru-n horă, Philip. 

Danvers ridică din sprâncene, două omizi care i se 
căţărau pe ridurile de pe chip. 

— Intri-n horă? 

— Da. Ştim amândoi foarte bine că te-ai văzut cu Kate 
Swift în Berlin şi i-ai zis să se ducă la Harry Hook în 
însorita Thailandă. Amândoi ştim foarte bine că el a pus la 
cale toată şmecheria cu degetul. O manevră clasică de 
oportunism a lui Hook. Şi amândoi ştim foarte bine că şi 
Kate, şi fiica ei sunt bine sănătoase, beau supă Tom Yum şi 
se bronzează. 

— Da? 

— Da. 

— Ei nu zău! 

— Cine ţi-a dat degetul? Instalatorul? 

— Nu. A fost mereu foarte manierat. 

Benway zâmbi slab. 

— Eşti foarte amuzant, Philip. 

— Merci. 

— Philip, cred că eşti conştient că Instalatorul se 
foloseşte de tine. Ţi-a dat degetul ca să faci ce-ai şi făcut: 
să zăpăceşti presa şi să faci de râs administraţia. 
Instalatorul n-a supravieţuit până acum purtând ochelari 
de cal, îşi caută un nou stăpân. Pregăteşte terenul. 

— Fascinant. 

— Eu, unul, mă bucur să văd că administraţia e făcută 
de râs. 

— Sunt sigur. 

— Şi, în ciuda răfuielii mele cu Kate Swift, sunt pregătit 

să înghit găluşca şi să cred că a murit într-un lan de orez 
din Asia. Să uităm ce-a fost. 

— Câtă mărinimie din partea ta, Lucien! 

Bărbatul scund făcu abstracţie de remarca acidă. 

— Ce nu pot să înghit, însă, e să fiu târât în mizeria asta 
şi să fiu considerat vinovat direct sau indirect de 
prăbuşirea avionului. Simt că ţapul ispăşitor e pe cale să 
fie fript la rotisor. Iar ţapul sunt eu. 

— O imagine interesantă. 

— Dacă tu eşti cel care mi-a legat numele de povestea 
asta, găseşte o cale să-mi speli reputaţia. Dacă nu poţi, 
foloseşte-ţi influenţa ca să distragi atenţia presei cu 
altceva. 

— Lucien, mă supraestimezi. Sunt doar un bătrân care 
se uită la lume din faţa şemineului. 

— Ba pe dracu’! 

Preţ de o clipă, dicţia atent îngrijită o luă razna, dar 
Benway se stăpâni. 

— David Burke e idiotul tău de serviciu care bălmăjeşte 
replici scrise de tine. Scoate-mă din centrul atenţiei. 

— Lucien, am obosit. Sunt bătrân. Prea bătrân ca să mă 
joc aşa. 

— Philip, rezolvă treaba asta. 

— Sau ce? 

— Sau îl trimit pe Morse în Thailanda să o găsească pe 
Kate Swift şi pe odrasla ei ca să dovedesc că sunt încă în 
viaţă. 

Benway se ridică. 

— Şi apoi îl pun să le omoare pe amândouă. 

CAPITOLUL 48 


Kate stătea la masa din bucătăria bungaloului, 
transpirând la lumina galbenă a lămpii cu parafină şi 
alungând ţânţarii în timp ce sorbea o bere Chang încălzită. 
Dată fiind agitația de peste zi, nimeni nu se gândise să facă 
provizii de motorină, iar generatorul horcăise şi murise 
după lăsarea întunericului, oprind ventilatoarele şi 
luminile. 

Harry Hook pescuise patru lămpi cu parafină dintr-un 
dulap al bucătăriei şi le aprinsese cu bricheta. Dusese una 
în camera de zi şi - Kate trebuia să recunoască fără 
tragere de inimă - o încântase pe Suzie cu un teatru de 
umbre foarte reuşit, reuşind să creeze păsări, iepuri şi cai 
în galop pe pereţii camerei. 

Apoi - cum calităţile lui erau nesfârşite - o rugase pe 
Kate să-l lase cu Suzie pe plajă ca să-i arate culoarea 
fosforescentă a apei pentru care era renumit oceanul. 

Dăduse din cap că da şi zisese: 

— Dar nu zăboviţi mult. Şi să stai într-un loc unde să te 
văd, Suze, bine? 

Kate rămase pe balcon şi se uită cum Hook o duse pe 
fetiţă la apă. Suzie ţipă când nişte lilieci uriaşi îi trecură pe 
deasupra capului. Ajunseră la apa mică şi o tulburară, 
obţinând o fosforescenţă care-i înconjură ca un praf magic 
strălucitor. Kate auzi râsul fetiţei şi ţipetele ei de bucurie. 

Până când Kate s-o spele pe Suzie şi s-o bage în pat, nu 
mai era nici urmă de Hook şi JP, iar Kate se întrebă dacă 
erau pe plajă şi fumau iarbă. 

Aşa că se aşeză, bău bere, transpiră şi, fără să vrea, 
simţi că ziua se termina foarte diferit de cum începuse. 

Odată întorşi pe insulă - mama şi fiica plecaseră de pe 
şalupă în iureşul poliglot de proteste provocat de cârmaci 
şi turişti - Kate şi Hook se duseseră câteva clipe în 
dormitorul bungaloului ca să vorbească despre ce se 
întâmplase la Washington. Hook deschisese iPadul lui JP şi 
i-l arătase pe bărbosul de David Burke, indignat pe bună 

dreptate şi făcând aluzii la tot felul de conspirații 
întunecate. 

— Cine-i tipul? îl întrebă Kate. 

— N-am idee, îi răspunse Hook, dar dat fiind că Benway 
este târât în aşa ceva, cred că doamna Danvers are un 
amestec. 

— Deci Philip ţi-a găsit o pasăre cântătoare. 

— Da, aşa se pare. 

Şi apoi Suzie acaparase ziua, iar Kate privise cum toată 
tristeţea fiicei ei fusese îndepărtată de Harry Hook care-şi 
etala cea mai seducătoare parte a personalităţii. 

Hook apăru în pragul uşii de la bucătărie. 

— Putem să vorbim? 

— Sigur. 

li arătă un scaun. 

El se aşeză. 

— Habar n-aveam că eşti fiica mea. Nici măcar nu ştiam 
că am o fiică. 

— Ştiu asta. 

— De cât timp ştii de mine? 

— De unşpe ani. 

— Philip e la curent? 

— Da. Mama a murit când aveam paişpe ani şi mi-a lăsat 
o scrisoare în care îmi spunea că eşti tatăl meu. La opşpe 
ani am început să sap în trecutul tău şi aşa am ajuns la 
agenţie şi ei au crezut că le spărsese cineva sistemul de 
securitate. Apoi Philip şi-a dat seama că eram doar un 
copil. 

— Un copil formidabil şi ingenios. 

Dădu din umeri. 

— Cu siguranţă asta a crezut. M-a recrutat. 

— Un tip deştept. Mereu a avut un al şaselea simţ 
pentru talente. Nu ne-am suprapus niciodată? 

— Nu, pe vremea când eu eram încă în perioada de 
pregătire tu te autodistrugeai, iar când am absolvit, 
dispăruseşi deja. Philip mi-a explicat starea ta fragilă şi m- 
a rugat să te las în pace. Am fost de acord. 

Hook deschise o cutie de cola şi sorbi. 


e 178 œ» 


— Spune-mi despre mama ta. 

— Lucra în lumea editorială pentru o firmă mică, cu 
profituri mici. Locuiam în Manhattan. Nu s-a căsătorit 
niciodată şi mi-a spus tot timpul că tata murise. A fost o 
mamă bună. Am ţinut mult la ea. 

— Cum o chema? 

— Sarah Swift. 

— Nu mi-o aduc aminte. 

— Ştiu. 

— Vorbim de jumătatea anilor '80. Când eram în SUA, 
adică nu foarte des, petreceam la greu. Băutură şi droguri. 
Îmi amintesc că înfigeam un pai într-o sticluţă cu 
analgezice în care era o cocaină mortală înainte să ies în 
cluburile din New York. Cred că atunci am cunoscut-o. 

— Cred că da. 

— Nu sunt sigur de ce îmi cer scuze, dar... 

— Nu-ţi cere scuze. A fost decizia ei să mă păstreze. Şi 
să nu-ţi zică. 

— Mda, în regulă. 

Tot trăgea de cheiţa de la cutie, apoi îşi ridică privirea. 

— Ce s-a întâmplat cu ea? 

— A murit în 11 septembrie. 

Miji ochii. 

— În Turnurile Gemene? 

— Nu. Într-un accident de maşină în New Jersey. Era la 
o librărie în Hackensack când avioanele s-au lovit de World 
Trade Center şi încerca să se întoarcă la mine în 
Manhattan când s-a ciocnit de un autobuz şi asta a fost. 

— Îmi pare rău. 

— Da. 

Se lăsă tăcerea şi ascultară valurile oceanului şi 
zumzetul ţânţarilor. Apoi, ca să umple golul, Kate se 
întinse după iPad. Căută pe site-urile de ştiri şi găsi o 
conferinţă de presă de la Casa Albă. Purtătorul de cuvânt 
era pe podium şi spunea că durase ceva timp să facă 
anumite verificări, administraţia nu voia să informeze 
greşit opinia publică, dar da, acum puteau să confirme că 
şi Kate Swift şi, probabil, şi fiica ei, Susan, pieriseră la 

bordul aeronavei Airstar 2605. Purtătorul de cuvânt a 
făcut o pauză cu subînţeles. 

„— Kate Swift şi-a trădat ţara, dar faptul că ea şi fiica ei 
au murit nu înseamnă că e un eveniment mai puţin tragic.” 

— Prin urmare a funcţionat? făcu Kate, uitându-se la 
Hook, care stătea în spatele ei. Planul tău nebunesc se 
pare că a funcţionat. Am murit. 

— Da. 

Hook zâmbi şi îşi trecu o mână prin păr şi zise: 

— Ceea ce, dacă ai citit Noul Testament, e o etapă 
necesară ca să învii. 


< 180 - 


CAPITOLUL 49 


Deşi avea treizeci şi doi de ani, Janey Burke era cât un 
copil şi i se cerea mereu un act de identitate când se ducea 
într-un bar. De fiecare dată, la dracu'. Nu era ea cea mai 
petrecăreaţă din lume, dar ea şi David mergeau în barurile 
din Washington de câteva ori pe lună şi se ameţeau, apoi 
se duceau acasă ca să chinuie arcurile patului şi pentru ea 
devenise un obicei să intre în cârciumi cu carnetul de 
conducere în mână, gata să fie controlat cu atenţie. 

Bărbosul de David arăta ca un urs şi era cu un an mai 
mic decât soţia lui minionă, dar nu i se cerea niciodată 
buletinul. În timp ce Janey era nevoită să treacă prin toate 
formalităţile, David stătea cu mâinile sale uriaşe cât nişte 
mănuşi de baseball ieşindu-i din pantaloni, afişând un 
zâmbet larg şi stupid pe faţă, fredonând Young Girl, ceea 
ce poate că fusese amuzant de primele şase ori, dar acum 
o călca pe nervi. 

Însă el insista, ca un băieţel retardat ce era. 

Aşa că, atunci când intrară în barul Point of View de la 
etajul unsprezece al hotelului W şi un tip tânăr veni spre 
ei, Janey era deja pregătită să-şi arate buletinul. 

Dar tipul o ignoră şi îl bătu pe David pe umăr, spunând: 

— Frate, au tăbărât ăştia pe tine! 

David îşi târşâi picioarele mărimea patruzeci şi şapte pe 
care le înghesuise în pantofii de piele pe care-i purtase 
ultima oară la nunta lui din urmă cu şase ani de la Casa de 
nunţi din Brooklyn şi zise: 

— Am avut noroc. 

— Mai mult ca Mike, frate. 

— Să ştii că da. 

— Nasol. 

— Nasol rău. 

Tipul plecă, iar ei ajunseră în mijlocul mulţimii de la 
barul unde jurnalişti de toate hramurile se strânseseră să 
închine un pahar în cinstea lui Michael Emerson, eroul 
căzut la datorie. 

Nu era un priveghi formal, ci doar o sindrofie cu băutură 
şi poveşti de război. Emerson fusese înmormântat cu o zi 
în urmă în Pennsylvania lui natală, cu mare tam-tam şi cu o 
mulţime de camere de luat vederi concentrate pe familia 
lui - nişte oţelari care erau complet paralizaţi şi şocaţi că 
trebuiau să plângă în văzul lumii - însă aici oamenii erau 
sofisticaţi şi prietenoşi, foarte ironici şi deloc sentimentali. 

Janey nu-şi dorise ca David să meargă şi el, cu toate că 
mulţi oameni - oameni care cu o săptămână în urmă ar fi 
trecut pe lângă el fără să le pese - îl sunaseră şi îl 
rugaseră să vină. 

Pentru că era pe val. 

Pentru că prinsese toţi peştii mari. 

Pentru că, dacă te luai după superstiţia nescrisă a 
vampirilor care reprezentau cea de-a patra putere în stat, 
chiar şi numai prezenţa lui David împrăştia puţină magie şi 
asupra lor. 

— E o ipocrizie, zisese ea tot plimbându-se agitată prin 
camera de zi în după-amiaza aceea, îmbrăcată cu pantaloni 
de trening şi hanorac, cu părul roşu nepieptănat şi cu faţa 
de spiriduş îmbufnată şi îmbujorată de nervi, ceea ce îi 
făcea pistruii să iasă în evidenţă ca nişte buline. 

— Doamne, Janey, îi zisese David, nu mai fi ca Emily 
Post.30 

— Emily Post? 

— Da, mă rog, nu mai fi aşa de modă veche. Aşa 
interesată de aparente. 

— Tu ai pus măcar o dată mâna pe vreo carte de-a ei? 

David oftase şi ridicase o mână ca să se dea bătut. 

— Bine, să lăsăm baltă metafora cu Emily Post... 

— Analogia. 

— Mă rog. 

Scutură din cap. 

— Mereu am stat în afara cercurilor înalte şi m-am 
chinuit să intru în ele, Janey, iar acum sunt invitat la 
petrecerea la care am încercat să ajung de ani de zile. 


3 Emily Post (1872-1960) a fost o autoare americană care a scris 
despre bunele maniere (n.trad.). 

— La priveghiul lui Michael Emerson? 

— La dracu”, ştii bine că e doar un pretext ca să-ţi faci 
relaţii. Niciunuia nu i-a plăcut de el, ce naiba! 

Ea strâmbase puţin gura şi îşi încrucişase braţele pe 
pieptul ca de băiat. 

— De ce aveam aşteptări mai mari de la tine? 

— Iisuse, Janey, asta e şansa mea. Ştii cât de înguste 
sunt ferestrele astea. Săptămâna viitoare o să fie altceva şi 
o să fiu din nou tipul ăla pe care-l ştii tu. Vreau să mă duc 
la chestia asta făcută în memoria lui Emerson, vreau să-mi 
fac şi eu loc cu coatele. Vreau să pun laba pe o slujbă, ce 
dracu'! Avem nevoie. 

Nu mai menţionase că, în urmă cu un an, ea renunţase 
la o slujbă unde scria articole pe politic pentru The 
Huffington Postea să scrie un roman, un roman â clef cu 
acţiunea la Washington, evenimentele fiind văzute prin 
ochii unui jurnalist părtinitor cum era şi ea. 

Însă romanul înainta cu viteza melcului, iar David - un 
soţ bun şi cinstit - nu-i atrăsese niciodată atenţia, ci 
adusese acasă bani şi o lăsase să stea la birou şi să scrie. 

Sau să se prefacă. 

Aşa că se duseseră la Hotelul W. Ea insistase să meargă 
cu el, crezând prosteşte că-l poate proteja. 

Se sprijini de un perete şi bău un Martini, stând pe 
vârfuri ca să se uite la el, aşa mătăhălos, jenat şi transpirat 
cum era în timp ce se mişca prin încăperea plină de rechini 
manieraţi, fermecători şi vorace. 

Janey îl prinse din urmă lângă o fereastră care încadra 
Memorialul Lincoln. Statuia părea să plutească deasupra 
unei pături de zăpadă. 

— Eşti OK? îl întrebă ea. 

— Da. Oamenii îmi fac nişte oferte nebuneşti. 

— Sunt convinsă. 

— Dar sunt calm şi rezervat, nu mă grăbesc. 

— Tu? Calm şi rezervat? 

— Încerc şi eu. 

Privirea ei fu atrasă de o femeie brunetă şi înaltă care îşi 
croia drum graţioasă prin mulţime, îmbrăcată cu o pereche 

de blugi şi un pulover pe sub o haină din caşmir. Oamenii îi 
făcură loc până când ea ajunse la bar şi îi atrase atenţia 
barmanului înaintea altor băutori doar ridicând dintr-o 
sprânceană. 

— Cine e? 

— Cine? 

Janey i-o arătă pe bruneta care se sprijinea cu cotul de 
bar, cercetând încăperea şi fiind plictisită la culme; o 
femeie care perfecţionase arta de a face plictiseala sexy. 

— E soţia lui Lucien Benway. 

— A „fostului agent CIA căzut în dizgrație”? 

— Mda. Nadine sau Nadia. E străină. E croată. Sau 
poate bosniană. 

— Bosniacă! 

— Serios? 

— Da. 

— OK. 

— E superbă. 

— Dacă-ţi plac manechinele uşor trecute. 

— "ie se pare că-ţi plac. 

— Mie nu, interveni el. De ce să mănânc gulaş când pot 
să mă înfrupt dintr-o prăjitură cu morcov? 

Janey îl pocni în antebraţ suficient de tare ca să tresară. 

— Ce crezi că face aici? îl întrebă. 

— Cică şi-o trăgea cu Mike Emerson. 

— Pe bune? 

— Îhî. 

— Emerson se coţăia cu soţia lui Lucien Benway? Eşti 
convins că jihadiştii i-au venit de hac? 

— O, da. Iisuse, dacă i-ai decapita pe toţi tipii care i-au 
tras-o minunatei doamne B., atunci drumul spre Damasc ar 
fi presărat cu cranii. 

— E uşuratică? 

— E uşoară ca un puf, iubito. Să fii sigură că nu pleacă 
de aici singură în seara asta. 

Un corespondent de la Newsweek, un tip savuros cu 
perucă şi care era invitat deseori la talk-show-uri politice - 
era destul de superficial şi simplist când diseca ştirile 

săptămânii - veni pe nepusă masă şi începu să discute cu 
David de parcă îl ştia de când lumea şi Pământul, iar Janey 
se întoarse şi dădu pe gât paharul de Martini în timp ce se 
uita cum decolau avioanele de pe Aeroportul Naţional 
Reagan, încercând să lase băutura să alunge groaza 
necunoscută care o cuprinsese. 

CAPITOLUL 50 


Nadja Benway chiar plecă de la Hotelul W cu un bărbat: 
un neozeelandez pe nume Eddie Jones, un fotograf a cărui 
specialitate erau imaginile cu conflicte şi suferinţă. Una 
dintre ele - cu o pasăre necrofagă care mânca ochii unui 
bebeluş somalez scheletic - fusese nominalizată la Pulitzer 
în anii '90. 

Multă lume credea că bebeluşul mai era încă în viaţă 
când vulturul începuse să-l mănânce, iar Jones fusese 
criticat pentru că nu gonise pasărea. Replica lui fusese: 
„Ce mama mă-sii, eu documentez ştirile, nu le fac.” 

Era un tip antipatic de aproape 50 de ani, cu o burtă 
lăsată şi cu pielea plină de urme de vărsat de vânt, ca un 
zid ciuruit de gloanţe din fotografiile lui. Stătea singur la 
bar şi bea câteva pahare de vodcă atunci când Nadja îl 
văzuse din punctul ei de observaţie de la tejghea. 

Era genul de beţiv care părea să devină mai echilibrat şi 
mai la locul lui pe măsură ce bea mai mult şi, când locurile 
de lângă el se eliberară, Nadja se apropie. Lui Eddie îi luă 
o veşnicie să-şi ridice privirea din pahar şi să se uite la ea. 

— la te uită ce frumuseţe, făcu Jones cu accentul lui 
neozeelandez gâtuit. 

— Mulţumesc. 

— Nu-mi mulţumi, draga mea, mulţumeşte-i bazinului 
genetic din care-ai ieşit. 

Se uită din nou la băutură. 

Michael Emerson lucrase de multe ori cu el, mai 
degrabă de nevoie, decât de plăcere. Jones era unul dintre 
puţinii fotografi care era în stare să-l însoţească pe 
Emerson în aventurile sale din ce în ce mai sinucigaşe. 

„E curajos”, îi zisese Michael. 

„Sau sociopat”, i-o tăiase ea. 

„Diferenţa”, observase el în timp ce înfuleca porc moo 
shoo, „este una aproape insesizabilă.” 

Când Nadja îi atinse lui Jones mâna, simțind textura 
scrofuloasă a pielii, el oftă şi se uită la ea în oglinda din 

spatele barului, ridicând din sprâncene. 

— Vrei să ne-o tragem? îl întrebă ea. 

— Cât costă intrarea? 

— De ce-ar trebui să coste? 

— Eu arăt cum arăt iar tu eşti superbă, aşa că mereu 
există un afurisit de preţ. 

Ea dădu din cap că da. 

— În regulă. Înţeleg că ai fost în Iordania cu Michael. 

El miji ochii. 

— Şi? 

— Povesteşte-mi despre ultimele lui zile şi te las să-mi 
faci ce vrei tu. 

— Ai vreun interes profesional? 

— Nu. 

Jones îndreptă spre ea un deget pătat de nicotină şi îl 
mişcă încet. 

— Aaa! 

— Aaa ce? 

— Tu eşti aceea. 

— Cine? 

— Iubirea nenorocitei lui de vieţi. 

Simti fără voia ei cum inima i-o ia la galop. 

— Aşa vorbea despre mine? 

— Nu, iubito, n-a scos o nenorocită de vorbuliţă despre 
tine. Dar ştiam. E uşor să-ţi dai seama. 

— Cum aşa? 

— Dintr-odată devenise foarte grijuliu. De parcă avea 
ceva de pierdut. Din câte ştiu, un singur lucru face un 
bărbat să se comporte aşa. 

— Ce anume? 

— Rahatul ăla de cuvânt care începe cu „d”. 

Îi zâmbi şi îşi dezveli dinţii lungi şi galbeni. 

— Păi şi dacă era grijuliu de ce a mai plecat din Amman 
şi s-a dus în Siria? 

— Asta, draga mea, este afurisita de întrebare de 
douăzeci de milioane de dinari. Mă rog, una dintre ele. 

— Care-i cealaltă? 

— De ce nu m-a luat cu el? 

Ea se ridică în picioare. 

— Putem să mergem altundeva? 

El dădu din umeri. 

— Sigur. 

Dădu băutura pe gât şi oftă. 

— Îţi zic puţinul pe care-l ştiu. Şi nici nu trebuie să ne-o 
tragem. 

— Nu, zise ea. Vreau să ne-o tragem. 

— Da? 

— Da. 

— De ce? 

— Pentru că orice bărbat cu care mi-o trag mă ajută să- 
mi amintesc de Michael. Are vreun sens ce spun? 

— Să ştii că da. Chiar da. 

Jones se ridică, ţinând o mână pe tejghea câteva clipe ca 
să nu-şi piardă echilibrul, apoi se îndepărtă încetişor şi 
hotărât de bar. Nu se uită nici măcar o dată în urmă ca să 
vadă dacă Nadja se ţinea după el. 

CAPITOLUL 51 


Harry Hook ieşi din ocean imediat după răsăritul 
soarelui. Purta acelaşi slip negru jerpelit pe care nu şi-l 
dăduse jos de când luase decizia impulsivă de a veni pe 
insulă cu două zile în urmă. Nu avea haine curate în 
bungalou aşa că, în urmă cu o oră, când se trezise, îşi 
spălase tricoul (care duhnea a transpiratie) în chiuveta de 
la bucătărie şi îl atârnase de creanga unui copac la uscat. 

În timp ce căuta detergent în dulapul din bucătărie, 
dăduse peste o cutie Grumbacher cu douăsprezece 
acuarele neatinse, câteva pensule din păr de samur de 
diferite mărimi, câteva creioane 2B şi un caiet cu spire, din 
hârtie albă de bumbac. Adusese instrumentele de pictat cu 
ocazia unei călătorii mai vechi împreună cu Bob Carnahan 
şi uitase de ele. 

Hook umplu un pahar de plastic cu apă şi merse pe plajă 
până când văzu oceanul în prim-plan, cu bungaloul din 
fundal încadrat de junglă şi de stânci. li venise ideea să 
picteze peisajul şi să i-l dea fetiţei. 

Nepoţelei. 

Stătu o vreme pe nisip, cu apa curgând pe el şi privi cum 
soarele răsare până când avu suficientă lumină să 
deschidă caietul de desen pe genunchi şi să schiţeze 
peisajul cu creionul. 

Mulţumit, începu să picteze suprafaţa plată a oceanului 
în nuanţe de albastru şi trandafiriu. Jungla deasă şi verde 
fu reprezentată prin câteva linii rapide, la fel şi cerul care 
se schimba în faţa ochilor lui din trandafiriu într-un galben 
ca de lămâie, şi, în cele din urmă, în albastrul uniform al 
tropicelor. 

Contempla bungaloul, încercând să conceapă o strategie 
care să-i permită să-l zugrăvească într-o manieră realistă, 
dar fără să exagereze şi să redea prea multe detalii - un 
defect al lui - când o siluetă mică ieşi pe balcon şi îi făcu 
cu mâna. N 

Hook îi răspunse la salut şi fetiţa sări pe plajă. In timp 

ce ea se apropia, el puse caietul cu faţa în sus pe nisip, 
neputând să-l închidă - deşi voia - de frică să nu 
mânjească tabloul care nu se uscase încă. 

Fetiţa stătea în picioare şi se uita chiorâş la munca lui. 

— Ce frumos e... 

— Nu-i gata încă. 

— Ştiu. Dar tot e frumos. 

— Ei bine, nu sunt decât un pictor de duminică. 

— Dar azi e joi. 

El râse. 

— Aşa e. 

Văzu că fetiţa era contrariată. 

— Un pictor de duminică e cineva care face asta ca 
hobby în timpul liber. Cineva care nu e foarte bun. 

— Ei bine, mie îmi place. 

— Îţi mulţumesc 

— Mi-l dai când e gata? 

— Da. Să ştii că pentru tine-l pictam, de fapt. 

Ea clipi şi se uită lung la el. 

— Da? 

— Da. 

— De ce? 

— Mă gândeam să fie ca un suvenir. O amintire pentru 
când pleci. Se uită la chipul ei şi regretă ce îi spusese. Li 
era greu să discute cu un copil, nu prea se pricepea. 

— Nu vreau să plec, zise ea şi păru gata să izbucnească 
în plâns. 

— O să mai stai aici o vreme. 

— Şi tu? 

— Da, şi eu, îi răspunse, ştiind că o minte. 

Adevărul era că nu avea un plan şi îi era ruşine să 
recunoască faptul că, în afară de melodrama extraordinară 
cu degetul găsit în urma accidentului aviatic (o combinaţie 
între o coincidenţă teribilă şi imaginaţia sa bolnavă de 
după beţie) nu avea nicio strategie. Următoarele zile erau 
ca o pânză goală. 

— Suzie! 

Se întoarseră amândoi şi o văzură pe Kate stând în 

pragul căsuţei, făcându-i fetiţei semn să vină. 

— Du-te, îi zise Hook. Vorbim mai târziu. 

Copila se duse într-un suflet la bungalou şi zăbovi pe 
balcon cu mama ei şi cu JP, care se dăduse jos din hamac, 
apoi cei trei intrară. 

Hook alese o pensulă de mărime medie - o metodă prin 
care îşi ţinea în frâu obsesia pentru detalii - udă perii în 
recipientul cu apă, înmuie pensula în pastila de culoare 
roşiatică şi o învârti pe paletă. Apoi clăti pensula în pahar, 
luă puţin ocru şi amestecă cele două culori. 

Nuanţa se apropia de cea a bambusului din care era 
făcut bungaloul. Lăsă mâna moale, pictă cu mişcări uşoare, 
şi era atât de concentrat să surprindă esenţa căsuţei fără a 
se pierde în detalii, încât doar atunci când umbra lui Kate 
îl acoperi îşi dădu seama că ea stătea în picioare deasupra 
lui. 

Se ruşină, de parcă fusese prins făcând ceva banal şi 
cumva înjositor. 

Puse caietul înapoi pe nisip. 

— Ai talente nebănuite, îi zise Kate. 

Zgomotul de la motorul şalupei îl scuti pe Hook să dea 
un răspuns şi priviră cum JP şi Suzie se îndreptau cu viteză 
spre insula învecinată. 

— Se duc după provizii? 

— Da, îi răspunse. 

Nu vorbiră până ce barca nu dispăru. 

— Uite ce e, îi zise el, nemaisuportând tăcerea, cred că 
noi cam improvizăm, acum. 

— Nu vorbeşti despre tablou, nu? 

— Nu. 

— Vrei să spui că n-ai un plan bine ticluit şi n-ai pus 
totul cap la cap? 

— Mă tem că nu. Îmi pare rău. 

Se uită la el şi Harry văzu ceva în linia maxilarului ei şi 
în felul în care mijea ochii care i se păru neliniştitor de 
familiar. 

— Ai avut vreodată? 

— Păi, am văzut avionul căzut la TV şi... 

— Nu, mă refer în trecut. 

— În zilele mele de glorie? 

— Da. 

— Nu. N-a fost cazul. Mi-a plăcut mereu să las loc de 
surprize. Eram de părere că poţi schiţa un scenariu, dar că 
apoi trebuie să te dai un pic înapoi şi să laşi viaţa să umple 
golurile. 

— Ce abordare zen... 

— Ceva de genul. 

— E-n regulă. 

— Ce-i în regulă? 

— Că nu e totul pus la punct. 

— Nu asta ai spus noaptea trecută. 

— Eram nervoasă. În mare parte din cauza unor lucruri 
care n-aveau nicio legătură cu tine. 

— Luasem şi eu parte cumva. 

— Doar tangenţial. 

— Ăsta chiar e un cuvânt de cinci dolari.’ 

Kate zâmbi. 

— Şi uite ce s-a întâmplat până la urmă. A apărut tipul 
ăla, Burke, şi a făcut lucrurile să se mişte. 

— E doar o marionetă. Doamna Danvers şi-a băgat o 
mână în fundul lui. 

— Ce imagine nefericită! 

Râseră amândoi. 

— Ce crezi că face Philip? îl întrebă ea. 

— Cred că face ce ştie mai bine. Învârte lucrurile după 
bunul plac. 

— Adică? 

— Uite ce e, Philip are boală pe Lucien. Ce a făcut el e o 
formă de paricid, sau cel puţin aşa vede doamna Danvers 
lucrurile. L-a dat deoparte şi a preluat controlul asupra a 
tot ceea ce Philip s-a chinuit ani întregi să creeze. Dar şi el 
a aprins un foc sub fundul lui Benway. O să stea liniştit şi o 
să se uite la el cum dansează. 

— E un sport periculos. 

— Foarte. 


31 La concursuri de scriere pe litere (Spelling bee) (n.red.). 

— Şi eu care mă gândeam că o face pentru mine! 

— O, desigur că Philip are şi o latură sentimentală. Şi să 
fii convinsă că e încredinţat că face un lucru nobil ca să te 
ajute pe tine şi, poate, şi pe mine. Dar se pricepe mai bine 
decât oricine să aştepte un moment prielnic. Şi acum are 
prilejul. 

— Cum de-ai ajuns să lucrezi cu el? 

— Cu Philip? 

— Da. 

Dădu din umeri. 

— S-a întâmplat demult. 

— Spune-mi. 

Hook scutură din cap. 

— Trecutul e doar o altă minciună împuţită. 

Se uită spre ocean. 

— Hai să rămânem în prezent. 

Ea se uită chiorâş la el. 

— Va trebui să ne ocupăm de Lucien, nu? 

— Da, răspunse Harry. Aşa e. 

— Tu ce-ai face în locul meu? 

— Ei bine, nu mi-aş face planuri de viitor. 

Kate râse, se ridică în picioare şi se întoarse pe plajă 
înapoi la căsuţă. Hook rămase locului o clipă, ascultând 
valurile mici care sărutau nisipul, apoi începu să picteze 
din nou şi, înainte să-şi dea seama ce face, reuşise să-şi 
zugrăvească fata în timp ce se îndepărta de el, folosind 
doar câteva mişcări de penel. Vântul îi umfla părul, care 
ziua recăpăta aceeaşi nuanţă de castaniu ca al lui. 

CAPITOLUL 52 


Nadja se trezi de dimineaţă simțindu-se ca un pescăruş 
care eşuase pe o plajă murdară şi întunecată, cu penele 
răvăşite şi mânjite de petrol. 

Lumina cenuşie care se strecura printr-un spaţiu dintre 
perdelele camerei de hotel a lui Eddie Jones o găsi încă în 
pat, lângă fotograful care gâlgâia şi mormăia în somn. 

Sticla goală de Stolichnaya de pe măsuţa de toaletă 
explica de ce dormise până la opt dimineaţa. 

Nadja trase aşternutul la o parte şi se îmbrăcă, 
simţindu-şi tot trupul inflamat - cameramanul fusese 
dornic să se bucure de răsplată. Găsi poşeta sub pat şi, 
când o ridică, îi căzu telefonul. Lumina care o anunţa că 
avea mesaje necitite clipocea de parcă ar fi mustrat-o. 

Se strecură afară din cameră până la liftul pe care îl luă 
singură, evitând să se uite în oglindă. N 

Traversă holul şi ieşi în frigul îngrozitor. Intre timp se 
mai aşternuse o pătură de zăpadă, care glazura 
Washington D.C. ca pe un tort. Nadja rămase zgribulită la 
intrare în timp ce portarul făcea semn unui taxi. 

Pe drumul spre casă încercă să pună cap la cap ce-i 
spusese fotograful. 

Nu erau prea multe. 

Michael Emerson se dusese în Iordania ca să scrie un 
articol despre rolul regatului în războiul împotriva ISIS. 
Nu avusese nicio intenţie să treacă graniţa în Siria. In 
noaptea în care ajunsese acolo, se întâlnise cu Eddie Jones 
ca să bea câteva pahare şi îl lăsase pe fotograf în bar, 
spunându-i că se vor întâlni de dimineaţă când o să 
meargă împreună la baza aeriană Muwaffaq Salti. 

Când Michael nu-şi făcuse apariţia, Jones vorbise cu 
recepţionerul de la hotel, care îi spusese că reporterul 
plecase cândva în timpul nopţii. Jones nu mai avea alte 
informaţii. 

Jones se uitase lung la Nadja peste paharul cu vodcă în 
timp ce stătea în pat fără cămaşă, cu burta albă şi păroasă 

revărsată peste curea. 

— Dar aveam o bănuială că se lăsase cu mite grele. Mie 
mi s-a spus una, adevărul e altul, iar între ele e o prăpastie 
nenorocită. Arăboii ăia cu prosoape în cap sunt mincinoşi 
din născare, scumpo. 

Da, îşi dorise ea să spună. Suntem. 

Insă doar se întinsese în pat şi-l lăsase să-şi reverse 
grăsimea şi transpiraţia peste ea, reuşind să îndepărteze 
durerea, greaţa şi gândul la Michael. 

Taxiul o lăsă în faţa casei, iar ea urcă treptele şi 
deschise uşa. 

Televizorul făcea zgomot în bucătărie. Trecu pe acolo şi-l 
văzu pe Lucien în cămaşă, fumând o ţigară. 

— Bună dimineaţa, îi zise. 

— Bună dimineaţa. 

Nu se uită la el, ci se îndreptă spre scări. 

— Nu te grăbi, draga mea, îi zise el luând de pe masă o 
pungă de cadouri de la magazinul de bijuterii Boone & 
Sons. Am ceva pentru tine. 

— Ce anume, Lucien? 

— O să-ţi placă la nebunie, îi zise, zâmbindu-i foarte 
provocator. E o brățară. 

Nadja deschise punga şi văzu o cutie de un negru mat de 
mărimea unui pachet de ţigări, cu o cureluşă neagră care 
ieşea din ea. 

li luă o clipă să înţeleagă la ce se uita. 

— Să te ia naiba, îi zise. Nu port aşa ceva. 

— O, ba da, răspunse el. Asta dacă nu vrei să te întorci 
la clinica de dezintoxicare pentru o, cum să spun, 
internare permanentă. 

Auzi un târşâit, iar domnul Morocănos apăru în pragul 
bucătăriei cu mâinile la spate şi cu o expresie impasibilă 
pe chip. 

— Pune-ţi-o, îi ordonă Lucien. 

Nadja se aşeză la masă, se descălţă de pantoful drept, îşi 
suflecă blugii până la gambă şi îşi puse brăţara de 
monitorizare. Se chinui să ataşeze dispozitivul iar Morse, 
îndatoritor ca un vânzător dintr-un magazin de 

încălţăminte, îngenunche în faţa ei, îi strânse cureluşa 
suficient de tare încât să-i roadă pielea şi o fixă. 

CAPITOLUL 53 


Hook se simţea fără vlagă după ce luase un prânz târziu, 
la care mâncase un macrou uriaş făcut de JP pe grătar, şi 
moţăia pe balconul bungaloului, cu briza oceanului care-i 
mângâia ca o boare caldă faţa, când telefonul sună şi îl 
trezi dintr-un vis care se risipi ca fumul din clipa în care 
deschise ochii. 

Buimac, crezu că era încă în casa din junglă până când 
Kate, într-o bluză colorată, cu model, peste costumul de 
baie, ieşi pe uşa din faţă şi îi dădu mobilul, care amuţi 
când îl luă de la ea. 

Văzu numele lui Bob Carnahan pe ecran şi dădu drumul 
telefonului pe podeaua din lemn, lângă scaun. 

— Nu-i nimic urgent? îl întrebă Kate. 

— Nu, e doar un tip cu care joc şah. 

— Joci şah? 

— La fel cum pictez. Prost. 

— Nu te mai ruşina. Să ştii că tabloul ăla a avut un 
succes uriaş. 

— Doar mă bucur că i-a plăcut. 

— I-a plăcut la nebunie. Îţi mulţumesc. 

După prânz îi arătase acuarela fetiţei, care se extaziase 
şi-l sărutase pe obraz, ceea ce îl bucurase şi îl întristase în 
acelaşi timp. 

— O să-i spui despre mine? o întrebă. 

Kate găsi câteva fire de nisip în pliurile cotului şi le dădu 
deoparte cu arătătorul, uitându-se lung la el. 

— Nu m-am hotărât încă. A pierdut aşa multe în ultimii 
ani, că trebuie să am grijă. 

Hook dădu din cap că da şi se uită în altă parte. 

JP apăru din junglă cu o lopată cu care de obicei îngropa 
gunoiul. O lăsă lângă trepte şi veni de pe plajă mirosind a 
lemn ars. Când trecu pe lângă Kate, care stătea în prag, ea 
îl atinse pe mână, ridică privirea şi îi zâmbi, iar Hook îşi 
dădu seama că se culcau împreună. Erau discreţi, dar 
semnele erau de netăgăduit. 

Bărbatul din el era fericit pentru ea. Fostul spion - nu. 
Era periculos să-şi piardă atenţia. Cum el fusese mereu 
înclinat să-şi piardă atenţia, învățase pe pielea lui riscurile. 

Kate îl urmă pe JP în bungalou, francezul îi şopti ceva şi 
ea râse încetişor. 

Hook se aşeză şi se uită la oceanul leneş, la valurile mici 
care udau încet malul. li sună din nou telefonul. 

Era Carnahan. 

Hook luă telefonul, cobori cele trei trepte până pe plajă, 
croind-o la fugă ca un crab în căutarea unui copac umbros, 
fiindcă nisipul fierbinte îi ardea tălpile. 

— Bob? 

— Vă cer permisiunea de a urca la bord, căpitane, îi zise 
Carnahan. 

— Unde eşti? 

— Vizavi de tine, Harry. Când am ajuns aici, barca nu 
era ancorată pe plajă şi m-am gândit că eşti aici. 

— Eşti singur? îl întrebă Hook. 

— Normal. Doar eu şi o punguţă de iarbă a-ntâia. 

Hook ezită. 

— Bine, Bob. Vin să te iau. Lasă-mă câteva minute, da? 

— Desigur. 

Hook închise, ţopăi prin nisip ca un fachir şi intră în 
casă, unde Kate citea un exemplar cu paginile îndoite din 
romanul Americanul liniştit pe care el îl lăsase acolo cu 
luni în urmă. JP era în bucătărie şi spăla vase. Suzie îl 
ajuta şi pălăvrăgeau despre pescuit şi ocean. 

Hook îi făcu semn lui Kate să vină pe balcon şi îi spuse 
despre Carnahan. li spuse că trebuia să împacheteze 
lucrurile ei şi ale lui Suzie şi pe ale lui JP. 

— Tu crezi că păcăliciul ăsta a venit aici pur şi simplu? 
insistă Kate, cu mâinile în şolduri, apropiindu-se de Hook, 
cu chipul tras şi serios în lumina puternică a soarelui. 

— Da, îi răspunse Hook. Aşa cred. 

— Aşa crezi? Nu prea e loc de „cred”, ce mama mă-sii! 

El ridică o mână ca s-o liniştească. 

— Vă duc pe tine, pe Suzie şi pe JP pe insula mare, într-o 
staţiune de pe plaja sudică. 

— Există şi altă plajă? 

— Da, e mai îndepărtată. 

— Şi? 

— Apoi îl iau pe Bob şi-l aduc aici. Dacă e chitit să stea 
câteva zile, o să-i spun că trebuie să mă întorc pe continent 
şi că mă poate duce de dimineaţă. Apoi luăm legătura şi 
vedem ce facem în continuare. 

Kate scutură din cap. 

— Nu-mi place chestia asta deloc. 

— Nici mie. Dar sunt sigur că e sincer. 

— Şi dacă nu e? 

Hook se uită lung la ea. 

— Ai vreo armă? 

— Nu. 

— Iisuse! 

— Niciodată nu m-am priceput să le mânuiesc prea bine. 

— De ce nu rămâi pe insula mare? 

— Şi ce-i spun lui Bob? 

— Că pleci devreme de dimineaţă. 

— N-o să mă creadă. O să intre la bănuieli. 

Hook se pregătea să-i atingă braţul, dar se răzgândi. 

— În regulă. Hai, mişcă-te repede. Mă aşteaptă. 

Hook îşi puse şlapii, îşi recuperă tricoul din copac şi 
împinse barca de pe plajă până în ocean. Transpiră 
abundent până reuşi să bage ambarcaţiunea în apă 
suficient de mult ca să plutească. Se sui la bord şi cobori 
motorul în apă, verificând ca elicea să aibă destul spaţiu. 

Kate, Suzie şi JP veniră într-un suflet de pe plajă şi 
intrară în apa puţin adâncă până ajunseră la barcă. Îşi 
aruncară rucsacii pe podeaua din PVC şi se suiră la bord. 

— N-aţi lăsat nimic? îi întrebă Hook. 

— Harry, am mai făcut asta, îi răspunse Kate. De prea 
multe ori. 

El dădu din cap şi trase de cordon de două ori ca să 
pornească motorul. Preluă controlul echei şi stabili cursul 
către cele trei stânci din calcar, care se ridicau din ocean 
ca nişte santinele. 

Hook se apropie de insula mare dinspre sud. Plaja era 

mai mică şi mai stâncoasă decât cealaltă. Nu se vedea 
nicio şalupă ancorată pentru că pe coastă se putea ajunge 
doar cu maşina. Sau cu o ambarcaţiune mică, asemenea 
unei bărci cu motor. 

Hook apropie cât putu de mult barca de mal şi cei trei 
pasageri coborâră, iar JP o luă pe umeri pe Suzie. Hook se 
uită la ei cum îşi croiesc drum spre plajă, apoi porni 
motorul şi se întoarse pe lângă stânci, iar restaurantele, 
barurile şi bărcile de lemn deveniră tot mai mari pe 
măsură ce se apropie de ele. Auzi sunetul slab al unei 
piese reggae când opri motorul şi îl ridică, lăsând barca să 
acosteze lângă un rând de şalupe. 

Carnahan stătea la umbra unui palmier, departe de 
turişti. Ridică o mână în chip de salut. Se ridică în picioare, 
puse pe umăr un rucsac mic şi se apropie de barcă. 

— Salut, Harry! 

— Ce surpriză! 

— Mda. Plaja mea e asediată de bărbaţi farang - e ca-n 
Rockaway pe 4 iulie. Am nevoie de aer. Şi de spaţiu. Vii cu 
mine? 

— Desigur. 

Carnahan îşi aruncă rucsacul şi se sui în barcă. Hook 
porni motorul şi întoarse botul spre bungalou. 

— Iisuse, da’ cald mai e, zise Carnahan ştergându-şi 
fruntea cu antebraţul. _ 

Se scotoci prin buzunar şi scoase un Joint. Il aprinse cu 
spatele la briză, trase adânc în piept şi i-l oferi lui Hook, 
care scutură din cap. 

Carnahan dădu din umeri şi se aşeză, fumând şi 
admirând oceanul, aducând a Dennis Hopper în 
Apocalipsul acum, cu bandana în jurul capului, cu mustaţa 
lăsată şi barba nerasă. 

Un telefon începu să sune. Era un număr de Credence 
pe care Hook nu-l cunoştea. 

Carnahan pescui telefonul din pantalonii scurţi şi apăsă 
tare pe ecran cu un deget gros. 

— Bună, iubito, zise el trăgând din ţigară. Da, sunt pe 
mare. Aha. Ei, ştii cum e, Phuket e tot Phuket, ce naiba! 

Îi făcu cu ochiul lui Hook. 

— Da, şi mie mi-e dor de tine, iubito. 

Puse telefonul la loc în buzunar. 

— I-ai spus lui Betty că te duci în Phuket? îl întrebă 
Hook. 

— Mda. Să ştii că am avut ceva nasoale cu inima, zise el 
şi se apăsă cu un deget pe piept. Nu-i nimic grav, dar lui 
Betty nu-i place să mă ştie de capul meu pe-aici. 

— Dar nu eşti singur. 

— Desigur, dar nu ştiam când am plecat de acasă, nu-i 
aşa? 

Trase îndelung din ţigară. 

— Harry, femeile nu ne înţeleg deloc, nu? 

— Ce anume nu înţeleg? 

— Că, la fel ca zeii şi despoţii, trebuie să ne minţim că 
obiceiurile, obligaţiile şi legile nu ne pot atinge. 

— Nu uita de semnalul de la mobil. 

— Amin, frate. Că bine zici. 

Carnahan trase ultimul fum din joint şi aruncă mucul 
aprins în ocean, expirând un nor de fum mirositor spre cer. 

CAPITOLUL 54 


Kate ieşi pe balconaşul căsuţei de pe plajă, care se 
sprijinea pe nisip în nişte picioare şubrede din lemn, şi se 
uită la Suzie cum se joacă la mal. JP ieşi dintr-o cameră 
aproape în totalitate ocupată doar de un pat dublu şi veni 
lângă ea. 

— Nu te-am întrebat nimic niciodată, îi zise. 

— Şi-ţi sunt recunoscătoare. 

— Dar ştiu cine eşti. 

— În regulă. 

Se uită la el. 

— Nu-ţi face griji. N-o să suflu o vorbă. 

Vorrrbă. 

— Îţi mulţumesc, JP. 

— Ştiu şi că eşti fiica lui 'Arry. 

Ea îl privi, iar el dădu din umeri. 

— Am urechi. Şi ochi. 

— Sunt fiica lui doar cu numele. 

— Ai încredere în el? 

— Tu nu? 

Ridică o mână. N 

— Poate n-am ales cuvântul potrivit. „Incredere”. Vreau 
să zic, eşti sigură că te poate scoate din asta? 

— Da, sunt sigură. 

Deşi nu era. 

— E bun la suflet, cred. 

— Da, aşa e. 

— lar pe vremuri era foarte lucid. 

El îşi duse un deget la tâmplă. 

— Dar acum, poate nu mai e chiar atât de mult. 

— JP, ce tot spui acolo? 

— Ştiu nişte oameni pe continent care pot să ne ajute. 

— Nu e treaba ta. 

— Acum poate că este. 

Kate îi atinse faţa şi simţi cum o cuprinde dorinţa. 

— Nu, nu e. E a mea. Şi a lui Harry. 

Plecă de lângă el şi cobori pe plajă, unde fiica ei se juca 
sub un cer pe care se amestecau culorile apusului. 


e 203 >» 


CAPITOLUL 55 


Hook opri motorul, iar el şi Carnahan târâră barca pe 
plajă, lângă bungalou, în timp ce soarele roşiatic se îneca 
în ocean şi se lăsa un amurg violet. 

Carnahan se întoarse să admire peisajul. 

— Să-mi bag ceva, Harry, ăsta-i paradis curat! Nu-i aşa? 

— Da, chiar e. 

Hook se întoarse şi merse până la bungalou, auzind 
zumzăitul slab al generatorului, iar din copaci zburară ca 
şrapnelul lilieci, care începură să roiască prin balcon. Intră 
în casă înaintea lui Carhanan şi aruncă o privire înăuntru. 
Nu văzu niciun semn cum că ar mai fi trecut cineva pe 
acolo. 

Carnahan intră şi el şi se uită prin cameră, apoi se 
îndreptă spre bucătărie şi deschise frigiderul. Luă în mână 
o sticlă de Heineken rece ca gheaţa, berea preferată de JP, 
pe care uitase s-o scoată de acolo în graba plecării. 

— Iar ai început să bei, Harry. 

Hook dădu din umeri. 

— M-ai prins, bătrâne. 

— Foarte bine. Ce zicea Bogart? „Niciodată să n-ai 
încredere într-un nenorocit care nu bea”? 

— Credeam că zicea că lumea întreagă era cu trei 
pahare în urmă. 

Carnahan râse. 

— Hai, prinde-o din urmă. 

Îi aruncă sticla lui Hook, care o prinse şi o deschise. Nu 
voia bere, dar acum nu mai putea să refuze şi luă o 
înghiţitură. 

— În sănătatea ta, amice, îi ură Hook. 

— Mhm. 

Carnahan stătea cu spatele la chiuvetă. 

— Şi te-ai hotărât pur şi simplu să vii aici? întrebă Hook. 

— Da, când am plecat de la tine atunci. Aşa mi-a venit. 
N-am adus decât hainele de pe mine. 

Hook puse berea pe masă, se duse până la fereastră şi 

se uită la junglă. Cicadele începuseră să ţârâie asurzitor. 

Când îl auzi pe Carnahan venind în spatele lui, era deja 
prea târziu şi bărbatul îl lovi cu toată puterea, îl înşfăcă de 
păr şi îl dădu cu faţa de tocul din lemn al ferestrei, 
năucindu-l. 

Carnahan îi trase un genunchi în ficat, iar Hook icni şi se 
lăsă în jos. Bărbatul solid îl lovi în burtă şi Hook se 
prăbuşi. 

Carnahan îl întoarse pe spate şi îl încălecă. Hook îi 
simţea mirosul de transpiraţie acră, de iarbă abia fumată şi 
de gel cu miros de lămâie. 

Când Hook încercă să vorbească, Carnahan îi trase un 
pumn în gură. Simţi pe buze gustul sărat al sângelui. 

Carnahan avea în mână cuțitul pe care-l folosise cu 
câteva ore mai înainte JP ca să taie peştele. Îi băgă vârful 
în porţiunea de piele dintre pleoapă şi sprânceană. 

— Unde sunt? îl întrebă. 

— Cine? 

— Harry, nu mă lua de prost. Spune-mi unde sunt sau îţi 
scot ochiul, omule. Vorbesc cât se poate de serios. 

— Iisuse, Bob, cine naiba eşti? făcu Hook. 

— Cine am fost mereu. 

— Lucrezi pentru Lucien Benway, nu? 

Hook consideră clipitul lui Carnahan un răspuns 
afirmativ. 

— Când construiai poduri în haznalele alea din Lumea a 
Treia erai un nenorocit de complice? 

Carnahan dădu din umeri. 

— Doar în chestii mărunte, Harry. După ce m-am 
pensionat şi m-am mutat aici, am lăsat totul în urmă. Apoi 
ai apărut tu pe plaja mea. 

— Şi Benway ţi-a zis să nu mă scapi din ochi? 

— Să te supraveghez de la distanţă. Voia să ştie ce 
mişcări faci. 

— De ce nu mi-ai zis, Bob? De ce te-ai prefăcut că-mi eşti 
prieten? 

— Nu m-am prefăcut. Dar acum Benway m-a ameninţat, 
Harry. A ameninţat-o pe Betty. 

— lisuse. 

— Îmi pare tare rău, dar vorbesc al dracului de serios, 
Harry. Spune-mi unde sunt Kate Swift şi fata ei sau îţi scot 
un ochi. Şi-apoi pe celălalt. 

Carnahan îi vâri din nou vârful cuţitului în piele, Hook 
închise ochii şi spuse: 

— Bine, Bob. În regulă, omule. Sunt pe insula mare. 

— Ai venit singur. 

— Sunt pe plaja dinspre Sud. M-am dus în spatele 
stâncilor ca să nu mă vadă nimeni şi apoi m-am dus în 
direcţia opusă ca să vin să te iau. 

Carnahan se relaxă puţin şi nu îl mai împunse cu cuțitul 
în ochi pe Hook. 

— Nu faci mişto de mine. 

— Nu fac mişto de tine. 

Carnahan se ridică şi îşi şterse transpiraţia de pe 
mustaţa ca de morsă. Astfel îşi deplasă puţin greutatea, iar 
Hook îşi eliberă un pumn şi îl lovi în trahee. Bărbatul solid 
se înecă şi încercă să se folosească de cuţit, dar Hook îşi 
înfipse podul palmei în nasul lui Carnahan şi auzi cum osul 
se fracturează. 

Sângele curgea din nasul lui Carnahan. Hook îl lovi cu 
capul şi îl dărâmă pe bărbatul corpolent. Se ridică şi îl izbi 
în coaste, acesta se prăbuşi la pământ, icnind, scuipând şi 
sângerând. 

Hook îşi trăgea răsuflarea când Carnahan îl înşfăcă de 
picioare şi îl dobori. În cădere, se lovi cu fruntea de colţul 
mesei. 

Carnahan se întinse după cuțitul care se învârtea sub 
masă. Sticla de bere a lui Hook se spărsese pe podea, iar 
el înşfăcă un ciob de mărimea unei lame - fără să simtă 
durerea când se tăie în el - şi îi sări lui Carnahan în spate, 
îl apucă de păr, îi dădu capul pe spate şi îi expuse gâtul 
gros şi cu pliuri, ca al unei foci. 

Îi tăie beregata, iar sângele ţâşni fierbinte, pătându-i lui 
Hook mâinile şi împroşcând peretele. 

În mod surprinzător, Carnahan, care se ţinea cu mâna 
de esofagul sfâşiat, se ridică în picioare şi se duse 

împleticit spre uşă, icnind şi suspinând, dărâmând masa 
din bucătărie şi scaunele. i 

Hook încercă să se ridice, alunecă pe sânge şi căzu. În 
timp ce se sprijinea de masă şi se îndrepta de spate, 
Carnahan ieşea din bucătărie şi se ducea împleticit spre 
balcon, lăsând o dâră de sânge în urma lui. 

Hook, cu voma prelingându-i-se pe maxilar, îl urmă şi 
văzu cum bărbatul sări de pe balcon pe plajă, unde şi 
rămase cu faţa în jos. 

Cu siguranţă trebuia să fi murit... 

Dar, până când Hook sări pe nisipul încă fierbinte, 
Carnahan era din nou în picioare şi se târa spre şalupă. 

Hook se lovi cu piciorul de lopata pe care o JP o 
abandonase mai înainte, o ridică şi fugi spre Carnahan, 
lovindu-l în cap cu latul. 

Carnahan căzu în genunchi, târându-se în patru labe în 
ciuda ploii de lovituri şi, orbit de sânge, căzu în apă. 

Hook icni epuizat, luă lopata din nou şi, de parcă mânuia 
o bâtă de baseball, o roti cu toată puterea care îi mai 
rămăsese, iar zgomotul scos de oţel sună ca un gong când 
se izbi de ţeasta bărbatului cu păr cărunt. 

Carnahan se prăbuşi în apă şi rămase nemişcat, scăldat 
de valurile înspumate. 

Hook rămase în picioare, rezemat de lopată ca un 
muncitor, aşteptând un semn de viaţă de la fostul lui amic. 

Nimic. 

Sub ochiul îndurerat şi gălbui al Lunii cărnoase care se 
înălța din spatele palmierilor, Hook se lăsă în genunchi în 
apa călduţă. Susurul valurilor şi ţârâitul cicadelor era 
estompat de răsuflarea lui întretăiată şi aspră. 

CAPITOLUL 56 


Philip Danvers stătea pe o bancă în parcul Battery Lane 
şi îl aştepta pe ziaristul care întârziase deja un sfert de 
oră. Danvers ştia că atrăgea prea mult atenţia pentru că 
era scăldat în lumina rece a unui felinar dar, stând în 
umbră lângă toaletele publice, genunchii începuseră să-i 
tremure, şi asta nu numai din pricina frigului, aşa că 
trebuise să se aşeze sau ar fi leşinat în zăpadă. 

Aşa că aşteptă, înfofolit în paltonul Burberry, cu pălăria 
tiroleză care-i încălzea capul. În mâna acoperită de 
mănuşă ţinea un plic cafeniu, iar în lumina felinarului 
aburul respirației sale arăta ca un spectru, fiecare gură de 
aer pe care o expira aducându-l mai aproape de sfârşitul 
inevitabil. 

Încercă să-şi şteargă din minte imaginile cu sângele care 
stropise porţelanul vasului de toaletă, când transpirase şi 
tremurase în timp ce încerca să urineze, iar mâinile cu 
pete hepatice, sprijinite de rezervor i se păruseră ale unui 
străin îndepărtat. 

De când Benway şi creatura lui plecaseră de la el cu o 
noapte în urmă, Danvers nu închisese un ochi. Se dusese 
cu maşina până la un magazin non-stop, cumpărase un 
telefon de unică folosinţă, se aşezase în faţa şemineului şi 
apelase o listă de numere pe care le scrisese într-un 


carneţel. 
Multe numere fuseseră desfiinţate şi se întristase - dar 
nu fusese surprins - că majoritatea oamenilor care 


răspunseseră închiseseră imediat ce-i auziseră vocea. 

Cerea ajutorul unor bărbaţi şi femei care făcuseră parte 
pe vremuri din divizia lui secretă. Fuseseră oamenii lui, 
agenţi operativi pe care îi instruise, îi educase şi îi 
îndrumase să-şi rezolve problemele din căsnicie, 
dependenţa, confuzia sexuală şi teama care-i paraliza până 
când îşi dădeau seama de adevăratul lor potenţial. 

Însă totul îi fusese luat când Lucien Benway înscenase 
micul puci, iar Danvers fusese aruncat în frig, batjocorit şi 

inutil ca un boşorog într-un scaun cu rotile. 

lar când Kate Swift făcuse ce făcuse şi destrămase 
divizia, lăsându-l pe Lucien în postura unui paria ostracizat 
- o, cum se învârte lumea asta nebună! -, avuseseră loc 
deopotrivă o purificare şi o reorganizare. Cei loiali lui 
Lucien Benway fuseseră îndepărtați ca nişte uscături, iar 
tăcerea le fusese cumpărată cu bani şi ameninţări. 

Restul personalului fusese inclus în corpul mai mare al 
serviciilor secrete, retrogradat şi trimis pe posturi grele în 
sinistrele ţări ale Lumii a Treia, periculoase sau - şi mai 
rău - groaznic de plictisitoare. 

Dintre cei câţiva care chiar vorbiseră cu el, doar doi 
dăduseră dovadă de suficientă loialitate - Danvers îi 
convinsese şi îi linguşise ca un pervers bătrân - ca să fie 
dispuşi să-i îndeplinească ordinele. 

Strânsese ofertele prin e-mail (trimise la un Internet 
cafe ca vai de mama lui, dintr-un mall), se întorsese acasă, 
descărcase informaţiile de pe un stick în computerul lui şi 
fabricase un  păienjeniş de minciuni şi adevăruri 
aproximative în stilul lui Harry Hook. Imprimanta cu jet de 
cerneală zăngănise şi scuipase pozele, listele cu pasageri 
şi ceea ce trebuia să treacă drept comunicate CIA strict 
secrete. 

Efortul lui nu avea sclipirea de geniu a lui Hook - părea 
efortul mediocru al ucenicului unui Maestru bătrân - dar 
simţea că avea să fie suficient. 

Auzi un zgomot de motor şi o maşină se opri la intrarea 
în parc. O uşă se închise cu putere. Aşteptă. Paşii celui 
care se apropia erau înăbuşiţi de stratul recent de zăpadă. 
Apoi, în câmpul vizual al lui Danvers apăru reporterul 
corpolent, cu o căciulă de lână pe cap şi cu un fular la gât. 

David Burke flutură din mâinile acoperite de mânuşi şi 
zise: 

— Scuze. Maşina era la soţia mea. Ora de yoga a început 
mai târziu. 

Pe Danvers aproape îl pufni râsul când auzi un amănunt 
atât de banal din viaţa plictisitoare a lui Burke. 

— Nu face nimic, zise, în timp ce individul corpolent se 

trânti pe bancă lângă el, gâfâind şi fornăind ca un cal de 
tracţiune. Trebuie să mă asculţi cu mare atenţie. 

— Sunt numai ochi şi urechi. 

— Nu ştiu dacă eşti la curent cu războiul de la graniţa 
Thailandei cu Malaezia. 

— Vag. Cumva unele provincii vor să se rupă de 
Thailanda? 

— Da, provinciile preponderent musulmane într-o ţară 
majoritar budistă. 

— Mda, îmi sună cunoscut. 

— Există mai multe grupări de insurgenți care 
acţionează. E cam acelaşi ghiveci de acronime. Umblă 
vorba că una dintre ele, GMIP, ar avea legături cu Al- 
Qaeda. Ceea ce e foarte important e că primesc sprijin 
financiar şi trupe de la sultanul care domneşte peste statul 
suveran Palang, un punctuleţ infim din arhipelagul 
indonezian. Un loc unde parcă păşeşti în trecut, unde 
legea sharia are întâietate, unde adulterinii sunt omorâţi 
cu pietre şi homosexualii sunt linşaţi în public. Trei bărbaţi 
din garda de corp a sultanului sunt în vizorul CIA de ani de 
zile. Unul dintre ei a fost ucis luna trecută de armata 
thailandeză în provincia din sudul extrem. Ceilalţi doi au 
fost văzuţi acum cinci zile într-un aeroport din Thailanda. 
Acelaşi aeroport de pe care a decolat zborul Airstar 2605. 

Burke se uită la el. 

— Şi ce-i cu asta? 

Danvers flutură plicul. 

— Totul e aici. Dar, pe scurt, cu aproape zece ani în 
urmă, Lucien Benway a jucat un rol-cheie pentru ca 
sultanul să obţină abuziv puterea de la guvernul laic şi a 
continuat să-şi ofere serviciile. Doi dintre pasagerii acelei 
aeronave călătoreau cu paşapoarte furate: unul aparţinea 
unui grec, altul unui spaniol. Cred că Benway i-a pus pe cei 
doi în aeronavă alături de Kate Swift şi fiica ei. 

— Şi apoi ce a făcut? A prăbuşit avionul? 

— Nu ştiu, poate că da. 

— Doar ca s-o omoare pe Kate Swift? Ei ce aveau de 
câştigat? 

— Poate că ăia opşpe evrei de la bord au îndulcit hapul. 

— Rahat! 

— Da. 

— Dar nimeni nu şi-a asumat răspunderea. 

— Încă nu. 

Uriaşul îşi scărpină barba şi se uită la zăpadă. 

Danvers se ridică în picioare şi îi întinse plicul. 

— Continuă să lupti pentru adevăr. 

Burke luă plicul, se uită la el, apoi ridică privirea spre 
Danvers. 

— Nu ştiu. 

— Ce nu ştii? 

— Asta-i o bombă, omule. 

— Aşa e. 

— E al dracu’ de periculoasă. 

— E o poveste care merită spusă. 

— Sigur, dar poate că nu de către mine. 

— Domnule Burke, eşti un om integru. E o poveste pe 
care tu trebuie să o spui. 

— Integru? 

Uriaşul râse. 

— Oare integritatea o s-o consoleze pe nevastă-mea 
când o să stau pe o targă cu o etichetă agăţată de degetul 
de la picior? 

— Ei, hai, nu fi melodramatic. Ai devenit persoană 
publică. Şi îţi poţi permite să te protejezi. 

Danvers plecă, simțind că are febră şi că îi vine să 
leşine, îngrijorat că are să se prăbuşească în zăpadă sub 
privirile păsării sale cântătoare. 

CAPITOLUL 57 


Nadja Benway se trezi înainte să se crape de ziuă. Era 
întinsă în pat, cu faţa în jos, încă îmbrăcată cu hainele 
murdare pe care le purtase la priveghiul lui Michael. Avea 
gura uscată şi simţea un gust acru de la pumnul de pastile 
pe care-l înghiţise ca să uite de toate cele. 

Se ridică în capul oaselor şi aprinse lampa de la capul 
patului, strâmbându-se din cauza luminii, cu gândurile 
mişcându-i-se încet ca un melc. Ceasul deşteptător afişa 
ora şase dimineaţa. Dormise - sau mai degrabă fusese 
inconştientă - aproape optsprezece ore. 

O amintire o făcu să se uite la glezna dreaptă, doar ca să 
se asigure că mizeria aia neagră legată de piciorul ei era 
reală şi nu doar o născocire a minţii ei. 

Da, era aievea. 

Ieri dimineaţă în bucătărie, când brăţara de la picior îi 
fusese fixată şi făcuse declicul ăla arogant, ştiuse că 
nimerise din lac în puț. Era din nou în capcană. La fel ca în 
urmă cu douăzeci de ani. 

Roata se învârtise din nou cu o simetrie îngrozitoare. 
Devenise din nou prizoniera unui bărbat. 

Se uitase la Lucien, îi văzuse zâmbetul acela mulţumit şi 
îşi dăduse seama că asta îşi dorise dintotdeauna de la ea. 
Supunere totală. 

Se dusese în camera ei, scosese cinci pastile din folie, le 
înghiţise şi leşinase. 

O disperare îngrozitoare îi dădu o senzaţie de vomă şi se 
duse într-un suflet la baie şi vomită în chiuvetă, apoi se 
aşază pe colac şi, cu ochii închişi, ascultă zgomotul urinei 
care curgea în vasul de toaletă. 

Se şterse, se ridică şi se uită la reflexia din oglindă, iar 
când conştientiză faptul că era osândită să treacă prin 
aceeaşi situaţie rămase fără suflare. Îşi dădu jos hainele, 
umplu cada cu apă fierbinte şi folosi un săpun cu fenol ca 
să se curețe, mirosul astringent de smoală fiind un antidot 
pentru izul de mosc al transpiraţiei şi secreţiilor genitale. 

Trupul îi era încă lipicios de la sămânţa fotografului. 

Se şterse cu atâta forţă că aproape părea un act de 
autoflagelare; pielea îi era roşie şi o ustura când se duse la 
dulapul din dormitor şi îşi puse o pereche de chiloţi care 
mai miroseau încă a detergent cu lavandă. Găsi un sutien 
alb foarte simplu şi o bluză albă de mătase pe care o puse 
peste o fustă închisă la culoare care îi ajungea până la 
genunchi. 

Picioarele îi erau goale, iar brăţara - dură şi neagră. 

Strânse toate pastilele din dormitor, le duse la baie, le 
scoase din folii, le aruncă în closet şi trase apa. 

Se duse desculţă în bucătărie şi scoase sticla de vodcă 
din frigider. O deschise, mirosi aroma puternică de alcool, 
aproape cedă, dar scutură din cap şi o goli în chiuvetă. 
Deschise o sticlă de apă minerală şi bău îndelung. 

Dacă avea de gând să-l distrugă pe Lucien, trebuia să se 
stăpânească şi să ajungă la un echilibru. 

Nadja se aşeză la masa din bucătărie. Lumina albăstruie 
a zorilor se strecura pe fereastră. Deschise televizorul şi 
aşteptă ca lumea să-i vorbească. 

CAPITOLUL 58 


Răsăritul soarelui îl trezi pe Hook, care rămase o clipă în 
hamac pe balconul bungaloului. Era de un calm 
imperturbabil şi în lumina liliachie a răsăritului, asculta 
murmurul oceanului şi strigătele tânguitoare ale gibonilor. 

Apoi îşi aminti de vărsarea de sânge şi se ridică în capul 
oaselor, făcând hamacul să se legene şi uitându-se pe plajă 
acolo unde pe nisip zăcea o siluetă întunecată; apa, vrăjită 
de lună, se retrăsese mult în timpul nopţii. 

Işi duse un deget la buză. Era umflată şi inflamată, iar 
unul dintre dinţi i se clătina ca o manetă. 

Hook se dădu jos din hamac în pielea goală şi se ridică 
în picioare, ţinându-se de balustrada din bambus, 
luptându-se cu o ameţeală bruscă. 

Pantalonii scurţi şi tricoul erau îmbibate de sânge şi 
zăceau pe plajă lângă scări, acolo unde le lăsase noaptea 
trecută, neputând să suporte sângele lipicios al lui 
Carnahan care i se freca de piele şi nici mirosul de fier 
ruginit din nări. 

Păşi pe nisipul care era moale şi rece sub tălpile sale 
goale şi îşi ridică de jos hainele. Tricoul deschis la culoare 
din bumbac avea pe el sânge închegat şi nu se mai putea 
purta, dar pantalonii scurţi şi negri erau făcuţi dintr-un 
material impermeabil şi puteau fi salvaţi. 

Merse până la ocean, evită cadavrul, traversă noroiul 
care încerca să-l prindă de picioare, ajunse la apă şi 
îngenunche. Testiculele lui flasce atingeau apa rece în 
timp ce-şi spăla pantalonii în mare. O pată roşiatică fu 
purtată în larg de un val care se retrăgea. 

Hook se ridică şi trase pe el pantalonii umezi, legându-şi 
şnurul sub burta umflată. Se ţinu tare şi se duse acolo 
unde Carnahan zăcea cu un obraz scufundat în nisipul ud. 
Ochiul care i se vedea era lăptos şi privea spre mare. 

Un crab mic şi alb ţâşni din gaura din gâtul lui 
Carnahan, iar Hook simţi că i se face rău şi se ridică în 
picioare ţinând mâinile pe genunchi, însă nu avea nimic în 

stomac ca să vomite. Hook îşi şterse fierea de la gură cu 
dosul palmei, luă o gură de aer, se aplecă, îl apucă pe 
Carnahan de gleznele păroase şi trase. 

Nisipul ud eliberă cadavrul din îmbrăţişarea lui, iar 
Hook îl târî pe plajă. 

Soarele era deja pe cer, căldura începuse să devină 
supărătoare, iar Hook transpirase de la efort. Se aşeză 
lângă cadavru şi se gândi la cum îşi punea Carnahan mâna 
peste a lui Betty, la ochii lui albaştri şi vicleni care 
dispăreau într-o reţea de riduri când îi zâmbea. 

Încercând să nu bage în seamă amintirile, Hook 
percheziţionă trupul. Găsi mobilul lui Carnahan, plin de 
apă şi cu ecranul cenuşiu stins, un portofel în care erau 
câteva mii de bahţi,“? paşaportul lui Carnahan, permisul de 
conducere thailandez şi o poză cu Bob şi Betty tineri, în 
grădina unei case. 

Hook puse banii în buzunar, duse telefonul şi portofelul 
pe balcon şi le trânti lângă hamac. Se duse înăuntru şi găsi 
rucsacul lui Carnahan pe canapea în camera de zi, lângă 
ochelarii de aviator Ray-Ban. Hook trase fermoarul. 
Inăuntru erau două tricouri, două perechi de pantaloni 
scurţi şi câteva perechi de chiloti. 

Şi un pistol automat. 

Hook nu era mare expert, dar ştia destule despre arme 
încât să îşi dea seama că pistolul era bine întreţinut şi că 
avea un cartuş în cameră. 

Lăsă pistolul pe canapea, puse ochelarii în rucsac şi 
trase fermoarul, apoi şi-l aruncă pe umăr. În drum spre 
plajă, se încălţă cu şlapii, luă telefonul, portofelul şi tricoul 
lui murdar şi le duse lângă pietrele înnegrite şi lemnul 
pârjolit unde făcuse JP peştele. Lângă pietre era o cutie de 
chibrituri. 

Hook puse în cenuşă rucsacul, portofelul şi tricoul, apoi 
deschise mobilul, scoase cartela SIM şi o aruncă deasupra 
celorlalte obiecte. Scoase bateria din telefon, o aruncă în 
junglă şi vâri telefonul în buzunar. Apoi se duse în spatele 
casei, unde generatorul încă funcţiona. Opri motorul şi 

scoase la lumină canistra cu motorină de lângă el. 

Hook traversă plaja cu ea în mână şi turnă lichidul 
inflamabil peste lucrurile adunate. Aprinse două chibrituri 
şi le aruncă pe grămadă. Gazolina se aprinse cu un zgomot 
slab şi flăcările începură să cuprindă pânza rucsacului. 

Hook se întoarse la Carnahan, îl apucă din nou de glezne 
şi îl târî în junglă, îndepărtând muştele. Se afundă în 
junglă destul cât să nu mai vadă plaja şi lăsă cadavrul într- 
un desiş. Azvârli telefonul într-un tufiş şi se întoarse după 
lopata care încă mai era pe nisip. 

Se întoarse în junglă şi săpă o groapă, în ciuda faptului 
că transpira şi muştele roiau în jurul lui. Când groapa fu 
suficient de adâncă, îl băgă pe Carnahan înăuntru şi 
aruncă nisip peste el. Găsi câteva pietre, o creangă groasă, 
câteva frunze uscate de palmier şi acoperi mormântul. 

Se întoarse pe plajă şi verifică focul. Flăcările se 
stinseseră, iar rucsacul, conţinutul lui, portofelul şi tricoul 
erau scrum. Ochelarii Ray-Ban aveau sticla spartă, iar 
ramele se curbaseră şi se înnegriseră. Hook îi aruncă în 
junglă. Răscoli rămăşiţele cu un băț şi luă canistra, pe care 
o puse la loc lângă generator. 

Işi dădu jos şlapii, intră în bungalou şi se uită la 
dezastrul dinăuntru. 

Rezistă impulsului de a da foc casei - flăcările şi fumul s- 
ar fi văzut de pe insula învecinată - răscoli bucătăria în 
căutare de soluţii de curăţare şi cârpe şi se apucă de 
anevoioasa şi dezgustătoarea sarcină de a curăța sângele 
lui Carnahan din bungalou. 

CAPITOLUL 59 


Lucien Benway nu dormise. Îşi petrecuse noaptea în 
scaunul ergonomic, la masa de scris, şi rămăsese îmbrăcat 
cu hainele din ziua trecută, care duhneau a tutun turcesc 
şi a trupul lui nespălat, cu picioarele încălţate în şosete 
aşezate pe un taburet, bând mai mult decât ar fi trebuit 
dintr-o sticlă de Cutty Sark şi privind în gol. 

Paharul, făcut din cristalul scump de Bohemia care îi 
plăcea mult, era mânjit şi mai avea în el un deget de scotch 
de culoarea urinei. Scrumiera din picior de elefant de 
lângă taburet dădea pe dinafară de mucuri de ţigări, 
câteva zăcând pe podeaua lustruită din lemn. 

Perdelele grele erau trase, însă lumina cenuşie a 
dimineţii se strecura pe după margini. Benway oftă şi îşi 
trecu o mână peste firele din barbă care crescuseră 
dezordonat pe faţa lui ridată. Se uită la paharul mânjit, 
apoi îl ridică şi înghiţi băutura care cobori în burta lui 
goală şi suferindă de indigestie. 

Cum de trecuseră aşa repede ceasurile de când plecase 
Morse cu o noapte în urmă? 

Benway nu-şi dădea seama - se scurseseră pe lângă el 
ca nişte schituri care pluteau pe râul întunecat al 
gândurilor sale. 

Benway, ateu de la doisprezece ani de când îl ucisese pe 
predicatorul beat care încercase să-l sodomizeze într-o 
casă mobilă din Beaumont, Texas - îi dăduse cu o tigaie 
grea în cap până îl lăsase într-o baltă de sânge şi plecase 
fără să se uite o dată în urmă, iar autorităţile nu-l 
bănuiseră niciodată pe băiatul pipernicit - se trezi prins 
într-un şuvoi de incantaţii bolborosite, prea primitive ca să 
fie rugăciunile demult uitate din copilăria lui, care luau 
forma unui legământ cu ceva sau cineva pe care nu-l putea 
numi. 

Un legământ în care jura loialitate veşnică în schimbul 
subjugării duşmanilor care îl înconjurau ca o haită de lupi. 

Benway trânti paharul pe masă şi râse de acest impuls 

primitiv, ceva preistoric şi josnic care i se strecurase în 
minte ca brânza moale printr-o sită. 

Se ridică în picioare, iar şrapnelul din vechea rană îi 
intră într-un nerv al coloanei. Lăsă durerea să-i 
limpezească gândurile. Se duse la fereastră, trase 
draperiile şi se uită la cerul mohorât şi monocrom, ca o 
secvenţă dintr-un film de Ingmar Bergman la care îi plăcea 
Nadjei să se uite în camera de zi, stând cu picioarele sub 
ea, mâncând ciocolată şi sorbind ca un burete din votcă. 

Gândul la Nadja îl făcu să tresară nu numai din cauza 
durerii de spate, minunându-se cum uneori graniţa dintre 
iubire şi ură putea fi mai subţire decât o hârtie de rulat 
ţigări. 

O bătaie cunoscută în uşă îl făcu pe Lucien să se 
întoarcă. 

— Da, zise el, şi Morse intră, aducând cu el un iz de 
dezinfectant. 

Oare se spălase cu clor? 

Morse închise uşa şi rămase cu spatele la ea, în poziţie 
de drepţi. Nu spuse nimic şi privi fix un punct deasupra 
capului lui Benway. Un obicei enervant. 

— Hai, scuipă tot. Ai auzit ceva de la omul nostru din 
Thailanda? 

Morse scutură din cap. 

— A amuţit, domnule. 

— Sper că te referi la faptul că are laringită. 

Morse, o fiinţă lipsită de umor, doar scutură din cap din 
nou. 

— Ce indicații i-ai dat? îl întrebă Benway. Să stea cu 
ochii pe Hook? 

— E posibil să-l fi motivat puţin, domnule. 

— Cum? 

— E posibil să-i fi precizat că, dacă nu aduce dovezi 
imbatabile că Swift e în viață, pirații birmanezi o să-i 
răpească nevasta. 

Benway se uită lung la Morse. 

— Iisuse, Morse, e de râsul curcilor! 

— E un drogat, domnule. Un trântor. Un leneş care se 

eschivează şi omite lucruri. 

Se mai auzi o bătaie în uşă; de data asta cineva bătea 
darabana pe lemn cu degetele. 

Benway îi făcu semn lui Morse să se dea în lături, se 
duse la uşă şi o deschise. 

Era Nadja. Purta o rochie neagră foarte simplă şi 
balerini negri. Nu avea dresuri şi brăţara de la gleznă se 
vedea cu uşurinţă, o moluscă obscenă care atârna de 
talusul piciorului drept. 

— Lucien, dragule, cred că ar trebui să dai drumul la 
televizor. 

Îi zâmbi otrăvitor şi plecă. 

Benway închise uşa, găsi telecomanda pe birou, aprinse 
televizorul şi imediat apăru emisiunea Good Morning 
America. Îşi auzi numele pronunţat de David Burke, care 
vorbea cu George Stephanopoulos, iar amatorul bărbos 
bălmăjea un amestec de invenţii şi minciuni care putea fi 
numai opera lui Philip Danvers. 

CAPITOLUL 60 


Când Janey Burke era agitată, mânca. Nu, pur şi simplu 
se îndopa, înfulecând orice, de la îngheţată la bomboane, 
la resturi de macaroane cu brânză. Nu că pe trupul ei 
slăbănog s-ar fi văzut ceva. 

Profesoara de yoga îi spusese odată că fizionomia ei 
ayurvedică era vata. Căutase pe Google şi aflase că femeile 
vata erau micuţe, cu pieptul plat şi cu nasul în vânt, foarte 
ingenioase, cheltuitoare, agitate, se excitau uşor dar se 
potoleau repede, urinau puţin, iar rahatul lor era uscat, 
tare şi mic. Ca al unui hamster. 

Era adevărat, dar tot scârboos. 

Aştepta ca David să se întoarcă în apartament după 
dimineaţa de prostituție pe la televiziuni (stinsese 
televizorul, laptopul şi iPad-ul - atât era de consternată de 
ce văzuse şi citise) şi între timp devalizase frigiderul şi se 
îndopase. 

Când auzi cheia în broască, puse capacul peste 
îngheţata Boom Chocolatta de la Ben and Jerry's şi o băgă 
înapoi în congelator, se şterse la gură şi se sprijini cu 
fundul plat pe bufet, având pe chip o expresie care spera 
că e neutră. 

— Bună, iubito, îi zise, dându-şi jos haina şi fularul, 
azvârlindu-le pe canapea şi ducându-se la cafetieră. 

— Dave, ce faci? 

— Imi iau nişte cafea. 

— Nu, ce faci cu viaţa ta? Cu noi? 

Clipi în timp ce apăsă pe piston. 

— Te referi la Fingergate? 

— Nu. 

— Nu ce? 

— Nu reduce totul la un cuvânt la modă. 

— Hei, e mai mult de atât. E un hashtag, iubito. E un 

nenorocit de meme.* 

— Dave, du-te dracului! O femeie a murit. La fel şi fetiţa 
ei. Şi oamenii ăia din avion. Şi tu dai tot felul de declaraţii, 
ca un ageamiu de la Fox? 

— Iisuse, Janey, eu sunt singurul care spune răspicat 
adevărul. 

— Las-o dracului mai uşor, domnule Marionetă. 

Işi dăduse seama că îl rănise şi ridică o mână. 

— Iartă-mă, Dave. Ai fost curajos şi ai făcut bine, dar mi- 
e frică pentru tine, nu pricepi? 

— Şi ce ar trebui să fac, să tac? 

— Nu. Dar dă-ţi seama cât de vulnerabil eşti. Eşti 
portavocea lui Philip Danvers, dar cât de sigur poţi fi de 
intenţiile lui? 

— Janey, îmi displace profund ce îndrugi acolo. Nu sunt 
doar portavocea lui. Am făcut cercetări. M-am afundat în 
nenorocita asta de hazna. 

— Şi acum poţi să-l acuzi pe Lucien Benway că a doborât 
avionul? 

— Şi pe bună dreptate. Uită-te la dovezi. 

— Ce dovezi? De unde ai dovezile alea, Dave? 

Se uită lung la ea fără să răspundă. 

— Le-ai primit de la Danvers, nu? 

— Totul e adevărat. 

— Te crezi Woodward şi Bernsteinst la un loc, nu? Vrei 
să rămâi în istorie ca tipul care a pus în genunchi o 
administraţie? 

— Doar dacă administraţia merită să fie umilită. 

— Dave, improvizezi. Zbori de unul singur. Tu nu ai în 
spate un cotidian ca Post sau Times sau mai ştiu eu ce 
porcărie de reţea din asta imensă care să aibă avocaţi, 
secretari şi bătăuşi. 

El bău din câteva guri cafeaua, se arse la limbă şi înjură. 


33 Imagine foarte cunoscută sau arhetipală însoţită de un text ironic 
sau sarcastic care o asociază unei anumite situaţii (n.red.). 

34 Carl Bernstein şi Bob Woodward au fost jurnaliştii care au investigat 
scandalul Watergate ce a dus la demisia preşedintelui american 
Richard Nixon. (n.trad.). 

— Hai să plecăm, Dave. 

Se încruntă. 

— Unde? 

— Oriunde. Să plecăm din Washington. Să scăpăm de 
toată nebunia. 

— Janey, lisuse, e un moment definitoriu în cariera mea. 
Acum se leagă toate. 

— Dave, mi-e frică. 

Se aşeză la masă şi simţi cum îi curg lacrimile. 

El se duse la ea şi o atinse cu una din mâinile lui mari, 
calde şi stângace. 

— Iubito... 

Îl ignoră. 

— Janey, acum sunt vizibil. Sunt cunoscut. 

— Tu nu vezi mai departe de mândria ta umflată, nu-i 
aşa? 

— Nu sunt egocentric, ci pragmatic. Cu cât eşti mai 
vizibil, cu atât eşti mai în siguranţă. Celebritatea e ca o 
superputere, iubito. Te apără. 

Janey se ridică de la masă, se duse înapoi la frigider şi 
scoase îngheţata Ben and Jerry's în timp ce soţul ei vorbea 
în continuare, umplând cu vocea lui apartamentul, 
explicându-i raţionamentul lui confuz. Dar nu-l mai asculta, 
ci se afundă în îngheţată şi mâncă până aproape că îi veni 
să vomite. 

CAPITOLUL 61 


Când Harry Hook ieşi de pe poteca din junglă, Kate, care 
dădea târcoale plajei, îşi dădu seama că era ceva schimbat 
la el. Nu doar noua lui ţinută (bermude albastru cu roşu în 
carouri, dintr-un material sintetic ieftin, un tricou galben şi 
o şapcă Nike trasă pe faţă - hainele ieftine care se găsesc 
de obicei pe tarabele de pe plaja principală), ci şi mersul 
era schimbat. Mersul elegant care-l făcuse să pară tânăr 
de la distanţă dispăruse şi acum se urnea mai încet, cu 
paşi mai grei. 

Kate merse pe nisip şi se întâlni cu el lângă casă. Suzie 
şi JP erau mult mai în josul plajei, căutau scoici, şi nu-l 
văzuseră venind. 

— Ce s-a-ntâmplat? îl întrebă Kate. 

Bărbatul se aşeză la umbra unui palmier şi îi povesti 
totul cu lux de detalii, ca un criminalist, cum numai cineva 
cu experienţa lui ar fi fost în stare. Dar era mai mult decât 
un raport foarte amănunţit, părea să fie în acelaşi timp şi o 
spovedanie. Kate trebui să-şi aducă aminte cât de diferit 
era de ea. 

Când termină, îl întrebă: 

— Eşti bine? 

— Da. 

— Eşti sigur? 

Dădu din umeri. 

— N-am mai omorât pe nimeni până acum. 

Îi zâmbi amar. 

— Înainte alţii făceau treburile murdare. 

— Îmi pare rău. Era prietenul tău. 

Hook scutură din cap. 

— Era lacheul lui Lucien. 

— N-ai bănuit niciodată? 

Işi frecă buza umflată. 

— Nu. Ce naiv am fost să cred că Lucien mă va lăsa 
nesupravegheat! 

— Da. 

Se uită la el şi îşi văzu reflexia în ochelarii lui. 

— Harry, vor urma represalii. Bob avea o soţie. 

— Da, dar i-a spus că e în Phuket. 

— Te-a sunat de pe plajă şi a vorbit cu nevastă-sa de pe 
plajă. Antenele de releu vor spune altceva. 

— Orice fel de anchetă va avea loc doar peste câteva 
zile. Avem timp. Ea se uită la Suzie şi JP. Fetiţa îi făcu cu 
mâna şi, până să-i răspundă la salut, luase deja o decizie. 

— O iau pe Suzie şi mergem, Harry. 

— Unde? 

Kate scutură din cap. 

— Oriunde. Doar departe de Thailanda să fie. Mă simt de 
parcă am fi nişte ţinte vii. 

El se ridică în picioare şi se apropie de ea. Kate îi simţi 
mirosul de săpun de pe piele. 

— Parcă voiai să te întorci în America, făcu el. 

— Cred că e cazul să renunţ la visul ăla. 

— Şi o s-o creşti pe Suzie pe fugă? O să te uiţi mereu 
peste umăr? 

— Planul tău a funcţionat, Harry. Cel puţin prima parte. 
Din punctul de vedere al administraţiei, sunt moartă. 

— Pentru moment. 

Se uită fix la el, dându-şi o şuviţă de păr din ochi. 

— Lucien nu o să renunţe. 

— Resursele lui Lucien sunt limitate. O să fiu cu un pas 
în faţa lui. 

— Poate aşa stau lucrurile azi, dar anul viitor o să vină la 
putere o administraţie nouă. Şi Lucien ar putea intra din 
nou în grațiile ei. Iar cei noi îşi vor dori să-şi discrediteze 
predecesorii. 

— Crezi că o să pună sub semnul îndoielii faptul că am 
murit amândouă? 

— Da. Sunt suficiente semne de întrebare. 

Se uită la Suzie şi JP care veneau spre ei. 

— Trebuie să terminăm povestea asta acum. 

— Cum? 

— Terminându-l pe Lucien. 

— N-o să vină niciodată aici. O să trimită creatura aia. 

— Da. Dar, dacă îl prindem pe Morse, putem să-l 
terminăm pe Benway. 

Hook se uită la bărbatul şi fetiţa care se apropiau de ei. 
Suzie îi spuse pe nume şi începu să alerge spre el. 

— Hai să mergem pe continent şi să punem momeala, o 
sfătui. 

— Eu sunt momeala? 

— Da, răspunse Hook şi îi făcu cu mâna fetiţei, tu eşti 
momeala. 

CAPITOLUL 62 


Nadja stătea pe marginea patului, cu genunchii 
apropiaţi şi cu spatele drept, de parcă era la şcoala de 
bune maniere, şi asculta ceva. 

Încă nu ştia ce. 

Nu era doar mârâitul lacom al reporterilor care se 
instalaseră pe trotuar şi al căror număr creştea văzând cu 
ochii de când ştirea despre presupusa implicare a lui 
Lucien în prăbuşirea avionului din Thailanda se răspândise 
peste tot. Reporterii bătuseră la uşă ca recuperatorii de 
credite, cerându-i o declaraţie lui Lucien - care se 
baricadase la el în birou - până când venise o maşină de 
patrulă şi câţiva poliţişti împinseseră mulţimea înapoi pe 
trotuar şi îi ameninţaseră că-i arestează dacă se mai 
apropie de uşă. Prin urmare, Lucien mai avea încă trecere 
la poliţie, în ciuda influenţei sale reduse. 

Nadja îl auzi pe domnul Morocănos cum iese din biroul 
lui Lucien şi închide uşa după el. Uriaşul se mişca aproape 
fără să facă vreun zgomot şi singurul indiciu că se ducea 
spre hol era scârţâitul treptelor. Când vacarmul şacalilor 
din presă crescu în intensitate, îşi dădu seama că Lucien 
ieşise. 

După ce strigă câteva întrebări, mulţimea amuţi subit. 

Câteva minute mai târziu, auzi uşa de la biroul lui 
Lucien deschizându-se cu sunetul ei caracteristic, ca o 
ecluză din navele spaţiale. Aşteptă declicul uşor care arăta 
că uşa se închisese şi zăvorul se activase, dar nu auzi 
nimic. În schimb, auzi cum Lucien îşi târşâie picioarele pe 
covor în timp ce se ducea de la birou în dormitor şi închide 
uşa. Un minut mai târziu, auzi şuieratul uşor al duşului din 
baia alăturată. 

Apoi îi pică fisa: nu aştepta un sunet, ci mai degrabă 
absenţa unuia. 

Nadja, care nu făcea zgomot cu balerinii, trecu prin 
dormitor şi se uită pe coridor. În mod surprinzător, uşa de 
la biroul lui Lucien era un pic crăpată, ceea ce spunea 

multe despre cât alcool băuse şi în ce stare de spirit era el. 
işi înăbuşi fiorul de teamă care aproape o paraliză şi 
merse încetişor spre camera în care îi era interzis să intre. 

Lucien îi spusese asta acum doi ani, când fusese nevoit 
să-şi mute sediul aici, într-o cameră de oaspeţi niciodată 
folosită până atunci. 

Odată ce mobila de dormitor fusese înlocuită cu un 
birou, un dulap şi un televizor montat pe perete, într-o 
seară stătuse în prag, o apucase de braţ când ea voia să se 
ducă la culcare şi îi spusese: 

— Nadja? 

— Da, răspunsese ea cu degetele pe mânerul vechi din 
alamă al uşii de la dormitor. 

— Camera asta e vizuina mea. 

— Cât de sălbatic, Lucien! Ce faci acolo? Te dezbraci şi 
urli la lună? 

li zâmbise ca de obicei, ochii lui rămânând reci, şi îi 
zisese: 

— M-aş bucura dacă n-ai pune piciorul aici. 

— Nici nu mi-ar trece prin cap, Lucien, îi zisese şi se 
făcuse nevăzută în dormitorul ei. 

Şi nu o făcuse niciodată. Cel mai mult se apropiase în 
dimineaţa aceea, când îi bătuse la uşă. 

În timp ce se apropie din nou de birou, o năpădi frica. O 
teamă care aproape o făcu să se întoarcă pe călcâie şi să 
se ducă într-un suflet la adăpost în dormitor. 

Dar respiră adânc ca să-şi alunge groaza şi împinse uşa. 
Perdelele grele erau trase astfel încât hoarda de reporteri 
să nu vadă nimic, iar singura sursă de lumină venea de la o 
lampă Anglepoise de pe birou. 

Duhoarea ţigărilor lui Lucien se simţea peste tot. Văzu 
scrumiera arhiplină, sticla goală de Cutty Sark de pe masă 
şi paharul mânjit. 

Semnele vizibile ale disperării lui o bucurau nespus. 

Se duse în spatele biroului şi se uită la computer. Era 
închis şi ştia sigur că era protejat de o parolă. 

Sertarele de la birou erau închise. 

N-avea ce să găsească, nimic care să-i confirme 

bănuielile în legătură cu ce se întâmplase cu adevărat în 
Thailanda. 

Dezamăgită, se pregătea să plece din cameră, când 
privirea îi fu atrasă de coşul de gunoi din sârmă de lângă 
birou, aproape ascuns de scaunul negru din piele. 

Mişcă scaunul, roţile scoaseră un sunet slab şi Nadja 
îngenunche lângă coş. 

Înăuntru erau câteva pachete goale de Samsun şi ediţia 
din ziua aceea a ziarului Washington Post. Ştirea 
principală era despre Lucien şi afacerea Fingergate. Dar 
sub ziar mai era ceva mototolit. Il dădu la o parte şi văzu 
un tichet de îmbarcare. 

Lumina era prea slabă ca să poată citi, aşa că ridică 
ghemotocul şi îl ascunse în mână, gata să se ridice de sub 
birou. 

Nadja îngheţă când auzi deschizându-se uşa de la 
dormitorul lui Lucien. Făcuse un duş rapid, cum nu-i stătea 
în fire. 

Ascultă sunetul pantofilor pe covorul de pe hol, apoi auzi 
cum bătea darabana în timp ce intra în birou şi călca pe 
podeaua din lemn. Simţi mirosul dulce al loţiunii de după 
ras. 

Se simţi deopotrivă îngrozită şi ridicolă şi se ghemui sub 
birou. 

În spaţiul liber dintre birou şi podea putea să vadă 
botinele mici ale lui Lucien. Auzi câteva declicuri şi simţi 
miros de fum când el îşi aprinse o ţigară. Lucien tuşi, apoi 
Nadja văzu cum îşi târăşte picioarele spre ea. 

Se auzi clinchetul unui pahar şi îşi dădu seama că el 
ridicase sticla goală de scotch şi paharul. Paşii i se 
îndepărtară şi lumina se stinse. Uşa se închise şi se auzi 
zăvorul. 

Aşteptă câteva clipe şi se repezi la uşă, cuprinsă de alt 
sentiment de groază. 

Dacă nu putea deschide uşa din interior? 

Bâjbâind prin întuneric, simţi plasticul rece al unui 
buton încastrat. Îl apăsă. Scoase un sunet ca al limbii care 
se izbeşte de cerul gurii. Zăvorul se mişcă. Deschise uşa şi 

păşi pe coridor, închizând uşa după ea. 

Cu inima bătându-i să-i spargă pieptul, se duse într-un 
suflet în dormitor şi se încuie înăuntru. Se aşeză pe pat şi 
desfăcu tichetul de îmbarcare. 

Iat-o. 

Sub logoul roşu al companiei Emirates era dovada că 
Lucien zburase de la Amman în Dubai când Michael fusese 
ucis. 

Deschise sertarul de la birou, scoase un exemplar din 
Viaţa e în altă parte de Milan Kundera şi strecură tichetul 
înăuntru. Se duse la fereastră, uitându-se în gol la şacalii 
de dedesubt. Ei o văzură şi-şi îndreptară spre ea camerele 
şi microfoanele, strigându-i întrebări, strigând-o „Nadja”, 
de parcă erau prieteni buni. 

Trase draperiile şi îşi rezemă o clipă fruntea de 
tencuiala răcoroasă a peretelui, cuprinzându-se cu braţele 
în timp ce gândurile sălbatice de răzbunare îi făceau pulsul 
să o ia la goană. 

CAPITOLUL 63 


În timp ce şalupa ocolea stâncile calcaroase şi înainta în 
larg, Hook se lovi de marginea bărcii, iar pistolul lui Bob 
Carnahan, vârât la brâul pantalonilor scurţi, îi intră în 
coaste. li oferise arma lui Kate, dar ea o refuzase, insistând 
s-o păstreze el. 

S-o păstreze ca să-i apere fiica. 

Valurile zgâlţâiau şalupa, udându-i până la piele pe 
pasageri, iar Hook îşi puse un braţ în jurul lui Suzie, care 
acum era mai voluminoasă din cauza vestei portocalii de 
salvare pe care el insistase să o pună pe ea. Vestele vârâte 
sub scaunele bărcii erau soioase şi prost întreţinute, însă 
ceilalţi pasageri (cinci turişti coreeni) le ignoraseră. Dar 
Hook o căutase pe cea mai mică şi mai curată pe care o 
putea găsi şi i-o pusese fetiţei, scuturând din cap la auzul 
protestelor ei. 

Se  plânsese şi trăsese de curele dar, când 
ambarcaţiunea se pusese în mişcare, fusese distrasă de 
zgomot şi de stropii de apă, uitând complet de vestă. 

Lui Hook îi venise pe insulă ideea de a se despărţi pe 
drumul spre continent. Kate şi JP urmau să ia o barcă 
împreună şi, odată ce plecau, el şi Suzie veneau după ei. 
Aşa nu ieşeau prea mult în evidenţă. Kate şi JP erau un 
cuplu oarecare de îndrăgostiţi bronzaţi, iar Hook şi Suzie - 
un bunic care făcea o mică excursie cu nepoata. 

Lui Kate nu-i plăcuse ideea, dar acceptase în cele din 
urmă. 

Mersese cu fetiţa pe plajă şi vorbise ceva vreme cu ea, 
iar fetiţa se uitase în urmă la Hook, apoi îi spusese ceva lui 
Kate şi dăduse din cap zâmbind, iar el se simţise mândru, 
nu înţelegea de ce. Dar aşa se întâmplase. 

Oceanul se linişti şi Hook îşi luă braţul de pe umerii lui 
Suzie, dar fetiţa rămase lângă el. 

— Pot să-ţi zic ceva? îl întrebă. 

— Desigur. 

— Am o bunică şi un bunic în America. Mama şi tatăl 

tatălui meu. 

— Aşa. 

— Le spuneam buni şi bunu. 

— Ce drăguţ, zise el. 

— Nu i-am mai văzut de multă vreme. 

— Îmi pare rău. 

— Mi-e dor de ei. 

— E normal. 

— Crezi că lor le e dor de mine? 

— Desigur. 

— Nu cred că o să-i mai văd vreodată. 

Îi puse o mână pe genunchi. 

— Mama ta a făcut un gest foarte curajos. Ştii asta, nu? 

Fetiţa se uită lung la el. 

— Când s-a luptat cu oamenii care l-au omorât pe tata? 

— Da. N-a fost uşor. Şi viaţa ta a fost grea de atunci, 
ştiu. Dar a făcut-o pentru că trebuia. Pentru că aşa era 
corect. Înţelegi? 

— Da. 

— Bine. 

Apoi rămaseră în tăcere. Legănatul bărcii, oceanul 
liniştit şi soarele dulce îl moleşiră pe Hook şi crezu că 
fetiţa adormise, când ea îl întrebă: 

— Harry? 

— Da? 

— Mi-a zis mama. 

— Ce? 

— Mi-a zis cine eşti. 

Nu ştia cum să reacționeze, aşa că nu spuse nimic. 

— Pot să-ţi spun „bunu”? îl întrebă. 

Hook, copleşit de o emoție căreia se străduia să-i dea un 
nume, nu-şi găsea glasul, iar uruitul motorului umplea 
tăcerea lăsată de el. 

Apoi îşi drese glasul şi zise: 

— Da. Mi-ar plăcea. 

Suzie îşi petrecu braţul subţire ca un pai în jurul lui, îşi 
rezemă capul de pieptul lui şi adormi, iar Harry uită pentru 
o clipă de pistolul de la brâu, uită ce făcuse noaptea 

trecută, uită chiar şi ce îi aştepta pe mal şi îşi dădu voie să 
se simtă fericit. 

CAPITOLUL 64 


Pentru prima oară în peste patruzeci de ani, Philip 
Danvers chiar spiona pe teren, urmărind pe ascuns un om. 

Petrecuse atâta vreme în spatele biroului - îşi dedicase 
ultimele decenii ale carierei complet devotat 
maşinaţiunilor politice ca să menţină pe linia de plutire 
marea minciună conform căreia el şi numai el putea pune 
din nou lumea aceasta denaturată pe roate, dacă avea la 
dispoziţie resurse nelimitate şi putere aproape absolută - 
încât uitase de prima regulă când pândeai pe cineva. 

Desigur, era floare la ureche să-l urmărească pe David 
Burke, chiar şi pentru un septuagenar care murea de 
cancer la prostată cu metastaze cu viteza unui TGV. 
Situaţia era foarte diferită de ultima operaţiune pe teren a 
lui Danvers în Berlinul scindat, când se ţinuse după un 
agent KGB care purta numele de cod Nijinsky* pentru că 
era foarte rapid şi agil, un bărbat atât de agitat încât 
tresărea dacă vedea o umbră şi fugea dacă simţea ceva 
suspect, făcându-se nevăzut într-un labirint de alei în 
Kreuzber sau evaporându-se în supermarketul Kaiser de 
pe bulevardul Ku'damm, lăsându-l chiar şi pe cel mai abil 
urmăritor ca viţelul la poarta nouă. 

În cele din urmă, munca de teren îi revenise lui Danvers 
- ofiţerul de caz, funcţionarul de la birou, cel care apărea 
la barul de la hotelul Zoo alături de britanici, bând cu ei 
gin roz după gin roz şi adesea întrecându-i la remarcile 
zeflemitoare şi sarcastice, câştigându-le admiraţia, dacă nu 
chiar şi încrederea; sau într-o bierstube“ plină de fum cu 
agenţi  Bundesnachrichtendienst“, discutând cu ei în 
germana berlineză cu o fluenţă atât de surprinzătoare, că 
mulţi refuzau să creadă că nu se născuse acolo. 

Îl urmărise nevăzut pe Nijinsky şi îl filmase când se 


35 Celebru balerin rus (n.trad.). 

36 Tavernă tradiţională germană (germ.) (n.red.). 

37 Serviciul Federal de Informaţii (germ.) (n.red.). 
e 233 + 


întâlnise cu diplomatul britanic superior pe care (cel puţin 
aşa se descoperise) îl atrăsese de partea lui cu mulţi ani 
înainte. 

O, cum mai curseseră ginurile roz la barul de la Zoo... 

Dar, cum se spune, ce-a fost a fost, acum situaţia era cu 
totul alta. 

Acum însemnând 19* Street Northwest Washington 
D.C., unde Danvers stătea în Volvoul parcat şi se uita la 
masivul David Burke, îmbrăcat cu pardesiul lui voluminos 
cum se dă jos din taxi, evită un rând de biciclete legate de 
nişte stâlpişori şi îşi croieşte drum printre straturile de 
flori înzăpezite care se întindeau pe trotuarul de vizavi de 
restaurantul Palm. 

Bărbatul se deplasa hotărât şi încrezător. Era pe valul 
ultimelor descoperiri din cazul Fingergate: acum era luat 
de bun faptul că Lucien Benway doborâse avionul în 
spaţiul aerian asiatic la ordinele preşedintelui însuşi. 

Micul omagiu adus de Danvers lui Harry Hook avusese 
mai mult succes decât îndrăznise să spere sau să-şi 
închipuie, iar uriaşul care dispăru pe uşa restaurantului îşi 
interpretase partitura la perfecţie. 

Faptul că ştia pe unde urma să fie Burke nu se datora 
clarviziunii - Danvers îl sunase cu o oră în urmă de pe 
telefonul de unică folosinţă. 

— Ce faci azi? îl întrebase. 

— Editorul de la Post mă scoate la prânz la The Palm, îi 
spusese Burke, nereuşind să-şi ascundă aroganţa. De ce 
mă-ntrebi? 

— S-ar putea să am ceva pentru tine. 

— Ce? 

— 'Ţine-ţi telefonul aproape şi vorbim mai încolo. 

Danvers închisese, se ridicase de la birou, apucând 
blatul de lemn cu atâta putere că articulațiile degetelor i 
se albiseră, aşteptând ca durerea din zona inghinală să-i 
treacă. Se ştersese pe frunte cu batista, luase rucsacul 
vechi din piele de pe canapea şi se dusese la Volvo, 
conducând calm prin oraş. 

La volan se gândise la ce se întâmplase cu douăzeci de 

ani în urmă în restaurantul din Beirut, când Harry Hook îi 
delectase pe tinerii acoliţi cu poveşti pline de înşelătorii şi 
păsări cântătoare. 

Blonda de la Bryn Mawr, pe care Hook o ignorase atât 
de făţiş încât Danvers se prinsese imediat despre ce era 
vorba, îşi câştigase locul în patul lui când se aplecase în 
faţă, cu sânii ei tineri şi vioi (puşi foarte mult în valoare de 
o bluză mulată) frecându-se de faţa de masă albă din 
pânză, şi spusese „Harry?”, şoptind senzual ca Marilyn. 

Niciunul dintre ceilalţi neofiţi nu îndrăznise să i se 
adreseze lui Hook - mai ales pe numele mic - dar ea se 
aplecase, zâmbise şi spusese din nou: 

— Harry? 

Hook se oprise din monolog, clipise, îşi dăduse la o parte 
o şuviţă rebelă din părul negru care atârna deasupra 
ochiului stâng, sorbise din arak şi zisese: 

— Da? 

— Cu siguranţă că vine vremea când păsărica - vârful 
trandafiriu al limbii i se zărise printre buze când rostise 
cuvintele, iar Danvers simţea dorinţa sexuală a lui Hook 
ieşind la suprafaţă ca aburul încins din asfalt - o să 
termine tot ce are de cântat. Dar când e momentul de la 
care, dacă mai cântă, ar putea începe să strice treaba? 

Hook, cu ochii un pic injectaţi şi concentrându-se doar 
asupra ei, îi zâmbise şi răspunsese: 

— Vai, da' deşteaptă mai eşti! 

Aşteptase până când două pete de mărimea unor jetoane 
apăruseră pe pomeţii femeii cochete înainte să continue. 

— Da. E important să găseşti privighetoarea, s-o laşi să 
cânte, însă după aia e foarte important să alegi momentul 
când trebuie să coboare de pe acoperiş şi să tacă. 

— Dar, Harry, interveni ea, dacă s-a îndrăgostit de trilul 
ei? Ce se-ntâmplă? 

Hook, care zâmbea atât de larg încât ochii aproape i se 
pierduseră în ridurile de expresie care porneau din 
colţurile lor (riduri pe care femeile le găseau atât de 
irezistibile), scuturase din cap şi zisese: 

— Hai, gata, am vorbit prea mult despre serviciu. 

Se ridicase, o luase de mână pe blondă şi o scosese în 
noaptea fierbinte a Beirutului, lăsând în urmă un gol pe 
care chiar şi Danvers, care nu era un orator slab, reuşise 
cu greu să-l umple. 

Bătrânul Danvers stătea în faţa restaurantului din 
Washington şi asculta la radio reportaje peste reportaje 
care-l incriminau pe Lucien Benway şi-l acuzau că e 
ajutorul unui guvern criminal. 

Se pierduse aşa de mult în păienjenişul propriei 
imaginaţii că aproape îl rată pe Burke, care-i strânse mâna 
unui bărbat dichisit, cu păr cărunt - o prezenţă frecventă 
şi arogantă din media. Bărbatul intră într-un taxi care-l 
aştepta. Burke se pregătea să facă semn altui taxi când 
Danvers apăsă tasta de apelare rapidă a telefonului cu 
cartelă. Braţul bărbatului cu barbă se opri în aer şi începu 
să se caute în buzunarele jachetei sale de fleece. 

Se uită la Burke cum ridică telefonul. 

— Da? 

— la-o pe Jefferson Place. 

— De ce? 

— Fă cum îţi spun. 

Ascultător ca un Saint Bernard, uriaşul o luă la stânga şi 
merse pe lângă o clădire de birouri în stil brutalist care 
plana peste o serie de case. Danvers, cu haina şi pălăria pe 
cap, era în spatele lui şi apăsă din nou tasta de apelare 
rapidă, ducându-şi telefonul la ureche. 

— la-o pe alee, zise el. 

— De ce? 

Danvers închise telefonul şi uriaşul se opri, se uită în jur, 
apoi o luă pe aleea care începea după case; era pustie, cu 
excepţia unui camion care o bloca la jumătate: un vehicul 
de la Sysco care făcea o livrare la intrarea de serviciu a 
unuia din restaurante. În cabină nu era nimeni. 

Când Burke ajunse la camion, se întoarse şi îl văzu pe 
Danvers venind spre el. 

— Hei, de ce ne întâlnim aici? 

Drept răspuns, Danvers scoase din paltonul Burberry un 
pistol de calibrul 38 cu amortizor şi trase de două ori în 

pieptul lui Burke. Burke se lăsă în genunchi de parcă s-ar 
fi rugat, iar Danvers lipi amortizorul de capul uriaşului şi 
mai trase un glonţ. 

Păşi peste cadavru, trecu pe lângă camion şi merse în 
continuare pe alee până la N Street, o luă la stânga şi 
merse încetişor spre maşină. 

Era invizibil. Nimeni nu băga în seamă un bătrân. 

CAPITOLUL 65 


Janey Burke nu fusese niciodată într-o cabină la un 
spectacol erotic, dar se simţi ca un voyeur în timp ce 
stătea lângă fereastra de sticlă şi se uita cum angajatul de 
la morgă se apleca deasupra cadavrului de pe targă, 
acoperit cu un cearşaf. 

Femeia în uniformă de lângă ea o întrebă dacă era 
pregătită şi când Janey spuse că da - pe un ton admirabil 
de controlat - poliţista făcu un semn cu capul, iar angajatul 
ridică cearşaful cu un gest demn de asistentul unui 
magician. 

Când văzu chipul soţului ei mort - deşi începuse să se 
pregătească pentru acest moment de când poliţista (Janey 
fusese nevoită să reziste unui impuls ca de sindrom 
Tourette datorat durerii şi se abţinuse să-i spună „Tracy- 
fără-Puţă”) şi colegul ei veniseră la ea acasă cu jumătate 
de oră în urmă şi îi spuseseră că David fusese împuşcat 
mortal pe o alee din Northwest - o cuprinse un val de 
emoție atât de copleşitor, că genunchii îi cedară şi trebui 
să se sprijine cu o mână de perete ca să nu se 
prăbuşească. 

Femeia o luă de braţ. 

— Sunteţi bine, doamnă Burke? 

— Da, răspunse Janey, umplându-şi plămânii cu un aer 
greu, care mirosea a formol şi a ceva mai sinistru, la care 
nu voia să se gândească. 

Dar nu era bine. 

Nu va mai fi bine niciodată în viaţa ei nenorocită. 

Când poliţiştii îi dăduseră vestea în holul casei, lui Janey 
îi venise să se ducă într-un suflet şi să tipe la David (la acel 
David care în mintea ei era în bucătărie, punea de cafea şi 
mânca resturi din frigider, ceea ce o înnebunea) şi să-i 
spună: 

— Ai văzut, boule? Ţi-am zis eu, ce mama dracului! 

Dar dăduse din cap şi întrebase: 

— Unde e? 

— La morgă. Trebuie să-l identificaţi. Vreţi să sunati pe 
cineva să vină cu dumneavoastră? 

Scuturase din cap. 

— Duceţi-mă la el. 

Janey îşi trăsese o haină pe ea şi îşi pusese un fes pe 
cap, iar când poliţiştii o duseseră la maşină îşi ceruseră 
scuze că trebuie să stea în spate. Era convinsă că, pentru 
cei câţiva gură-cască, arăta ca o delincventă juvenilă. 

Pe drum, vorbise cu agenţii de poliţie prin plasă, iar 
bărbatul - care în mod ciudat (cel puţin în opinia lui Janey) 
o lăsase pe colega lui să conducă - îi spuse că şoferul 
camionului Sysco fusese cel care găsise cadavrul lui David. 
Nimeni nu văzuse cine îl împuşcase, deşi polițistul o 
asigurase că, datorită faptului că David fusese aşa un 
personaj important în presă - erau cuvintele lui - era sigur 
că aveau să iasă la iveală mai multe informaţii. 

Poliţista se uitase la Janey prin oglinda retrovizoare şi îi 
spusese: 

— Doamnă Burke, trebuie să vă întrebăm dacă ştiţi cine 
ar putea fi vinovatul. Soţul dumneavoastră avea duşmani? 

Când Janey le răspunsese „De ce nu bateţi la uşa casei 
de pe strada Penn nr. 1600?”, poliţiştii se uitaseră unul la 
altul şi apoi tăcuseră tot drumul până la morgă. 

Janey se îndepărtă de fereastră şi o luă pe coridor, 
urmată de poliţista în uniforma ei voluminoasă de care 
atârnau zornăind staţia de emisie-recepţie, cătuşele, un 
baston de cauciuc, o armă şi un spray paralizant. 

La un birou aflat lângă uşa morgii, Janey fu rugată să 
semneze pentru o pungă de plastic cu efectele personale 
ale lui David. Punga era opacă şi nu avu curiozitatea să se 
uite înăuntru. La fel cum nu-şi dorea să vadă restul 
cadavrului lui David de sub cearşaf. 

Şi-l va aminti mare, păros, cald şi excitat. Trupul rece 
din frigider nu mai avea loc în mintea ei. 

Semnă pentru lucrurile soţului ei mort şi părăsi morga, 
iar poliţista o luă de braţ în clipa în care mai multe bliţuri 
se declanşară în faţa ei. Femeia croi drum prin hoarda de 
reporteri care îi striga întrebări. 

Lui Janey i se făcu ruşine când îşi aduse aminte de 
vremurile când ea însăşi fusese reporter şi stătuse la uşa 
familiei unui băieţel de zece ani care tocmai murise 
(victimă a violenţei găştilor din Washington Highlands), 
aruncând întrebări şi neluându-le în seamă feţele mirate şi 
îndurerate, atât era de convinsă de importanţa chemării 
sale jurnalistice. 

Agenţii o strecurară pe bancheta din spate a maşinii, iar 
poliţista porni sirena ca să-şi facă loc prin haita de şacali 
şi, când maşina se încadră pe stradă, Janey ascultă răpăitul 
uşor al ploii care cădea pe acoperiş cu picături ca nişte 
lacrimi care se prelingeau pe parbriz, parcă în ciudă 
pentru că ea nu plângea. 

Nu avea să plângă pentru David. 

Nu, până când Lucien Benway nu avea să plătească 
pentru ceea ce făcuse. 

CAPITOLUL 66 


— E opera ta? întrebă Benway stând la birou, cu braţele 
încrucişate, cu lumina lămpii Anglepoise reflectându-se în 
cămaşa de mătase făcută la comandă, privindu-l fix pe 
Morse. 

— Nu, domnule, nu este. 

— Nu l-ai urmărit pe David Burke pe o alee ca să-i tragi 
un glonţ în cap? 

— Negativ, domnule. 

— lisuse, Morse, mai lasă-mă cu jargonul. Nu eşti 
Banditul care-şi întreabă tovarăşii dacă l-au nimerit pe 
Poliţai.% 

— Îmi cer scuze, domnule. 

Benway se întoarse de la Morse şi înşfăcă telecomanda 
ca s-o reducă la tăcere pe prezentatoarea aia curviştină de 
la CNN, cu pomeţii ei de tătar, care insista să-i pronunţe 
numele „Luciin Beanuei”, şi care-l acuza de „asasinarea” 
lui David Burke. 

Tot răsucindu-se, îl fulgeră o durere îngrozitoare care i 
se întinse pe şira spinării, urcă la nivelul cefei şi la tâmpla 
dreaptă, unde explodă. Preţ de câteva secunde, văzu o 
lumină orbitoare şi simţi cum îl cuprinde greata. 

Icni, simțind sudoarea rece pe fruntea ridată. Se 
cufundă în scaun şi aşteptă să treacă agonia. 

Morse nu zise nimic şi se uită la el de parcă ar fi fost un 
şoarece de laborator. 

Când fu din nou în stare să vorbească, Benway spuse 
printre dinţii încleştaţi: 

— Atunci cine a făcut-o? 

— Nu mă pot pronunţa, domnule. 

— Pentru că oricine a făcut-o n-a reuşit decât să-l 
martirizeze pe zăpăcitul ăla de coate-goale şi m-a lăsat pe 
mine în bătaia focului. 


3 Personajele principale din filmul american Smokey and the Bandit 
(„smokey” se spune în jargonul şoferilor de TIR la poliţist) (n.red.). 

— Domnule, vă cer permisiunea să vorbesc. 

— Pentru numele lui Dumnezeu, omule, zi ce ai de zis. 

— Trebuie să dovedim că Swift trăieşte încă. 

— Da, Morse, aşa e. Dumnezeu mi-e martor, chiar că 
trebuie. Ai vreo idee? 

— Da, domnule. 

— Da? 

— Da. 

— Morse, a fost o întrebare retorică, dar hai să te aud. 

— Am vorbit cu un agent Mossad din Ierusalim şi mi-a 
spus ceva ce cred că e important, domnule. Un membru al 
echipei de salvare israeliene care a recuperat cadavre de 
la locul prăbuşirii zborului Airstar 2605 era în Thailanda şi 
la tsunamiul din 2004. 

Morse făcu o pauză. 

— Harry Hook mai era încă operaţional pe atunci. 
Amândoi erau pe insula Phuket. 

O pronunţă Fu-ket. 

— Se pronunţă Pu-ket, Morse. Ca „pu” din „pupăză.” 

— Am reţinut, domnule. 

Benway uită pentru moment de durerea de spate şi se 
uită lung la Morse. 

— Chiar e important. 

— Mă bucur că-mi împărtăşiţi entuziasmul, domnule, 
zise bărbatul înalt pe un ton sec. 

— Unde e israelianul acum? 

— Încă în Thailanda. Se pare că recuperarea cadavrelor 
gimnaştilor va mai dura câteva zile. 

— Ţi-a plăcut când te-ai dus în Thailanda, Morse? 

— Da, domnule. Mai puţin vremea, oamenii şi mâncarea. 

Benway râse fără să vrea şi regretă imediat când un os îi 
ciupi nervul toracic ca pe coarda unei viori şi durerea 
reveni. 

— Păi, atunci pune-ţi slipul în valiză, ia-ţi nişte cremă de 
protecţie solară, du-te pe Tărâmul Zâmbetelor şi schimbă o 
vorbă cu evreul ăsta Haredi. 

Benway închise ochii şi îi făcu semn să plece bărbatului 
palid, care se evaporă ca un fuior de fum. 

CAPITOLUL 67 


Kate îşi linse o pată de curry Massaman verde de pe 
deget în timp ce aranja pe platouri conţinutul 
nenumăratelor pungi cu mâncare pe care Hook le adusese 
când o lăsase pe Suzie la casa lui JP. Işi dădu seama că era 
amfitrioana unei ciudate cine în familie: bunicul, fiica, 
nepoata şi iubitul fiicei erau aşezaţi cu toţii la masa din 
bucătărie a  bungaloului neîngrijit, dar primitor, al 
francezului. 

Această reuniune de familie era prima de după moartea 
lui Yusuf şi un sentiment brusc de tristeţe mătură plăcerea 
dată de soarele, oceanul şi sexul datorită cărora uitase ce 
mai avea încă de îndurat. 

De parcă îi citise gândurile, JP îi atinse mâna şi o 
întrebă: 

— E totul în regulă? 

— Da, îi răspunse, dar mâncă fără să scoată o vorbă. 

Ceilalţi, în schimb, compensară. Hook îi delectă cu 
poveşti exotice din Thailanda - croite atent pentru fetiţa de 
şase ani - şi JP intră şi el în joc, dându-i replici şi lăsându-l 
pe Harry să-l facă de râs. 

Kate făcu abstracţie de discuţie, simțindu-se ca înaintea 
unei misiuni. Se concentră pe gândurile ei şi îşi făcu curaj. 

Suzie chicoti la una dintre glumele lui Hook şi zise: 

— Ce penibil e, bunicule! 

Kate văzu încântarea de pe chipul fiicei sale şi inima i se 
frânse mai mult. Nu va dura, îşi spuse. Niciodată nu 
durează. 

După ce mâncară, JP o întrebă pe Suzie dacă voia să 
vadă un desen animat pe DVD, ea dădu din cap că da iar el 
o duse prin camera de zi înghesuită unde, printre 
componentele împrăştiate ale unui costum de scafandru, 
erau o canapea, un scaun din trestie şi un televizor. 

Coloana sonoră a filmului era suficient de tare ca să 
acopere discuţiile de la bucătărie, iar Kate se apropie de 
Hook şi-l întrebă: 

— Cum crezi că o să meargă? 

— Ai auzit de reporterul ucis? 

— Da. De Benway? 

Hook scutură din cap. 

— Nu cred. E prea evident. 

— Atunci de cine? 

— Nu ştiu. Dar acum Lucien e şi mai expus şi singura 
cale de scăpare pentru el e să demonstreze că nu ai murit 
în accidentul aviatic. 

— Şi acum intră în scenă Dudley Morse? 

— Da. 

— Crezi că-l putem dobori? 

— Eu pot să creez un scenariu. Tu te ocupi de el. Se uită 
spre ea. Asta faci, nu? 

— Asta făceam. 

— Bine, făceai. 

— Da, n-am prea avut parte de subtilităţile din timpul 
Războiului Rece cu care te-ai delectat tu la începutul 
carierei. 

— Asta ştiu. Eram acolo şi după 11 septembrie, ai uitat? 

— Da, dar ai dispărut din peisaj când lucrurile 
începuseră să devină cu adevărat interesante. Acum, ori îi 
supui pe cei răi la interogatoriu, ori îi neutralizezi. 

— Nu te-a deranjat niciodată? 

— Ce, să ucid? 

— Da. 

— Nu. 

— O puştoaică din Manhattan s-a trezit într-o bună zi şi 
şi-a dat seama că poate face aşa ceva? 

— Nu chiar. Tu eşti de vină. 

— Eu? 

— Da. Aveam paişpe ani când Turnurile Gemene s-au 
prăbuşit şi mama a murit. O prietenă de-a ei m-a luat la ea 
şi mi-am petrecut următorii ani într-o confuzie totală. Mă 
descurcam la şcoală, dar nu eram excelentă. Eram 
drăguță, dar nu frumoasă. Habar n-aveam ce să fac cu 
viaţa mea şi am început să fac alegeri greşite, aşa cum le 
stă în fire copiilor. Am intrat în nişte belele. Dar apoi m-am 

hotărât să te caut. 

— De ce? 

— De mică am fost o romantică. Speram să te găsesc şi 
speram că-mi vei schimba viaţa. 

— Îmi pare rău. 

— N-ai de ce. 

Sorbi din sticla de bere. 

— N-a fost uşor să-ţi dau de urmă. 

— Nu. 

— Google nu m-a ajutat. 

— Cred şi eu că nu. Cum ai făcut? 

— Eram adolescentă. Orice adolescent ştie un tip care se 
pricepe la calculatoare. Al meu ştia să intre prin firewall- 
uri şi să treacă de sistemele de securitate. Te-a găsit. M-a 
costat un bax de bere şi o felaţie. 

— Ieftin. 

— Aşa mă gândeam şi eu. Când a văzut cine eşti şi 
pentru cine lucrezi a dat înapoi, dar mă băgase suficient de 
mult ca să pot bâjbâi şi singură. Bineînţeles că Philip m-a 
reperat şi a trimis nişte oameni. Oricum, ţi-am mai spus că 
a hotărât să mă ia sub aripa lui şi, dintr-odată, viaţa mea a 
căpătat un scop. Începusem să-mi caut tatăl, dar mi-am 
găsit chemarea. Mi-am dat seama la ce sunt bună. 

Râse. 

— Închipuie-ţi cât de mirată am fost. 

— Ţi-ai descoperit adevăratul potenţial. 

— Aşa e. 

— Nu eşti supărată pe el? 

— Pe Philip? 

— Da. 

— De ce? 

— Erai doar un copil. Te-a îndoctrinat, ce naiba! 

— Da, cum numai bătrânul ăla Svengali putea s-o facă. 

Ea dădu din umeri. 

— Dar mi-aş fi folosit abilităţile altfel. Probabil aş fi 
ajuns în închisoare până să împlinesc douăzeci de ani. Sau 
mai rău. 

— N-ai pus niciodată sub semnul întrebării ce trebuia să 

faci? 

— Nu, îmi plăcea simţul certitudinii pe care-l aveam. 
Chestia cu „noi” şi „ei”. Noi aveam dreptate. Noi eram cei 
buni. Ei se înşelau şi erau răi. Simplu. Fără ambiguităţi. 

— Mie-mi plăceau la nebunie ambiguităţile. Acolo mă 
simţeam cel mai bine, acolo unde certitudinile se 
fărâmiţau, unde oamenii puteau fi convertiți şi cumpăraţi 
şi corupți. 

— Eram arme diferite. Aveam scopuri diferite. 

— Da, aşa era. 

— Tu de ce-ai făcut-o, Harry? 

— La fel ca tine: eram foarte priceput. 

— Dar n-ai crezut niciodată? 

— În ţara mea? 

— Da. 

— Nu. Nu ca tine. 

— Da, eu m-am îmbătat cu apă rece. Dacă mă întrebai 
acum zece ani ce-mi plăcea cel mai mult pe lume aş fi zis 
fără să ezit şi fără urmă de ironie „Imi iubesc patria. 
Iubesc Statele Unite ale Americii.” Aşa că, dacă trebuia să- 
mi folosesc trupul, o făceam. Dacă trebuia să omor, 
omoram. 

— Şi acum? 

— Pe cine iubesc acum? 

— Da. 

— Pe fiica mea. 

— Atât. 

— Da, atât. 

Ea puse un deget în puţina bere vărsată pe masă. 

— Am trecut prin prea multe. Tot mai vreau să trăiesc în 
America şi tot vreau ca fiica mea să crească acolo, dar nu- 
mi mai fac iluzii. Şi o să mă asigur că şi Suzie e la fel de 
realistă când va fi suficient de mare. 

— Regreţi ceva? 

— Iisuse, cum să nu, soţul meu a murit! 

— Nu mă refer la ce ţi-au făcut alţii, indiferent cât de 
îngrozitor e. 

Se uită la ea. 

— Mă refer la ce-ai făcut tu. 

— Chiar vrei să deschizi subiectul ăsta? 

Dădu din umeri. 

— Mă gândesc că n-ai avut prilejul să discuţi despre 
chestiile astea. 

— Nu. În ultimii doi ani n-am vorbit decât de copii, de 
PTA**, de geamuri securizate şi de ce se dădea la televizor. 
Şi ştii ce? 

— Ce? 

— A fost bine. M-a amorţit. Dar aveam coşmaruri. 

— Da, se întâmplă. Fosa septică trebuie golită. 

— Bine zis. 

— Mulţumesc. 

— Dar tu? Te refugiai în băutură? 

— Da. Şi făceam sex. 

— OK. 

— Dar acum m-am lăsat. 

— Eu, una, nu te judec. E 

— Nici nu credeam c-o faci. Am un trai liniştit. Incerc să 
nu pun gura pe băutură. Încerc să nu ies în evidenţă. 
Recitesc cărţi şi pictez prost. 

— Şi apoi am apărut noi. 

— Da, şi apoi aţi apărut voi. 

Ea bău şi se uită la el. 

— Bun, acum zi ce ai de zis. 

— Ce? 

— Planul tău măreț. 

— E în lucru. 

— Nu încerca să mă brambureşti cu porcăriile astea zen, 
Harry. 

— Nu o fac. E natural, e din mine. Aşa lucrez eu. Ceea 
ce, pentru tine, e cu siguranţă un coşmar. 

— Mda. Nu te duci cu un haiku“ la un schimb de focuri. 


3 PTA - Parent-teacher association - este o organizaţie formată din 
părinţi şi elevi prin care se doreşte facilitarea implicării părinţilor în 
sistemul şcolar. (n.trad.). 

4 Poezie japoneză alcătuită din trei versuri, primul şi ultimul din cinci 
silabe, al doilea din şapte (n.trad.). 

— Cred că voiai să spui koan“. 

Râse şi preţ de o clipă ea îşi dădu seama cât de 
fermecător trebuia să fi fost atunci când era pe val. Apoi 
Harry redeveni serios. 

— Vreau să te ascunzi la vedere. 

— Iisuse, acum mă iei cu aforismele! 

— Vreau să pară că te ascunzi, dar să fii suficient de 
vizibilă ca Morse să dea de tine. 

— Şi apoi îl omor? 

— Nu, varianta cealaltă. 

— ÎI supun unui interogatoriu? 

— Da. Poţi s-o faci? 

Se uită lung la ea peste doza de Coca-Cola. 

— Stai liniştit. Nu sunt sensibilă. 

— Bun, pentru că n-o să fie uşor să aflăm ceva de la 
Morse. 

— Ce vrem de la el? 

— Să aflăm ce ştie. 

— Despre Lucien? 

— Da, pe cine are Lucien de partea lui dintre cei mari şi 
puternici. Astfel o să reînvii şi o să fii invitată din nou la 
masă. 

Nu ziseră nimic un minut întreg şi ascultară vocile 
personajelor de desene animate din cealaltă cameră. Hook 
se ridică în picioare. 

— E OK dacă o iau pe asta mică în oraş la o îngheţată? 

— Eşti sigur că vrei să faci asta? 

— Da. Şi poate că trebuie să-i spui au revoir lui JP? 

— Mda, poate. 

Hook se făcu nevăzut în camera de zi, o luă pe Suzie şi 
Kate auzi zgomotul făcut de motocicleta de teren, apoi se 
apropie de francezul care stătea pe canapea, bea bere şi se 
uita lung la ea. 

— Totu-n regulă? o întrebă. 

— Da, îi răspunse. 


4 Koan este o poveste, un dialog, o întrebare sau o afirmaţie folosite în 
budismul Zen pentru a stârni „marea îndoială” şi a verifica progresul 
făcut de învăţăcelul care studiază (n.trad.). 

— Sunt aici dacă ai nevoie de ajutorul meu. 

Ezită înainte să vorbească. 

— Ai spus că ai relaţii? 

— Da. 

— Poţi să faci rost de arme? 

— Arme de foc? 

— Da. 

— De ce ai nevoie? 

— Te pricepi? 

— Puțin. 

— Am nevoie de un Glock calibrul 19 şi ceva mai mic. 
Gen un revolver de calibrul 32. 

— Altceva? 

— O puşcă de vânătoare cu țeava retezată. 

— Cu două țevi sau una? 

— Cu două. 

— Vrei să începi un război? 

Ea nu zise nimic şi se uită la puricii de pe ecranul 
televizorului. 

JP puse berea jos, luă telefonul mobil, se duse în 
bucătărie. Ea îl auzi cum vorbeşte într-o thailandeză de 
baltă. 

Se întoarse în cameră. 

— O să-mi zică de dimineaţă. 

Se aşeză lângă ea. 

— Kate, ce o să se întâmple? 

— Hai să nu mai vorbim despre asta, OK? îl rugă ea. 

Il încălecă şi îl sărută. 

O sărută la rândul lui, o ridică şi o duse în dormitor. 

CAPITOLUL 68 


— Să-mi bag ceva, zici că sunt în Ziua cârtiței“, îşi zise 
congresmanul Antoine Mosley în timp ce hibridul MKZ se 
oprea la Capitol Hill şi încă un alb cu agendă ascunsă se 
aşeză lângă el pe bancheta din spate a maşinii. 

Când Lincoln-ul demară, Instalatorul zise: 

— Vă mulţumesc că aţi fost de acord să ne întâlnim, 
domnule congresman. 

— Hai să ne mişcăm cu talent, bine? Tre’ să iau prânzul 
cu cineva. 

— Atunci o să trec direct la subiect: aţi vrea să fiţi numit 
preşedinte al Comitetului Permanent al Serviciilor secrete? 

Mosley se uită lung la Instalator. 

— Faci caterincă? 

— Nu. Putem să vă obţinem postul ăsta. 

— Da? 

— Da. 

— Şi cam cât din suflet tre’ să-mi scot la mezat? 

— Avem nevoie doar să conduceţi o anchetă care să afle 
mai multe despre Lucien Benway. 

— Ultima oară auzisem că Benway e un contractor 
independent fără legături cu comunitatea serviciilor 
secrete. Prin urmare, că nu e în domeniul nostru. 

— Fiţi serios, domnule congresman, cu siguranţă aveţi 
suficiente motive odată cu toată acuzaţiile din jurul 
zborului Airstar 2605? Şi cu asasinarea lui David Burke... 

— Asasinare? 

— Cum i-aţi spune? 

Mosley dădu din umeri. 

— Administraţia trebuie să acţioneze, zise Instalatorul. 
Thailandezii sunt furioşi, iar israelienii ameninţă că îşi 
retrag ambasada. 

— E de înţeles. 


42 Groundhog Day (în original) este un film american, cu Bill Murray în 
rolul principal, despre un prezentator meteo care retrăieşte aceeaşi zi 
ori de câte ori se trezeşte dimineaţa (n.trad.). 

— lar guvernele Australiei, Angliei şi Chinei se simt 
ofensate, şi pe bună dreptate, că toate indiciile arată faptul 
că cetăţenii lor au fost ucişi de un ofiţer superior al 
Serviciilor secrete, care până de curând se afla în slujba 
acestei ţări. 

— Crezi că Swift a murit la bordul avionului? 

— Cred în dovezi. 

— Nu s-a cam grăbit Casa Albă să spună că a murit? 

— A fost expeditivă, da. 

— Deci vrei să conduc o anchetă şi să aflu mai multe 
despre Benway? Vrei să aflu că n-are nicio legătură cu 
administraţia şi că acţiunile întreprinse în legătură cu 
avionul - dacă au existat - au fost numai şi numai ale lui? 

— Ar fi rezultatul ideal. 

— Vasăzică chiar a prăbuşit avionu’ ăla? 

— De dragul acestei conversații, da. 

— Chiar crezi că a făcut aşa ceva? 

— Asta e irelevant. 

— Irelevant? 

— Adică nu e important pentru discuţia noastră. 

— Ştiu ce mama mă-sii-nseamnă! Vreau să ştiu ce 
porcărie credeţi tu şi cu responsabilii tăi înainte să fiu de 
acord să iau parte la harneala asta. 

Instalatorul dădu din umeri. i 

— Nu ştiu, domnule congresman. Nimeni nu ştie. Însă 
ştim că Lucien Benway trebuie oprit. 

— Atunci de ce nu-l opriți voi? 

— La fel cum l-a oprit el pe jurnalist ieri? 

— Oare este irelevant să te întreb dacă crezi că l-a 
omorât pe amărâtu’ ăla? 

— Cred că el a fost. Dar e o cu totul altă treabă să 
dovediţi asta. 

— Intrebarea rămâne valabilă. De ce nu-l opriţi voi? 

— Trebuie să se vadă că îi luăm urma lui Benway în 
deplină legitimitate. 

— Chiar dacă rezultatul este prestabilit? 

Instalatorul dădu din umeri. 

— Să spunem că e avantajul casei. 

— Mda, nu ştiu ce să zic. E tensiune aici, cât cuprinde. 

— Dacă-l înfruntaţi pe Benway, o să aveţi o vizibilitate 
mare. 

— Deja sunt vizibil. 

— Poate la Cuca Măcăii. Ce vă ofer este expunere la 
nivel naţional. 

— Şi eşti tu aşa de sigur că o să ajung să mă zbengui pe 
scenă şi să dansez ca Bojangles?%% O să dau din gioale şi o 
să belesc fasolea la oameni? 

— Ştiu că sunteţi ambițios. 

Mosley tăcu, ceea ce nu-i stătea în fire. 

— Am nevoie de un răspuns, domnule congresman. 

— Da’ dacă cei care anchetează prăbuşirea spun că a 
fost o eroare de pilotaj, sau turbulenţe sau epuizare 
psihică? 

— N-o să se întâmple. 

— Nu? 

— Nu. 

— Aveţi totul sub control? 

— Cu asta ne ocupăm. 

— De-aia există un comitet de supraveghere. 

— Exact. Deci? 

— Recunosc că oferta mă trage de mânecă. 

— Mă bucur să aud. 

— Preşedintele Comitetului? Chiar o să faci asta dacă 
mă bag? 

— Da. 

— La naiba, zise Mosley oftând, se pare că bătrânul 
Bojangles se leagă la pantofii de step. 


43 Bill „Bojangles” Robinson (1878-1949), dansator afro-american de 
step şi actor de teatru şi film (n.red.). 

CAPITOLUL 69 


Janey Burke dădu doar două telefoane ca să găsească 
adresa lui Lucien Benway de pe strada Q. 

Când prima persoană cu care vorbise, fostul el mentor 
din jurnalism (o feministă radicală din valul al doilea care 
luptase din greu alături de Steinem), încercase să-i ia un 
interviu în legătură cu asasinarea lui David - ce vacă! - 
închisese şi îl sunase pe cel mai recent editor, o fostă 
speranţă a sportului în liceu, căruia îi plăcea de ea. El 
încercase cu stângăcie să-şi exprime compasiunea, apoi îi 
dăduse adresa şi o avertizase: 

— Să nu care cumva să faci ceva impulsiv, Janey. 

Ea îi mulţumise, se înfofolise din cauza frigului de afară 
şi luase un taxi spre Georgetown, neîndrăznind să conducă 
Toyota veche şi ruginită, ştiind că puteau oricând s-o 
apuce frisoane violente. 

Tot nu plângea, era doar cuprinsă de o durere 
convulsivă care-i zguduia trupul micuţ, făcând-o să-şi mişte 
braţele necontrolat şi să dea din cap, de parcă era în mosh 
pit la propriul bar de death metal. 

Primul atac l-a avut când s-a trezit dintr-un somn indus 
de pastile, dimineaţa devreme, şi, mai mult dormind decât 
trează, s-a întins după trupul mare, cald şi păros al lui 
David, găsind în schimb doar perne şi pătura mototolită. 

Când mintea ei înceţoşată de la Zolpidem se limpezise 
şi-şi adusese aminte că David nu mai era şi că aşa va 
rămâne pentru totdeauna - Janey, care era atee şi nici 
măcar nu se putea consola cu ideea unei vieţi de apoi 
fericite -, trupul începuse să i se mişte convulsiv, de parcă 
dădea o probă pentru cel mai recent film din seria 
Exorcistul. Acţiunea primului film - mintea ei care mergea 
la turație maximă îi oferise această informaţie - se 
desfăşurase, desigur, în Georgetown. 

Când trupul i se liniştise, se dusese tiptil la fereastră, 
trăsese perdelele şi se uitase în jos, uşurată să vadă că 
niciunul dintre foştii ei colegi nu pândeau pe afară - când 

se întorsese noaptea trecută de la morgă o aşteptase un 
contingent întreg, câteva voci familiare încercând s-o 
ademenească lătrând întrebări în care se simţea un 
grăunte de compasiune, dar ea o zbughise înăuntru, 
închisese uşa şi scosese bateria de la sonerie înainte de a 
dezactiva telefonul fix. Pusese mobilul pe silent şi luase 
trei pastile dreptunghiulare ca să doarmă. 

Stătea în taxi şi trecea pe lângă Universitatea 
Georgetown, uitându-se cu ochi goi afară în timp ce 
zăpada era împroşcată de viscol pe clopotniţa neo- 
medievală a Healy Hall, când îl auzi pe David vorbindu-i: 

— Janey, cine naiba te crezi, Nancy Drew? 

— Nu, Veronica Mars, tâmpitule, răspunse cu voce tare. 
Şi fac asta doar pentru că fundul ăla gras al tău a ajuns la 
morgă, ai vrut tu neapărat să faci pe eroul. 

Când şoferul de origine arabă se uită suspicios la ea în 
oglinda retrovizoare, muşcă din mănuşa îmblănită ca să 
tacă tot restul călătoriei. 

Orice întrebări ar fi avut Janey despre unde dispăruse 
contingentul de reporteri, ele îşi găsiră un răspuns când 
ajunse acasă la Lucien Benway: o haită de jurnalişti, 
cameramani şi prezentatori de ştiri ferchezuiţi ocupau 
trotuarul şi ajungeau şi pe carosabil, enervându-i pe 
localnicii stilaţi care se întorceau acasă de la Union Market 
cu proviziile lor de mâncare organică, sau de la Banana 
Republic, cu îmbrăcăminte tropicală de bun-gust pentru 
când migrau ca păsările călătoare în insula St. Kitts. 

Îl plăti pe taximetrist şi, când cobori în frig, zise cu voce 
tare: 

— Deci, ce mama dracului cauţi aici, Janey? 

Însă, ca în cazul tuturor întrebărilor bine ţintite, 
răspunsul era greu de dat. 

Preţ de o clipă nebunească se gândi să treacă prin 
mulţime, să urce cele opt trepte până la uşa acoperită cu 
iederă a lui Lucien Benway şi să vorbească presei, ţinând 
un discurs lung ca în Evita“, în care să ceară dreptate şi să 


4 Evita, film musical biografic despre viaţa Evitei Duarte, actriţă 
argentiniană care a ajuns soţia preşedintelui argentinian Juan 

jure răzbunare. 

Dar nu o făcu, ci se îndepărtă (era de nerecunoscut cu 
pardesiul şi cu fesul pe cap) şi dădu o raită în jurul 
cvartalului dar, când se întoarse după zece minute, nimic 
nu se schimbase. 

Aşa că merse din nou, un pic mai departe de data 
aceasta. 

Şi continuă să facă acelaşi lucru până când ajunse să 
ştie partea asta din Georgetown mai bine decât Google 
Earth. În timp ce se plimba, în memoria ei vie apăru vocea 
afectată a unui profesor de facultate din trecut, care 
povestea cu patos despre stilurile arhitecturale ale caselor 
(casele federale, casele decorate în stil italian, casele din 
cărămidă de la sfârşitul secolului al XIX-lea cu elementele 
decorative uneori fanteziste care combinau stilul romanic 
al lui Richardson cu motivele Queen Anne şi Eastlake), 
până când i se făcu rău şi îşi pierdu echilibrul psihic. 

Incepuse să se însereze când se întoarse după a unşpe 
mia plimbare, iar luminile erau aprinse în casa lui Benway. 
Ningea, era frig şi ea nu mâncase toată ziua. Şi nici nu 
făcuse pipi de când plecase de acasă. Simţi deodată nevoia 
disperată de a le face pe ambele. 

Apoi, văzu un taxi venind uşor spre casa vecină cu a lui 
Benway şi, când auzi un zăngănit, se uită cum uşa verde a 
garajului se ridică. Şi văzu un bărbat care ieşi repede. Un 
bărbat pipernicit, cu un cap foarte mare. 

Janey, care stătea la nici trei metri de el, îşi dorea ca o 
armă să apară în mâna ei acoperită de mănuşă şi să-l 
doboare, aşa cum făcuse şi el cu David. 

Aceste fantezii de proporţii biblice, atipice pentru ea, 
luară sfârşit când mulţimea îl văzu pe Benway şi se strânse 
laolaltă, strigând, înghiontindu-se, declanşând bliţurile 
camerelor şi zumzăind. Benway se piti în taxi, şoferul 
apăsă pe claxon şi împrăştie reporterii, ca un câine care 
alungă puricii de pe el. 

Jurnaliştii rămaseră bosumflaţi şi bătând din picioare din 
cauza frustrării, iar pe urmă frigul şi înserarea îşi făcură 

efectul şi contingentul începu să dispară. În jumătate de 
oră mai rămăseseră doar doi paparazzi - bărbaţi de talia 
unui bodiguard, angrenaţi într-o competiţie personală 
acerbă - care, fără să se uite unul la altul, îşi împachetară 
aparatele enorme, se suiră pe motociclete japoneze 
identice şi demarară zgomotos în direcţii opuse. 

Janey aşteptă o clipă înainte să traverseze drumul, să 
urce treptele şi să sune la uşă. Niciun răspuns. Bătu. Bătu 
din nou. 

Auzi scârţâitul şi zăngănitul unei ferestre care se ridica 
şi văzu o figură fantomatică planând deasupra ei. 

— Dacă nu pleci, o să pun să fii arestată pentru 
încălcarea proprietăţii, zise Nadja cu accentul ei cultivat, 
jumătate britanic şi jumătate balcanic. 

— Doamnă Benway, nu sunt reporter, zise Janey, 
rezistând impulsului de amator de a părea prietenoasă şi a 
i se adresa pe numele mic. 

— Atunci cine eşti? 

— Sunt Jane Burke şi cred că soţul dumneavoastră l-a 
ucis pe al meu. 

x x * 

Când Nadja deschise uşa iar lumina se revărsă afară şi 
surprinse fața mică a siluetei minione care stătea pe ultima 
treaptă, se gândi că fusese păcălită. 

Mai mult ca sigur era doar o copilă. 

Dar, când Jane Burke păşi mai aproape, Nadja îşi dădu 
seama că avea cel puţin treizeci de ani. 

— Vă rog, să mergem în bucătărie, o invită Nadja, 
luându-i haina. 

Janey o urmă şi zise: 

— Îmi pare rău, dar trebuie neapărat să fac pipi. 

Nadja îi arătă unde era baia, trecu în bucătărie şi se foi, 
dorindu-şi să bea şi să fumeze. Dar nu făcu nici una, nici 
alta. 

Fusese o zi obositoare. Era prizonieră într-o casă sub 
asediu. Lucien rămăsese încuiat în birou, ieşind în urmă cu 
doar câteva minute, şi plecase fără să-i spună unde se 
duce. 

Singura uşurare fusese că nu-l văzuse pe domnul 
Morocănos. 

Se auzi apa trasă la toaletă şi doamna Burke apăru în 
prag. 

— Vă rog, zise Nadja, şi îi arătă scaunul din faţa ei. Luaţi 
un loc. 

Jane Burke se aşeză. 

— Până la urmă de ce-aţi venit aici, doamnă Burke? 

— Janey, vă rog. 

— Janey. 

— Cum v-am zis, cred că soțul dumneavoastră l-a omorât 
pe al meu. 

Nadja îi susţinu privirea. Mânată de un sentiment 
nechibzuit de solidaritate între femei, aproape că rosti ce 
simțea, că Lucien era multe, dar prost - nu. Una era să-i 
omoare iubitul într-un pustiu, cu totul altceva era să-l 
lichideze în propria curte pe cel care-l arătase cu degetul. 

Însă Îi zise: 

— Dar de ce ai venit la mine? 

— Pentru că am impresia că a ucis şi pe cineva pe care-l 
iubeaţi. 

Nadja se simţi copleşită şi simţi cum se albeşte la faţă. 
Se întinse şi o apucă pe femeia minionă de braţ suficient 
de tare ca să-i lase o urmă. 

— Ce ştii? Spune-mi! 

Janey scutură din cap. 

— Îmi pare rău, nu ştiu foarte multe, ca să fiu sinceră. 
Dar am auzit zvonuri cum că dumneavoastră şi Michael 
Emerson eraţi împreună. 

— Aşa e. Am fost amanți. Voiam să-mi părăsesc soţul ca 
să fiu cu Michael. 

— Soţul dumneavoastră ar fi fost de acord? 

— Se pare că nu. 

— Credeţi că l-a ucis pe Emerson? 

Nadja se uită la portretul cu ţărăncuţa, îşi aminti tot ce 
sacrificase ca să fie aici, apoi se uită la femeia micuță cu 
părul de culoarea morcovului - care putea fi salvarea ei - 
şi zise: 

— Da, aşa cred. 

— Atunci mă ajutaţi? 

— Cum? 

— Să-l facem să plătească pentru moartea lui David. 

— Janey, îţi pot spune că Lucien a supravieţuit atâţia ani 
în domeniul ăsta datorită vicleniei. Cu siguranţă şi-a 
acoperit urmele. În afara tam-tamului, a ieşit cineva în faţă 
cu dovezi concrete care să-l lege de moartea soţului tău? 

— Încă nu. 

— Poftim. La fel cum sunt şi zvonurile alea fanteziste şi 
neverificate despre cum a fost implicat în prăbuşirea 
avionului din Asia. 

Scutură din cap. 

— Lucien va trece şi de asta. 

— Nu pot lăsa să se întâmple aşa ceva! 

Nadja dădu din umeri. 

— Deci nu vreţi să mă ajutaţi? 

— Nu pot să te ajut. 

Femeia micuță se înroşi şi se ridică brusc în picioare, 
răsturnând scaunul. 

— Încerci să-l aperi! 

Apoi începu să tremure şi să-şi fluture convulsiv braţele, 
iar Nadja fu sigură că femeia avea o criză de epilepsie. 

Janey apucă masa şi făcu un efort de voinţă 
supraomenesc ca să nu mai tremure. 

— Îmi pare rău, zise. Cred că e din cauza şocului 
emoţional. 

— Desigur. Mă tem că nu-ți pot oferi nimic de băut. 

Singurele băuturi alcoolice din casă erau încuiate în 
biroul lui Lucien. 

Janey scutură din cap. 

— Nu, cred că e mai bine să nu beau. 

— E cel mai înţelept. 

Nadja întinse unul dintre picioarele ei lungi şi ridică 
tivul blugilor, arătându-i brăţara de la gleznă. 

— Ştii ce e? 

— Da, răspunse Janey. 

— Soţul meu mi-a fixat-o. Nu pot să ies din casă. 

— Iisuse! Şi l-aţi lăsat să facă aşa ceva? 

— Ori asta, ori mă interna într-un spital de psihiatrie. Pe 
termen nelimitat. 

— Ce jegos nenorocit! 

— Da. Ţi-am arătat-o ca să-ţi dovedesc că-mi detest cu 
pasiune soţul. Ultimul lucru din lume pe care mi l-aş dori 
ar fi să-l apăr. 

— Aşa, şi? 

— Vreau să-l văd distrus, la fel cum vrei şi tu. Dar 
trebuie să avem o strategie. Înţeleg că tu vrei o luptă pe 
viaţă şi pe moarte. Vrei să arăţi lumii că Lucien ţi-a ucis 
soţul. Dar trebuie să accepţi că asta s-ar putea să nu se 
întâmple niciodată. 

— Nu pot să accept aşa ceva. 

— Atunci întreabă-te, Janey. Vrei să-l dobori pe Lucien 
prin orice mijloace? 

— Da, vreau. 

— Atunci te rog frumos să iei loc şi să mă asculţi. Am un 
plan. 

CAPITOLUL 70 


Când Benyamin Klein, care se prăbuşise pe pat sub 
ventilatorul letargic, auzi o bătaie uşoară în uşă, crezu că 
era ora cinei - donată de un restaurant cuşer din Bangkok 
şi adusă în fiecare zi la hotelul unde el şi colegii lui Haredi 
erau cazaţi, livrată de către unul dintre thailandezii tăcuţi 
care lucra acolo. 

Klein ceruse ca doar bărbaţii să-i aducă mâncarea şi să-i 
deretice prin cameră. 

Nu avea încredere în el însuşi, nu după ce se întâmplase 
cu peste zece ani în urmă şi nici chiar dacă pozele făcute 
de american încă mai planau deasupra lui ca o ghilotină, 
gata să-i taie gâtul. 

Când persoana bătu a doua oară mai tare, Klein se 
ridică, mârâind când mecanismul de la genunchiul lui 
bolnav scrâşni şi se blocă. Se sprijini de peretele verde 
zgâriat înainte să şontâcăie până la uşă. 

Avea să fie ultima lui masă aici. Îşi terminase treaba, 
bucăţile de carne arsă şi fragmentele de oase - tot ce mai 
rămăsese din tinerii gimnaşti şi antrenorii lor - fuseseră 
adunate de pe pământul pârjolit şi ridicate din crengile 
copacilor, identificate şi puse în sicriele care fuseseră 
trimise la Bangkok, cu destinaţia Ierusalim. 

lar în ziua următoare Klein avea să zboare spre casă, 
înapoi la soţia lui şi la siguranţa clădirilor vechi din piatră 
din Meah Shearim, unde avea să-şi petreacă zilele la 
ieşiva“*, legănându-se înainte şi înapoi în timp ce studia 
Tora, rugându-se pe măsură ce anii treceau ca praful, 
sângele i se subţia şi se răcea, iar toate gândurile 
păcătoase îi dispăreau din minte. 

Dar când Klein deschise uşa, cel care stătea pe hol nu 
era mic, măsliniu şi cu o tunică pe el. Era foarte înalt şi de 
o paloare cadaverică, cu o cămaşă înflorată urâtă - atât de 

nouă că era încă rigidă şi avea o reţea de cute din cauză că 
stătuse împăturită în magazin - o pereche de pantaloni 
kaki şi pantofi de alergare. 

Marele goy“? întinse braţul, puse mâna pe pieptul 
transpirat al lui Klein şi îl împinse, aruncându-l pe Haredi 
pe spate pe podeaua din lemn. 

Bărbatul păşi în încăpere, închise uşa şi se lăsă pe vine 
lângă Klein, ducându-şi un deget mare şi alb la buzele lui 
parcă lipsite de sânge. 

Când Klein gâfâi şi încercă să se ridice, bărbatul îl 
împinse la loc fără să facă nici cel mai mic efort. 

Băgă o mână în buzunarul pantalonilor kaki şi scoase un 
telefon mobil mare. Se încruntă o clipă, atinse ecranul cu 
degetul, apoi îl întoarse spre Klein, care clipea şi transpira, 
crezând că are o halucinație de la căldură, pentru că pe 
ecranul telefonului era iubita lui soţie, Batsheva, cu 
spatele la el, cu o perucă pe capul acoperit de o eşarfă şi 
cu o plasă din pânză atârnată de umărul rochiei negre în 
timp ce mergea pe străzile înguste din Meah Shearim, 
trecând pe lângă trei bărbaţi cu barbă, pălării negre pe 
cap şi haine lungi. 

Era după-amiaza târziu şi se ducea, ca în fiecare zi, la 
cumpărături la piaţa de fructe şi legume, la măcelărie şi la 
brutărie. 

În timp ce Klein se întreba când fusese făcută 
înregistrarea, bărbatul palid spuse cu un accent american: 

— E în direct. Se întâmplă chiar acum. 

Pe ecran apăru o mână care salută şi care apoi dispăru 
din cadru, camera aparatului zgâlţâindu-se şi smucindu-se 
în timp ce o urmărea îndeaproape pe Batsheva. 

— Arată-mi ce ai sub haină, spuse bărbatul înalt în 
telefon. 

Camera se focaliză pe haina neagră a unui Haredi, apoi 
haina se deschise şi Klein văzu centura explozivă a unui 
atentator sinucigaş: cilindri cu explozibil legaţi de trupul 
bărbatului. Inchise haina şi camera se concentră din nou 
asupra Batshevei, care se oprise la o tarabă cu fructe de 

unde luase o portocală Jaffa şi o cerceta. 

Bărbatul palid se uită stăruitor la Klein. 

— Dacă-mi răspunzi sincer la o întrebare, soţia ta va fi 
cruţată. Dacă nu... 

Ridică din umeri. 

— Ce vrei? îl întrebă Klein, şoptind gâtuit. 

— Ţi s-a dat un deget ca să-l plantezi la locul prăbuşirii? 

Klein nu-şi găsea vocea şi bărbatul duse telefonul mobil 
la gură. 

— Aşteaptă, zise Klein. Da, da. Te rog să nu-i faci niciun 
Tău. 

— Ţi l-a dat tipul ăsta? 

Bărbatul atinse din nou ecranul telefonului cu degetul şi, 
când îl întoarse, Klein văzu faţa americanului care îl 
şantajase. Poate că poza fusese făcută cu zece ani în urmă, 
dar el era, fără urmă de îndoială. 

Klein dădu din cap că da, iar perciunii îi tresăltară. 

— Da. El mi l-a dat. 

— Ştii cum îl cheamă? 

— Nu. 

— Ştii unde e acum? 

— Nu. 

Bărbatul palid i-o arătă din nou pe Batsheva la 
cumpărături şi vorbi în telefon. 

— În regulă, retrageţi-vă. 

Camera se îndepărtă de soţia lui, şi se legănă în timp ce 
persoana care ţinea telefonul mergea pe trotuar şi dădură 
colţul. Apoi ecranul se întunecă. 

— Te-ai descurcat foarte bine, zise bărbatul, uitându-se 
în ochii lui Klein. 

În mână avea un ac hipodermic. Dădu în lături barba 
deasă a evreului Haredi, îi vâri acul în carotidă, iar Klein 
mai avu timp să spună „Oy, gottenyu!'“ în timp ce îşi 
vedea toată viaţa trecându-i cu repeziciune prin faţa 
ochilor. 

Apoi nu mai văzu nimic. 

CAPITOLUL 71 


Harry Hook, care stătea la lumina unei lustre la masa 
din căsuţa lui din junglă, ascuţea un creion HB cu un cuţit 
X-Acto până când vârful putea ucide pe cineva. Între timp, 
se uita cruciş la desenul lui prin fumul de ţigară şi 
ochelarii murdari pentru citit. 

Făcuse o excepţie de la peisajele terestre şi marine care 
se distingeau prin lipsa unei prezenţe umane, ceea ce, 
bănuia, spunea multe despre el. De data asta era un 
portret. Schiţat din memorie. Portretul fetiţei. Al lui Suzie. 
Nepoata lui. 

Şi, în mod surprinzător, nu era deloc rău. Era încântat 
de asemănare şi reuşise să surprindă ceva din esenţa ei, 
un amestec fascinant de spirit ludic şi melancolie care nu 
se potrivea cu vârsta ei fragedă. 

Hook deschisese instinctiv albumul de schiţe când se 
pomenise că-i era poftă să bea o sticlă de Cutty Sark pe 
care o pitise în dulapul din bucătărie. Se convinsese cumva 
că, dacă ar fi turnat alcoolul în chiuvetă, ar fi făcut un gest 
de slăbiciune la fel de mare ca şi dacă l-ar fi băut. 

Când se întorsese de la plimbarea prin barurile, 
restaurantele şi tarabele de pe faleză - cu aerul nopţii 
încărcat de râsete, muzică şi de miresmele condimentelor, 
mâncărurilor prăjite şi benzinei - fusese plin de adrenalină 
şi ştiuse că n-avea să doarmă. 

Ori bea, ori desena. 

Aşa că desenase. 

leşise în oraş pe post de momeală, încercând să fie 
vizibil, crezând că Morse era pe-acolo. Hook se folosea de 
toate şiretlicurile ca să încerce să-l scoată din vizuină. 

Dar nu văzuse cu coada ochiului cadavrul ambulant. 
Oare asta însemna că paria pe ceva ce poate nu avea să se 
întâmple? 

Dacă Morse nu venea? 

Dacă era în Washington şi mesteca sticlă sau stătea 
tolănit pe un pat de cuie sau făcea orice o fi făcând un 

ciudat ca el în timpul liber? 

Hook, căruia îi zburau gândurile, apăsă prea tare cu 
lama cuţitului şi rupse vârful creionului, făcând să plouă cu 
puţin plumb peste rumeguşul de pe podea. 

Hook puse creionul pe masă, îşi ridică privirea din ochii 
fetiţei şi îşi dădu jos ochelarii. În timp ce îşi masa 
sinusurile, simţi greutatea covârşitoare a pierderii pe care 
urma s-o sufere şi aproape se lăsă în voia unui val de 
tristeţe atât de puternic încât, dacă s-ar fi lăsat purtat, n-ar 
fi avut cum să mai iasă la liman. 

Se ridică în picioare, se căută de ţigări, duse un pachet 
de Camel la gură şi scoase cu buzele o ţigară în timp ce se 
apropie de fereastră. 

Hook aprinse ţigara, uitându-se la cerul nopţii prin plasa 
de țânțari, ştergându-şi transpiraţia de pe frunte cu dosul 
mâinii. Jungla era deasă şi întunecată, dar stelele 
străluceau ca nişte găuri într-o coală neagră, ca o lumină 
argintie care se ridica din spatele copacilor şi stâncilor de 
calcar. 

Ţigara i se părea amară, aşa că o stinse în scrumieră şi 
se trezi în faţa laptopului smucind mouse-ul, auzind hard 
drive-ul cum scrâşneşte şi geme. Deschise pagina ziarului 
The Bangkok Post. Trecu peste ştirile internaţionale până 
când un link îi atrase atenţia: UN VOLUNTAR ISRAELIAN 
A FOST GĂSIT MORI. 

Apăsă pe link şi citi cu atenţie articolul. Cadavrul lui 
Benyamin Klein fusese găsit în camera lui de hotel mai 
devreme în acea seară. Se pare că fusese victima unui 
infarct. 

Hook închise ochii şi simţi binecunoscutul amestec de 
exaltare şi groază. 

Roata începuse să se învârtă. 

CAPITOLUL 72 


Kate dezasamblă cu degete pricepute şi sigure armele 
pe patul din  bungaloul înghesuit. Inşiră părțile 
componente pe cuvertură şi le şterse cu o cârpă. Armele 
erau curate şi bine întreţinute, dar îndeletnicirea aceasta o 
liniştea şi o ajuta să se concentreze. Era aproape ca un fel 
de meditaţie. 

În dimineaţa aceea, când se trezise lângă Suzie în patul 
lui JP (francezul se dusese ca un gentleman pe canapea 
când fata şi Hook se întorseseră din misiunea cu 
îngheţata), Kate rămăsese cu ochii în tavanul pătat 
ascultând urletele gibonilor şi, mai târziu, zgomotul 
îndepărtat al scuterelor, simțindu-se mai relaxată decât 
fusese de multă vreme. Partida de sex de noaptea trecută 
avusese un efect benefic, însă ideea că trebuia să intre în 
bătălie o liniştise dintotdeauna. Îi limpezea mintea. 

Îşi aminti de unul dintre instructorii ei de demult, un 
veteran de război dur care-i spusese că se născuse pentru 
aşa ceva. Făcea parte dintr-o specie rară care se relaxa în 
faţa pericolului. 

— Eşti ca un atlet, fetiţă, ca un sportiv de elită. Timpul 
încetineşte pentru tine în situaţiile-limită şi poţi să faci 
chestii pe care nimeni n-ar putea să le facă. M-aş duce la 
război cu tine fără să clipesc. 

Se dădu jos din pat şi seduse în bucătărie, unde JP 
punea de cafea. O luă în braţe şi încercă s-o sărute, dar ea 
se trase înapoi şi în ochii lui se citi durerea preţ de o clipă, 
înainte să se întoarcă şi să amestece în cafea. 

— Îmi pare rău, zise ea. Se vor întâmpla tot felul de 
lucruri. 

— Ce anume? 

— Nu pot să-ţi spun. 

Veni furios spre ea. 

— N-ai încredere în mine? 

— Ba da. Dar e pentru binele tău. 

Râse foarte cinic, ca un francez sadea. 

— E ca atunci când te desparti şi zici nu e vina ta, e vina 
mea. 

— Hai să nu ne certăm, zise ea plecând din cameră. 

Îşi dădu seama că el plecase când auzi scârţâitul de la 
suportul scuterului şi râcâitul demarorului electric, urmat 
de sunetul ca de maşină de cusut al micului motor. 

Se duse în dormitor, o trezi pe Suzie şi făcură duş 
împreună, spălându-se pe păr şi râzând, dar Kate era 
oricum vigilentă, ciulind urechile la orice zgomot făcut de 
cineva care s-ar fi apropiat de casă, aşteptând senzaţia 
aceea nedefinită, ca o schimbare în presiunea atmosferică, 
care pentru ea însemna mereu apariţia pericolului. 

Până când JP se întoarse cu un rucsac pe umăr, ele se 
îmbrăcaseră deja. Kate o puse pe Suzie să se uite la 
desene în dormitor pe iPad-ul lui JP, iar ea se duse cu el în 
bucătărie, unde scoase din rucsac câteva obiecte 
împăturite în tricouri vechi. 

Un Glock, un Smith & Wesson de calibrul 32 şi o puşcă 
Remington cu ţeava tăiată. 

— E OK? o întrebă. 

Kate cercetă armele şi nu găsi niciun defect. 

— Cât costă? 

— Stai liniştită. 

— JP, nu! 

El ridică din umeri. 

— Cineva mi-era dator. 

Începu să pregătească micul dejun, iar ea se duse şi 
împachetă lucrurile. 

JP apăru în prag, uitându-se la ea. 

— Unde mergeţi? 

— La un hotel. 

— De ce? 

Ea îi făcu semn spre bucătărie iar el o urmă. 

— JP, ţi-am mai zis că nu e războiul tău. 

— Şi pleci aşa, pur şi simplu? 

— Deocamdată. 

— În regulă, zise el. 

Se duse înapoi în dormitor, îl auzi vorbind cu Suzie şi fu 

nevoită să-şi înăbuşe o emoție care ameninţa să o 
copleşească. 

El nu se întoarse în bucătărie, în schimb auzi 
zdrăngănitul scuterului care se îndepărta. 

Il sunase pe Hook, care venise cu tuk-tuk-ul prietenului 
său şi le adusese în locul acesta dărăpănat, departe de 
plajă şi de atracțiile turistice. Era construit pe panta unui 
deal şi avea o vizibilitate foarte bună. 

Hook mai zăbovi o vreme până să plece ca să tulbure 
apele. Sau ca să stârnească valuri în toată regula. 

Kate se ridică din pat şi îşi roti  omoplaţii, 
detensionându-se. Televizorul pâlpâia în tăcere: un film din 
anii '70 cu Charles Bronson şi subtitrare în thailandeză; 
faţă-de-scrot era un justiţiar care-l omora pe cel care-i 
ucisese soţia şi îi violase fiica. Kate îşi aminti că se uitase 
cu Yusuf la film cu mulţi ani în urmă, murind de râs din 
pricina blugilor evazaţi şi a mustăţilor de bandit. 

Simţi o durere care n-o ajuta cu nimic şi stinse 
televizorul. 

Kate merse acolo unde Suzie dormea pe canapea, lângă 
fereastră, şi îi atinse părul, ascultându-i respiraţia. 

Telefonul de unică folosinţă pe care i-l dăduse Hook mai 
înainte sună. Ea intră în baie ca să răspundă. 

— Alo? 

— E aici, zise Hook şi îi spuse de israelianul mort. Vrei 
să vin la tine? 

— Nu, îi răspunse ea şi închise înainte ca el să 
protesteze. 

Kate se întoarse în pat, asamblă la loc armele, simţindu- 
se liniştită acum că lucrurile se puseseră în mişcare. Era 
din nou pe teren cunoscut. 

Pregătită şi înarmată ca să ucidă. 

CAPITOLUL 73 


Hook se trezi odată cu răsăritul soarelui, făcu un duş cu 
apă călâie, iar când intră în baie, mai multe şopârle mici şi 
kaki se repeziră la siguranţa oferită de acoperiş, unde 
aveau să lâncezească la căldură toată ziua, cu cozile 
bpălăbănindu-li-se ca nişte virguliţe prin crăpăturile din 
tavan. 

Hook se şterse pe corp cu un prosop mucegăit şi îşi 
trecu mâinile peste barba căruntă, hotărându-se că era 
cazul să se bărbierească. 

Se dădu cu spumă de ras şi scoase o lamă BIC de unică 
folosinţă dintr-un pachet cu alte două. Privindu-se în 
oglinda pătată de la baie, îşi jură că avea să facă treaba 
asta din raţiuni de igienă, fără să se autoflageleze dar, 
după un început promiţător, în timp ce lamele duble BIC 
trasau o cărare prin spuma albă scoţându-i la iveală pielea 
ridată şi arămie, Hook se privi în ochi şi totul luă sfârşit. 

Nu se putea uita în ochii lui fără să se judece, fără să 
vadă o viaţă plină de dezamăgire (a altora, desigur, dar şi 
a lui) şi o obsesie faţă de sine însuşi. Nu putea să vadă 
decât un bărbat care purtase mantia jerpelită a 
patriotismului ca să găsească un pretext să-şi dea frâu 
liber narcisismului, să-şi hrănească orgoliul şi impulsurile 
scăpate de sub orice control. Un bărbat care nu fusese 
altceva decât un borfaş ordinar, care-i sedusese pe cei 
creduli cu vorbele lui iscusite şi talentul de care dispunea, 
în timp ce alţii, mai nepăsători, mai maturi şi mai curajoşi 
făcuseră treaba grea şi care, când îi venise vremea, când 
nu mai avea adulţi la care să apeleze, când fusese nevoit 
să ia el singur deciziile, provocase moartea a douăzeci şi 
doi de oameni. 

lar acum se juca cu vieţile fiicei şi nepoatei sale. 

Hook lăsă aparatul de ras şi închise ochii, sprijinindu-se 
de chiuveta de porțelan şi ţinându-se tare ca nu cumva 
atacul brusc de panică să-l descurajeze. 

Telefonul mobil vibra în dormitor. Ajunse repede la 

cearşafurile mototolite pe care clipocea. Când îl ridică, nu 
era Kate, ci Betty Carnahan. 

Simţind că i se face rău, puse jos telefonul şi aşteptă să 
nu mai sune, uitându-se încă fix la aparatul care se zbătea 
şi scotea o luminiţă roşie intermitentă. Il ridică şi ascultă 
mesajul. 

„Harry, sunt Betty. Mă întrebam dacă l-ai văzut pe Bob. 
A plecat din rezervaţie. Poţi să mă suni după ce primeşti 
mesajul?” Încerca să aibă un aer nonşalant, dar Hook îi 
simţea neliniştea din voce. 

Lăsă telefonul deoparte, îşi şterse spuma de pe faţă şi se 
întoarse în baie. 

Termină repede să se radă. Prea repede, şi îşi lipi o 
bucată de hârtie igienică pe buza de sus, unde se tăiase. 

Trase pe el o făcătură de Lacoste şi o pereche de 
pantaloni scurţi albaştri. Când deschise sertarul de lângă 
pat ca să scoată ceasul, văzu pistolul lui Bob Carnahan 
care se iţea dintre paginile unui exemplar ca vai de el din 
Henderson, regele ploii. 

Hook se gândi dacă să ia arma sau nu, apoi o luă, 
verifică să fie pusă piedica şi o băgă la brâul pantalonilor, 
acoperind-o cu tricoul. 

Trânti uşa casei şi cobori repede pe scări. Clădirea din 
lemn tremură sub greutatea lui. 

Porni motorul motocicletei Yamaha, ajunse printre 
hârtoape la şoseaua principală şi, uitându-se în oglinzile 
retrovizoare, se încadră încetişor în traficul lejer de 
dimineaţă, format din scutere - câţiva angajaţi în uniformă 
ai hotelurilor se duceau la serviciu în schimbul de 
dimineaţă şi un roi de fete cu fuste mini, cu machiajul 
mânjit, ciufulite şi drogate se îndreptau spre casă 
împleticindu-se pe picioare, deranjate ca nişte vampiri de 
soarele arzător care răsărea din spatele stâncilor. 

Hook se opri la o brutărie şi cumpără şase cornuri, o 
cutie de negrese cu ciocolată şi două cafele la pachet. Coti 
de câteva ori, întorcându-se pe propriile urme (un 
comportament tipic de farang) dar, nevăzând pe nimeni pe 
urmele lui, se îndreptă spre staţiune, luând-o pe un drum 

croit prin vegetaţia deasă, pe lângă un gard de lemn 
doborât şi întins pe iarbă, până la bungaloul lui Kate unde, 
odată ajuns, claxonă. 

Uşa se deschise şi Kate ieşi în prag, cu Suzie în spatele 
ei. 

— E totul în regulă? o întrebă. 

— Sigur. 

În timp ce intra cu punga de la brutărie în mână, Hook îi 
ciufuli părul lui Suzie şi ea îl strânse de mijloc. 

Hook puse mâncarea şi băuturile lângă televizor. Kate 
rupse o bucată de corn şi mestecă încet, luând o gură de 
cafea. Suzie se înfipse în prăjiturile cu ciocolată. 

Hook nu putea mânca şi sorbea din espresso. 

li sună telefonul. Era Betty Carnahan. Era cât pe ce să 
devieze apelul către căsuţa vocală dar, mânat de un 
impuls, se ridică în picioare şi apăsă butonul verde. 

— Bună, Betty, zise, ducându-se pe verandă şi privind 
peste coroanele copacilor la stâncile de culoarea ambrei. 

— Bună, Harry. 

— Tocmai ce-am primit mesajul tău, mă pregăteam să te 
sun. 

— lartă-mă că te sun aşa devreme. 

— E-n regulă. 

— Nu l-ai văzut pe Bob, nu? 

— Nu, de când am fost la voi acasă nu mai ştiu de el. 

— S-a dus în Phuket cu câteva zile în urmă. Am vorbit cu 
el când a ajuns acolo, dar acum, când îl sun, răspunde 
mesageria vocală. Încep să mă îngrijorez. 

— De ce e în Phuket? 

— E nu ştiu ce întrecere de ambarcaţiuni. Ştii cum e 
Bob, mereu zice c-o să-şi cumpere o barcă. 

Făcu o pauză. 

— Uite ce e, Bob a mai făcut din astea. A mai dispărut. 
Şi-a mai tras-o cu femei, ştii? 

Râse, dar simţi în glasul ei durerea pricinuită de 
trădarea soţului. 

— Dar trei zile? Nu ştiu dacă să sun la poliţie sau nu. 

Hook se uită în cameră şi o văzu pe Kate privindu-l. 

— Harry, n-ai putea să traversezi şi să vii? Sunt un pic 
stresată. 

Hook îi zise: 

— Betty, a venit un tip cu apa şi trebuie să-l plătesc. Te 
sun imediat. 

Închise telefonul şi Kate ieşi pe balcon. 

— Era soţia lui Bob? 

— Da. 

— Vrea să ştie dacă l-ai mai văzut? 

— Mda. Nu ştie dacă să sune la poliţie sau nu. Vrea să 
traversez cu barca şi să vorbesc cu ea. 

— Du-te, îi zise Kate. 

— Dar tu şi Suzie ce faceţi? 

— la-o pe Suzie cu tine. 

Se aplecă spre el. 

— Du-te acolo şi încearcă s-o convingi să nu se ducă la 
poliţie o zi sau două, Harry. Ultimul lucru de care avem 
nevoie acum e ca poliţia thailandeză să te ia la un 
interogatoriu. 

— Şi Morse? 

— Mă pot ocupa singură de Morse. 

Hook scutură din cap. 

— Nu ştiu ce să zic. 

— Harry, e mai bine aşa. O iei pe Suzie de-aici, eu mă 
duc în oraş, ies în evidenţă şi îl atrag în capcană. O să fie 
mai uşor pentru mine dacă ştiu că Suzie e în siguranţă. 

— Nu te poţi ocupa de Morse de una singură. 

— Nu sunt vreo femeiuşcă neajutorată. Asta fac de 
obicei. 

— N-ai mai făcut-o demult. 

— E ca mersul pe bicicletă. 

— Serios? 

— Da. 

Kate oftă şi îşi dădu la o parte o şuviţă de păr din ochi. 

— Harry, ca să fiu sinceră, mi-ai sta în cale. 

Se uită la el. 

— Îmi pare rău. 

— Nu, ai dreptate. 

— O să fie bine. 

El dădu din cap că da. 

— Mă suni? 

— Desigur. 

— În regulă. 

Kate se întoarse, intră în cameră şi zise: 

— Hai, Suze, o să mergi cu Harry cu barca. 

— Unde mă duci, bunicule? îl întrebă fetiţa, care veni pe 
verandă. 

— Să vizităm o femeie de treabă. 

— E prietena ta? 

— Nu, e căsătorită. 

— Contează? 

Hook râse. 

— Te uiţi prea mult la televizor. 

Îl luă de mână şi se duseră până la motocicletă, iar Hook 
o puse pe şa. Încălecând pe Yamaha, Hook se uită în urmă 
la bungalou şi o văzu pe Kate stând în prag. Ea le făcu cu 
mâna şi închise uşa, iar el porni motocicleta şi se îndreptă 
spre şosea. Fetiţa îşi petrecu braţele pe după mijlocul lui şi 
îl îmbrăţişă cu putere. 

CAPITOLUL 74 


Hook merse cu Suzie de mână pe cărarea care ducea la 
casa lui Carnahan, pe lângă un iaz cu peşti koi unde erau 
nuferi violeţi, ocolind tufa de hibiscus care ascundea uşa 
de privirile indiscrete. Auzind clinchetul liniştitor al 
clopoţeilor de vânt în timp ce o briză caldă îi juca prin păr, 
Hook îşi închipui că era casa lui, că Betty cea frumoasă şi 
graţioasă era soţia lui şi că el tocmai se întorcea cu 
nepoata de la plimbare. 

Visul se nărui când o văzu pe Betty în prag, dând la o 
parte o perdea din mătase. Imbătrânise cu zece ani, era 
suptă şi trasă la faţă, iar ochii erau ca două găuri negre în 
cap. 

— Harry, zise ea şi înlemni când o zări pe fetiţă. Ea cine 
e? 

— Suzie. Suzie, salut-o pe doamna Carnahan. 

În loc să se dea în lături ca să-i poftească înăuntru, Betty 
parcă se punea de-a curmezişul ca să nu intre în casă, cu 
privirea ţintă la fetiţă, iar gura brusc îmbătrânită începu să 
i se mişte fără să scoată o vorbă, ca a unuia dintre peştii 
din iaz. Apoi se uită la Harry cu ochii măriţi de groază şi 
începu să scuture din cap. 

Într-o clipă zbură din faţa uşii şi se prăbuşi pe podeaua 
din lemn cu o bufnitură sinistră. Hook rămase cu gura 
căscată şi îi luă prea mult să-şi scoată pistolul de la brâu. 

Până atunci, din spatele draperiei apăruse Dudley 
Morse, care îl apucă de gât pe Hook şi îl azvârli în 
încăpere, dându-i un picior în plexul solar care îl făcu să se 
strângă ca o omidă, iar pistolul îi sări din mână şi se învârti 
pe podeaua lustruită. 

Suzie ţipă şi încercă să fugă, dar Morse se întoarse şi 
întinse unul dintre braţele lui imposibil de lungi şi o apucă 
de păr, o trase în cameră şi o apropie de el, în timp ce 
fetiţa dădea din mâini şi din picioare, opunând rezistenţă. 

O făcu să tacă apucând-o de gât şi strângând. 

Hook, icnind şi venindu-i să vomite, încercă să se ridice 

în picioare, dând cu mâinile în bărbatul palid. Morse îl lovi 
în faţă, iar Hook simţi cum dinţii i se rup, cum sângele cald 
îi curge din nas şi din gură şi se prăbuşi din nou, văzând 
lumea printr-o lentilă distorsionată care se închidea încet, 
în timp ce Morse scotea din buzunar o sticluţă şi turna 
conţinutul pe o batistă pe care o duse la gura fetiţei. 

Apoi Hook căzu la loc, pierzându-şi cunoştinţa înainte de 
a se izbi cu capul de podea ca un ciocan care loveşte un 
xilofon. 

CAPITOLUL 75 


Lucien Benway era beat. Nu beat pulbere, cum obişnuia 
să spună tatăl lui pentru a-şi descrie starea în care se afla 
tot mai des, fiindcă Benway cel bătrân - scund ca fiul lui, 
dar solid ca o casă de cărămidă - mergea împleticit pe 
lângă rulotă, plângând cu faţa în cămaşa de noapte din 
mătase pe care mama lui Lucien o uitase când se grăbise 
să fugă în Biloxi cu un vânzător de enciclopedii Collier's. 

Nu, Benway era într-o stare de beţie controlată, la fel ca 
incendierea controlată a vegetației nedorite din pădure. 
Era de părere că alcoolul, consumat cu măsură, anihila 
frica, furia şi resentimentele pe care le purta ca un puț 
otrăvit în adâncul sufletului, pregătindu-l pentru luptă. 

Stătea la birou, îmbrăcat cu un costum Herringbone de 
iarnă din tweed gros, o cămaşă albă, o cravată de culoarea 
vinului de Porto (nodul Windsor era făcut fără cusur), iar 
în picioare avea o pereche de pantofi de un roşu închis atât 
de  lustruiţi, încât imaginea congresmanului Antoine 
Mosley apărea în fiecare punctuleţ de pe vârful lor. 

Mosley era peste tot. In timp ce Benway muta de pe un 
canal pe altul, se confrunta numai cu privirea încruntată a 
congresmanului şi îi auzea expresiile de ghetou. Benway 
ajunse pe Fox News unde Mosley spuse, îndreptând spre 
cameră un deget plin de inele, ca al unui rapper: 

— De data asta Lucien Benway şi administraţia asta vor 
fi traşi la răspundere. Şansele lui Benway de a scăpa de 
închisoare sunt mici spre deloc, iar alea mici nu se pun. 

Benway închise televizorul şi se uită în continuare la 
ecranul gri, ascultând murmurul scăzut, ca de insectă, al 
vulturilor din spatele uşii, vulturi al căror număr creştea 
pe măsură ce vânătoarea de vrăjitoare a lui Mosley 
devenea mai toxică. 

Telefonul lui Benway (avea un număr nou, cel vechi era 
plin de apelurile intimidante ale presei) tresări o dată, iar 
el deschise mesajul. Taxiul îl aştepta, ceea ce însemna că 
trebuia să înfrunte mulţimea. 

Bău ultimul deget de Cutty Sark din pahar, îşi îndepărtă 
nişte scame inexistente de pe sacou şi se duse la uşă. 
Închise biroul în urma lui şi cobori treptele. Nadja stătea 
picior peste picior la masa din bucătărie şi se uita la 
Mosley la televizorul mic, cu brăţara de la gleznă clipocind 
ameninţător în lumina fluorescentă. 

— Dragule, îi zise ea ca un personaj de sitcom, cum 
făcea în ultima vreme, trebuie să te duci undeva la cină? 
Poate-mi aduci şi mie ceva la pachet. 

Mai lipseau doar hohotele de râs de pe fundal. 

O ignoră şi ieşi pe uşa din faţă, hotărât să nu se 
strecoare prin garaj ca un adulterin pe fugă, aşa cum 
făcuse cu o seară înainte. 

Trase adânc aer în piept şi deschise uşa, fiind orbit de 
lumina bliţurilor. Vocile torţionarilor săi erau ca lătratul 
unor câini turbati. 

CAPITOLUL 76 


Pe Harry Hook îl treziră muştele. Bâzâitul lor infernal şi 
antenele îi gâdilau pleoapele şi buzele. Clipi şi se uită la 
chipul fără viaţă al lui Betty Carnahan în ai cărei ochi, nări 
şi gură era o masă neagră de muşte calliphora. Mânerul 
din lemn al unui cuţit de tăiat carne îi ieşea din inimă, iar 
podeaua era lipicioasă de la sângele şi dejecţiile ei. 

Hook se ridică în fund. Capul îi vâjâia. Simţi miros de 
vomă în gură. Vomă şi ceva chimic, ca amoniacul. Îşi 
aminti cum Morse îi pusese lui Suzie la gură o cârpă 
îmbibată cu un anestezic şi înţelese că bărbatul palid 
făcuse la fel şi cu el. 

Suzie. 

Hook se uită prin cameră. Văzu perdeaua umflându-se în 
bătaia vântului şi auzi clopoţeii scoțând un clinchet atonal. 

Se uită la ceas, încercând să se concentreze asupra 
cadranului. Pierduse aproape cinci ore. 

Iisuse! 

Se ridică în picioare şi deodată se simţi de parcă era la 
Disneyland într-o ceşcuţă de ceai care se învârtea, aşa că 
trebui să se sprijine cu o mână de perete ca să nu se 
dezechilibreze, însă în acelaşi timp mişcă o poză înrămată 
cu Bob şi Betty din clipele lor mai fericite. 

Se duse grăbit spre uşă şi se întinse după telefonul 
mobil, apăsând pe tasta de apelare rapidă în timp ce ieşea 
în lumina sângerie a apusului. 

x x * 

Kate stătea pe plajă, lângă bărci, în timp ce ultimele 
urme de lumină dispăreau de pe cer, şi arăta ca o turistă, 
în pantaloni scurţi şi tricou, cu un rucsac atârnat pe umăr. 

Dar în rucsac nu avea loţiune pentru plajă şi costum de 
baie, ci un Remington cu ţeava tăiată - de modă veche, dar 
tot cea mai eficientă şi distructivă armă de apropiere pe 
care o folosise vreodată. Pistolul Glock era sub tricou, iar 
revolverul mic stătea pitit în borseta pe care şi-o pusese în 
jurul taliei. 

Uşurarea pe care o simţise când Hook şi Suzie plecaseră 
în dimineaţa aceea începea să dispară, fiind înlocuită de un 
presentiment supărător. Devenise tot mai neliniştită în 
timp ce se plimba prin oraşul turistic, transpirând sub 
soarele dogoritor. Culorile oceanului, cerului, frunzelor, 
tarabelor încărcate şi de prost gust şi ale mâncării de 
stradă fiind deodată prea intense, prea viscerale pentru 
firea ei nordică, tânjind după calmul monocrom al unui 
orăşel acoperit de zăpadă. 

Nu se vedea nici urmă de Morse. 

Când Hook nu-i răspunse la telefon, sentimentul de 
agitaţie se transformă în panică, deşi îşi spunea că proceda 
bine neatrăgând atenţia şi ţinând-o pe Suzie în siguranţă. 
Şi cine ştia cât de mult te puteai baza pe mobile cu stâncile 
alea şi condiţiile atmosferice? 

Apoi telefonul sunase şi Hook îi spusese cu disperare în 
voce că Morse o răpise pe Suzie. 

În loc să se panicheze şi ea, telefonul lui Hook o calmase 
pe Kate. 

Cea mai mare temere a ei - că Lucien Benway sau 
creatura lui i-ar putea răpi fetiţa - se adeverise, simţea că 
aşa trebuia să se întâmple, de parcă trăise ca să se 
pregătească pentru acest moment, de parcă fiecare clipă, 
zi, minut, secundă se scurseseră ca ea să fie aici să 
înfrunte nenorocirea. 

Ştia că trebuie să uite anii de experienţă, să uite când îi 
pusese pe alţii în aceeaşi situaţie şi care fusese rezultatul 
şi să-şi ţină imaginaţia în frâu. 

Aşa că, ancorată în prezent, Kate stătea pe plajă, cu 
nisipul de sub ea răcindu-se uşor, şi asculta strigătele 
barcagiilor, vuietul motoarelor, sunetul oceanului, golindu- 
şi mintea de orice gând. 

Aştepta. 

Auzi o ambarcaţiune care venea cu viteză. Cel care o 
conducea opri motorul, lăsând prora lungă să găsească 
nisipul. Se auzi un scârţâit umed. Înainte ca barca să 
atingă ţărmul complet, Hook sări din ea şi stropi în jur cu 
apă. 

Ea se ridică în picioare şi veni spre el şi. Când o văzu, el 
o apucă de mână şi zise: 

— Kate, îmi pare rău. Iisuse, îmi pare atât de rău! 

Avea respiraţia sacadată, mirosea a vomă, sânge şi frică. 

— Harry, calmează-te. 

— Mi-a întins o cursă, a folosit-o pe Betty ca momeală şi 
eu am picat în plasă, iar acum a luat-o pe Suzie. 

Ea îl luă pe după umăr de parcă era bătrân şi infirm şi îl 
duse departe de bărci şi de turişti, într-o porţiune de plajă 
mai liniştită, unde erau ascunşi sub palmierii întunecaţi 
care păreau că şoptesc. 

Il ajută să se aşeze pe nisip şi se lăsă pe vine, cu faţa 
aproape de a lui. 

— Spune-mi, Harry. Spune-mi tot, îl rugă ea. 

Hook încuviinţă din cap, luptându-se să-şi controleze 
respiraţia sacadată, şi îi spuse ce se întâmplase la soţii 
Carnahan acasă şi cum, când îşi recăpătase cunoştinţa şi 
se dusese într-un suflet pe plaja lor, dăduse de barcagiul 
care-şi amintise de un farang înalt care ducea la bordul 
unei şalupe o fată care dormea. 

li spuse că Morse şi Suzie puteau fi oriunde acum, fie 
călătoreau în toiul nopţii pe continent, fie rămâneau 
ascunşi pe una dintre nenumăratele insulițe împrăştiate ca 
nişte alice în Marea Andaman. 

CAPITOLUL 77 


Philip Danvers stătea în faţa şemineului cu o pătură pe 
picioare - în ciuda eforturilor, nu reuşise să se încălzească 
- şi bea un pahar de Cutty Sark. 

În seara asta nu asculta muzică. Încercase, dar chiar şi 
cea mai blândă sonată îi zgâria auzul, viorile erau prea 
stridente, trompetele - prea zgomotoase. Era unul dintre 
misterele trupului său care se deteriora faptul că, pe 
măsură ce vederea îi slăbea, auzul i se ascuţea. 

Mai devreme trebuise să se apropie foarte mult de 
televizor ca să vadă ce se mai întâmplase în scandalul 
Fingergate, ca să vadă chipul arogant al congresmanului 
Antoine Mosley care apăruse din neant şi se credea 
inchizitorul tuciuriu al lui Lucien Benway. 

Era Danvers mulţumit de ceea ce făcuse? 

Nu chiar atât de încântat pe cât s-ar fi aşteptat. 

Răzbunarea iţi lasă mereu un gust amar, îşi zise el. 

lar catalizatorul faptelor comise în ultimii ani fusese 
furia. Furia deosebită a unui bătrân, care nu izvorâse din 
inimă sau din instinct, ci din ficat şi din vintrele murdare, 
ca răspuns la dezamăgiri, decepţii şi ranchiună. 

Ei bine, furia i se domolise. 

Şi acum, că se ridicase ca un nor din faţa lui, bănuia că 
ar fi trebuit să nutrească sentimente mai nobile. Cum ar fi 
dragostea. 

Dată fiind orientarea lui sexuală, nu se lăsase niciodată 
luat de valul iubirii, ci se mulţumise doar cu pofta carnală. 
Pofta pe care şi-o satisfăcuse cu pipăieli clandestine şi 
partide de sex care, după un fior scurt de excitare, îl 
lăsaseră gol pe dinăuntru şi ruşinat. 

Era, oare, o coincidenţă, se întrebase el mereu, că atâţia 
spioni din generaţia lui şi din cea de dinainte - Guy 
Burgess, Anthony Blunt şi alţii - fuseseră homosexuali? 

Oare nu faptul că-şi ascundea natura intimă îl făcea 
perfect capabil pentru o viaţă de spionaj? 

Aşa că, în timp ce se uita la flăcări şi asculta lemnul cum 

trosneşte şi sfârâie, se întrebă ce iubea acum. 

Nu familia lui surogat. 

Nu mai era cazul. 

Lucien Benway era un sociopat, Harry Hook un ratat şi 
Kate Swift - oricum ar fi luat-o - o trădătoare. 

Simţea pentru ei ceea ce-şi închipuia că simt părinţii 
bătrâni pentru copiii lor adulţi: dezamăgire, vină, tristeţe, 
autoînvinovăţire şi, când venea vorba de Harry şi Kate, 
melancolia care rămâne după ce dragostea dispare. 

Aşadar, ce iubea, până la urmă? 

Nimic. 

Ăsta era adevărul. Nu iubea nimic. 

Oftă, îşi termină băutura şi încercă să-şi adune energia 
ca să se ridice şi să se ducă la bufet ca să-şi mai toarne un 
pahar când auzi un zgomot de paşi pe pietrişul de pe alee. 

Paşii se auziră mai tare când oaspetele călcă pe pietrele 
de pavaj şi se apropie de uşă. 

Auzi un scârţâit de metal ruginit când inelul ciocănelului 
din alamă - înşurubat pe mandibula faraonului Ramses - fu 
ridicat, urmat de o lovitură precisă când fu izbit de placa 
de metal. O singură bătaie, de parcă persoana de afară era 
convinsă că va auzi. 

Danvers se ridică din fotoliu şi merse încet spre uşă. 

Când o deschise, nu se miră să-l vadă în prag pe Lucien 
Benway, din a cărui gură ieşea un nor de aer rece. 

— Lucien. 

— Philip. 

— Eşti singur? 

— Da. 

Danvers se dădu în lături şi arătă spre şemineu. 

— Intră, te rog. 

Benway scutură din cap. 

— Nu, mulţumesc. 

— Poftim? O să stăm la taclale afară? 

— Nu, mergem la o plimbare. 

— Ei nu zău? 

— Da. 

— Şi dacă nu am chef de o plimbare? 

— Mă tem că trebuie să insist. 

— Bine. Stai să-mi iau haina. 

Danvers îşi luă paltonul Burberry care atârna în cuier, 
bombănind în timp ce încerca să se îmbrace. Se încheie la 
nasturi şi i se alătură lui Benway pe verandă. 

— Lucien, unde ţi-e maşina? 

— Am luat un taxi până la mall-ul ăla sinistru şi apoi am 
mers pe jos până aici. 

— Am înţeles. Voiai să te plimbi noaptea, nu? 

— Da. 

Apoi Benway începu să meargă pe dalele de piatră spre 
copaci. Se opri şi se uită în urmă, aşteptându-l pe Danvers, 
care-şi târşâia picioarele ca un boşorog ca să îl prindă din 
urmă. 

Merseră împreună încet prin zăpadă, pe sub mestecenii 
ale căror crengi desfrunzite păreau fantomatice în lumina 
palidă a lunii. 

Când luminile casei nu se mai văzură, Benway zise: 

— Philip, cred că e de ajuns. 

— Pentru ce? 

Benway îl apucă pe Danvers de umeri şi îl trânti la 
pământ. Şoldul i se izbi de o piatră acoperită de zăpadă şi 
îl auzi cum se zdrobeşte ca o ceaşcă de porțelan. 

Durerea îi ţinuse de urât lui Danvers în ultimele zile, o 
durere surdă care zvâcnea şi părea să iradieze de undeva 
de jos în tot corpul. Dar durerea de acum era puternică, 
ascuţită şi intensă, şi simţi lacrimi în ochi. 

Lacrimi care aveau să îngheţe repede. 

Lucien avea în mână o creangă groasă pe care o învârti 
şi cu care îi zdrobi lui Danvers genunchiul stâng. Şi mai 
multă durere. 

Benway se aplecă şi începu să-l percheziţioneze. 

— Telefonul e în casă, Lucien. 

— Să mă ierţi dacă nu cred niciun rahat din ce-mi spui, 
Philip! 

Benway termină să-l controleze şi se îndreptă de spate 
gâfâind. 

— La revedere, Philip. 

— Auf Wiedersehen, Lucien. 

Bărbatul pipernicit râse dispreţuitor înainte să se 
întoarcă şi să se îndepărteze greoi, ca un spiriduş sinistru 
dintr-un basm pentru copii, urmele de paşi fiindu-i 
acoperite de zăpadă şi dispărând în câteva secunde. 

Philip Danvers zăcea şi se uita la fulgii de zăpadă care 
cădeau ca florile de bumbac din cerul întunecat. 

Deci, îşi zise el, aşa se sfârşeşte. 


e 283 + 


CAPITOLUL 78 


Hook şi Kate erau în casa din junglă. Hook se tot 
învârtea de colo-colo, iar paşii lui grei făceau casa să 
scârţâie şi să se clatine. Kate stătea pe scaunul din trestie, 
părând stăpână pe ea şi aproape calmă, singurul lucru 
care îi trăda agitația fiind faptul că îşi mai îndepărta 
uneori câte un fir de păr de pe faţă. 

Telefonul lui Hook era pe pat, iar el îl privea lung în timp 
ce se plimba prin cameră, parcă vrând să-l forţeze să sune. 

— Harry, calmează-te, o să sune, îi zise Kate. 

— De ce-i ia aşa mult? 

— Te comporţi ca un bunic, ceea ce mă înduioşează, dar 
nu e foarte liniştitor, dacă mă înţelegi. 

— Da, zise el. 

Se opri în dreptul ferestrei şi se uită în lumina soarelui. 

— Vrea să ne intimideze. 

— Exact. Şi ştie că poate, pentru că nu mai e o simplă 
operaţiune, ci a devenit ceva personal. 

— Aşa e. 

Hook trebui să-şi alunge din minte o imagine cu Suzie 
zăcând fără suflare. 

De parcă îi citise gândurile, Kate îi zise: 

— Nu poate s-o omoare pe Suzie, Harry. Nu încă. Om fi 
noi implicaţi emoţional, dar tot suntem profesionişti, iar 
dacă vrea ceva de la noi, atunci va trebui să ne 
demonstreze că ea mai e în viaţă. 

Vorbea cu un calm imperturbabil şi Hook ştia că aşa îşi 
domolea frica, păstrându-şi speranţa că avea să-şi vadă 
fiica din nou. 

Kate fusese stăpână pe situaţie - şi pe el - încă de când 
se întâlniseră pe plajă. Hook dorise să interogheze mai 
mulţi barcagii, taximetrişti şi bişniţari, practic pe oricine 
ar fi putut vedea ceva, deşi ştia că era doar o cale de a-şi 
face de lucru, de a-şi distrage atenţia, dar Kate insistase să 
se întoarcă la el acasă şi să aştepte. 

Şi să se concentreze. 

Când ajunseseră, ea îi ceruse telefonul şi se aşezase la 
masă ca să butoneze, înceţoşând ecranul cu degetele. 

— Ce faci? o întrebase. 

— Descarc o aplicaţie care să înregistreze apelurile. 

— Telefonul nu poate s-o facă singur? 

— Niciun telefon mobil nu poate. Legile în domeniul 
protejării datelor i-au speriat pe fabricanți. Dar cineva 
pasionat de tehnologie, probabil un puşti de doişpe ani din 
Seoul sau Minsk, a găsit o metodă. 

Termină ce avea de făcut şi puse telefonul pe masă. 

Nu scotea niciun sunet. 

Kate se uită la el cum se tot plimba de colo-colo şi îl 
întrebă: 

— Harry, te-ar ajuta un scotch? 

Se întoarse spre ea. 

— Iisuse, ai înnebunit? Cum ţi-aş fi de folos beat? 

— Nu beat, Harry. Mă refer la un pahar. Dacă tânjeşti, e 
aproape la fel de rău ca atunci când eşti beat. 

Hook nu-i răspunse, iar ea se ridică şi se duse la 
bucătărie. O văzu prin uşa crăpată cum deschide dulapul 
de deasupra chiuvetei şi scoate sticla de Cutty Sark. Când 
rupse sigiliul, poate că nu auzi un cor care cânta Aleluia, 
dar fu pe-aproape. Turnă două degete într-un păhărel de 
shot, adăugă un cub de gheaţă şi îi aduse băutura. 

— Doar asta, îi zise ea. Şi bea încet! 

El dădu din cap că da, prea disperat ca să se simtă jignit 
de criticile ei materne, şi duse paharul la buze, simțind 
mirosul de turbă al băuturii înainte să simtă amăreala pe 
limbă. Luă o gură şi lăsă alcoolul să-i încălzească 
măruntaiele şi aproape imediat simţi cum se relaxează, în 
timp ce licoarea îşi făcea efectul. 

Momentul alchimic deveni mai intens atunci când auzi 
ţârâitul mobilului. 

Puse băutura pe masă şi se apropie de telefon, văzând 
pe ecran NUMĂR NECUNOSCUT. 

Kate apăsă butonul verde şi difuzorul, apoi activă 
aplicaţia şi îi făcu semn lui Hook. 

— Alo? 

— Ştii cine e, nu-i aşa Harry? făcu Morse. 

— Da. 

— Kate Swift e cu tine? 

— Mai întâi trebuie să ştiu dacă fetiţa e în viaţă, zise 
Hook uitându-se ţintă la Kate. 

Se auzi o bufnitură şi apoi un hârşâit, după care Suzie 
spuse: 

— Harry? 

— Da. Eşti bine? 

— Mi-e frică, Harry. 

Alte bufnituri şi târşâieli, iar Morse reveni la telefon. 

— Dă-mi-o pe Swift. 

— Sunt aici, zise Kate. 

— Ca să vezi, făcu Morse, eşti teafără şi nevătămată. 

— Ce vrei? 

— O să faci public faptul că eşti în viaţă şi că ţi-ai 
înscenat moartea în accidentul aviatic. O să suni la The 
New York Times, The Washington Post, CNN şi la Al- 
băgami-aş-jazeera. O să-i suni cu video ca să le arăţi că tu 
eşti. O să le trimiţi şi mostre de rahat dacă vor, ai înţeles? 

— Da. 

— Odată ce veştile despre miraculoasa ta înviere din 
morţi ajung la urechile presei, îi dau drumul plodului. Ai 
înţeles? 

— O s-o fac. Dar trebuie s-o văd. 

Tăcere, apoi pe ecran apăru o captură video: era Suzie 
legată, de un scaun şi cu un căluş la gură. 

Imaginea se dezintegra şi Morse zise: 

— În regulă, acum fă ce ai de făcut. 

Şi închise. 

Când Kate încercă să vorbească, Hook îi zise să tacă, o 
apucă de braţ şi o duse la fereastră. 

— Ascultă. 

— Ce anume? 

— Auzi vocea amplificată? 

— Ce e? 

— E o dubă care merge prin oraş cu un mesaj redat la 
nesfârşit în care se face reclamă unui bar de striptease. 

Când dădu din cap că da, el zise: 

— Redă ultimele clipe ale convorbirii. 

Ea meşteri la telefon, dădu mai tare volumul şi reluă 
partea cu Morse care-i spunea ce trebuie să facă. 

— Auzi ce aud şi eu în fundal? o întrebă Hook. 

— Mesajul ăla. Iisuse! Sunt aici. Sunt în oraş. 

— Să mergem, îi zise Hook, ducându-se într-un suflet 
spre uşă. 

Kate îşi luă arsenalul şi îl urmă. Hook pornise deja 
motocicleta când ea ajunse la baza scărilor şi porniră cu 
viteză pe poteca plină de urme de roţi, ajungând pe asfalt 
şi apoi încadrându-se pe drumul principal. 

Hook coti şi duba era acolo, venind spre ei cu 
difuzoarele, posterele cu fete şi mesajul strident care se 
repeta într-o engleză cu accent thailandez: „Lucky Bar. 
Deschis acum. Este fete frumos. Supermodele frumos din 
Bangkok.” 

Merse cu viteză în direcţia din care venise duba Toyota. 
Intraseră de pe-acum în Thai Town, departe de centrul 
turistic. Aici erau restaurante mici cu terasă, un magazin 
non-stop, magazine de telefonie mobilă, un oficiu poştal, 
un magazin de computere, un coafor, iar multe clădiri 
aveau obloanele trase şi erau închise. 

Nici urmă de hoteluri. Nici măcar un hostel pentru cei 
cu rucsacul mereu în spinare. Clădirile se răreau pe 
măsură ce se apropiau de junglă, iar Hook începu să-şi 
piardă speranţa, când deodată văzu nişte lumini printre 
tufişuri. 

Un drum îngust de pământ ducea către trei resort-uri în 
paragină, rătăcite prin vegetaţia încâlcită. 

Hook se încadră pe potecă, opri motorul şi cei doi se 
lăsară în virtutea inerţiei până când văzură două şiruri de 
bungalouri în stânga lor şi unul în dreapta. 

Opri motocicleta Yamaha şi rămaseră câteva clipe în 
tăcere, ascultând sunetele insectelor, cicadelor şi păsărilor 
de noapte. Aerul era cald şi greu de la mirosurile de 
mâncare. 

Kate se dădu jos de pe motocicletă. Scosese deja puşca 

Remington din rucsac, iar ţevile tăiate străluceau în lumina 
galbenă a lunii, care plutea deasupra stâncilor. 

Hook îi puse o mână pe braţ. 

— Aşteaptă, zise el. 

CAPITOLUL 79 


Când auzi cheia lui Lucien cum se învârte în uşă, Nadja 
deschise frigiderul şi luă tava pentru cuburile de gheaţă, o 
răsuci de parcă ar fi fost gâtul unui pui şi scoase două 
cuburi pe care le puse în paharul preferat al lui Lucien, 
apoi turnă o cantitate generoasă din sticla de Cutty Sark. 

Faptul că insista să bea whisky de proastă calitate o 
irita, mai ales că relaţia cu fostul lui mentor se răcise 
demult. 

Dar insista cu obstinaţie. 

La fel şi cu ţigările turceşti, care erau importate pentru 
el la un preţ foarte mare de către un tutungiu din centru. 
Poate pentru că mare parte din viaţa lui Lucien era 
fabricată (numele, accentul aproape neutru, doza de 
sofisticare, vestimentația ridicol de conservatoare), aceste 
mici obiceiuri erau stâlpii care ţineau tot templul şubred 
laolaltă. 

Habar n-avea de ce se gândea la aşa ceva. 

De fapt, ştia. Ba chiar prea bine. 

Se gândea la aşa ceva ca să nu se gândească la celălalt 
lucru. 

La ceea ce era pe cale să facă. 

Lucien îşi lăsă paltonul în hol şi merse pe coridor în 
cămaşă, părând distras şi îngrijorat. Era clar că se simţea 
aşa după ce dăduse nas în nas cu presa de afară, cu toate 
că, din cauza vremii şi a orei târzii, doar câţiva reporteri 
înrăiţi şi de joasă speţă mai rămăseseră la uşă. 

Dădu să urce scările, ignorând-o. 

— Lucien? făcu ea. 

El se opri cu un picior pe treapta de jos şi cu o mână pe 
balustradă. 

— Da? 

— Bea ceva cu mine. Întinse paharul. 

— De unde-ai făcut rost? o întrebă, cercetând-o bănuitor 
cu privirea. 

— Am comandat. 

— Care-i faza? 

— Niciuna. 

— Nu? 

— Nu, zise ea şi dădu din umeri. Am stat toată ziua 
închisă în casă. 

— Şi până şi compania mea e mai bună decât nimic? 

Râse suficient de convingător. 

— Bănuiesc că da. 

— Ai putea vorbi cu gloata de afară. 

— Şi ce să le spun? 

— Ai dus o viaţă interesantă. I-ai vrăji când le-ai povesti 
despre paturile moi şi despre bătăliile dure prin care-ai 
trecut. 

Ea dădu din cap, certându-l în glumă. 

— Lucien, fii serios! 

Apoi zâmbi. 

— Vezi, ne simţim bine. Ca-n zilele bune. 

— N-au existat zile bune. 

Ea ridică din nou paharul. 

— Haide, te rog eu. 

El dădu din umeri şi intră în bucătărie, unde Nadja 
stătea în picioare astfel încât el să fie cu spatele la cămară 
când se apropia de ea, aşa cum repetase cu Janey Burke. 

Uşa glisantă a cămării se deschise încet şi Janey stătu 
nemişcată preţ de o clipă în lumina orbitoare a neonului. 

Nadja îi întâlni privirea, făcându-i semn să treacă la 
atac, în timp ce lui Lucien îi zâmbea mecanic, cu un pahar 
de scotch în mână, ca o persoană care te primeşte la o 
recepţie. 

Lucien îi luă paharul din mână şi îl duse la buze. 

— Hai, noroc! 

Janey ţâşni în sfârşit din cămară, ţinând un sac de gunoi 
din plastic în mâinile cu mănuşi, ridicându-l ca pe o 
paraşută şi punându-l peste capul lui Lucien cu o mişcare 
rapidă. 

Şocat, Lucien vărsă whisky-ul pe cămaşă, iar paharul îi 
căzu din mână şi se sparse pe gresie. 

Aşa cum repetaseră mai devreme în camera de zi, cu o 

pernă de pe canapea în locul lui Lucien, Janey îi strânse 
sacul în jurul feţei în timp ce Nadja se lăsă pe vine şi îl 
apucă de genunchi. li ridică picioarele din care tot dădea 
(primi şi o lovitură de pantof în gură de la care speră să nu 
se aleagă cu o buză umflată) şi îl trânti pe jos în timp ce 
Janey îi punea o pernă sub cap ca să nu aibă răni vizibile. 

Lucien se luptă cu o putere ieşită din comun, dând din 
picioare şi răsucindu-se, aproape doborându-le pe cele 
două femei care se aşezaseră deasupra lui, apăsându-l cu 
trupurile lor, amândouă folosindu-se de mâini ca să-i 
lipească sacul de faţă. Trăsăturile i se vedeau prin plasticul 
transparent, ochii i se bulbucaseră şi gura îi era deschisă 
în încercarea de a respira un aer inexistent. 

După o veşnicie, nu mai opuse rezistenţă şi rămase 
nemişcat. 

Gâfâind şi transpirând, Nadja şi Janey se ridicară de pe 
Lucien, având părul şi hainele vraişte. Obrajii lui Janey 
erau de un roşu aprins. 

Nadja îi scoase punga de pe cap. 

— O, Doamne! 

— Doar n-a murit! La dracu’. A murit? o întrebă Janey. 

Nadja îşi duse degetele la gâtul lui. Nimic. 

— N-are puls, zise ea, intrând în panică. 

— Rahat. Rahat! zise Janey. l-am ţinut sacul prea mult 
pe cap! 

— Apasă-l pe piept, zise Nadja. 

Janey se uită lung la ea. 

— Apasă-l dracului pe piept! 

Femeia micuță se puse în genunchi şi începu să apese pe 
pieptul lui Lucien cu mâinile acoperite de mănuşi. 

Nadja îngenunche lângă el şi îi deschise gura spunând: 

— Să nu mori dracului, rahat cu ochi ce eşti! Nu încă. 

Se lăsă în jos şi, pentru prima oară în toţi anii de când îl 
cunoştea, îşi lipi gura de a lui. li făcu respiraţie gură la 
gură, simțind cum plămânii i se dilată. Continuă până când 
se simţi extenuată, iar Janey îl apăsa încontinuu pe piept, 
ca un robot. 

Şi apoi Nadja simţi ceva, un spasm, un pâlpâit, aşa că îi 

duse două degete la carotidă şi simţi cum pulsul slab al lui 
Lucien zvâcnea. 

Se trase în spate, transpirând şi gâfâind, şi, când Janey 
îşi dădu mâinile la o parte, se uitară cum pieptul lui mic se 
ridica şi cobora. 

Nadja se ridică în picioare şi zise: 

— În regulă, acum hai să-l omorâm pe bune pe 
căpcăunul ăsta pitic. 

CAPITOLUL 80 


Kate se uită la cerul înstelat şi simţi că-şi pierde 
echilibrul. Închise ochii, îşi încetini respiraţia, auzi huruitul 
tuk-tuk-ului şi simţi mirosul uscat şi cald de praf când 
acesta se apropie de ei. 

Taxiul mic şi verde scoase un huruit în timp ce urca pe 
drumul spre al treilea resort. Frânele îi scârţâiră când se 
opri acolo unde ea şi Hook stăteau la adăpostul unor 
copaci. 

După ce o oprise pe Kate să nu dea buzna prin 
bungalouri, Hook îl sunase pe bunul lui prieten Ton, care 
apăruse cinci minute mai târziu, gata să facă o mie de 
bahţi ducându-se la recepţiile hotelurilor ca să discute cu 
recepţionerii thailandezi sub pretextul că voia să dea de un 
farang care comandase un taxi. 

Lui Kate i se părea un plan bun dar, în ciuda atâtor ani 
de antrenamente, i se păruse că nu va fi în stare să aştepte 
până când el termina tura pe la toate bungalourile. 

Ton scoase capul pe fereastră. 

— Khun Harry, îi zise şi îi făcu semn lui Hook să vină 
mai aproape. 

Kate, care stătea lângă Hook, se aşteptase la raportul lui 
Ton: nu văzuseră pe nimeni care să arate ca Morse şi 
Suzie. 

Dar de data aceasta vocea bărbatului era mai agitată. 

— Cred că oamenii de acolo minte la mine, zise 
taximetristul, arătând cu degetul mare peste umăr. 

— De ce? îl întrebă Hook. 

— Zis la mine că închis pentru renovare. Dar văd lumină 
într-un bungalou. 

Hook îl puse pe şofer să-i explice unde era căsuţa 
ocupată. După ce află, Harry îi mulţumi, îi dădu banii şi 
taxiul dispăru în noapte, luminile roşii din spate pierzându- 
se într-un nor de praf. 

— Să mergem, îi zise Harry. 

Kate scutură din cap. 

— Nu, tu aşteaptă-mă aici. 

li dădu puşca. 

— Stai de pază. 

— Cu jucăria asta? 

— Harry, lasă-mă să procedez cum cred de cuviinţă, te 
rog, îi zise Kate şi, fără să aştepte un răspuns, o luă prin 
junglă, folosindu-se de lumina lunii ca să înainteze. 

Păşi pe crengi căzute şi tulpini de bambus, traversă un 
izvor care duhnea a rahat de om şi ajunse în perimetrul 
hotelului, uitându-se la zece bungalouri din lemn 
construite în jurul unei piscine goale. Recepţia, aflată într- 
o clădire cu acoperiş de paie, era undeva departe în stânga 
ei. Putea să audă râsete de la o emisiune TV thailandeză şi 
vocile joase ale angajaţilor din tura de noapte. 

Zări cu coada ochiului lumina de la fereastra 
bungaloului aflat la cea mai mare distanţă de ea, construit 
aproape în junglă. 

Kate înaintă prin vegetaţie până când ajunse în spatele 
bungaloului, care se sprijinea pe nişte picioare joase din 
ciment. Fereastra de la baie, încastrată sus în peretele din 
lemn, era cufundată într-o lumină verde incandescentă. 
leşi din vegetaţie, se apropie de ea şi văzu că nu avea 
geam, era doar un dreptunghi tăiat în lemn acoperit cu o 
plasă murdară în care erau prinse ca într-un insectar molii 
moarte şi gândaci. 

Auzi doar  ţârâitul insectelor nocturne,  huruitul 
îndepărtat al unei motociclete şi vorbăria în surdină de la 
emisiunea TV la care se uitau angajaţii. 

Rămânând aproape de peretele de lemn al clădirii şi, cu 
arma în mână, Kate se duse într-o laterală a bungaloului. 
Nu avea ferestre, un aparat de aer condiţionat era montat 
în perete, ventilatorul se învârtea în carcasă, motorul 
scotea un scârţâit uşor. 

Bungaloul era într-adevăr ocupat şi Kate ştia acum că 
fata ei era înăuntru. 

Simţi cum o atrage spre ea, ca luna care atrage oceanul, 
fără să poată opune rezistenţă. Kate trebuia să lupte cu 
dorinţa de a se năpusti pe uşă. Trebuia să uite că e mamă, 

trebuia să găsească locul acela unde timpul încetinea, 
unde totul se derula mai încet, unde se putea concentra, 
nu mai avea îndoieli şi făcea ce făcea fără să se gândească 
sau fără să fie stăpânită de vreo emoție. 

Nu reuşi. 

Inima îi bătea gata să-i spargă pieptul. Simţea un nod în 
gât. Transpiraţia îi picura din păr, iar bandajul de la mâna 
stângă o mânca. Era îngrozită. 

Kate se luptă să-şi ţină corpul sub control şi pierdu 
confruntarea. Se blestemă în şoaptă, respiră atât de adânc 
că aproape simţi gustul aerului şi merse încetişor spre 
veranda din faţă, conştientă de sunetul pe care pantofii ei 
îl făceau pe iarbă şi pietriş. Incepu să tremure din pricina 
unui val necontrolat de adrenalină. Trebui să-şi încleşteze 
maxilarul ca să nu-i clănţăne dinţii. 

Căţea inutilă ce eşti! 

Ajungând în faţa bungaloului, se lipi de peretele de 
lemn, cu puşca Remington la piept, şi înaintă câţiva paşi, 
oprindu-se în faţa uneia dintre cele două ferestre care 
flancau uşa. Din spatele perdelelor trase venea o lumină 
rozalie. 

Ascultă din nou. 

Niciun sunet. 

Işi lipi faţa de cadrul ferestrei şi se uită înăuntru printr- 
un spaţiu pe care perdeaua nu-l acoperea. 

Morse stătea pe pat şi fuma, purtând doar o pereche de 
boxeri. 

Nu era nici urmă de Suzie. 

Kate urcă cele două trepte care duceau la balcon. 
Lemnul trosni. Se opri, fiind lac de transpiraţie la subrat şi 
având broboane de sudoare la rădăcina părului. Se şterse 
pe faţă cu dosul antebraţului şi continuă să înainteze până 
ajunse la uşă. 

Aşteptă. Ascultă. 

După ce îşi şterse transpiraţia de pe mâna stângă pe 
cămaşă, conştientă de bandaj şi de degetul lipsă, apucă 
clanţa uşii şi o apăsă uşor. 

Era încuiat. 

Se dădu în spate şi ridică piciorul drept, îşi lăsă toată 
greutatea pe el, lovi cu pantoful lemnăria de lângă 
broască, placajul se despică şi uşa se deschise spre 
înăuntru. 

Kate dădu buzna în cameră, cu Remingtonul îndreptat 
spre Morse care încă mai era pe pat, privind-o impasibil în 
timp ce de pe buze i se ridicau vălătuci de fum. 

Cercetă căsuţa. Un scaun împletit. Un minifrigider. Un 
dulap din lemn lângă uşa de la baie. 

— Unde e? îl întrebă cu o voce pe care abia şi-o 
recunoscu. Unde e Suzie? 

Bărbatul palid nu spuse nimic iar ea, cu puşca aţintită 
asupra lui, se duse spre dulap. Cu ochii încă fixaţi asupra 
lui Morse, întinse o mână şi deschise uşa, auzind 
balamalele cum scârţâie şi apoi distinse alt sunet. 

Nu se mai uită la bărbatul înalt, dar tinu arma 
îndreptată spre el, privi în jos şi o văzu pe Suzie zăcând 
legată la baza dulapului, cu căluş la gură şi cu ochi mari şi 
înspăimântați. 

Tot antrenamentul lui Kate dispăru măturat de un val de 
uşurare. 

Fetiţa ei era în viaţă. 

Prea târziu auzi un sunet în spatele ei şi se întoarse când 
o siluetă îmbrăcată cu o cămaşă de noapte deschisă se 
năpusti asupra ei - era un bărbat cu un piept osos şi faţa 
machiată ca o femeie, cu păr lung, brunet. 

Kate văzu o lamă strălucitoare, trase, văzu cum sângele 
izvorăşte pe faţa aproape feminină şi apoi simţi o durere 
puternică când cuțitul i se împlântă în piept şi îşi dădu 
seama că era de rău când puterile o părăsiră şi puşca 
Remington îi scăpă din mână. Se chirci, camera se învârti 
ameţitor, iar ea rămase pe podeaua din lemn, uitându-se la 
Suzie care ţipa fără să se facă auzită din pricina căluşului. 

Kate trebui să lupte ca să-şi ţină ochii deschişi, ca să nu 
lase mâna invizibilă să o târască în întunericul care o 
împresura şi, când încercă să-i spună fetiţei că totul avea 
să fie bine, din gură îi ieşiră nu cuvinte, ci doar un şuvoi 
gros de sânge cald. 

CAPITOLUL 81 


Nadja îngenunche în spatele maşinii uriaşe Mercedes- 
Benz ca să introducă furtunul de grădină în ţeava de 
eşapament. După ce îl împinse până se împotmoli, luă o 
cârpă de pe podeaua de ciment a garajului şi o îndesă cât 
putu de mult în spaţiul dintre furtun şi ţeavă, ca să nu iasă 
niciun pic de monoxid de carbon. 

Nadja mai trase de furtun un pic ca să se asigure că era 
fixat bine în ţeavă, apoi se lăsă puţin pe vine, cu spatele 
lipit de bara uriaşă de protecţie din faţă, uitându-se la 
Janey Burke cum foloseşte numere mai vechi din The 
Washington Post ca să astupe gaura dintre partea de jos a 
uşii garajului şi podeaua de ciment. Când termină, roşcata 
minionă izolă fereastra mică cu bandă adezivă. 

Nadja duse furtunul spre uşa din spate a maşinii şi îl 
băgă prin fereastra laterală deschisă. Se aşeză lângă 
Lucien, care stătea pe scaunul din piele respirând greoi şi 
închise uşa. Ţinu furtunul cu o mână şi cu alta acţionă 
mecanismul electric al geamului, iar acesta se ridică odată 
cu furtunul verde şi negru, prinzând cauciucul de rama 
uşii. Dacă l-ar fi închis de tot, ar fi tăiat furtunul, aşa că 
vâri un prosop în spaţiul dintre sticlă şi metal. 

Se dădu jos din maşină, închise uşa din spate şi trecu la 
volan, lăsând portiera şoferului larg deschisă. Porni 
maşina şi ascultă ritmul motorului întreţinut obsesiv, 
simțind pulsul constant venind prin podea şi vibrația 
reconfortantă a volanului sub mâinile ei pe care purta 
mănuşi. 

Când Nadja cobori din maşină, simţi mirosul gazului 
cald care ieşea prin gura furtunului atârnat lângă obrazul 
stâng al soţului ei. Monoxidul de carbon pur şi nefiltrat îi 
intra în plămâni. 

Se mai uită o ultimă dată la Lucien cum zăcea în spatele 
ridicolei sale maşini vechi, apoi îi făcu semn lui Janey, iar 
cele două femei ieşiră din garaj şi intrară în bucătărie, 
închizând uşa după ele. 

CAPITOLUL 82 


Când Hook auzi împuşcătura, un sunet atât de puternic 
încât păsările zburară cârâind din copaci, se sui pe 
Yamaha, o porni - ducă-se naibii zgomotul - şi demară cu o 
asemenea viteză că roata din spate derapă pe pietriş şi 
aproape pierdu controlul, dar se luptă cu motocicleta, o 
îmblânzi şi goni spre bungalouri pe cărarea denivelată. 

leşi de pe potecă şi se îndreptă spre piscina goală, o 
evită, cauciucurile muşcară din dalele crăpate, apoi urcă 
un mal de pământ ascuns de iarbă şi ateriză greu, înjurând 
şi oprind din alunecare motocicleta care ridică un nor de 
praf. 

Auzi un zgomot înfundat, ceva îi bâzâi pe la ureche şi 
sfărâmă fereastra căsuţei din spatele lui, iar Dudley Morse 
alergă afară din bungalou, rămânând suficient de mult în 
dreptunghiul de lumină rozalie care ieşea pe uşa deschisă 
pentru ca Hook să vadă că o aruncase pe umăr pe Suzie, 
legată şi cu căluşul pus. 

Morse trase din nou, rată şi apoi fugi pe o alee spre 
copacii care separau bungalourile de o plajă micuță. 

Hook învârti ambreiajul motocicletei Yamaha şi se luă 
după Morse. Copacii şi tufişurile treceau în viteză pe lângă 
el, luminate de ochiul galben al motocicletei. 

Dădu la o parte crengile copacilor şi îl văzu pe Morse 
alergând spre plajă, un golf murdar care atrăgea puţini 
turişti în comparaţie cu cel din partea îndepărtată a 
stâncii. 

Hook văzu prea târziu o grămadă de pietre din calea lui 
şi trase de ghidonul motocicletei ca un jocheu la o cursă cu 
obstacole care se pregăteşte să sară. Preţ de o clipă crezu 
că avea să reuşească, dar roata din spate se izbi de 
bolovani iar el zbură de pe Yamaha, plutind o secundă 
înainte să se izbească de pietre. Rămase fără aer. 

Se chinui să respire şi se ridică în genunchi la timp ca 
să-l vadă pe Morse cum trage un caiac de pe plajă în apă. 
Bărbatul înalt o aruncă pe fetiţă pe coca îngustă, împinse 

caiacul şi se sui la bord, învârtind vâsla cu braţele sale 
lungi. 

Hook se ridică în picioare şi, cu mâna la coaste, merse 
împleticit pe plajă. Luna uriaşă îşi arunca reflexia frântă în 
apa întunecată care fremăta. 

Când Morse dădu de brizanţi, botul caiacului se ridică, 
iar Suzie alunecă de la proră în apă. Morse se întoarse, dar 
nu mai era nici urmă de fetiţă, aşa că menţinu cursul, 
îndreptându-se spre stâncă şi spre următoarea plajă. 

Hook, ignorând durerea din cutia toracică, alergă de pe 
nisip în ocean, împroşcând cu apă peste tot în jur, icnind şi 
poticnindu-se. Când apa fu suficient de adâncă, începu să 
înoate neîndemânatic, fiecare mişcare fiind ca o săgeată în 
coaste şi, când ajunse acolo unde căzuse fata, se scufundă 
în apă. 

Nu văzu nimic. 

leşi la suprafaţă ca să respire. 

Plonjă din nou, învolburând apa cu mâinile. 

Simţind că-i ard plămânii, ieşi la suprafaţă, dornic să ia o 
gură de aer, apoi se scufundă din nou şi mai adânc, iar în 
lumina lunii care străpungea apa limpede zări o siluetă 
întunecată şi, apropiindu-se, văzu că era Suzie, care 
atingea fundul mării cu picioarele legate; avea un singur 
braţ liber, arăta cu mâna în sus, iar şuviţele de păr i se 
unduiau ca nişte alge. 

Hook o apucă şi se zbătu să ajungă la suprafaţă. Acolo, 
trase aer în piept, călcă apa, o strigă pe nume, dar fetiţa 
rămânea moale în braţele lui. 

O trase spre plajă, o scoase din ocean şi o întinse cu faţa 
în jos pe nisip, apăsându-i spatele, repetându-i numele la 
nesfârşit, ca pe o incantaţie primitivă. Apa îi ieşi din gură, 
scuipă, horcăi, iar el o luă în braţe şi o legănă în timp ce ea 
plângea şi spunea ceva ce Hook nu înţelegea. 

O dezlegă, o duse pe plajă, peste pietre, dincolo de locul 
în care motocicleta defectă zăcea ca o fiară doborâtă, de-a 
lungul cărării dintre copaci. 

Se opri o clipă când văzu bungalourile, aşteptându-se să 
fi venit poliţia, dar staţiunea era cufundată într-o linişte 

sinistră, nu se mai auzea nici televizorul şi bănuia că 
personalul thailandez dispăruse în adâncul nopţii ca 
păsările speriate. 

Apropiindu-se de bungaloul în care stătuse Morse, Hook 
o puse pe fetiţă jos pe iarbă. Ea îl apucă îngrozită de 
cămaşa udă. 

— E-n regulă, îi spuse el, descleştându-i degetele. Mă 
întorc imediat. 

Merse spre bungalou lăsând apă peste tot în urma lui, 
urcă treptele şi rămase în prag. 

Kate zăcea pe spate, pe podea, între pat şi dulapul 
deschis, iar o baltă întunecată de sânge i se scurgea din 
corp. Nu trebui să o atingă ca să ştie că era moartă, dar 
intră în cameră, călcă peste alt cadavru, de data asta de 
sex incert (văzu o faţă însângerată şi rujată ciuruită de 
cicatrice de la acnee). Îngenunche lângă Kate, îi atinse 
gâtul şi se uită în ochii ei morţi. 

Ochi verzi. Ca ai lui. 

Asta-i tot ce i-am dat vreodată, îşi zise el, ochii. Si 
înclinația pentru taine şi subterfugii. 

Hook o acoperi cu cearşaful de pe pat, părăsi bungaloul 
şi se duse la fetiţa care îşi strângea la piept genunchii uzi. 

Se ghemui lângă ea şi o luă în braţe, încercând să o facă 
să nu mai tremure. 

— A murit mami? îl întrebă Suzie. 

— Da, îi răspunse, a murit. 

Fetiţa îşi îngropă faţa în pieptul lui şi suspină, iar el o 
ridică şi o duse departe de locul acela. 

CAPITOLUL 83 


Nadja era în camera ei şi îşi pregătea o baie, oglinda era 
aburită deja. Se dezbrăcă de haine şi rămase goală, 
brăţara neagră de monitorizare fiind o obscenitate pe 
trupul ei palid. 

Găsi o pereche de foarfece în dulapul din spatele oglinzi, 
puse piciorul drept pe marginea căzii în formă de gheară şi 
se pregătea să taie cureluşa când se opri brusc. Nu cumva 
trimitea un mesaj de alarmă care aducea câţiva bodiguarzi 
violenti la uşa ei? 

Nu, era prea riscant. Putea să mai stea o noapte cu 
chestia aia la gleznă. 

Baia era gata. Se cufundă în apa fierbinte şi, în timp ce 
se spăla pe corp cu săpunul pentru bebeluşi care-i plăcea, 
se simţea de parcă s-ar fi descotorosit de deceniile pe care 
le petrecuse în orbita claustrofobică a lui Lucien Benway. 

După ce ea şi Janey îl lăsaseră pe Lucien în maşină cu 
motorul la ralanti şi se întorseseră în bucătărie, femeia 
micuță se aplecase şi ridicase de pe plăcile de gresie sacul 
de plastic pe care-l folosiseră ca să-l sufoce şi şi-l vârâse în 
buzunar. 

Arătase spre cioburile şi alcoolul de pe jos. 

— Stai să curăţ acolo. 

— Nu, îi zisese Nadja. Tu du-te acum. 

Se uitaseră câteva clipe una la alta, simțindu-se brusc 
stânjenite. Două femei care, dacă s-ar fi întâlnit în alte 
circumstanţe, ar fi fost la cuțite. 

— Îţi mulţumesc, îi zisese Janey. 

— Nu, eu îţi rămân îndatorată. 

Râseseră şi se îmbrăţişaseră jenate, apoi Janey, mobilă 
ca o gimnastă, părăsise casa aşa cum venise - pe fereastra 
de la bucătărie - luând-o pe o alee înconjurată de ziduri, 
ascunsă de partea din faţă a casei. Sărise zidul şi 
dispăruse în noapte, invizibilă pentru şacalii din presă. 

Nadja luase un făraş şi o mătură şi strânsese cioburile, 
pe care le pusese la gunoi. Spălase balta de scotch şi 

clătise cârpa în chiuvetă. Îşi scosese mănuşile portocalii, le 
mototolise şi le aruncase în coşul de gunoi. 

Apoi se dusese sus şi îşi pregătise baia. 

Care se răcea acum, în timp ce ea stătea cufundată în 
apă şi se simţea toropită. 

Se ridică, se şterse şi îşi puse o pijama din flanel. 

Ajunsă în cameră, Nadja se băgă sub cearceafurile abia 
scrobite, cu miros de lavandă, şi, imediat ce puse capul pe 
pernă, o luă somnul. Dormi profund, fără vise. 

CAPITOLUL 84 


Când Janey Burke ajunse în cele din urmă acasă (era 
atât de exaltată de ceea ce făcuse împreună cu Nadja că se 
plimbase multă vreme la întâmplare prin Foggy Bottom, 
cartierul său), fu uimită, ba chiar şocată, că îi era foame. 

Nu, la dracu' cu foamea - era lihnită. 

Îi venea să mănânce orice i-ar fi ieşit în cale, chiar mai 
rău decât atunci când ea şi David fumau iarbă şi se uitau 
ore întregi la sitcomuri vechi (Viaţa în trei, Family Ties, 
Cheers), pe care David le descărcase de pe BitTorrent, 
mâncând cu poftă şi înecându-se în timp ce se rostogoleau 
prin pat, râzând la glumele trase de păr din vremuri mai 
simple. 

Dar frigiderul argintiu masiv Maytag, pe care David îl 
cumpărase din primul salariu de la Post, era gol, cu 
excepţia câtorva macaroane cu brânză care mucegăiseră. 

David cel mare, pofticios şi cu un simţ tactil dezvoltat, 
fusese cel care cumpăra mereu de mâncare. În fiecare 
seară, venea tropăind în apartament, încărcat cu pungi de 
cumpărături, entuziasmat că descoperise un nou 
restaurant coreean cu livrare la domiciliu, un magazin 
alimentar afgan sau o brutărie cantoneză ascunsă prin 
Chinatown; o forţa să mănânce kimchi urât mirositor, 
seekh kebab şi prăjitură cu caramel greţos de dulce, 
lingându-şi degetele uriaşe şi scoțând gemete de plăcere. 

Janey găsi o cutie de cereale în dulapul din bucătărie, le 
vărsă într-un bol şi puse lapte praf peste ele. Luă bolul în 
dormitor, se descălţă, se aşeză pe pat cu picioarele sub ea 
şi se uită la ecranul stins al televizorului. Când duse o 
lingură cu cereale la gură, îşi pierdu pofta de mâncare şi 
puse bolul pe măsuţa de lângă pat. 

Tocmai ucisese pe cineva. 

Mă rog, riguros vorbind, fusese complice la uciderea 
cuiva. 

Poate că nici aşa nu era chiar corect, pentru că poate 
Lucien Benway nu murise încă. Poate că încă mai zăcea 

inconştient pe bancheta din spate a limuzinei sinistre 
Mercedes-Benz, inhalând monoxidul de carbon de la 
motorul ei uriaş. 

— N-are catalizator, dragă, îi spusese Nadja Benway 
când discutaseră prima oară planul în bucătărie. Am 
căutat pe Google. 

— Nu ştiu ce prostii tot spui acolo, îi zisese Janey. 

Nadja fluturase ţigara cu un gest dispreţuitor cum 
numai o europeană o putea face, explicându-i că maşinile 
noi aveau un dispozitiv care elimina aproape tot monoxidul 
de carbon din gazele de eşapament. Dar maşina Mercedes- 
Benz nu fusese niciodată modificată pentru că nevroticul 
de Lucien insistase să nu schimbe nimic la ea de când 
ieşise de pe linia de producţie din Stuttgart, în 1968. 

Dar acum despica firul în patru. 

Dacă nu murise deja, avea să se întâmple curând. 

Prin urmare, ce simţea Janey? 

Nimic. 

Se simţea goală pe dinăuntru. 

Nu vinovată, asta nu. Clar nu. 

Dar era tristă. Se simţea tristă. 

Apoi, pentru prima oară de când îl văzuse pe David fără 
suflare la morgă, îşi permise să se simtă complet 
devastată. 

Janey se dădu jos din pat, se duse la dulap şi scoase de 
pe umeraşe toate cămăşile şi hainele lui David, aruncându- 
le pe pat. Scotoci prin sertare şi scoase o armată de chiloti, 
şosete, pulovere şi blugi pe care le adăugă la grămadă. 

Se duse la baie şi acolo dădu de o comoară când 
răsturnă coşul cu rufe şi separă lucrurile ei murdare de ale 
lui, luând pantalonii jegoşi de trening, chiloţii şi şosetele, 
pe care le aruncă peste grămada de pe pat ca şi cum ar fi 
condimentat un fel de mâncare. 

Apoi se cufundă în hainele soţului ei mort. 

Doamne, asta era: mirosul lui. Mirosul imposibil de 
definit al lui David: mâncare, iarbă şi deodorantul ieftin cu 
rolă cu care insista să se dea şi mirosul Jui specific. Al 
transpiraţiei. Al pielii. Al părului şi al bărbii. Mirosul lui 

animalic, de bărbat mare şi păros, rămăsese impregnat în 
rufe. 

Începu să lăcrimeze, pe urmă să plângă şi apoi să 
bocească, iar totul luă proporţii paroxistice când se apucă 
să urle şi să-i sfâşie hainele, până când unghiile îi 
sângerară şi vorbi incoerent, cu muci care-i curgeau din 
nas pe gură, până când obosi şi adormi, îngropându-şi faţa 
într-o pereche de chiloţi care miroseau urât, iar când 
conştientiză că n-o să mai fie iubită de el niciodată, simţi 
că un val întunecat o scufundă într-un ocean nemărginit de 
somn. 

CAPITOLUL 85 


Hook stătea în barca cu motor, cu spatele la carenă şi cu 
un braţ petrecut în jurul fetiţei tăcute. Două motoare 
externe Mercury duduiau asurzitor în spatele lor, ceea ce 
făcea ambarcaţiunea să despice cu viteză apa întunecată a 
Mării Andaman. 

JP era la cârmă în habitaclu şi se uita prin parbriz la 
cerul nopţii. În spatele lui era cadavrul lui Kate, înfăşurat 
într-un cearşaf din bungalou, ascuns de ochii fetiţei de 
câteva butelii pentru scufundări, veste de salvare şi lăzi 
frigorifice. 

Când Hook ajunsese cu Suzie departe de staţiune, îl 
sunase pe JP şi îl implorase să-i ajute. Cât îl aşteptaseră pe 
francez, el şi Suzie se ghemuiseră sub nişte copaci, iar el o 
ținuse strâns pe fetiţă, care tremurase şi plânsese fără 
încetare. 

Când JP ajunsese cu furgoneta pictată în culori ţipătoare 
cu care transporta turiştii la scufundări, Suzie nu mai 
tremura şi era într-o stare aproape catatonică. O lăsaseră 
să doarmă pe scaunul de lângă şofer şi intraseră în 
bungalou - JP se albise la faţă sub pielea bronzată când o 
văzuse pe Kate fără suflare. Bălmăjise ceva în franceză, 
poate un fragment dintr-o rugăciune catolică pentru morţi, 
sau blestemase un dumnezeu crud şi băgăcios, Hook nu 
avea de unde să ştie. 

O înfăşuraseră pe Kate în cearşaf, o duseseră afară şi o 
puseseră pe platforma maşinii. 

JP îl dusese pe Hook la căsuţa din lemn, unde strânsese 
tot ceea ce putea să îndrepte atenţia asupra lui, iar apoi 
conduseseră pe drumurile lăturalnice străjuite de junglă 
până în portul mic în care era ancorată barca lui JP. 
Noaptea nu era nimeni pe chei. O duseseră pe Kate la 
bordul bărcii fără să fie văzuţi şi porniseră în larg. 

Fetiţa adormise din nou, aşa că Hook îşi retrase braţul şi 
îşi luă laptopul de pe punte. Îl duse la marginea bărcii şi îl 
aruncă în apă. Apoi făcu la fel cu telefonul mobil. 

Se duse până la habitaclu şi veni lângă JP, a cărui faţă 
era luminată de strălucirea portocalie a instrumentelor de 
navigaţie. 

— Suntem destul de în larg? îl întrebă Hook. 

— Aproape. Mai stai două minute şi ajungem la curentul 
care o va duce departe de mal, spre India. 

Hook se întoarse la fetiţă şi rămase lângă ea, cu vântul 
fierbinte jucându-i-se prin păr, simțindu-se extrem de 
obosit. Ambarcaţiunea încetini când motoarele externe nu 
mai funcţionară la capacitate maximă, iar când JP le opri şi 
lăsă barca să plutească liber pe apă, liniştea fu 
copleşitoare. 

Hook nu se mişcă, doar stătu cu mâinile în buzunare şi 
se uită la apă de parcă avea ceva să-i spună. 

JP se ridică de la cârmă. 

— E-n regulă? făcu el. 

— Da. 

Francezul dădu la o parte echipamentul de scufundare şi 
scoase la iveală cearşaful alb, de un alb strălucitor la 
lumina lunii. 

Se aplecă şi o apucă pe Kate de picioare. Hook i se 
alătură, o luă de cap şi o duseră în spatele ambarcaţiunii, 
sprijinind-o de copastie. 

— Vrei să spui ceva? îl întrebă JP. 

Hook scutură din cap. 

— N-aş şti ce să spun. 

JP se uită la el şi dădu din umeri. 

— Unu, doi, trei... 

O împinseră pe Kate peste margine. Când trupul ei lovi 
apa, se formară nişte dâre fosforescente. Insă în seara asta 
nu aveau nimic fermecător. JP agăţase o greutate de trupul 
care se scufundă repede. 

Francezul îşi reluă locul la cârmă, porni motoarele 
externe şi întoarse ambarcaţiunea cu o mişcare lentă, până 
când ajunse să se deplaseze paralel cu continentul. 
Felinarele câtorva nave de pescuit creveţi de pe linia 
țărmului arătau ca nişte viermi strălucitori. 

JP îi ducea pe Hook şi pe fată într-un drum de două ore 

în susul coastei, urmând să-i lase la mal, de unde un 
autobuz de noapte avea să-i transporte până la Bangkok, 
spre viitorul lor nesigur. 

Hook stătea în spatele lui Suzie şi îi puse un braţ în jurul 
gâtului, aproape adormind din pricina zgomotului făcut de 
motoare şi de legănatul bărcii dar, când aţipi, văzu 
cadavre şi sânge, aşa că se trezi şi se uită peste ocean la 
curba orizontului, o cupolă întunecată pe cer. Deodată 
simţi un vertij atât de puternic că apucă scaunul, dându-şi 
brusc seama că doar gravitația şi un strat fragil de aer îl 
protejau de imensitatea spaţiului. 

CAPITOLUL 86 


În Bangkok ploua. Era un adevărat potop, apa cenuşie se 
scurgea din norii grei şi joşi care înconjurau turnurile 
înalte, canalizarea dădea pe-afară, străzile erau inundate, 
iar traficul de dimineaţă se blocase complet. 

Hook şi Suzie stăteau pe bancheta din spate a unui taxi 
în timp ce şoferul bătea darabana pe volan şi bălmăjea 
ceva în thailandeză. Poate se ruga la talismanele budiste 
ţipătoare care se înşirau pe bordul maşinii. 

Hook şterse fereastra de condensul format de ploaie şi 
se uită la un oraş pe care-l cunoscuse mult prea bine. Nu 
se mai întorsese acolo de ani întregi, de când renunţase la 
viaţa autodistructivă cu fete şi băutură, dar nu se 
schimbaseră prea multe: clădiri mici care aveau nevoie de 
renovare erau înghesuite între zgârie-norii din sticlă, 
acoperişurile aurite, înalte şi ascuţite ale templelor parcă 
înţepau cerul umed, cablurile negre de electricitate arătau 
ca nişte batoane groase de lemn dulce care atârnau între 
stâlpii de la marginea străzii şi, în ciuda ploii, mirosul 
pătrunzător de mâncare stradală se ridica de la tarabele 
de pe trotuar. 

Suzie se uita în gol cu mâinile în poală, stând nemişcată 
ca o statuie. El o cuprinse cu braţul şi încercă s-o tragă 
mai aproape, dar fata nu se clinti şi, când se uită la ea, 
văzu că are maxilarul încleştat. 

Vorbise doar monosilabic de când, cu o noapte în urmă, 
Hook o readusese la viaţă pe plajă şi se întrebă dacă nu 
cumva îl ura în sinea ei pentru că îi oferise o lume plină de 
un chin şi o suferinţă inimaginabile. 

Scoase din instinct o bancnotă din buzunar şi i-o întinse 
şoferului. 

Ignorând protestele bărbatului, deschise uşa şi ieşi în 
ploaie, udându-se imediat până la piele din pricina apei 
călâi ca la duş. Se aplecă în maşină - încă îl mai dureau 
coastele rănite - îşi puse pe umăr singurul rucsac pe care-l 
avea şi o ridică pe fetiţă, scoţând-o în ploaia torențială şi 

ţinând-o în braţe în timp ce îşi croia drum printre maşini 
cu ştergătoare care gemeau şi ticăiau lovind ploaia. Evită 
scuterele care treceau printre vehiculele care staţionau 
bâzâind ca nişte viespi, şoferii lor fiind înfăşuraţi în 
pelerine roz de plastic, şi găsi în cele din urmă trotuarul cu 
acoperiş. 

Suzie scuipa apă, părul îi era lipit de frunte şi făcuse 
ochii mari. El o cobori pe trotuar şi se lăsă pe vine lângă 
ea. 

— Eşti bine? 

Dădu din cap că da. 

Se îndreptă de spate, o luă de mână şi o duse pe o alee 
ticsită cu magazine mici care vindeau copii ieftine ale 
brandurilor vestice. 

— Ce-ai zice să-ţi iei nişte hăinuţe care să-ţi placă? îi 
zise. 

— De fete? 

— Da, de fete. 

Nu schiţă niciun zâmbet, dar dădu din cap că da, iarelo 
urmă prin labirintul de magazine, de unde alegea sau 
respingea haine cu ochiul expert al cuiva care e obişnuit să 
cumpere de la case de modă vestite. 

Uitându-se la ea în timp ce două vânzătoare foarte 
machiate, care ciripeau ca două păsări în colivie, o 
linguşeau, Hook cumpără un telefon mobil ieftin şi o 
cartelă SIM preplătită. 

După ce umplu două pungi cu haine, Suzie se uită la el şi 
încuviinţă din cap. 

— Gata, îi zise. 

În drum spre strada principală trecură pe lângă un local 
cu tăiţei, iar Hook deschise uşa, lăsând-o pe fetiţă să intre 
în ambianța răcoroasă. 

Îi făcu semn chelnerului şi comandă supă de tăiţei 
fierbinte pentru amândoi. Când bărbatul plecă, Hook îi 
arătă toaletele. 

— Vrei să-ţi pui nişte haine noi pe tine? 

Suzie dădu din cap că da. 

— Vrei să vin cu tine? 

Ea scutură din cap şi ieşi din separeu, ţinând în mână 
una dintre pungile cu haine. 

Hook deschise carcasa telefonului şi introduse cartela 
SIM, aşteptă ca ecranul să se aprindă şi intră în meniul de 
setări ca să-şi ascundă numărul. 

Suzie se întoarse, îmbrăcată cu o pereche de blugi cu un 
model brodat cu fluturi şi flori, o cămăşuţă cu un imprimeu 
viu colorat şi cu adidaşi roz în picioare. Părul scurt şi ochii 
mari o făceau să arate încă mai frumoasă şi mai 
vulnerabilă şi trebui să se stăpânească să n-o ia în braţe. 

Ea se aşeză vizavi de el. 

— Am pus hainele de băiat în sacoşă. E bine? 

— Da, îi răspunse. O să le aruncăm. 

— N-o să mai fiu băiat? 

— Nu, niciodată. 

— Unde mergem, bunicule? 

— O să stăm în Bangkok până rezolv nişte treburi, apoi o 
să vedem. 

Tăiţeii fierbinţi sosiră. Suzie sorbi un pic, puse lingura 
jos şi nu o mai ridică, uitându-se la trotuarul ticsit de lume. 
Lui Hook îi era foame şi, simțindu-se cumva ruşinat, goli 
castronul. 

— Mai mănâncă, o îndemnă. 

Ea scutură din cap şi se uită la el. 

— Bunicule? 

— Da. 

— Crezi în Rai? 

— Da, cred în Rai, îi răspunse, deşi credea mai degrabă 
în existenţa Iadului. 

— Crezi că mama e acolo? 

Avu puterea să zâmbească şi zise: 

— Da, e acolo. E în Rai. 

Suzie se uită lung la el, apoi căzu într-o tăcere lungă şi 
începu din nou să cerceteze strada cu privirea. 

Hook, care mare parte din viaţă se îndeletnicise cu 
minciuna, dădea piept cu inocenţa adevărată şi i se părea 
tulburător. 

Ploaia se opri brusc, aşa cum se întâmplă la tropice, 

soarele străpungea deja norii care se evaporară ca vata de 
zahăr. 

Hook lăsă banii pe masă şi se ridică. Fetiţa îl urmă şi 
începură să meargă pe trotuar. Pietonii îşi dădeau jos 
pelerinele de ploaie şi îşi închideau umbrelele, iar 
tarabagiii scoteau foliile de plastic de pe haine şi alte 
mărunţişuri. 

Traficul se mişca din nou, cu lentoarea caracteristică 
Bangkokului. 

Hook făcu semn unui taxi şi îi dădu taximetristului 
adresa unui hotel uriaş şi impersonal din Pratunam, o 
destinaţie preferată a celor care optau pentru pachete 
turistice. Şiruri de autobuze uriaşe sfârâiau şi şuierau în 
timp ce mai mulţi călători şifonaţi se revărsau din ele în 
faţa hotelului. Un farang între două vârste şi o fetiţă nu 
ridicau semne de întrebare. 

Hook se cază folosind un paşaport fals, pe care-l avea de 
când fusese în misiuni. Era suficient de bun ca să-i 
păcălească pe recepţioneri, dar urma să aibă nevoie de 
ceva mai profesionist ca să călătorească. 

Luară liftul până la etajul zece, unde era camera lor. 
Două paturi duble unul lângă altul. Un televizor uriaş. O 
panoramă a oraşului. 

Suzie se aşeză pe patul aflat cel mai departe de 
fereastră, se ghemui şi adormi. 

Hook făcu un duş ca să se curețe de ultimele zile de 
coşmar, îşi cercetă coastele galben-albăstrui şi îşi puse 
haine curate. Stătu ceva vreme pe patul de la fereastră şi 
se uită la fată cum doarme; faţa ei era aproape liniştită 
acum că se odihnea, doar degetele care îi mai tresăreau 
fiind un semn că era agitată. 

Hook părăsi camera şi se duse în zona de business de la 
ultimul etaj al hotelului. Acolo erau câteva calculatoare 
vechi şi o imprimantă. In era tabletelor şi a smartphone- 
urilor, locul era părăsit. 

Se aşeză şi îi căută pe Google pe bunicii lui Suzie, 
părinţii tatălui ei mort. Singura familie care-i mai 
rămăsese în afară de Hook, care nu conta. El era un 

alcoolic care, paradoxal, stătea pe uscat. Un bărbat care 
fugea de sine însuşi. Nu avea stofă de părinte. 

Trebuia s-o ducă pe Suzie la familia Hourani. Asta avea 
să fie misiunea lui. Trebuia s-o lase într-un loc unde va fi 
iubită şi în siguranţă. 

Asta-şi spunea în timp ce tasta. 

Nu îi luă mult să-i găsească. 

Omar Hourani făcuse infarct la câteva săptămâni după 
ce fiul lui fusese făcut bucățele în Pakistan, iar Fatima 
Hourani pierduse o bătălie îndelungată cu cancerul în 
urmă cu trei luni. 

Hook închise ochii şi îşi trecu o mână prin păr. 

Iisuse. 

_ Şterse istoricul de căutare şi plecă din zona de business. 
Intorcându-se la lifturi, trecu pe lângă un bar întunecat şi 
primitor. Singura sursă de lumină directă lumina sticlele 
din spatele barului, făcând aranjamentul să semene cu un 
altar. 

O femeie cu păr lung şi negru care stătea singură pe un 
scaun şi bea un cocktail se uită la el şi zâmbi. Acel zâmbet 
îl readuse la viaţă şi Hook ezită o clipă înainte să intre în 
bar. 

li zâmbi la rândul lui femeii şi comandă un Cutty Sark, 
dar apoi îşi văzu reflexia în oglinda din spatele sticlelor cu 
băutură şi o rupse la fugă, apăsând pe butonul liftului ca 
un dependent de jocuri electronice din Vegas. Liftul 
ajunse, iar el păşi înăuntru, unde dădu peste o gaşcă- 
ntreagă de Harry Hook, reflectaţi în interiorul cu oglinzi. 
Se întoarse cu spatele şi se uită la luminiţele verzi care 
semnalau coborârea. 

CAPITOLUL 87 


Congresmanul Antoine Mosley intră în biroul lui din 
Longworth Building, cu o geantă de sport pe umărul 
masiv, şi îl găsi acolo pe Tommy Poster, Secretarul 
general, care se plimba de colo-colo pe covor şi mormăia 
ceva la telefon în timp ce se scărpina în capul chel, atât de 
plin de denivelări şi şanţuri, că arăta de parcă ar fi avut 
creierul pe dinafară. 

Mosley făcuse duş la sala de sport a Capitolului după 
antrenamentul cu greutăţi din dimineaţa aceea - putea să 
ridice 136 de kilograme - şi venise aici ca un zeu al 
războiului, gata să sfâşie şi să arunce pe cineva în 
Potomac. 

Era celebru pentru că trăia la serviciu - cei de la The 
New York Times îl pozaseră în timp ce umfla o saltea lângă 
birou - şi construise o bucătărie improvizată într-o 
cămăruţă fără ferestre din capătul celălalt al coridorului, 
dotată cu o plită electrică şi provizii de unt de arahide, 
shake-uri cu creatină şi băuturi energizante cu proteine 
din zer. 

„Nu sunt din D.C., şi în fiecare dimineaţă când mă 
trezesc pe podeaua biroului îmi aduc aminte că nu aici e 
casa mea, ci în district, cu alegătorii mei, care m-au trimis 
la Washington să lucrez pentru ei,” declarase el pentru 
ziarul cu pricina. 

Şi nu era treaba nimănui câte nopţi pe săptămână 
petrecea în apartamentul ponosit al unui lobbyist, pe care 
bunica lui l-ar fi descris drept un „negru spălăcit”. 

Poster închise telefonul, se rezemă de un scaun din piele 
şi se uită lung la Mosley. Ridică mâna stângă cu degetele 
răşchirate şi zise: 

— Mare. 

În acelaşi timp ridică mâna dreaptă pe care o ţinea 
paralel cu cea stângă şi zise: 

— Rahat. 

Apoi îşi împreună mâinile. 

Mosley se rezemă cu fundul de colţul biroului din lemn 
şi zise: 

— Ai de gând să mai faci mult pe misteriosu' sau îmi zici 
şi mie ce mama dracului se-ntâmplă? 

Poster ridică iPad-ul de pe scaun şi îşi trecu degetul 
peste ecran. 

Mosley ridică o labă, ca un poliţai de la ţară la un blocaj 
rutier. 

— Nu mă lua cu rahatu' ăla de YouTube! Zi-mi dracului 
ce se întâmplă, boule. Zi-mi odată! 

Poster îşi încrucişă braţele şi zise: 

— Lucien Benway a fost găsit mort în dimineaţa asta în 
casa lui din Georgetown. A pornit motorul şi s-a asfixiat 
singur cu monoxid de carbon în maşină. 

— lisuse! 

— Stai că mai am. 

— Nu mă îndoiesc, făcu Mosley, fără nicio urmă de 
ghetou în vocea care acum suna aşa cum trebuie să sune 
vocea unui avocat care absolvise o facultate de elită şi care 
avea probleme pe cap. 

— A fost găsită cutia neagră a aeronavei Airstar 2605. 

— Interesantă sincronizarea. 

— Da. 

— Şi? 

— A fost o eroare de pilotaj. Au avut nişte probleme la 
computerul de bord, copilotul a preluat controlul şi a calat 
motorul avionului, care nu şi-a mai revenit. Ancheta e în 
derulare şi o să apară şi un raport oficial, dar... 

Poster dădu din umeri. 

— M-au jucat ăştia pe degete? 

— Da. Duşmanii tăi încep să facă deja tărăboi. Umblă 
vorba că ai condus o vânătoare de vrăjitoare care a împins 
un om nevinovat să se sinucidă. 

— Nu cred că Lucien Benway poate fi considerat 
nevinovat. 

— La modul general - nu. Dar în privinţa zborului Airstar 
2605... 

Poster ridică palmele spre tavan. 

— În orice caz, eşti acuzat că ai încercat să discreditezi 
administraţia făcând afirmaţii nefondate şi incorecte. 

— Şi prietenii mei ce zic? 

— Care prieteni? 

Scutură din capul ciupit de vărsat. 

— Am auzit deja că preşedintele Camerei a convocat o 
conferinţă de presă în următoarea oră, în cadrul căreia va 
spune că ai acţionat de unul singur şi în propriul interes, 
nu al partidului. Deja a spus că acuzaţiile aduse de tine - 
Poster îşi consultă iPad-ul - sunt „o grămadă de prostii 
contrazise de dovezi şi de bunul simţ elementar”, îi citi el. 

— Măcar n-a spus că „reprezintă un imbroglio”, zise 
Mosley râzând sec. Deci avem de furcă, nu? 

— Da, presa deja trage de mine şi vrea o declaraţie din 
partea ta. Sugerez ca pentru moment să le spui „no 
comment”. 

— M-ai auzit vreodată folosind cuvintele astea două? 

— Nu unul după altul. 

— Nu face pe deşteptul. 

— Şi atunci ce să le spun, domnule? 

Mosley se îndreptă de spate, îşi umflă pieptul mare şi 
zise: 

— Le spui „no motherfucking comment”. 

CAPITOLUL 88 


Alt taxi. Alt ambuteiaj. De data asta pe Wireless Road, în 
cartierul de lux Lumpini, unde erau sediile ambasadelor şi 
buticurile opulente care scoteau în evidenţă economia în 
curs de dezvoltare a Thailandei. 

Hook stătea cu fetiţa pe bancheta din spate a taxiului, 
transpirând în căldura  după-amiezii, căreia aerul 
condiţionat nu-i făcea faţă, tânjind după o ţigară, o băutură 
- Iisuse, orice, numai să reziste în următoarele câteva 
minute. 

— Unde mergem, bunicule? îl întrebă Suzie. 

— Ajungem imediat, îi răspunse el evaziv. 

Ea îl privi şi îl luă de mână cu un gest care lui îi sfâşie 
inima, iar în clipa aceea el ştiu cum se simţise Iuda. 

Hook nu putu să-şi retragă mâna, dar nu putu nici să se 
uite în ochii ei, aşa că privi pe fereastră în timp ce taxiul se 
căznea să treacă pe lângă un mall ridicol - numai 
campanili? înalte şi belvederi“” care se ridicau deasupra 
străzii -, construit ca să îndeplinească visul erotic al 
vreunui dezvoltator asiatic pasionat de arhitectura italiană. 

Când Hook se întorsese în camera de hotel, o găsise pe 
fetiţă încă dormind. Deschisese frigiderul şi, uitându-se la 
şirul de sticluţe cu alcool care îi făcuseră cu mâna şi cu 
ochiul, alesese o doză de cola şi trăsese inelul, simțind cum 
bulele de acid îl înţeapă uşor pe faţă când o duse la gură. 

Hook se aşezase la birou şi deschisese televizorul, 
ţinând volumul redus. Butonă până ajunse pe CNN şi se 
uită uimit la un reporter care stătea lângă casa lui Lucien 
Benway şi vorbea despre moartea micului căpcăun. 
Moartea fusese clasificată ca sinucidere, dar Hook era 
sceptic. Reporterul spunea că Lucien era „nevinovat”, ceea 
ce îl făcu pe Hook să râdă. 

Deodată îl văzu cu ochii minţii pe Dudley Morse, 


48 Turn de clopotniţă (n.red.). 
4 Puncte panoramice, privelişti; ambele elemente sunt specifice 
arhitecturii italiene (n.red.). 

despărţit de creatorul lui, plutind spre moarte pe o 
banchiză de gheaţă, ca monstrul lui Frankenstein. 

Un purtător de cuvânt al Casei Albe, un tip tânăr cu o 
tunsoare severă şi accent de Harvard, apăru pe ecran. 

— Chiar şi în era teoriilor conspirației, zise el cu tonul 
celor privilegiați, se mai întâmplă accidente, iar zborul 
Airstar 2605 s-a prăbuşit în urma unui accident. Un 
accident tragic, însă doar un accident, care a dus la 
moartea a o sută şaptezeci şi unu de oameni, inclusiv a lui 
Kate Swift şi a fiicei sale, Susan. 

Hook închise televizorul şi se uită la fetiţă cum doarme. 
Se uita la ea, dar o vedea pe mama ei şi zări ceva dintr-o 
realitate paralelă fantastică: fetiţa lui de un an alergând 
prin zăpadă, îmbrăcată într-o salopetă de iarnă de un roşu 
atât de puternic că, atunci când picioarele nu o mai 
ascultară şi căzu, semăna cu o pată de sânge. Se văzu pe el 
însuşi, în tinereţe, ridicând-o pe fundalul unui cer de un 
albastru mat în timp ce ea chicotea într-o barbă de fulgi de 
zăpadă. 

Hook se ridică de pe scaun şi se apropie grăbit de 
fereastră, lăsând lumina puternică a soarelui să ardă toate 
rămăşiţele acelei viziuni absurde şi, când simţi lacrimi în 
ochi, îşi spuse că erau din pricina luminii strălucitoare, nu 
a autocompătimirii. Ceea ce ştia sigur era că trebuia să 
acţioneze. 

Şi încă repede. 

Se întoarse la birou, găsi câteva hârtii cu antetul 
hotelului şi un stilou şi scrise tot ce putea despre cine era 
fetiţa, cine fusese mama ei, împături paginile şi le puse 
într-un plic galben pe care îl închise. 

Apoi răsturnă conţinutul rucsacului, pe care îl umplu cu 
hainele noi pe care le cumpărase mai devreme pentru 
fetiţă. 

Hook o scutură ca să se trezească şi îi zise: 

— Haide, draga mea. Hai să mergem să vizităm ceva. 

Dacă o mirase că luau rucsacul cu ei, nu întrebase 
nimic. 

Taxiul se opri în fața tortului de nuntă imens care era 

Ambasada SUA. De gloata de la intrare se ocupau poliţiştii 
thailandezi şi un pluton de puşcaşi marini, cu cămăşi kaki 
şi berete albe. 

Hook fusese de multe ori acolo când era agent, iar 
ultima lui vizită avusese loc cu peste zece ani în urmă, ca 
să-l împace pe ambasadorul care fusese făcut de ruşine 
când se scurseseră informaţii cum că Lucien Benway - fără 
să se deranjeze să ceară permisiunea guvernului 
thailandez - pusese bazele unei aşa-numite „închisori 
negre” în provincia de nord Udon Thani, ca să tortureze un 
nabab din Al-Qaeda care se predase în Malaezia. 

Punctul culminant al întâlnirii fusese când Hook 
încercase să-i explice ambasadorului - erau vremuri mai 
naive - că waterboarding-ul nu e un mod de a te relaxa în 
apă, ci mai degrabă una dintre „tehnicile de interogare” 
ale lui Benway. 

Ce zile de glorie... 

Hook deschise portiera şi păşi afară în căldură, cărând 
rucsacul după el. li făcu semn lui Suzie să îl urmeze. 

Ea se uită cum Hook îşi dă jos rucsacul de pe umeri, 
scoate plicul galben din buzunarul cămăşii, i-l dă şi arată 
spre scările care duceau la biroul consular pentru cetăţenii 
americani. 

— la scrisoarea, urcă pe scările alea şi spune-le 
oamenilor dinăuntru cine eşti şi dă-le-o, bine? 

— Nu vii cu mine, bunule? 

Nu reuşi să spună nimic, aşa că scutură din cap, se 
întoarse şi se sui din nou în taxi, trântind uşa după el. 

Fetiţa alergă la taxi şi lovi cu palma fereastra închisă, 
plângând şi strigându-l pe nume. 

— Calc-o, îi spuse Hook şoferului. 

Bărbatul îl privi în oglinda retrovizoare cu ochii săi 
întunecaţi. 

— Hai mai repede! Du-mă dracului de-aici! 

Taxiul acceleră, lăsând-o pe Suzie în urmă, iar Hook se 
uită în spate şi o văzu cum aleargă după maşină, 
strigându-l pe nume. Apoi se opri din alergat, plânsul nui 
se mai auzi şi, când taxiul schimbă banda, nu o mai văzu. 

CAPITOLUL 89 


Când Nadja, care trăgea după ea un troler Louis Vuitton, 
se apropie de uşa din faţă a casei, un tânăr impunător, cu 
părul scurt şi trupul musculos, care parcă se lupta să iasă 
din costumul închis la culoare, îi tăie calea, cu braţele 
groase încrucişate. 

— Te rog să te dai din drum, îi zise. 

— Mă tem că nu pot, doamnă. 

— Vrei să ţip? îl întrebă, uitându-se peste umărul lui la 
şacalii gălăgioşi din presă care erau ţinuţi la distanţă de 
verii identici ai tipului plinuţ. 

Bărbaţii ăştia năvăliseră în casa ei la câteva minute după 
ce sunase la 911 să raporteze moartea lui Lucien şi îi 
arătaseră insignele care-i legitimau ca fiind agenţi FBI şi ai 
Departamentului de Securitate Naţională. 

Stătuse la masa din bucătărie, îmbrăcată tot în halat şi 
pijama - brăţara de monitorizare de la gleznă era acoperită 
de pantalonii din flanel - şi intrase convingător în rolul de 
văduvă îndurerată şi le povestise cum coborâse de 
dimineaţă să-şi caute soţul. Când văzuse că avea haina 
atârnată în hol, dar că nu dădea de el, îl căutase în garaj 
unde îl găsise mort pe bancheta din spate, cu motorul încă 
pornit. 

În clipa aceea plânsese pe bune şi trebuise să se şteargă 
la ochi şi să-şi sufle nasul cu un şerveţel de hârtie. 

Odată ce terminaseră cu întrebările, o lăsaseră să urce 
în camera de sus. Stătuse în faţa dulapului şi se gândise ce 
opţiuni avea. 

Se hotărâse şi întinsese hainele pe cuvertura patului: o 
bluză de mătase crem cu mâneci lungi, o fustă neagră, 
simplă şi un pulover din caşmir de culoarea cărbunelui. O 
pereche de mocasini de un roşu sângeriu, cu pielea 
proaspăt lustruită, o aşteptau lângă pat. 

Era vremea să-şi dea jos brăţara de monitorizare. 

Nadja pusese piciorul pe măsuţa de toaletă, luase 
foarfeca şi tăiase cureluşa, uimită de cât de uşor muşcau 

lamele din cauciuc. Aruncase la gunoi monstruosul obiect, 
deloc îngrijorată de ce aveau să creadă agenţii când urmau 
să răscolească dormitorul aşa cum o făceau de obicei. 

După ce se îmbrăcase, se dusese în faţa oglinzii şi îşi 
aranjase părul într-un coc, se dăduse cu puţin ruj şi doar 
cu un strop de parfum Samsara după urechi şi la 
încheieturi. Se uitase la mâini - pe inelar nu era niciun 
semn, ceea ce spunea multe - şi văzuse că oja cenușie nu 
se luase după grozăviile de ieri. 

Mulțumită de înfăţişare, căutase numărul revistei Vanity 
Fair din New York, sunase de pe telefonul mobil şi ceruse 
cu redactorul-şef, Graydon Carter. 

O voce plictisită de femeie o întrebase cine-l căuta. 

Când Nadja spusese cine e, femeia nu mai păruse deloc 
plictisită şi îi spusese că avea să-l scoată pe domnul Carter 
din întâlnire. 

Nadja fumase între timp, ascultându-i pe bărbaţii care 
devalizau biroul lui Lucien. Le luase ceva vreme şi efort ca 
să dărâme uşa. 

Mai înainte, Nadja se gândise cu cine să vorbească din 
presă. Desigur, ar fi putut să se ducă la oricare dintre 
şacalii ăia amatori care i-ar fi mâncat din palmă dacă voia, 
dar ştia că trebuie să aibă o strategie. Şi să-şi asigure 
viitorul. 

Era frumoasă. 

Era misterioasă. 

Era proaspăta văduvă a micului broscoi delicios de 
machiavelic. 

Era făcută pentru Vanity Fair. 

— Doamnă Benway, îi zisese Carter cu un accent 
canadian plăcut. Sincere condoleanţe! Tocmai am auzit ce 
s-a întâmplat. 

— Mulţumesc, Graydon, zisese ea cu un accent balcanic 
un pic forţat, accentuând a doua silabă: Gray-don. Şi, te 
rog, spune-mi Nadja. 

— Cred că ai ce povesti, Nadja. 

— Graydon, nu se spune că numai oamenilor care pot 
povesti li se întâmplă lucruri uimitoare? 

El râsese pe înfundate înainte să răspundă: 

— Iartă-mi indiscreţia, Nadja, dar încă n-ai vorbit cu 
nimeni din presă? 

— Graydon, mărgăritarele mele sunt pentru o rasă 
privilegiată de porci. 

El avusese inspiraţia de a râde şi îi pasase telefonul unui 
subordonat, care se ocupase de rezervarea unui zbor la 
New York şi de o rezervare la Soho House. 

Închisese, rămăsese pe pat şi fumase în continuare, 
văzând cum viaţa i se aşterne în faţă. 

Articolul din Vanity Fair avea să ducă sigur la o carte, 
iar apariţiile de la televiziune ca să facă reclamă cărţii ei 
de memorii urmau să-i asigure un viitor profitabil şi o doză 
mică de celebritate. 

Până la urmă, i se cuvenea. 

Îşi câştigase acest drept. 

Nadja dusese trolerul Louis Vuitton jos în bucătărie, 
luase tabloul de pe perete şi îl pusese în bagajul în care 
avea doar câteva lucruri. Nu-şi dorea multe. Majoritatea i- 
ar fi amintit de anii irosiţi cu Lucien. 

Merse până la uşă, se uită în ochii tânărului masiv şi îi 
zise: 

— Vorbesc serios. Dacă nu mă laşi să trec, o să ţip. 

— Las-o să treacă, se auzi o voce, şi ea văzu un bărbat 
cu faţa ascuţită şi păr cărunt, lipsit de viaţă, în pragul 
camerei de zi. 

Matahala se dădu în lături şi Nadja ieşi în frigul crunt. 
Cerul cenuşiu atârna ca un capac deasupra şirului de case. 
Merse până la taxiul care o aştepta, bucurându-se de 
întrebările jurnaliştilor care îi tot băgau microfoane în faţă, 
o orbeau cu lumina camerelor şi o asurzeau cu zumzăitul 
camerelor video, ştiind că nu o jefuiau de nimic, 
dimpotrivă, îi ofereau ceva, făcând-o mai celebră. 

Şi mai profitabilă. 

CAPITOLUL 90 


În taxi, în timp ce fugea de la ambasadă, o mână rece se 
ivi de undeva, îi înşfăcă inima lui Hook şi i-o strânse până 
nu mai putu respira. Abia avu suficient aer să se aplece în 
faţă şi să-i spună şoferului: 

— Opreşte. Opreşte maşina. 

Se strădui să deschidă uşa şi aruncă nişte bancnote spre 
şofer, ieşind în căldura dogoritoare şi în mirosul de 
benzină care aproape îl doborâră la pământ, ferindu-se de 
maşini şi biciclete în timp ce alerga înapoi spre ambasadă 
împleticindu-se, cu plămânii arzând şi cu coastele vinete 
urlând de durere, cu transpiraţia înţepându-l în ochi, fiind 
sigur că Suzie dispăruse, dar o găsi pe trotuar plângând, 
ţinând încă în mână plicul galben. Era înconjurată de un 
poliţist thailandez şi de câţiva trecători. 

Hook, care transpira abundent şi inspira aerul greu cu 
nesaţ, o ridică pe fetiţă şi o îmbrăţişă, găsind în cele din 
urmă suficiente rezerve de aer ca să lămurească treburile 
cu polițistul. Făcu semn altui taxi şi o aşeză înăuntru. 
Suzie nu se uită la el când maşina demară, doar rămase 
ghemuită şi plânse, cu siguranţă din cauză a ceea ce 
făcuse el, dar plângea şi din cauza unei groaze şi suferinţe 
pe care o fetiţă de vârsta ei nu ar fi trebuit să le simtă 
vreodată. 

Hook căută un şerveţel în buzunare, dar nu găsi nimic, 
iar ea îşi şterse nasul şi nu se mai uită la el, apoi închise 
ochii şi adormi, sau se prefăcu că adoarme. 

Dintr-odată, afară se întunecă şi începu să picure. 
Lumina farurilor se reflectă în străzile ude, iar traficul 
încetini. 

Hook era hipnotizat de răpăitul ploii, de şuieratul 
aerului condiţionat şi frânturile de muzică pop thailandeză 
care veneau de la maşinile alăturate. Işi dădu seama că nu 
se mişcau deloc abia când un călugăr bătrân şi desculţ, 
care cerea de pomană de la pietoni în hainele lui galben 
şofran, depăşi taxiul. Era în regulă. Nu avea unde 

altundeva să se ducă. 

În timp ce privea lumina fluorescentă de pe cerul parcă 
rupt din Blade Runner, Hook încercă să ticluiască un plan. 

Ceva care să-i ducă mai departe. 

Nu reuşi şi îl cuprinse un val de panică. 

Când închise ochii şi încercă să se calmeze, văzu faţa 
rozalie şi bine bărbierită a singurului bărbat care îi putea 
îndeplini dorinţa lui Kate Swift pentru fiica ei şi, când 
Hook deschise ochii, clipind, o serie de cifre ascunse într- 
un ungher al amintirilor (amintiri atenuate de apatie şi 
excese) se transformară într-un număr de telefon demult 
uitat. 

Neîncrezător în proveniența numărului - şi îndoindu-se 
de actualitatea lui - îl formă şi ascultă tonul de apel. Timp 
de o veşnicie nu răspunse nimeni, până când auzi o voce 
banală din Midwest: 

— Alo? 

— Harry Hook la telefon. 

Trecu o clipă, apoi Instalatorul zise: 

— Harry, a trecut ceva vreme. 

— Sunt în Bangkok. 

— Cel mai fierbinte oraş din lume, sau cel puţin aşa am 
auzit. 

— O am cu mine pe Susan, fiica lui Kate Swift. 

Urmă o pauză şi mai lungă. 

— Şi Kate? întrebă Instalatorul. 

— Asta s-o lăsăm pe altă dată. 

— Ce vrei, Harry? 

— Vrem multe. 

Instalatorul oftă. 

— Mda, eram convins. 

— Întâi de toate vrem să ne întoarcem acasă. 

— Pe bune? 

— Da. 

— Vrei să scrii un final fericit, Harry? 

— Doar suntem americani. Finalurile fericite sunt crezul 
nostru naţional. 

Instalatorul râse înfundat, un sunet sec, ca de orez 

cernut. Mai vorbiră câteva minute, apoi Hook închise. 

Se uită la fetiţa de lângă el, întinse precaut mâna, 
atingându-i palma întoarsă în sus şi, când degetele 
nepoatei i le strânseră pe ale lui, când ea deschise ochii şi 
se uită lung la el, Hook se gândi la soartă, la legile 
hazardului şi la cum tot ceea ce se putea adeveri urma să 
se adeverească. 

adevărul absolut 


„Filmul cu Stallone fusese întrerupt de o ştire de ultimă oră. Văzu o 
transmisiune în direct de la locul unde se prăbușise un avion cu 
pasageri în drum spre Bangkok — jungla ardea, poliţia, soldații și 
pompierii veniseră de urgenţă, iar ambulanțele înaintau cu viteză. 
Hook nu înțelegea thailandeză — limba tonală, complexă, fiind 
dincolo de priceperea lui — dar știa exact ce vedea și rămase 
captivat, cu mâinile indeștate pe genunchi, privind imaginile 
pline de groază și distrugere. Stida de Cutty Sark, cu lichidul care 
se legăna, devenise acum invizibilă pentru el” 

